ΚΕΔΕ – EETAA
ΠΡΑΚΤΙΚΑ ΗΜΕΡΙΔΑΣ ΕΝΗΜΕΡΩΣΗΣ

ΝΕΟΕΚΛΕΓΕΝΤΩΝ ΑΙΡΕΤΩΝ 2014-2019

Κ. ΑΣΚΟΥΝΗΣ: Σας καλωσορίζουμε στην ημερίδα ενημέρωσης που αφορά όλους τους νεοεκλεγέντες Δημάρχους της Αττικής και της Πελοποννήσου. 

Σας καλωσορίζουμε, ευχόμαστε καλορίζικοι, σιδεροκέφαλοι, καλή δύναμη, καλό κουράγιο και καλή επιτυχία στο έργο σας.


Είναι μαζί μας ο Υπουργός Εσωτερικών, ο κύριος Αργύρης Ντινόπουλος, τον ευχαριστούμε για την παρουσία του και ο Υφυπουργός Εσωτερικών ο κύριος Γιώργος Ντόλιος, τον ευχαριστούμε, ο Γενικός Γραμματέας ο κύριος Ιωαννίδης του Υπουργείου Εσωτερικών, τον ξέρετε και οι δύο Πρόεδροι της ΠΟΕ – ΟΤΑ και της ΠΟΠ – ΟΤΑ, οι οποίοι θα πάρουν ευθύς αμέσως τον λόγο.


Καλώ λοιπόν για έναν σύντομο χαιρετισμό, τον Πρόεδρο της ΠΟΕ – ΟΤΑ.

Θ. ΜΠΑΛΑΣΟΠΟΥΛΟΣ: Κύριε Πρόεδρε, μας αιφνιδιάσατε, γιατί εγώ περίμενα να ξεκινήσει κάποιος άλλος. Δεν πειράζει όμως. 

Κ. ΑΣΚΟΥΝΗΣ: Εσύ δεν έχεις τέτοια προβλήματα, Θέμη.

Θ. ΜΠΑΛΑΣΟΠΟΥΛΟΣ: Θέλω καταρχήν εκ μέρους της Εκτελεστικής Επιτροπής της ΠΟΕ – ΟΤΑ να εκφράσω τις ευχαριστίες μας που μας καλείτε σε αυτές τις ημερίδες που έχουν σκοπό την ενημέρωση των νέων αιρετών και νομίζω είναι σημαντικό να ακούγεται και η άποψη των εργαζομένων και βέβαια να ευχηθώ και εγώ σε όλους τους νεοεκλεγέντες αλλά και αυτούς που συνεχίζουν, καλή επιτυχία στο έργο τους, καλό κουράγιο, γιατί από ότι φαίνεται και αυτή η περίοδος θα είναι μια πολύ δύσκολη περίοδος για την Τοπική Αυτοδιοίκηση.


Αγαπητοί συνεργάτες, αγαπητοί φίλοι, σε λίγους μήνες θα αναλάβετε τα καθήκοντά σας και εμείς πιστεύουμε σε μια πολύ δύσκολη περίοδο για την Τοπική Αυτοδιοίκηση. 

Έχουμε την εμπειρία της προηγούμενης 3ετίας – 4ετίας, όπου έχουμε δει το τι ακριβώς, πέρα από τη γενικότερη πολιτική που εφαρμόζεται στη χώρα μας, τι εφαρμόστηκε και στην Τοπική Αυτοδιοίκηση. 


Εμείς πιστεύουμε ότι σημαντικό κομμάτι στη δική σας λειτουργία, αλλά και στην λειτουργία των Οργανισμών Τοπικής Αυτοδιοίκησης, είναι και το ανθρώπινο δυναμικό, που κάποιοι θέλουν σκόπιμα να υποβαθμίσουν και να το έχουν στο περιθώριο. 


Δεν θέλω να πω πολλά στον πρόλογο, θέλω να μπω απευθείας στα προβλήματα που πιστεύω θα αντιμετωπίσουμε μαζί.


Το ένα είναι η αξιολόγηση. Πρέπει να ξεκαθαρίσει το Υπουργείο Εσωτερικών αν ο νόμος εφαρμόζεται για εμάς. Θέλουμε να ξεκαθαρίσουμε εδώ και από το βήμα της δικής σας ημερίδας, διότι υπάρχει και μία προπαγάνδα και μία προσπάθεια απαξίωσης, ότι  η ΠΟΕ – ΟΤΑ είναι υπέρ της αξιολόγησης του προσωπικού. Με συγκεκριμένα κριτήρια, τα οποία θα έχουν στόχο την αναβάθμιση των υπηρεσιών, καλύτερες υπηρεσίες στους πολίτες και θα αναβαθμίζουν το ανθρώπινο δυναμικό. 

Υπάρχει διάταξη νόμου, μπορούμε να την ενεργοποιήσουμε, σε αντίθεση με κάποιους άλλους, εμείς λέμε ότι εμπιστευόμαστε και το Εθνικό Κέντρο Δημόσιας Διοίκησης και Αυτοδιοίκησης, και το Κοινωνικό Πολύκεντρο της ΑΔΕΔΥ, που είναι επιστημονικός φορέας, και το Διοικητικό Επιμελητήριο της Ελλάδας, να κάνουμε μία αξιολόγηση που θα έχει σχέση και με το χώρο μας. Γιατί δεν είναι μόνο τα προκαθορισμένα ποσοστά, δεν είναι μόνο το ότι θέλουν να δημιουργήσουν μέσα από αυτή τη διαδικασία, δεξαμενές υπό απόλυση εργαζομένων, είναι ότι εμείς έχουμε ιδιαιτερότητες, για αυτό έχουμε ξεχωριστό κώδικα και θα πρέπει να το πάρουμε υπόψη μας. 

Γιατί όλα αυτά και με την προσπάθεια που γίνεται από τον Υπουργό Διοικητικής Μεταρρύθμισης, δείχνει ότι στόχος είναι η κατάργηση Υπηρεσιών, γιατί όταν ξεφεύγουμε από τη Γενική Διεύθυνση, πάμε στην Διεύθυνση, μπορούμε να καταργούμε Υπηρεσίες, όλα αυτά πρέπει να τα ξεκαθαρίσει πρώτα το Υπουργείο, για να μπορέσουμε να προχωρήσουμε. Σε διαφορετική περίπτωση, θα έχουμε ένταση. Θα έχουμε ένταση, γιατί ο καθένας ξέρει το τι θα συμβεί με την αξιολόγηση. Είναι θετικό ότι η πλειοψηφία των Δήμων και των Δημάρχων δεν έχουν βγάλει αποφάσεις επιμερισμού, άρα μπορούμε να βρούμε τρόπο. Και θα πρέπει, κύριε Υπουργέ, να σταματήσουν οι παρεμβάσεις που γίνονται από το Υπουργείο Διοικητικής Μεταρρύθμισης, στα ζητήματα που αφορούν το προσωπικό της Τοπικής Αυτοδιοίκησης. 

Και βέβαια, για να έχουμε αξιολόγηση, θα πρέπει να έχουμε Οργανισμούς Εσωτερικής Υπηρεσίας. Όταν έπρεπε από το 2011 να έχουμε. Να έχουμε περιγραφή θέσης και καθηκόντων και επιτέλους, να αποκτήσουμε ιεραρχία στην Τοπική Αυτοδιοίκηση. Να μην συνεχίζεται αυτό το καθεστώς να έχουμε αναπληρωτές Προϊσταμένους πάνω από 10ετία. Άρα λοιπόν, εφόσον γίνουν αυτά, προχωράμε στην αξιολόγηση του προσωπικού. 
Δεύτερον. Έχουμε τους πόρους. Δεν υπάρχει καμία κουβέντα. Θα κληθείτε να αντιμετωπίσετε τα προβλήματα. Και δεν λέω τις περικοπές που έχουμε το προηγούμενο χρονικό διάστημα, που έχει φτάσει στο 65%. Πριν 1 μήνα ψηφίστηκε το μεσοπρόθεσμο. Αγαπητοί φίλοι, λέει πολλά πράγματα. Δεν λέει ότι θα έχουμε μείωση πόρων στους ΚΑΠ. Έχουμε περικοπή της ΣΑΤΑ, έχουμε το πιο βασικό, που λέει ότι θα πρέπει το επόμενο χρονικό διάστημα η Τοπική Αυτοδιοίκηση, δεν θα της καλύπτει το κράτος εκτός από τη μισθοδοσία του προσωπικού, να καλύπτει όλες τις λειτουργικές ανάγκες. 

Και αυτά βέβαια, αν δεν εφαρμόσετε και εσείς μια φορομπηχτική πολιτική, δεν πρόκειται να βρείτε πόρους. Αυτά τα πράγματα να τα ξεκαθαρίσουμε. Θα τα αντιμετωπίσουμε. Και το λέω αυτό, γιατί είναι σημαντικό. Το προηγούμενο χρονικό διάστημα, όσο η Τοπική Αυτοδιοίκηση διεκδικούσε, κέρδιζε. Όσο επαιτεί από την κεντρική εξουσία, τότε μας παίρνουν περισσότερα. 

Και εσείς έχετε και ένα πλεονέκτημα, το οποίο όποτε θέλετε μπορείτε να το χρησιμοποιήσετε. Αρκεί να συμφωνήσουμε σε κάποια πράγματα. Έχετε το πιο δυναμικό κομμάτι των εργαζομένων στη Δημόσια Διοίκηση. Αρκεί οι στόχοι μας να είναι να υπηρετήσουμε τον δημόσιο και κοινωνικό χαρακτήρα της Τοπικής Αυτοδιοίκησης.
Το επόμενο είναι, το ανθρώπινο δυναμικό. Με το μεσοπρόθεσμο, η απαγόρευση των προσλήψεων πάει μέχρι το 2016. Ο πίνακας που έχει το μεσοπρόθεσμο – και αυτό είναι που μας ανησυχεί πάρα πολύ – δείχνει ότι μέχρι το 2015, οι αποχωρήσεις του προσωπικού είναι χιλιάδες. Ξεπερνάνε τις 12.000 και δεν μιλάμε αυτές που θα είναι οι εθελοντικές λόγω συνταξιοδότησης. Άρα λοιπόν εδώ μιλάμε ότι υπάρχει νέος σχεδιασμός για κατάργηση Υπηρεσιών και αποχώρηση προσωπικού, που δεν θα είναι με την διαδικασία της συνταξιοδότησης. Άρα λοιπόν θα πρέπει να τα δούμε αυτά τα πράγματα.

Και έχουμε ελαστικές σχέσεις εργασίας. 2μηνα, 5μηνα, ΜΚΟ, ΚΟΙΝΣΕΠ, μπορούμε να συμφωνήσουμε σε ένα βασικό, όπως κάνουν και οι άλλοι χώροι. Όπως κάνει ο χώρος της υγείας. Να αρθεί η απαγόρευση των προσλήψεων, καταρχήν στις υπηρεσίες ανταποδοτικού χαρακτήρα ή σε αυτές που έχουν να κάνουν με την εξυπηρέτηση το πολίτη. Καθαριότητα, παιδικοί σταθμοί. Και μπορούμε να το πετύχουμε αυτό το πράγμα. Ιδιαίτερα στην Καθαριότητα, εκεί που πληρώνει ο πολίτης, δεν μπορεί κανένας να λέει ότι έχουμε δεσμεύσεις από τα μνημόνια και την τρόικα. Άρα λοιπόν πρέπει να τα δούμε αυτά τα πράγματα. 

Και βέβαια όλη αυτή η διαδικασία έχει αμοιβές και εργασιακές σχέσεις μεσαίωνα και νομίζω ότι δεν τιμάει την Τοπική Αυτοδιοίκηση. Εμείς λέμε ότι αν αγωνιστούμε από κοινού για την άρση της απαγόρευσης των προσλήψεων, θα μπορέσουμε να πετύχουμε πολλά. Το θέμα είναι η Τοπική Αυτοδιοίκηση. 

Έχουμε τον Καλλικράτη, που τα 3,5 χρόνια είδαμε ότι αυτός ο νόμος έγινε κουρελόχαρτο. Τροποποιήσεις στις τροποποιήσεις και πολλές από αυτές ρουσφετολογικές. Και βλέπουμε το τι συμβαίνει στην Τοπική Αυτοδιοίκηση, διότι όλες οι παρεμβάσεις που έγιναν – και θα τα ακούτε και εσείς – είναι ότι είναι υποχρέωση στα μνημόνια. Προσέξτε όμως. Μνημόνια και οικονομική κρίση έχουμε και στην Πορτογαλία και στην Ισπανία, οικονομική κρίση έχουμε στην Ιταλία και σε άλλες χώρες και στην Ιρλανδία. Όμως οι μοναδικές χώρες που έχουμε απολύσεις προσωπικού και μείωση των πόρων πάνω από 50%, είναι στην Ελλάδα και στη Βουλγαρία. Αυτή την Τοπική Αυτοδιοίκηση θέλουν να φέρουν στην Ελλάδα; Αυτά πρέπει να τα δούμε. 
Και αυτά δεν τα λέμε εμείς. Εμείς πριν τις εκλογές θέλαμε να ανοίξουμε το ζήτημα των προβλημάτων της Τοπικής Αυτοδιοίκησης, κάποιοι έντεχνα ήθελαν να το βάλουν κάτω από το τραπέζι για να αποπροσανατολίσουν την κοινωνία, θα σας παραδώσουμε τις επόμενες μέρες, ολοκληρώθηκε προχτές η μελέτη του Κοινωνικού Πολύκεντρου της ΑΔΕΔΥ για την Τοπική Αυτοδιοίκηση, θα τη δώσουμε και στην πολιτική ηγεσία και στην ΚΕΔΕ, για να δείτε ποια είναι τα προβλήματα και τι συμβαίνει σε όλη την Ευρώπη αλλά και στις υπόλοιπες χώρες του κόσμου. Για να πέσει αυτό το άλλοθι ότι έχουμε μνημόνια, έχουμε υποχρέωση στην τρόικα και μας τα επιβάλλουν όλα αυτά τα πράγματα.

Και βέβαια, πρέπει να δούμε το θέμα του Κώδικα. Δεν μπορεί να πηγαίνει στη Βουλή Κώδικας Αυτοδιοίκησης. Κύριε Πρόεδρε, και εσείς και εμείς συμμετείχαμε σε μία Επιτροπή.
Κ. ΑΣΚΟΥΝΗΣ: Σε ευχαριστώ πάρα πολύ, Θέμη. Σε ευχαριστώ, συντόμευε, χαιρετισμό είπαμε θα κάνουμε, για να προχωρήσουμε.

Θ. ΜΠΑΛΑΣΟΠΟΥΛΟΣ: Ναι, να πούμε τέσσερα προβλήματα.

Κ. ΑΣΚΟΥΝΗΣ: Σε ευχαριστώ, κλείνε σε παρακαλώ.

Θ. ΜΠΑΛΑΣΟΠΟΥΛΟΣ: Θα κλείσω, εντάξει. 


Λοιπόν, έχουμε τον Κώδικα. Πήγε στη Βουλή και λέει επάνω ότι συντάχθηκε με Επιτροπή που προβλέπεται από τον 3852. Τουλάχιστον εμείς, δεν καλεστήκαμε ποτέ και απαξιώνουμε να τον πιάσουμε και στα χέρια μας, διότι όσοι το διαβάσετε από εσάς, θα δείτε ότι γίνεται νέα παρέμβαση στις αρμοδιότητες της Τοπικής Αυτοδιοίκησης.

Κ. ΑΣΚΟΥΝΗΣ: Θέμη, σε ευχαριστώ.

Θ. ΜΠΑΛΑΣΟΠΟΥΛΟΣ: Δεν θα μου επιτρέψετε…

Κ. ΑΣΚΟΥΝΗΣ: Θέμη, σε παρακαλώ, χαιρετισμός είναι, είναι ημερίδα ενημέρωσης για μια…

Θ. ΜΠΑΛΑΣΟΠΟΥΛΟΣ: Ενημέρωση κάνουμε.

Κ. ΑΣΚΟΥΝΗΣ: Σε παρακαλώ πάρα πολύ. Χαιρετισμός είναι. Σε παρακαλώ συντόμευε, αισθάνομαι άσχημα να σε διακόπτω.

Θ. ΜΠΑΛΑΣΟΠΟΥΛΟΣ: Εντάξει, να μην τοποθετηθούμε για…

Κ. ΑΣΚΟΥΝΗΣ: Σε παρακαλώ, δεν είναι θέμα συνεδρίου. Δεν είναι συνέδριο. Όταν είναι συνέδριο, έχεις το χρόνο. Παρακαλώ πάρα πολύ συντόμευε.

Θ. ΜΠΑΛΑΣΟΠΟΥΛΟΣ: Μα ούτε στο συνέδριο…

Κ. ΑΣΚΟΥΝΗΣ: Σε παρακαλώ πάρα πολύ.

Θ. ΜΠΑΛΑΣΟΠΟΥΛΟΣ: Εντάξει, ευχαριστώ πάρα πολύ. 
Κ. ΑΣΚΟΥΝΗΣ: Και εμείς σε ευχαριστούμε.


Από την ΠΟΠ – ΟΤΑ ο κύριος Δαρδαμάνης.

Μ. ΔΑΡΔΑΜΑΝΗΣ: Ευχαριστώ. Θα προσπαθήσω να είμαι πολύ σύντομος.


Καταρχήν ευχαριστώ για την πρόσκληση.


Κύριε Πρόεδρε, κύριε Υπουργέ, κύριε Υφυπουργέ, κύριε Γενικέ Γραμματέα, κυρίες και κύριοι.


Όπως ήδη γνωρίζετε, η Τοπική Αυτοδιοίκηση έχει υποστεί την τελευταία 5ετία καίρια πλήγματα τόσο στα οικονομικά, όσο και στο προσωπικό. Τόσο που θεωρείται δίωξη πια, κατά της Τοπικής Αυτοδιοίκησης.


Να ξεκινήσω από τη Δημοτική Αστυνομία, την κατάργηση της αρμοδιότητας, όπου στην κυριολεξία έφυγαν άνθρωποι που προσέφεραν έσοδα στους ΟΤΑ και έφυγαν άνθρωποι που πρόσφεραν υπηρεσίες πραγματικές στους ΟΤΑ και είχαν μόνο έσοδα. Σας λέω ότι αυτή η αρμοδιότητα πολύ σύντομα θα χρειαστεί να επανέλθει, γιατί θα πρέπει να δούμε πώς θα υπάρξει εύρυθμη λειτουργία στην πόλη, πώς θα αποφευχθεί η παραοικονομία, η φοροδιαφυγή, πώς θα λειτουργήσουν άλλες Υπηρεσίες και ξέρετε πολύ καλά ότι προσπαθούμε δημιουργώντας νέες Υπηρεσίες και παίρνοντας προσωπικό από άλλες, αποδυναμώνοντάς τες, να κάνουμε τα βασικά. Δηλαδή τραπεζοκαθίσματα και λοιπά.


Κύριε Υπουργέ, θέλω παρακαλώ πολύ να μας απαντήσετε τι θα γίνει με τους 226 Δημοτικούς Αστυνομικούς. Μάλιστα, ιδιαίτερα για αυτούς που είναι πάνω από 50 ετών. Επίσης για τους σχολικούς φύλακες. Θέλουμε δέσμευση. Είναι γνωστό και είναι μελετημένο ότι οι σχολικοί φύλακες, από τότε που προσλήφθηκαν, μείωσαν κατά 70% τα έξοδα για τη συντήρηση των κτιρίων. 


Καλείστε λοιπόν, κυρίες και κύριοι, την επόμενη 5ετία να ανακουφίσετε την κοινωνία με μέτρα, γιατί η κοινωνία έχει φτωχοποιηθεί και βρίσκεται σε απόλυτη ανέχεια. Τους άστεγους που καθημερινά αυξάνουν, τα παιδιά στα σχολεία που υποσιτίζονται, όλα αυτά χωρίς πόρους και χωρίς καμία στήριξη από το κράτος. Τι θα κάνετε; Θα φορολογήσετε τους πολίτες που αδυνατούν να πληρώσουν; Θα γίνετε manager – όπως λένε μερικοί – στην κυβέρνηση; Είστε αυτοδιοίκητοι; Έχετε αυτοτέλεια; 

Τι θα κάνετε με την Αυτοτελή Υπηρεσία Εποπτείας που έχει το δικαίωμα να ακυρώνει αυτεπάγγελτα κάθε απόφαση συλλογικού ή μονομελούς Οργάνου, ακυρώνοντάς σας; Τι θα κάνετε με την εθελοντική διαδημοτική κινητικότητα; Θα την στηρίξετε; Εμείς την στηρίζουμε κάτω από συγκεκριμένες προϋποθέσεις, που έχουμε εκ των  προτέρων καταθέσει. Τι θα κάνετε με τις προσλήψεις και την απαγόρευση των προσλήψεων σε ΥΕ και ΔΕ προσωπικό; Και ξέρετε πολύ καλά ότι αυτό το προσωπικό τραβάει το κάρο στην Τοπική Αυτοδιοίκηση. Δηλαδή τι θα κάνουμε; Θα προσλάβουμε ΠΕ και ΤΕ και θα στείλουμε αυτούς να μαζεύουν σκουπίδια; Ή να οδηγούν απορριμματοφόρα; Δεν μπορεί να γίνει αυτό. Θα δουλέψουν τα νεκροταφεία, θα δουλέψουν αυτές οι υπηρεσίες; Δεν είναι δυνατόν. Άρα λοιπόν, τουλάχιστον στις ανταποδοτικές υπηρεσίες, πρέπει αυτό να πάψει και άμεσα. 
Τι προτίθεστε να κάνετε για την αξιολόγηση; Θα δεχτείτε αυτό το νόμο, που για εμάς, πέρα από αντισυνταγματικός, γιατί απλά και μόνο αν διαβάσετε την έκθεση της Επιστημονικής Επιτροπής της Βουλής, είναι πασιφανέστατο ότι είναι αντισυνταγματικός, αλλά…

Λοιπόν, εμείς είπαμε ότι θα πρέπει το θέμα της αξιολόγησης να το δούμε με πολλή σοβαρότητα και θα πρέπει να βρεθεί ένα αντικειμενικό σύστημα έτσι ώστε να μπορεί να γίνει σωστή αξιολόγηση. 

Θεωρούμε ότι η θέση της ΚΕΔΕ είναι σύμφωνη απόλυτα μαζί μας. 

Το μεσοπρόθεσμο. Μειώνει κατά 50 εκατομμύρια τα ΚΑΠ. Το ’14 κατά 110 δισεκατομμύρια τη ΣΑΤΑ. Για το ’14, ’15 και ’16, κατά 37 εκατομμύρια στα προνοιακά επιδόματα. Τι θα γίνει με τα 30.000 παιδιά που μένουν εκτός παιδικών σταθμών και πιθανόν να υπάρξουν και απολύσεις βρεφονηπιοκόμων; Και τι θα κάνετε με το πλεόνασμα που προβλέπει με το 2015 – 2018 το μεσοπρόθεσμο; Τι θα κάνετε με τη μείωση που προβλέπεται για το προσωπικό έως το 2016 περί των 12.000 συναδέλφων και τι θα κάνετε με τις Δημοτικές Επιχειρήσεις που έχουν παθητικό τα 3 τελευταία χρόνια; Νομίζω ότι όλα αυτά θα πρέπει να τα δείτε. 
Ξέρω ότι οι περισσότεροι από εσάς είναι νεοεκλεγμένοι. Φαντάζομαι θα έχετε σχέδια, φιλοδοξίες, όρεξη να κάνετε πράγματα, αλλά δεν ξέρω αν κάτω από αυτές τις συνθήκες μπορείτε να κάνετε σπουδαία πράγματα. Αυτή είναι η πραγματικότητα, αυτή θα αντιμετωπίσετε από την 1η Σεπτεμβρίου.

Σας καλούμε λοιπόν κάθε έναν από εσάς προσωπικά, αλλά και το νέο Διοικητικό Συμβούλιο της ΚΕΔΕ που θα εκλεγεί το επόμενο διάστημα, να αντισταθούμε μαζί σε όλα αυτά που σχεδιάζουν για εμάς, χωρίς εμάς. 

Και κλείνοντας, να ευχηθώ καλή επιτυχία σε παλιούς και νέους, προσβλέποντας σε μια καλή συνεργασία με τους εργαζόμενους στους Δήμους σας, αλλά και την υποστήριξη στο συνδικαλιστικό κίνημα των εργαζομένων στην Τοπική Αυτοδιοίκηση στον δίκαιο αγώνα που κάνουμε, για την αξιοπρέπεια και την δικαιοσύνη. Και βέβαια δικαιοσύνη όχι a la carte. 
Σας ευχαριστώ. 

Κ. ΑΣΚΟΥΝΗΣ: Ευχαριστούμε και εμείς τον Πρόεδρο της ΠΟΠ – ΟΤΑ και καλούμε στο βήμα τον Υπουργό Εσωτερικών, τον κύριο Αργύρη Ντινόπουλο, για την πρώτη του ομιλία από ότι γνωρίζω, σε μία τέτοια συνέλευση της Τοπικής Αυτοδιοίκησης.


Κύριε Υπουργέ, έχετε τον λόγο.

Α. ΝΤΙΝΟΠΟΥΛΟΣ: Έναν σύντομο χαιρετισμό θα απευθύνω, γιατί νομίζω ότι αυτό που έχει μεγαλύτερη σημασία είναι οι νεοεκλεγμένοι συνάδελφοι να ακούσουν αυτά που θα πουν καταξιωμένα στελέχη της Αυτοδιοίκησης, έτσι ώστε να έχουν έναν μπούσουλα στα νέα καθήκοντά τους. 

Όμως, δεν μπορώ να αντισταθώ στον πειρασμό να πω Θέμη και Μάρκο, ότι αν ήμουν νεοεκλεγμένος Δήμαρχος και σας άκουγα, θα καταριόμουν την ώρα και τη στιγμή που με ψήφισαν οι ψηφοφόροι και με έκαναν Δήμαρχο, έτσι όπως τα είπατε. Δεν υπάρχει αμφιβολία, θα καταριόμουν την ώρα και τη στιγμή που με ψήφισαν. 


Αντιλαμβάνομαι τις δυσκολίες οι οποίες υπάρχουν στην Αυτοδιοίκηση. Η χώρα, δεν πρέπει να ξεχνάμε, βρίσκεται σε ένα καθεστώς ακόμα που στην πραγματικότητα πρέπει να είναι σε μία συνεχή επικοινωνία με τους θεσμικούς της εταίρους, ακριβώς για να μπορέσει να ανταποκριθεί στις υποχρεώσεις της. Αυτό όμως δεν σημαίνει ότι αυτοί οι νέοι άνθρωποι, που ύστερα από έναν σκληρό εκλογικό αγώνα για τους περισσότερους, κατάφεραν και εκλέχθηκαν Δήμαρχοι, ότι δεν έχουν μπροστά τους μία δημιουργική 5ετία, έτσι ώστε να μπορέσουν και αυτά τα όνειρα που είχαν και αυτά τα προγράμματα που έδωσαν πριν από τις εκλογές στους ψηφοφόρους, που τα παρουσίασαν, ότι δεν θα μπορέσουν να τα εφαρμόσουν. 


Άκουσα να λες, Θέμη, για δεξαμενή απολύσεων. Πού την είδες τη δεξαμενή απολύσεων; Η προηγούμενη ηγεσία του Υπουργείου Εσωτερικών, διότι ο Ντόλιος, ο Λεονταρίδης και εγώ, 15 – 20 μέρες έχουμε. Η προηγούμενη ηγεσία του Υπουργείου Εσωτερικών, σε συνεργασία με το Υπουργείο Διοικητικής Μεταρρύθμισης, εκπόνησαν ένα πρόγραμμα εθελουσίας διαδημοτικής κινητικότητας και ήδη 1.000 εργαζόμενοι, 995, κάπου τόσοι, έχουν πάει από ένα Δήμο σε έναν άλλο, έχουν αναλάβει τα καθήκοντά τους και εργάζονται κανονικότατα. Και μάλιστα με ένα εργασιακό καθεστώς το οποίο είναι ασφαλέστερο του προηγούμενου. 


Και από εδώ απευθύνω έκκληση, διότι πράγματι χρειάζεται άλλοι 2.000 εργαζόμενοι στους Οργανισμούς Τοπικής Αυτοδιοίκησης, οικεία βουλήσει και με τη συγκατάθεση των πολιτικών Προϊσταμένων τους, οι οποίοι καλύτερα παντός άλλου γνωρίζουν τις ανάγκες των Δήμων τους, ποιοι άλλοι είναι αυτοί, παρά οι Δήμαρχοι; Να μετακινηθούν από ένα Δήμο σε άλλο. Όχι μόνο για να εξυπηρετηθούν οι ίδιοι, που ανθρώπινο είναι αυτό ένας εργαζόμενος να θέλει να είναι πιο κοντά στο σπίτι του, πιο κοντά στη φαμίλια του, αλλά και δη ότι θα μπορέσουν πιθανώς στο Δήμο που θα πάνε, με τη συνεννόηση των Δημάρχων, να προσφέρουν καλύτερες υπηρεσίες ευρύτερα στους δημότες.


Αυτή την προσπάθεια κάνουμε, να μπορέσουμε να περάσουμε την αντίστοιχη νομοθετική ρύθμιση μέσα στις επόμενες ημέρες, ώστε να τεθεί σε εφαρμογή και να υπάρξει ένα νέο χρονικό περιθώριο, το οποίο πιθανώς, Υφυπουργέ, να το επεκτείνουμε και μέσα στον Αύγουστο. Τι να κάνουμε; Καλοκαίρι είναι, δεν υπάρχει άλλος χρόνος. Ακόμα και μέσα στον Αύγουστο, οι εργαζόμενοι οι οποίοι το επιθυμούν, να μπορέσουν να μετακινηθούν από ένα Δήμο σε έναν άλλο. Αυτό σε καμία περίπτωση δεν συνεπάγεται απολύσεις. Έχει μαλλιάσει η γλώσσα μου να το λέω στα κανάλια, διότι και οι πρώην συνάδελφοί μου οι δημοσιογράφοι, λογικό είναι να ρωτάνε κάτι τέτοιο.


Άρα λοιπόν, είναι ιδιαίτερα σημαντικός ο ρόλος των αιρετών της Αυτοδιοίκησης. Ακόμα και των νέων Δημάρχων, που πιθανώς να μην έχουν αναλάβει τα καθήκοντά τους. Όχι πιθανώς, σίγουρο είναι. Δεν θα έχουν αναλάβει καθήκοντα μέσα στους αμέσως επόμενους 2 μήνες. Να το κάνουμε αυτό γνωστό στους εργαζόμενους, έτσι ώστε και αυτοί να εξυπηρετηθούν, αλλά και να βελτιωθεί η λειτουργικότητα των Δήμων. 

Άρα λοιπόν, δεξαμενή απολύσεων δεν υπάρχει. Γιατί να το λέμε, γιατί να το αναπαράγουμε; Και γιατί να δημιουργούμε και σε ένα χώρο εργαζομένων, που εγώ να το δεχτώ αγαπητές φίλες και αγαπητοί φίλοι, δικαιολογημένα ανησυχούν. Γιατί αυτά τα οποία έγιναν και με τους Δημοτικούς Αστυνομικούς και με τους σχολικούς φύλακες, δεν υπάρχει λόγος να κρυβόμαστε πίσω από το δάχτυλό μας. Πράγματι δημιούργησαν – και έχετε δίκιο εδώ, αγαπητοί Πρόεδροι, Θέμη και Μάρκο – μία αναστάτωση στους Δήμους. Μία ανησυχία. 


Εγώ χτες ήμουν σε ένα – δυο Δήμους, λόγω και, τέλος πάντων, της ονομαστικής μου εορτής, πήγα στις αντίστοιχες εκκλησίες. Πολλοί εργαζόμενοι στους Οργανισμούς Τοπικής Αυτοδιοίκησης οι οποίοι έτυχε να με δουν: Υπουργέ, πες μας τι γίνεται. Άρα είναι σημαντικό, Πρόεδρε, να φύγει ένα τέτοιο μήνυμα σήμερα από αυτή την συνάντηση την οποία κάνουμε εδώ. Γιατί, επαναλαμβάνω, θα είναι προς το καλό των εργαζομένων. 


Η Τοπική Αυτοδιοίκηση, εγώ θα το πω ευθέως, πέρασε στην ουσία 4 πολύ δύσκολα χρόνια. Και είναι προς τιμήν, βεβαίως εδώ μιλάμε για τους νεοεκλεγμένους Δημάρχους, αλλά να μιλήσουμε και για αυτούς οι οποίοι ήταν στην δυσκολότερη περίοδο της Τοπικής Αυτοδιοίκησης. Η οποία ήταν η 4ετία 2010 – 2014. Με πόρους μειωμένους αν δεν κάνω λάθος μέχρι και 60%, έτσι δεν είναι, Δήμαρχε; Μέχρι και 60%, κατάφεραν να διατηρήσουν ένα κοινωνικό πρόσωπο της Αυτοδιοίκησης. 

Στα χρόνια τα δικά μας, το 2002 μέχρι το 2006… Γέλα Σίμο. Γελάς. Και βέβαια, καλά κάνεις και γελάς. Υπήρχε χρήμα. Και τότε το έργο του Δημάρχου ποιο ήταν; Τα πάρκα, οι πλατείες, η αξιοποίηση των ελεύθερων χώρων, το όνειρο του κάθε Δήμαρχου. Να φτιάξει το παγκάκι που θα κάθεται η συνδημότισσά του και θα λέει: παιδάκι μου, καλά που το έκανες. Όμως δυστυχώς δεν μπορεί να είναι πάντα έτσι και η 4ετία που πέρασε, ήταν μια 4ετία που εγώ νομίζω στην ιστορία της Τοπικής Αυτοδιοίκησης θα μείνει σαν η ηρωική 4ετία των Δημάρχων. Τα Κοινωνικά Παντοπωλεία, τα Κοινωνικά Φροντιστήρια, τα κοινωνικά ιατρεία; Άγνωστα ήταν σε εμάς αυτά τα χρόνια που εμείς υπηρετούσαμε την Αυτοδιοίκηση.
Άρα λοιπόν, από τη στιγμή που η Τοπική Αυτοδιοίκηση κατάφερε αυτά τα 4 δύσκολα χρόνια να ανταποκριθεί με τον καλύτερο δυνατό τρόπο στις απαιτήσεις των δημοτών, θέλω να πιστεύω ότι η ερχόμενη 5ετία θα είναι μια 5ετία η οποία θα είναι πολύ καλύτερη και θα είναι μία 5ετία που το φως στην άκρη του τούνελ θα είναι πλέον ορατό και πιστεύω ότι και πολύ σύντομα δεν θα χρειάζεται να βλέπουμε το φως στο τέρμα του τούνελ, γιατί θα βλέπουμε το πραγματικό φως, θα έχουμε βγει από αυτή τη στενωπό. 

Η νέα ηγεσία του Υπουργείου Εσωτερικών, πιστεύει όχι στις αντιπαραθέσεις, όχι στις συγκρούσεις, αλλά στις συγκλίσεις. Πιθανώς και η εικόνα η δική μου όλο αυτό το χρονικό διάστημα, γιατί η δημόσια εικόνα των πολιτικών διαμορφώνεται, κακά τα ψέματα, και μέσα από τις τηλεοράσεις. Ο Ντινόπουλος, που έδινε τις μάχες στις τηλεοράσεις, καμιά φορά και με τρόπους και με μεθόδους αρκετά σκληρές, ήταν ο Ντινόπουλος ο οποίος είχε έναν άλλο ρόλο τότε. Στην εποχή στην οποία ζούμε, θέλουμε τη συνεργασία – και το έχω διακηρύξει urbi et orbi – των Δημάρχων, σε όποια παράταξη και αν ανήκουν. Η πόρτα του Υπουργού Εσωτερικών, είναι ανοιχτή σε όλους τους Δημάρχους. 
Και θα πω και κάτι ακόμα, γιατί όλα κρίνονται από την προσωπική εμπειρία και όλα κρίνονται από την επαφή την καθημερινή με την κοινωνία. Εμείς δεν είμαστε διατεθειμένοι να κλειστούμε σε ένα γραφείο, να ανταλλάσσουμε χαρτιά μεταξύ μας και να νομίζουμε ότι κάτι κάνουμε. Ξηγημένα πράγματα. Όταν ήμουν Δήμαρχος, είχα απαγορεύσει να μπαίνει οποιοδήποτε χαρτί στο γραφείο μου. Το λέω με ποια έννοια; Ότι πρέπει να είμαστε έξω, μέσα στην κοινωνία. 

Αυτό το οποίο είναι κεκτημένο της Τοπικής Αυτοδιοίκησης και εμένα μου το έμαθαν οι δάσκαλοί μου στην Τοπική Αυτοδιοίκηση, ο Νίκος ο Παπαδόπουλος στα Βριλήσσια – αναφέρω έτσι ένα όνομα – είναι ότι εδώ πρέπει να συνθέτουμε. Είναι περισσότερα αυτά που μας ενώνουν, παρά αυτά που μας χωρίζουν. 

Εγώ, Σίμο, ήμουν χθες στο Χαλάνδρι και σε είδα εκεί με τον Δήμαρχο, τον Γιώργο τον Κουράση, όταν κάναμε τα εγκαίνια ενός μικρού πάρκου, πώς οι δύο Δήμαρχοι, ο Γιώργος ο Κουράσης και ο Σίμος ο Ρούσσος, οι οποίοι ανήκουν σε δύο τελείως διαφορετικές παρατάξεις να το πω και ιδεολογίες πιθανώς, ήταν μαζί, συνομιλούσαν στην διάρκεια της όλης διαδικασίας για τα ζητήματα του Δήμου και είμαι σίγουρος ότι θα έχουν και μια πολύ θετική συνεργασία τις επόμενες εβδομάδες, για το καλό του Δήμου. Και αυτό είναι που προσκαλούμε όλους τους απερχόμενους Δημάρχους, να το κάνουν με τους νεοεκλεγέντες, επαναλαμβάνω, σε όποια παράταξη και αν ανήκουν. Η Αυτοδιοίκηση δεν έχει χρώματα. Η Αυτοδιοίκηση έχει μόνο προβλήματα, τα οποία καλούνται να λύσουν οι αιρετοί και μάλιστα σε μία κρίσιμη χρονική συγκυρία.
Και κλείνω. Αλίμονο αν ένας Δήμαρχος δεν έρχεται στο Υπουργείο Εσωτερικών για να διεκδικήσει πόρους. Αλίμονο αν ένας Δήμαρχος δεν έρχεται για να διεκδικήσει έστω και αυτά τα 10.000 € – 15.000 € που είναι απαραίτητα για το Δήμο του. Σε κάθε περίπτωση όμως, ας έχουμε όλοι κατά νου ότι και αυτά τα λεφτά δεν είναι του Υπουργείου Εσωτερικών, δεν είναι του Υπουργείου Ανάπτυξης, είναι λεφτά του Έλληνα φορολογούμενου. Είναι λεφτά του δημότη – φορολογούμενου. 

Άρα λοιπόν, με όσο πιο ορθολογικό τρόπο γίνει και η χρησιμοποίηση αυτών των πόρων, τόσο περισσότερο θα είμαστε με καθαρό μέτωπο και απέναντι στην κοινωνία. 
Θέλω να πιστεύω ότι το επόμενο χρονικό διάστημα, που ο Γιώργος ο Ντόλιος, ο Θεόφιλος ο Λεονταρίδης και εγώ, θα είμαστε στο Υπουργείο Εσωτερικών, θα έχουμε τη δυνατότητα να είμαστε σε συνεχή επαφή με τους Δημάρχους, οι πόρτες μας, επαναλαμβάνω, είναι ανοιχτές, γνωρίζουμε τα προβλήματα, προσδοκούμε όμως σε μια γόνιμη συνεργασία, όχι με συγκρούσεις, αλλά με συγκλίσεις. 

Να είστε καλά και σας ευχαριστώ. 

Κ. ΑΣΚΟΥΝΗΣ: Ευχαριστώ, κύριε Υπουργέ. 


Κύριε Υφυπουργέ, θα πάρετε τον λόγο, να μας χαιρετίσετε και να μας πείτε και εσείς, γιατί υπάρχουν πολλά ζητήματα, πολλές εκκρεμότητες, τις οποίες όλο αυτό το μεταβατικό διάστημα πρέπει να αντιμετωπίσουμε, ώστε οι νέοι Δήμαρχοι από 1η Σεπτεμβρίου να είναι όσο το δυνατόν καλύτερα προετοιμασμένοι και οπλισμένοι, θα έλεγα. 

Γ. ΝΤΟΛΙΟΣ: Τελικά διαπίστωσα και σήμερα, όχι μόνο σήμερα, ότι ο κύριος Υπουργός είναι αυτοδιοικητικός. Είναι ένα χαρακτηριστικό που φαίνεται πλέον καθαρά και αυτό είναι ένα πολύτιμο κριτήριο, πολύτιμο ζήτημα, το οποίο μπορούμε να το αξιοποιήσουμε. 

ΣΥΝΕΔΡΟΣ: (εκτός μικροφώνου)

Γ. ΝΤΟΛΙΟΣ: Όχι, έχετε θετική εμπειρία και αν θέλετε να μιλήσουμε σε αυτό, σε κάποια άλλη στιγμή μπορούμε να το αναλύσουμε.


Καταρχήν να πω ότι ήταν εξαιρετική ιδέα η διοργάνωση αυτών των ενημερωτικών ημερίδων, από την πλευρά της ΚΕΔΕ, εξαιρετική ιδέα και πραγματικά θα αποκομίσετε πράγματα. 

Να πω όμως το εξής. Για σκεφτείτε την Τοπική Αυτοδιοίκηση με τους πόρους που έχει σήμερα και με τις εξής δομές: 1.100 Οργανισμούς, 74 Νομαρχίες, Επαρχεία και τα λοιπά, 3 διευρυμένες Νομαρχιακές Αυτοδιοικήσεις, δείτε τη δυνατότητα επιβίωσής της. Για σκεφτείτε τις δομές της Τοπικής Αυτοδιοίκησης, με 6.500 Νομικά Πρόσωπα, σε σχέση με αυτά που υπάρχουν σήμερα. 


Μετά από αυτή τη σκέψη, νομίζω ότι μπορούμε να ανοίξουμε μια συζήτηση για το τι σήμαινε ο Καλλικράτης για την Τοπική Αυτοδιοίκηση. Μια επιλογή η οποία έγινε προ μνημονίου, μια επιλογή που ήταν ομόφωνη απόφαση της ΕΝΑΕ τότε, σημερινής ΕΝΠΕ, μια επιλογή που ήταν ομόφωνη απόφαση της ΚΕΔΚΕ, των Δημάρχων της χώρας εκείνης της εποχής, ένα ώριμο αίτημα, το οποίο εάν λόγω της κρίσης το αναβάλλαμε, θα ματαιωνόταν για πάντα, σήμερα η Τοπική Αυτοδιοίκηση θα απέλυε κόσμο, αγαπητέ Θέμη και Μάρκο, θα απέλυε κόσμο χωρίς αμφιβολία, για να είμαστε απολύτως προσγειωμένοι και να ξέρουμε τι μας γίνεται. 

Θέλω όμως σε αυτή την πρώτη συνάντηση, να θέσω κάποια ζητήματα. Υπήρχαν εξαιρετικές επιλογές. Υπήρχε ένα ζήτημα. Στη χώρα, το πολιτικό σύστημα έλεγχε μέχρι και στην τελευταία γωνιά της πατρίδας μας τις πολιτικές εξελίξεις, δια των δημοσίων επενδύσεων. Οι Υπουργοί, δια των διορισμένων Περιφερειακών, οι Βουλευτές, οι πολιτικοί παράγοντες, ήταν αυτοί οι οποίοι αποφάσιζαν τι έργα θα γίνουν όχι μόνο στους μεγάλους Δήμους, αλλά και στο Τρίγωνο του Έβρου από όπου κατάγομαι και στο Καστελόριζο από όπου κατάγονται κάποιοι άλλοι.


Τι έκανε ο Καλλικράτης; Έδωσε την διαχείριση του συνόλου των δημοσίων επενδύσεων, σε αιρετούς Περιφερειάρχες. Είναι μια μείζονα πολιτική αλλαγή. Λειτούργησε καλύτερα το σύστημα; Έχω άποψη. Λειτούργησε πολύ καλύτερα από ότι λειτουργούσε με τους διορισμένους Περιφερειάρχες. 


Έχω όμως διαπιστώσει και κάτι άλλο και το θέτω σαν ζήτημα σε εσάς. Ότι δημιουργήθηκε μια νέα ιεραρχική σχέση, μεταξύ των Δημάρχων και των αιρετών Περιφερειαρχών. Δηλαδή για να εντάξουν δράσεις, έργα, πρωτοβουλίες οι αιρετοί Δήμαρχοι, οι καλλικρατικοί Δήμαρχοι πλέον, πρέπει να σπεύσουν στον Περιφερειάρχη και να υποβάλλουν αίτημα.


Νομίζω λοιπόν, κύριε Υπουργέ, ότι ένα πρώτο ζήτημα, σε συνεργασία μαζί σας, που πρέπει να θέσουμε, είναι να σπάσουμε αυτή την ιεραρχική σχέση. Η Τοπική Αυτοδιοίκηση Α΄ Βαθμού, θα πρέπει να έχει το δικό της μερίδιο, το δικό της ποσοστό από τα ΠΕΠ. Υπάρχει η δυνατότητα. Οι Διαχειριστικές Αρχές, είναι Αρχές που διατέθηκαν στις αιρετές Περιφέρειες. Άνετα μπορούμε να τις αναθέσουμε ένα έργο στήριξης, διεκπαιρέωσης πρωτοβουλιών των Δημάρχων, της Τοπικής Αυτοδιοίκησης. Είναι μείζον πολιτικό ζήτημα, για να σπάσει αυτή η ιεραρχική σχέση. Είναι απελευθέρωση της Τοπικής Αυτοδιοίκησης Α΄ Βαθμού. 

Ήδη έχουμε κουβεντιάσει με το Υπουργείο Ανάπτυξης, θα διαμορφώσουμε μία πρόταση την οποία θα την συζητήσουμε μαζί σας και είναι πραγματικά μια νέα μεγάλη θεσμική αλλαγή. 


Υπάρχουν άλλα πράγματα που μπορούμε να συζητήσουμε μαζί σας; Ναι. Έχω τη γνώμη ότι διεκόπη βιαίως η διαδικασία της αποκέντρωσης. Στην 2ετή μεταβατική περίοδο, προβλεπόταν η μεταφορά άλλων 200 αρμοδιοτήτων, από το κράτος στην Τοπική Αυτοδιοίκηση, από το κράτος στην Περιφέρεια. Δεν αξιοποιήθηκε η αυτοδιοικητική περίοδος. Να πω ένα παράδειγμα για να γίνει αντιληπτό, όχι τόσο στην Αθήνα, αλλά όλοι έχετε επαφές με την ελληνική περιφέρεια. Για σκεφτείτε τους γεωπόνους της χώρας, τις Διευθύνσεις Γεωργίας, όπως προέβλεπε ο Καλλικράτης, να λειτουργούσαν στους Δήμους. Τι θα σήμαινε αυτό; Αν είχαμε αξιοποιήσει τη μεταβατική περίοδο. Ότι ξανά παντρεύεται η Διεύθυνση Γεωργίας, με το αγροτικό νοικοκυριό. Έπρεπε να επαναφέρουμε αυτό που συνέβαινε παλιότερα. Ο γεωπόνος να γνωρίζει το κάθε νοικοκυριό, τις δυνατότητές του, τα παιδιά του, πόσα στρέμματα καλλιεργεί, τι μηχανήματα έχει. Αυτό υπήρχε κάποτε. Αυτό χάθηκε. Ο μόνος τρόπος είναι η αποκέντρωση. 


Πρέπει να ξαναπιάσουμε λοιπόν το νήμα από την αρχή και να δούμε τι θα γίνει με τη μεταφορά αυτών των 200 περίπου αρμοδιοτήτων. Κόστος; Καμία αρμοδιότητα δεν μεταφέρεται, χωρίς τη μεταφορά του ανάλογου κόστους. Πώς; Με απλό τρόπο. Γιατί υπάρχει ένας πανικός. Εάν μεταφερθεί μια Υπηρεσία, μεταφέρονται και οι υπάλληλοι που ασκούν αυτή την αρμοδιότητα, τους οποίους τους πληρώνει το κράτος, μαζί με το κόστος των αποδοχών τους, τη μισθοδοσία τους. Φυσικά δεν υπάρχει καμία δημοσιονομική επιβάρυνση. 

ΣΥΝΕΔΡΟΣ: (εκτός μικροφώνου)

Γ. ΝΤΟΛΙΟΣ: Έγινε. Μεταφέρθηκαν χιλιάδες υπάλληλοι από το κράτος στην Τοπική Αυτοδιοίκηση, χωρίς να ανοίξει μύτη, χωρίς να ανοίξει ρουθούνι. 1/1/2011, όλες οι μετατάξεις είχαν ολοκληρωθεί, όλες οι μεταφορές των πόρων, Πολεοδομίες, Πρόνοιες, μια σειρά αρμοδιοτήτων, χωρίς να ανοίξει ρουθούνι. Είναι πολύ απλό. Αρκεί να σκύψουμε και να το κάνουμε. 


Υπάρχουν λοιπόν πολλά πράγματα τα οποία αυτή την 5ετία μπορούμε αν τα δούμε και να μείνουν και μετά από εμάς. Εμείς δεν θα είμαστε για πάντα ή θα είμαστε ίσως και για πολύ λίγο καιρό. Να πιάσουμε μεγάλα θέματα, θεσμικού χαρακτήρα, τα οποία θα μείνουν για πάντα. 


Και θέλω να αναφερθώ και σε κάτι άλλο. Επειδή άκουσα τους εκπροσώπους των εργαζομένων. Θεωρώ ότι μπορούμε να βάλουμε θετικό πρόσημο – θα χρησιμοποιήσω μια έκφραση – σε αποκρουστικές δεσμεύσεις της χώρας, που μας επέβαλλαν οι δανειστές και οι εταίροι μας. Αναφέρομαι στις απολύσεις. Αναφέρομαι στη διαθεσιμότητα. Πώς θα μπορέσουμε να βάλουμε θετικό πρόσημο. Θα σας πω παραδείγματα. Όχι για πρώτη φορά. Και μου αρέσει να μιλάω με παραδείγματα.

Προσλήψεις. Γίνονται σήμερα; Ναι, γίνονται. Με βάση την αναλογία 1 προς 5 και με βάση την αναλογία 1 προς 1 σε σχέση με τους υποχρεωτικά απομακρυνόμενους. Αυτές οι προσλήψεις κατανέμονται στα Υπουργεία. Δεν μας άρεσε, ούτε στον κύριο Υπουργό άρεσε, η κατανομή που έγινε στο Υπουργείο Εσωτερικών. Εμείς λοιπόν λέμε ότι μπορούμε να δώσουμε προτεραιότητα στις προνοιακού χαρακτήρα δράσεις της Τοπικής Αυτοδιοίκησης. Είναι δράσεις οι οποίες υποκαθιστούν, αναπληρώνουν τα ελλείμματα, τα κενά του κράτους. 
Παράδειγμα οι παιδικοί σταθμοί. Του χρόνου δεν θα είναι σε θέση το Υπουργείο Εργασίας να δώσει τόσα χρήματα, επομένως εάν δώσουμε προτεραιότητα σε προσλήψεις προσωπικού στους παιδικούς σταθμούς για 2 – 3 χρόνια, τότε όπως τα παιδιά πάνε στην Α΄ Δημοτικού και βρίσκουν δάσκαλο, θα πηγαίνουν και στον παιδικό σταθμό και θα βρίσκουν το απαραίτητο προσωπικό. 
Κακό παράδειγμα; Δημοτική Αστυνομία. Είπα και στη Βουλή. Είναι η πιο χαρακτηριστική περίπτωση αντιμεταρρύθμισης. Δεν έχει θετικό πρόσημο η κατάργησή της, γιατί η βεβαιότητά μου είναι ότι το επόμενο χρονικό διάστημα, κάποια στιγμή εν πάση περιπτώσει, οι ανάγκες της Τοπικής Αυτοδιοίκησης θα προκαλέσουν την ανασύσταση της Δημοτικής Αστυνομίας. Είναι καθαρά αυτοδιοικητική αρμοδιότητα. Τακτοποιήθηκαν οι περισσότεροι, υπάρχει μια εκκρεμότητα την οποία την έχω υπόψη μου και θα μπορούσαμε να μιλήσουμε χωρίς καμιά αμφιβολία πολύ σοβαρή εκκρεμότητα, αλλά ήταν χαρακτηριστικό παράδειγμα αντιμεταρρύθμισης. 

Αρνητικό πρόσημο στην κινητικότητα – γιατί εκεί μέτρησαν οι Δημοτικοί Αστυνομικοί – στην κινητικότητα αυτού του χαρακτήρα. Θετικό πρόσημο στις δεσμεύσεις της χώρας, μπορούμε να βάλουμε χωρίς καμία αμφιβολία. Και εκεί κρινόμαστε όλοι μας, κρίνεται όλη η κυβέρνηση. 
Επειδή πρέπει να είμαι σύντομος, θα κλείσω αυτόν τον πρώτο μου χαιρετισμό. Ελπίζω να έδωσα ένα στίγμα για το τι νομίζω ότι πρέπει να κάνουμε και να κλείσω λέγοντας ότι δεν υπάρχει κανένα ενδεχόμενο να πάει το Υπουργείο Εσωτερικών καλά, αν δεν συνεργαστεί άψογα, άριστα, σε μια βάση ειλικρίνειας, με τους εκλεγέντες στην Τοπική Αυτοδιοίκηση και βεβαίως με τους εργαζόμενους στην Τοπική Αυτοδιοίκηση. 

Σε δύσκολες περιόδους, υπήρχε ένα καλό κλίμα συνεργασίας. Αντιμετωπίσαμε προβλήματα παρά τις διαφωνίες μας. Έχω τη γνώμη ότι τα επόμενα προβλήματα, τα επόμενα θέματα που αφορούν και τους εργαζόμενους, θα τα αντιμετωπίσουμε από κοινού και θα τα αντιμετωπίσουμε αποτελεσματικά, χωρίς να κινδυνεύσει κανείς. 

Σας ευχαριστώ.

Κ. ΑΣΚΟΥΝΗΣ: Ευχαριστούμε και εμείς τον Υφυπουργό, τον κύριο Ντόλιο.


Κύριοι Υπουργοί, κύριοι εκπρόσωποι της ΠΟΕ – ΟΤΑ και της ΠΟΠ – ΟΤΑ, αγαπητοί συνάδελφοι, συναδέλφισσες, νεοεκλεγέντες, σας καλωσορίζουμε σε αυτή την πρώτη ενημερωτική ημερίδα, θα γίνουν και άλλες στη χώρα, που στόχο έχει να σας ενημερώσουμε για μια σειρά ζητήματα τα οποία θα αντιμετωπίσουμε, από τα οικονομικά, θεσμικά, μέχρι και την καταστατική θέση των αιρετών και τα οποία θα βρείτε μπροστά σας το επόμενο διάστημα. 


Επιτρέψτε μου όμως να πω ότι, κύριοι Υπουργοί, εμείς θέλουμε την συνεργασία και την επιδιώκουμε και με το Υπουργείο και με τους εργαζόμενους. Αυτή την τριμερή συνεργασία τη θέλουμε πάρα πολύ. Θεωρούμε ότι στην όλη προσπάθεια που καταβάλλουμε, σύμμαχός μας είναι το Υπουργείο Εσωτερικών, διατηρώντας πάντα και οι εργαζόμενοι και εμείς ως αιρετοί, τον αυτόνομο ρόλο του και τον θεσμικό ρόλο που έχει ο καθένας. 


Θέλω όμως να επισημάνω και με αφορμή, κύριε Υπουργέ, ότι: ουαί και αλίμονο αν δεν έρθετε στο Υπουργείο Εσωτερικών να διεκδικήσετε, ότι δυστυχώς τις επόμενες ημέρες και το επόμενο διάστημα, θα πρέπει το Υπουργείο, εσείς και εμείς, να διαπραγματευτούμε ξανά τους πόρους του επόμενου χρόνου, με το Υπουργείο Οικονομικών. 

ΣΥΝΕΔΡΟΣ: (εκτός μικροφώνου)

Κ. ΑΣΚΟΥΝΗΣ: Έτσι. Χαίρομαι να σας έχουμε μαζί μας, αλλά πρέπει να σας πω, έχοντας μια εμπειρία μακρόχρονη όλα τα προηγούμενα χρόνια…

ΣΥΝΕΔΡΟΣ: (εκτός μικροφώνου)

Κ. ΑΣΚΟΥΝΗΣ: Έτσι.


Επομένως το πρόβλημα για εμάς, κύριε Υπουργέ, είναι ότι η συγκεκριμένη πολιτική περιορισμού πόρων της Τοπικής Αυτοδιοίκησης που τα προηγούμενα χρόνια άγγιξε το 60%, έχει εξαντλήσει οικονομικά τους Δήμους και αν πραγματικά δεν είχαμε κατορθώσει να απορροφήσουμε τα ληξιπρόθεσμα, θα ήταν σήμερα πάρα πολύ άσχημη, οικτρή, η κατάσταση στην Τοπική Αυτοδιοίκηση. Όμως θα επανέλθω.


Επιτρέψτε μου, κυρίες και κύριοι συνάδελφοι, να κάνω μια πρώτη διαπίστωση των πρόσφατων Δημοτικών Εκλογών. 


Κυρίες και κύριοι συνάδελφοι, το 2011 ήμασταν υποχρεωμένοι να εφαρμόσουμε έναν οδικό χάρτη ενοποίησης των 1.034 Δήμων σε 325. Ξαφνικά ένας Δήμος έπρεπε να πάρει τρεις ή τέσσερις ή πέντε Δήμους. Και 6.800 Νομικά Πρόσωπα, Δημοτικές Επιχειρήσεις, που έπρεπε να γίνουν 1.380. Μια απίστευτη διαδικασία, δουλειά, να ενοποιήσεις πληροφοριακά συστήματα και μια σειρά άλλα πράγματα, τα οποία όλο το 2011 εμείς έπρεπε να ασχοληθούμε. Και ταυτόχρονα η Τοπική Αυτοδιοίκηση και η χώρα, να διέρχεται τη μεγαλύτερη οικονομική κρίση από μετά τον εμφύλιο πόλεμο.

Και ενώ συνέβαιναν όλα αυτά τα πράγματα, εμείς εγκαίρως, κύριε Υπουργέ, είχαμε προειδοποιήσει από τις 29 – 30 Γενάρη του 2012 στο συνέδριό μας στην Κομοτηνή, ότι είναι αδιανόητο αυτή την πρώτη περίοδο, να έχουμε 3,5 χρόνια θητεία και τις επόμενες, 5. Αν τώρα που ήταν η πιο δύσκολη φάση, δεν είχαμε τα 5 χρόνια, πότε θα έπρεπε να τα είχαμε; Αυτή η αντίφαση και αυτή η διάταξη, που δυστυχώς και κόμματα της αντιπολίτευσης απειλούσαν ακόμα και τους αιρετούς ότι: αν διεκδικήσετε να πάει 5ετία, όπως προβλέπει ο Καλλικράτης, τότε εμείς θα μιλήσουμε για εκτροπή δημοκρατική, πιστεύω μετά τις εκλογές να το έχουν καταλάβει το λάθος τους.


Διεκδικούμε – και αυτή θα είναι η παρακαταθήκη μας και στο νέο Όργανο – να λήξει το θέμα της ταυτόχρονης διεξαγωγής των εκλογών. Γιατί και οι Ευρωεκλογές υποβαθμίστηκαν και οι Δημοτικές Εκλογές. Άρα λοιπόν, αυτό είναι ένα πρώτο ζητούμενο που πρέπει να το έχουμε υπόψη μας.


Δεύτερον. Κρίση. Η κρίση δεν είναι μόνο οικονομική. Είναι κρίση αξιακή, είναι κρίση του πολιτικού συστήματος, είναι προτύπων και ιδανικών. Μέσα σε αυτό το πλαίσιο λειτούργησε η Τοπική Αυτοδιοίκηση. Άρα σε αυτή τη δύσκολη φάση, εμείς λέγαμε από την πρώτη στιγμή, αδήριτη ανάγκη το κράτος να εμπιστευτεί την Τοπική Αυτοδιοίκηση. 

Δεν έγινε αυτό το πράγμα στην κρίση και είναι αληθές, κύριε Υπουργέ, ότι είναι πρωτοφανής η κινητοποίηση της Τοπικής Αυτοδιοίκησης για να συγκροτήσει ένα πλούσιο, ένα τεράστιο δίκτυο κοινωνικών δομών και υπηρεσιών για να αντιμετωπίσει την κρίση, χωρίς – το τονίζω – να μας επιβληθεί. Μόνοι μας, γιατί είμαστε ο πλησιέστερος φορές εξουσίας προς τους πολίτες, αντιληφθήκαμε την αναγκαιότητα αυτή να στήσουμε τις νέες δομές, για να μπορέσουμε να ανακουφίσουμε τους πολίτες, γιατί ο πολίτης είναι πιο κοντά σε εμάς, στην Τοπική Αυτοδιοίκηση. 

Ανταποκρίθηκε η Πολιτεία; Εγώ θα πω όχι. Και δεν ανταποκρίθηκε η πολιτεία γιατί δεν αντιλαμβανόταν τις ανάγκες της Τοπικής Αυτοδιοίκησης, αλλά διότι υπάρχει βαθιά ριζωμένη στην τοπική κοινωνία μία αντίληψη για το συγκεντρωτικό κράτος και σε σχέση με την αποκέντρωση και την Αυτοδιοίκηση.


Αυτή είναι η αλήθεια πέρα για πέρα και αυτή τη σύγκρουση την αντιμετωπίσαμε και θα την αντιμετωπίσουμε και την επόμενη 5ετία. Γιατί η αποκέντρωση αρμοδιοτήτων και εξουσιών, σημαίνει συρρίκνωση του κεντρικού κράτους, αλλά μια σύγχρονη πολιτεία τον 21ο αιώνα, πρέπει να πει, να συμφωνήσει δημοσίως, ότι το κράτος πρέπει να παίζει επιτελικό ρόλο. Πρέπει να δίνει τις κατευθύνσεις. Δεν μπορεί το Υπουργείο Γεωργίας και τόσα άλλα Υπουργεία να κρατάνε ένα επιστημονικό δυναμικό εκεί, το οποίο θα ασχολείται αν και κατά πόσο έγινε η χαλαζόπτωση, αν έγινε περονόσπορος, να βγάλει τις επιδοτήσεις και να μην ασχολείται με το υπ’ αριθμόν ένα κεφάλαιο που πρέπει να έχει, την ανάπτυξη του πρωτογενούς τομέα, της αγροτικής παραγωγής. 

Άρα λοιπόν, θα ασχοληθεί με αυτά το κεντρικό κράτος ή θα ασχολείται με τα ζητήματα τα οποία πρέπει να είναι αρμοδιότητα των Περιφερειών και των Δήμων; Και έγινε με τον Καλλικράτη μία στροφή μεγάλη σε αυτή την κατεύθυνση, αλλά η κρίση, πρέπει να πούμε, ματαίωσε πολλά πράγματα. 


Και να πω και κάτι ακόμα. Μη φαντάζεστε ότι στην αποκέντρωση έχουμε αντίπαλο μόνο την κεντρική κυβέρνηση. Υπάρχουν συγκεκριμένα συστήματα εξουσίας και τεράστιων συμφερόντων, τα οποία δεν πιστεύουν στην αποκέντρωση, δεν πιστεύουν στην Αυτοδιοίκηση. Γιατί θεωρούν ότι μπορούν να διαπραγματευτούν και να λύσουν προβλήματα καλύτερα με την εκάστοτε κυβέρνηση. Αυτό να μην το ξεχνάμε. Δεν έχουμε μόνο απέναντί μας αυτούς. 


Όμως θα μου επιτρέψετε, επειδή πρέπει με την αφορμή της παρουσίας εδώ των Υπουργών, να πούμε και κάποια πράγματα. Θα λύσουμε το πρόβλημα των 11 ελέγχων που έχει η Τοπική Αυτοδιοίκηση; 21ος αιώνας είναι. Αλληλοκαλυπτόμενες αρμοδιότητες, σύγχυση αρμοδιοτήτων, ελεγχόμαστε και ξανά ελεγχόμαστε, δεν υπάρχει πουθενά. 

Και εν πάση περιπτώσει, εμείς θέλουμε τη νομιμότητα. Καταγγέλλουμε, καταδικάζουμε οποιονδήποτε έχει παρανομήσει, δεν πρόκειται κανένα Όργανο Αυτοδιοίκησης να τους καλύψει. Όμως με αυτούς τους ελέγχους, τι θα κάνουμε; Είναι απίστευτο το οικονομικό κόστος, για να μην πούμε ότι με κάποια μελέτη του ΟΑΣΑ, έρχεται στο 6% του ΑΕΠ. 

Και θα πω και κάτι ακόμα. Επειδή υπάρχουν δημόσιοι λειτουργοί οι οποίοι στηρίζονται στο νόμο και εμείς είμαστε και δημόσιοι λειτουργοί, κύριοι Υπουργοί. Και εκείνοι που κάποιοι κάνουν τους ελέγχους και γίνονται οι κατήγοροι της Τοπικής Αυτοδιοίκησης, να μας πείτε εάν έχουν τη νομιμοποιητική βάση για να λένε αυτά τα πράγματα. Δηλαδή αν η Βουλή των Ελλήνων έχει ανανεώσει τις συμβάσεις τους ή όχι, δύο φορές. Ξέρετε τι θέλω να πω. Έτσι, για να μιλήσουμε λίγο ξεκάθαρα. Και αν πραγματικά έχουν το ηθικό δικαίωμα, δεν ξέρω τι συμβαίνει, κάποιοι άλλοι λόγοι υπάρχουν. Δεν θέλω να αναφερθώ εδώ. Να πάει Βουλή λοιπόν και να ανανεώσει όλων των θεσμικών εκπροσώπων που ασκούν εξουσία, την θητεία. Να υπάρχει νομιμότητα. Δεν θέλουμε να πάμε σε άλλα πράγματα. 

Γιατί ακούμε για την Τοπική Αυτοδιοίκηση διασπάθιση χρήματος, διαφθορά και ούτω κάθε εξής. Κύριοι, από τα 325 δισεκατομμύρια ευρώ του χρέους της χώρας, το 2010, τα 2,6 δισεκατομμύρια ήταν της Τοπικής Αυτοδιοίκησης. Αυτή είναι η αλήθεια. 1,9% του ΑΕΠ. Αυτό δεν σημαίνει ότι και για το τελευταίο ευρώ δεν πρέπει να έχουμε την ευθύνη για να δίνουμε λόγο, αλλά να μην λοιδορούν την Τοπική Αυτοδιοίκηση. 

Και είναι αλήθεια ότι εμείς, μέσα από τις κοινωνικές δομές, στηρίξαμε την τοπική κοινωνία, κρατήσαμε όρθιους σε μία δύσκολη φάση τους συμπολίτες μας και αυτή είναι η τεράστια συνεισφορά των Δήμων. Πρέπει να ομολογήσω όμως ότι τα ληξιπρόθεσμα έδωσαν μία ανακούφιση στους Δήμους, αξιοποιώντας στο έπακρο αυτή τη δυνατότητα για να λύσουμε μια σειρά προβλήματα.

Δεν θέλω να υπεισέλθω σε περισσότερα πράγματα. Θα μας δοθεί η δυνατότητα και στο καινούργιο Όργανο να ξαναμιλήσουμε και για την Δημοτική Αστυνομία και για τους σχολικούς φύλακες.
Κύριε Υπουργέ, η εικόνα των πόλεών μας με την κατάργηση της Δημοτικής Αστυνομίας, είναι αθλία. Και θα συμφωνήσω με τον Πρόεδρο της ΠΟΕ – ΟΤΑ, που είπε ότι χάσαμε και τεράστιους πόρους, διότι όσο και αν θέλει, όσο και αν προσπαθεί η Ελληνική Αστυνομία, δεν ανταποκρίνεται, κύριε Υπουργέ, στο βασικό καθήκον που είχαμε την ευταξία και την εύρυθμη λειτουργία της πόλης μέσα από τη Δημοτική Αστυνομία. 

Υπάρχουν όμως μια σειρά ζητήματα τα οποία πρέπει να αντιμετωπίσουμε αφθωρεί και παραχρήμα. Γιατί οι νέες Δημοτικές πρέπει να γνωρίζουν τι θα αντιμετωπίσουν. 

Πρώτο θέμα. Σχολικές καθαρίστριες.

Οι καθαρίστριες στα σχολεία. Υπάρχουν καθαρίστριες, κυρίες και κύριοι συνάδελφοι, μεγάλος αριθμός, που καθαρίζουν κάποιες αίθουσες και παίρνουν το μήνα 250 € με 300 € το ανώτερο. Να τελειώσει τώρα. Ξέρετε τα προβλήματα που δημιουργήθηκαν πέρυσι, γιατί αυτοί δεν υπάγονταν σε ΠΥΣ, εάν τώρα δεν τα λήξουμε – τώρα εννοώ να ασχοληθούμε συστηματικά – θα έχουμε πρόβλημα.

Εμείς απευθυνθήκαμε στον κύριο Λοβέρδο, στο Υπουργείο Παιδείας, αλλά και στο ΥΠΕΔΗΜ, δηλαδή στο πρώην Εθνικό Ίδρυμα Νεότητας, που έχει την ευθύνη, επισημαίνω και σε εσάς ότι θα ανοίξουν τα σχολεία και θα έχουμε πρόβλημα. 
Θέμα δεύτερο. «Βοήθεια στο Σπίτι».

Επισημαίνω εν τάχει. Προχθές την Πέμπτη βγήκε η απόφαση σε ΦΕΚ, για 24,5 εκατομμύρια μέσα από το ΑΚΑΓΕ, είναι το Ταμείο των Γενεών του Υπουργείου των Ασφαλιστικών Ταμείων, για να μπορέσουμε να πληρώσουμε τους εργαζόμενους στο «Βοήθεια στο Σπίτι». 

Τρίτον. Υπεγράφη – και είναι πρότυπο αυτό και θέλω να το σημειώσετε – η προγραμματική συμφωνία πριν από τις εκλογές, με τον ΟΚΑΝΑ για τα Κέντρα Πρόληψης, η οποία είναι 7ετούς διάρκειας. 2014 – 2020. 6,5 εκατομμύρια βάζει η ΚΕΔΕ, 6,5 εκατομμύρια το Υπουργείο Υγείας. Αυτό τι μας λύνει; Μας λύνει τα προβλήματα, να μην ερχόμαστε όπως για τις καθαρίστριες, όπως για τους παιδικούς σταθμούς θα πω παρακάτω, κάθε λίγο και λιγάκι να αναφερόμαστε σε αυτά τα πράγματα. Αυτά πρέπει να λυθούν μια δια παντός. Και θα συμφωνήσω μαζί σας, κύριε Υπουργέ, που είπατε ότι όπως στο Νηπιαγωγείο, στο Δημοτικό, στο Γυμνάσιο, πρέπει να έχουμε μόνιμο προσωπικό και στους παιδικούς σταθμούς. 

Για τις παιδικές χαρές. 

Κατορθώσαμε σε συνεργασία με το Υπουργείο να αντιμετωπίσουμε αυτό το πρόβλημα. Είναι καθημερινή μας φροντίδα, μέριμνα, ανησυχία και πρέπει εμείς να έχουμε ασφάλεια στις παιδικές χαρές. Έχουμε δώσει μία λύση, θα τα πούμε παρακάτω. 
Αξιολόγηση. 

Είναι κομβικό ζήτημα, κύριοι Υπουργοί, διότι εμείς πιστεύουμε στην αξιολόγηση. Χάρηκα ιδιαίτερα σήμερα, Θέμη, που ανέφερες ότι: και εμείς πιστεύουμε στην αξιολόγηση. Πιστεύω – άκουσε, θέλω να είμαι ειλικρινής – να μην έγινε για προσχηματικούς λόγους, διότι χωρίς…

Καθίστε, κύριε Υπουργέ, ευχαριστούμε για την παρουσία σας. 

Καλωσορίζουμε και τον Αναπληρωτή Υπουργό. 

Γιατί η αξιολόγηση έχει σαν στόχο την αναβάθμιση του προσωπικού και των προσφερόμενων υπηρεσιών. Δεν υπάρχει περίπτωση να μιλήσουμε για σύγχρονη Δημόσια Διοίκηση και Αυτοδιοίκηση, χωρίς την αναβάθμιση, χωρίς την αξιολόγηση. 

Καταθέσαμε συγκεκριμένες προτάσεις στον κύριο Μητσοτάκη και τονίσαμε στον κύριο Υπουργό ότι η ποσόστωση 25%, 60% και 15% είναι αυθαίρετη, δεν υπάρχει μια επιστημονικά τεκμηριωμένη απάντηση πώς και για ποιο λόγο χρησιμοποιήθηκε αυτό το ποσοστό και εμείς θέσαμε το θέμα ότι υπάρχει πρόβλημα – και πρέπει να το πούμε και στους αιρετούς και στους εργαζόμενους – ότι το 15% μπορεί να αποτελέσει μία μεγάλη μάζα, από την οποία θα αρπάξουμε για να πάμε σε διαθεσιμότητες ή απολύσεις. 

Και είπαμε στον Υπουργό και στην συνάντηση και στο γράμμα μας – παρακαλώ τους νεοεκλεγέντες, ας κοιτάνε και λίγο το site της ΚΕΔΕ και να ενημερώνονται, να δουν και αυτά τα δύο γράμματα – ότι εμείς θέλουμε ένα πάγιο σύστημα αξιολόγησης, το οποίο θα αναβαθμίζει τους εργαζόμενους, θα δίνει τη δυνατότητα πραγματικά να προάγονται οι καλύτεροι, αλλά και θα λαμβάνει πρόνοιες, ώστε εκείνοι οι υπάλληλοι οι οποίοι δεν είναι καλοί, να εκπαιδεύονται, να αναβαθμίσουμε δηλαδή και αυτό το προσωπικό. 
Ο κύριος Μητσοτάκης, 26 Ιουνίου 2014, προς αποκατάσταση της αλήθειας, λέει και θα διαβάσω δύο πράγματα:

«Όπως γνωρίζετε, είναι σε εξέλιξη η διαδικασία του σχεδιασμού του πάγιου και οριστικού συστήματος αξιολόγησης που θα ισχύσει από το 2015». Του πάγιου, αυτό θέλουμε και εμείς, ένα πάγιο. «Στο πλαίσιο μιας γόνιμης συνεργασίας, η συμβολή σας κατά τον σχεδιασμό του πάγιου συστήματος αξιολόγησης, θα είναι εξαιρετικά σημαντική». Ναι, και θα σας πω και ποια ήταν η πρότασή μας. 

«Τα θέματα της επιστολής σας μπορούμε να τα συζητήσουμε και να τα αξιοποιήσουμε, στο πλαίσιο μιας διαβούλευσης, για το οριστικό σύστημα αξιολόγησης». Εκεί εμείς έχουμε προτείνει, κύριε Υπουργέ, να υπάρξει μια τριμερής συνάντηση, συνεργασία, ΚΕΔΕ, εργαζόμενοι και Υπουργεία. Υπουργείο Εσωτερικών και Υπουργείο Διοικητικής Μεταρρύθμισης. Ώστε μέσα από μία σοβαρή συζήτηση, να βάλουμε τα κριτήρια, τους στόχους και τις επιλογές της αξιολόγησης, για να μην υπάρχει αμφισβήτηση. Γιατί αν ένα σύστημα αξιολόγησης από την πρώτη στιγμή αμφισβητηθεί, καταλαβαίνετε λοιπόν ότι τινάζεται στον αέρα όλη η προσπάθεια.

Σε ότι αφορά, μας απαντά ο κύριος Μητσοτάκης, γιατί εμείς είχαμε βάλει ότι για εμάς είναι προφανές ότι δεν προχωράμε, διότι αυτή η ποσόστωση οδηγεί σε διαθεσιμότητες, μας απαντά λοιπόν και λέει: «Τονίζω κατηγορηματικά, για άλλη μία φορά, ότι η διαδικασία αξιολόγησης δεν συνδέεται καθ’ οιονδήποτε τρόπο με κινητικότητα, διαθεσιμότητα, πόσο μάλλον απολύσεις, αλλά ούτε και μισθολογικές μειώσεις ή οποιαδήποτε αρνητική υπηρεσιακή μεταβολή».
Εμείς το λαμβάνουμε υπόψη μας αυτό, αλλά κυρίως, κύριε Υπουργέ, θέλω, απευθυνόμενος και σε εσάς, να δημιουργηθεί αυτή η ομάδα η τριμερής, διαβούλευσης, ανάμεσα στα Υπουργεία, στους εργαζόμενους και στην ΚΕΔΕ, δεν ξέρω αν θα συμφωνήσει ή όχι η ΠΟΕ – ΟΤΑ και η ΠΟΠ – ΟΤΑ, για τα κριτήρια και τους τρόπους πιλοτικής εφαρμογής αξιολόγησης δομών και προσωπικού. Το θέλουμε, είμαστε εδώ, περιμένουμε τις προτάσεις σας, λαμβάνουμε υπόψη μας αυτό, τις αποφάσεις τις ξέρετε.
Σε ότι αφορά το θέμα του ΕΣΠΑ και ιδιαίτερα των παιδικών σταθμών, το περίφημο πρόγραμμα οικογενειακής και επαγγελματικής εναρμόνισης, έγινε η προκήρυξη εχθές μέσω της ΕΕΤΑΑ…

ΣΥΝΕΔΡΟΣ: (εκτός μικροφώνου)

Κ. ΑΣΚΟΥΝΗΣ: Εντάξει, το ξέρουμε, αυτό είναι. Έγινε σήμερα το πρωί. Ο κύριος Μέξης είναι εδώ.


Για 160 εκατομμύρια. 


Κυρίες και κύριοι συνάδελφοι, μαζί με τον Σίμο, κάναμε πολλές συναντήσεις με τους Υπουργούς. Η ΚΕΔΕ εγκαίρως έχει πάρει αποφάσεις. Γιατί το πρόγραμμα της οικογενειακής και επαγγελματικής εναρμόνισης που αφορά την χρηματοδότηση παιδικών βρεφονηπιακών σταθμών, ΚΔΑΠ, ΚΔΑΠ – ΑΜΕΑ, είναι σημαντική κοινωνική συμβολή σε μία περίοδο κρίσης. Πένεται η κοινωνία, αδυναμία να πληρώσει ακόμα και τα ελάχιστα τροφεία που βάζουμε, επομένως από την αρχή επισημάναμε αυτή την αναγκαιότητα. 

Στην αρχή μας μιλούσαν για 120 εκατομμύρια. Τελικά με 40 εκατομμύρια που βάζει και το Υπουργείο Εργασίας από το Πρόγραμμα Δημοσίων Επενδύσεων 20 και 20, φτάσαμε στα 160 και υπάρχει επιστολή της Αναπληρώτριας Υπουργού, της κυρίας Χριστοφιλοπούλου, για άλλα 10 εκατομμύρια, εμείς λέμε ότι θεωρούμε, κύριοι Υπουργοί, ότι είναι 170 εκατομμύρια. 


Όμως η απόφασή μας είναι η εξής. Και δεν παίζουμε συνδικαλιστικά. 180 εκατομμύρια όσο ήταν και πέρυσι. Το ελάχιστο, για να μπορέσουμε να απορροφήσουμε το σύνολο των παιδιών. Γιατί μην ξεχνάτε, θα πάμε με εισοδηματικά κριτήρια του 2013 και όχι του 2011. Την απόφαση της ΚΕΔΕ την είδατε χθες, απευθυνόμαστε σε εσάς. Όπως, κύριοι Υπουργοί, βρήκαμε και τα υπόλοιπα χρήματα, μπορούμε να βρούμε και αυτά τα χρήματα. 


Θα προσυπογράψω απόλυτα την πρότασή σας, κύριε Υφυπουργέ, για ένα ξεχωριστό πρόγραμμα ΕΣΠΑ, που θα το χειρίζεται η Τοπική Αυτοδιοίκηση. Στον Καλλικράτη δεν υπάρχει Α΄ και Β΄ Βαθμός, δηλαδή προϊστάμενος και υφιστάμενος, δεν υπάρχουν δηλαδή ανώτεροι και κατώτεροι, υπάρχουν δύο διακριτοί θεσμοί, οι αιρετές Περιφέρειες και ο Α΄ Βαθμός, οι Δήμοι. Έχουμε άριστη συνεργασία, αλλά θέλω να μιλήσουμε ξεκάθαρα. Δεν πρέπει να αντικαταστήσουμε κάποιες άλλες σχέσεις. 

Και θέλω να υπενθυμίσω και να πω σε όλους και σε όλες, τους νέους και τους παλιούς Περιφερειάρχες, να σταματήσουν το παιχνίδι: εγώ θα σου δώσω τη δυνατότητα να εντάξεις προγράμματα και τα λοιπά. Αν θέλουμε να μιλήσουμε για μια σοβαρή Τοπική Αυτοδιοίκηση, να μην καταγγέλλουμε το κεντρικό κράτος, γιατί αυτά ήδη γίνονται αυτές τις μέρες. Ήδη αυτά που λέω, γίνονται αυτές τις μέρες. Δεν είμαστε υφιστάμενοι κανενός, είναι πόροι τους οποίους δικαιούμαστε και πρέπει να σταματήσει αυτό το παραμύθι. Το καταγγέλλω και είναι προειδοποίηση. 

Μη μας αναγκάσουν κάποιοι να πούμε ονοματεπώνυμα και συναντήσεις νέων Δημάρχων και νέων Περιφερειαρχών και παλιών Περιφερειαρχών, ότι: εγώ θα σου εξασφαλίσω χρηματοδότηση. Να κοπεί τώρα αυτό το παραμύθι και απευθύνομαι προς την ΕΝΠΕ και απευθύνομαι και σε εσάς, κύριε Υπουργέ, ότι επιτέλους να γίνει πράξη το πάγιο αίτημα της Τοπικής Αυτοδιοίκησης, ένα κομμάτι του ΕΣΠΑ να το διαχειριζόμαστε απευθείας. Εδώ είναι η ΕΕΤΑΑ, έχουμε ενδιάμεσο φορέα διαχείρισης, έχουμε αναλάβει τόσα έργα και μπορούμε να το υλοποιήσουμε. 

Θέμα προϋπολογισμών.

Κύριε Υπουργέ, κατανοώ ότι εσείς δεν μπορείτε με τις ελάχιστες μέρες που είσαστε, να παρακολουθήσετε τη ροή των γεγονότων, αλλά εδώ έχουμε ένα έγγραφο από το Υπουργείο Εσωτερικών, που μας λέει να καταρτίσουμε τους προϋπολογισμούς, να συνεδριάσει η Εκτελεστική Επιτροπή. Ποια Εκτελεστική Επιτροπή; Στο Δήμο Καλλιθέας, επειδή είναι και ο Δήμαρχος εδώ, εγώ θα συνεδριάσω για τον προϋπολογισμό, το πρόγραμμα, τα σχέδια, τις προτεραιότητες που θα θέσει ο καινούργιος Δήμαρχος; Παρακαλώ πάρα πολύ, να μην επικαλούμαστε την τυπική εφαρμογή του άρθρου 77 και λέει: ακόμα ορίζεται ότι κάθε έτος, μη εξαιρουμένου του έτους διεξαγωγής των Δημοτικών Εκλογών. 

Γιατί αυτή τη στιγμή, βρισκόμαστε στο μέσο μιας οικονομικής χρονιάς και όλα τα πράγματα είναι στη μέση, ήταν λάθος, τεράστιο λάθος αυτό, 1 μήνα πριν, 4 μήνες μετά, να μην λειτουργούν οι Δήμοι και να έρχεται τώρα και να λέει ότι εμείς θα πρέπει να συνεδριάσουμε, να συντάξουμε και να καταθέσουμε τους προϋπολογισμούς, μέχρι την 5η Σεπτεμβρίου, στο Υπουργείο Οικονομικών, στο Οικονομικό Παρατηρητήριο. Για να γνωρίζουν οι καινούργιοι συνάδελφοι, έχουμε κάνει προσφυγή στο Συμβούλιο της Επικρατείας, διότι το Οικονομικό Παρατηρητήριο έρχεται να αναιρέσει την αυτονομία και το αυτοδιοίκητο της Τοπικής Αυτοδιοίκησης.
Φίλες και φίλοι, θα κλείσω λέγοντας δύο κουβέντες για τον ρόλο των Οργάνων. Είναι σημαντικός. Εμείς, κύριοι Υπουργοί – δράττομαι της ευκαιρίας που είστε εδώ – λέμε να προχωρήσουν τάχιστα οι διαδικασίες εκλογής των καινούργιων Οργάνων, με το υπάρχον Προεδρικό Διάταγμα. Να μην φτάσουμε στο 2011, όπου 13 Οκτωβρίου του 2011 είχαμε την συνεδρίαση, συγκρότηση σε Σώμα, εκείνη την επεισοδιακή, κύριε Πρόεδρε της ΠΟΕ – ΟΤΑ, συνεδρίαση. 

Τα νέα Όργανα πρέπει να εγκατασταθούν, για να ανοίξει και επίσημα ο διάλογος, τα ζητήματα τα οποία είναι για λύση. Αυτό δεν σημαίνει ότι τα τρέχοντα ζητήματα δεν πρέπει να επιλυθούν και ότι εμείς δεν θα παλέψουμε, η απερχόμενη Διοίκηση, να τα λύσουμε, όμως πρέπει να τα τελειώσουμε γρήγορα. 

Και θα πω μία προσωπική γνώμη προς τους συναδέλφους, επιτρέψτε μου, γιατί ξέρω πολλούς παλιούς, νέους Δημάρχους, αλλά παλιούς στην Αυτοδιοίκηση. Κύριοι, είμαστε ένα καθαρά πολιτικό Όργανο. Δεν είμαστε απλά κάποιοι που λένε, ένα συνδικαλιστικό Όργανο. Είμαστε ο δεύτερος θεσμός στη χώρα που εκλέγεται με καθολική ψηφοφορία. Η Βουλή των Ελλήνων και η Αυτοδιοίκηση. Άρα έχουμε τεράστια νομιμοποιητική βάση. Δεν είμαστε ούτε ΓΣΕΕ, ούτε ΑΔΕΔΥ. Ούτε ΠΑΣΕΓΕΣ. 

Αυτό λοιπόν μας δίνει μεγάλη δύναμη απέναντι στους πολίτες μας, απέναντι στην κοινωνία, αλλά και για διαπραγμάτευση. Είμαστε όμως και εξουσία, που πρέπει να λύνουμε προβλήματα, που πρέπει να είμαστε αποτελεσματικοί, διότι εμείς κρινόμαστε κάθε μέρα αν θα μαζέψουμε τα σκουπίδια, αν θα κλαδέψουμε τα δέντρα, εάν θα φτιάξουμε το πράσινο, αν θα φτιάξουμε τα σχολεία, τους παιδικούς σταθμούς και ούτω κάθε εξής. Όμως πρέπει να πούμε ότι σε αυτή την κατεύθυνση εμείς πρέπει να είμαστε ενωμένοι, ανεξαρτήτως πολιτικών τοποθετήσεων. Για να μπορέσουμε να αναβαθμίσουμε το ρόλο μας, διότι οι εποχές μετά το ’74, που συνεχώς η Τοπική Αυτοδιοίκηση έπαιρνε και πόρους και αρμοδιότητες, σταμάτησαν. 

Σήμερα λοιπόν ως ένας άνθρωπος με μία βούληση, με μία φωνή, πρέπει να ξανά διεκδικήσουμε την πραγματική ριζική αποκέντρωση πόρων και αρμοδιοτήτων, γιατί αυτό είναι προς το καλό της χώρας, προς το καλό των πολιτών. Γιατί μόνο με Τοπική Αυτοδιοίκηση και εμπιστοσύνη στην Τοπική Αυτοδιοίκηση, μπορούμε να επιλύσουμε πολλά πράγματα. 
Και τέλος, πέρα από όλες τις αρμοδιότητές μας, δεν πρέπει να διαφεύγει της προσοχής μας ότι πρέπει να συμβάλλουμε με όποιες δυνάμεις έχουμε και στην τοπική ανάπτυξη. Μπορούμε να πάρουμε και να αναλάβουμε πρωτοβουλίες. Αν αφήσουμε το κεντρικό κράτος να κινηθεί με τους ρυθμούς που κινήθηκε, να ξέρετε ότι στις πόλεις μας σήμερα θα υπήρχε μεγάλο πρόβλημα από τους ανθρώπους οι οποίοι δεν έχουν τα προς το ζην και αυτά τα εξασφαλίζει με τεράστιους κόπους η Τοπική Αυτοδιοίκηση. 

Άρα το κάλεσμα είναι η Τοπική Αυτοδιοίκηση, τα νέα Όργανα που πρέπει να εκλεγούν γρήγορα, πρέπει να είμαστε ενωμένοι, δεν έχουμε απέναντί μας μόνο την κυβέρνηση, έχουμε και άλλα συμφέροντα και άλλες καταστάσεις και θεσμούς, οι οποίοι δεν θέλουν την αποκέντρωση, για να μπορέσουμε να υλοποιήσουμε τα οράματά μας και τις προεκλογικές μας εξαγγελίες. 
Μέσα από την καρδιά μου καλή επιτυχία σε όλους, λέγοντας όμως ότι η Τοπική Αυτοδιοίκηση είναι έρωτας, είναι πάθος και θα έχουμε μία χαρά και δέκα λύπες, όπως έλεγε το τραγούδι. Το επιλέξαμε, καλή επιτυχία. 

Α. ΚΟΙΜΗΣΗΣ: Κύριε Αναπληρωτή Υπουργέ, αν έχετε δύο λεπτά, να κάνετε έναν χαιρετισμό. 

Θ. ΛΕΟΝΤΑΡΙΔΗΣ: Κύριε Υπουργέ, κύριε Υφυπουργέ, κύριε Γενικέ Γραμματέα, κύριε Πρόεδρε της ΠΟΕ – ΟΤΑ, κύριε Πρόεδρε και Διευθύνοντα Σύμβουλε της ΕΕΤΑΑ, κύριοι του Διοικητικού Συμβουλίου, κύριοι Ειδικοί Γραμματείς, κυρίες και κύριοι εκλεκτοί Δήμαρχοι.


Σας καλωσορίζω και εγώ στην σημερινή ημερίδα, εύχομαι καλή επιτυχία και καλή συνεργασία στο έργο μας και είμαι και εγώ ένας από τους νέους στην Αυτοδιοίκηση, μάλλον στο Υπουργείο, γιατί είχα μία σύντομη θητεία στο Υπουργείο Αγροτικής Ανάπτυξης, ο Πρωθυπουργός με επέλεξε τώρα μαζί με τους αγαπητούς συναδέλφους να υπηρετήσω το Υπουργείο Εσωτερικών, έχω και εγώ μια μικρή ρίζα στην Αυτοδιοίκηση. Πριν από αρκετά χρόνια ήμουν Δήμαρχος, θα έλεγα Κοινοτάρχης, σε δύο Κοινότητες της περιοχής Σερρών. Από εκεί και πέρα υπηρέτησα επί 18 χρόνια και υπηρετώ το εθνικό Κοινοβούλιο, είμαι δηλαδή από τους παλαιοτέρους Βουλευτές, αν και πίσω από τα φώτα της δημοσιότητας και πιστεύω ότι με τη μικρή εμπειρία που έχω αλλά και με την καλή συνεργασία με τους αγαπητούς συναδέλφους μου, ότι θα μπορέσουμε να συνεργαστούμε, αν και βρισκόμαστε σε μια πολύ δύσκολη εποχή. Πολλά πράγματα από τότε έχουν αλλάξει και συνεχώς αλλάζουν, εκσυγχρονίζεται η Αυτοδιοίκηση και πιστεύω ότι με τη δική μας, όπως είπα, συνεργασία, μπορούμε να πετύχουμε πολλά περισσότερα.


Καταρχήν θέλω να σας πω τα θερμά μου συγχαρητήρια για την εκλογή σας στο αξίωμα αυτό που από τη φύση του διαχρονικά, από την αρχαιότητα έως σήμερα, βρίσκεται δίπλα στον πολίτη. Η Τοπική Αυτοδιοίκηση αποτελεί θεμέλιο λίθο του δημοκρατικού πολιτεύματος, γιατί προάγει την συμμετοχή των πολιτών στα κοινά, που αποτελεί τον πυρήνα της δημοκρατίας μας. Εσείς είστε αυτοί που ο λαός επέλεξε για να συμβάλλετε στην βελτίωση της καθημερινότητας και στην ανάληψη πρωτοβουλιών και δράσεων για την ανάπτυξη της τοπικής κοινωνίας μέσα στην οποία ζει. 

Αναλαμβάνετε το αξίωμά σας σε μια καθοριστική χρονική στιγμή, τώρα που η χώρα μας προσπαθεί να βγει από την οικονομική κρίση και αυτό φαίνεται πια στην άκρη του τούνελ. 


Μέσα από την πληθώρα και την συμπληρωματικότητα των λειτουργιών της κρατικής Διοίκησης με αυτών της Τοπικής Αυτοδιοίκησης, προάγεται η κοινωνική ευημερία, η ισόρροπη οικονομική ανάπτυξη και η συνοχή του κοινωνικού ιστού της χώρας. Άλλωστε η Ευρωπαϊκή Ένωση έχει θέσει ως κορωνίδα των πρωταρχικών επιδιώξεών της, την έξυπνη, αειφόρα και χωρίς αποκλεισμούς ανάπτυξη, κάτι που διαφαίνεται και μέσα από την στρατηγική «Ευρώπη 2020» και ασφαλώς δεν μπορεί να επιτευχθεί χωρίς μία δυναμική, δυνατή Τοπική Αυτοδιοίκηση.


Στο πνεύμα αυτό, η Αυτοδιοίκηση αλλάζει πρόσωπο και αφήνει πίσω τον παραδοσιακό συγκεντρωτισμό. Γίνεται πιο ευέλικτη και αποτελεσματική, μέσα από την αξιοποίηση των εκάστοτε τοπικών και περιφερειακών πλεονεκτημάτων και αφήνει πίσω αβελτηρίες του παρελθόντος. Φιλοδοξεί να επιτύχει εξοικονόμηση πόρων και εξορθολογισμένη διαχείριση, προς όφελος των πολιτών. 

Οι ΟΤΑ αποτελούν τον πλησιέστερο σύνδεσμο των πολιτών με το κράτος και εξ αυτού έχουν αναδειχθεί ως βασικοί συντελεστές της τοπικής ανάπτυξης, η οποία στοχεύει στην περαιτέρω περιφερειακή σύγκλιση και τον περιορισμό των περιφερειακών ανισοτήτων. 

Η τοπική ανάπτυξη όμως, οφείλει να είναι απαλλαγμένη από αγκυλώσεις και στρεβλώσεις. Πρέπει να βασίζεται σε νέου τύπου ποιοτικά χαρακτηριστικά, όπως ο δημοκρατικός προγραμματισμός, ο σεβασμός στο περιβάλλον, η δημοκρατική λογοδοσία και ο έλεγχος, η διαφάνεια, καθώς και απρόσκοπτη πρόσβαση όλων των πολιτών σε ποιοτικές υπηρεσίες και αγαθά. Το πλέγμα αυτό αποτελεί εχέγγυο και εφαλτήριο για την ενίσχυση της τοπικής και κοινωνικής συνοχής. 

Η πολυεπίπεδη διακυβέρνηση αποκτά πλέον νέο παλμό, αναβαθμίζεται το επιχειρησιακό δυναμικό των Δήμων και των Περιφερειών, για την άσκηση μιας ολοκληρωμένης πολιτικής ανάπτυξης σε τοπικό επίπεδο, μέσα από την ενίσχυση του αναπτυξιακού χαρακτήρα των Περιφερειών, για μια συνεκτική και ισότιμη συμμετοχή στην ευρωπαϊκή διαδικασία ολοκλήρωσης. 

Ομολογουμένως η μεταρρύθμιση που επετεύχθη μέσω του προγράμματος Καλλικράτης, ήταν σαρωτική για τα κακώς κείμενα που ταλάνιζαν τη χώρα επί σειρά ετών. Εισήγαγε καινοτόμα διοικητικά εργαλεία και μεθόδους διοίκησης, ειδικά στις υπηρεσίες εντάσεως κοινού. Επιπροσθέτως κατάφερε καίριο πλήγμα στα φαινόμενα κακοδιοίκησης και διαφθοράς. Όμως η προσπάθεια καίτοι σπουδαία, δεν σταματάει εδώ. 

Ήδη η απελθούσα πολιτική ηγεσία του Υπουργείου Εσωτερικών, εκπόνησε σχέδιο Ενιαίου Κώδικα Αυτοδιοίκησης, δηλαδή και για τους δύο Βαθμούς και το έστειλε προς διαβούλευση στην ΚΕΔΕ και την ΕΝΠΕ, το οποίο κινείται στο πνεύμα αυτό. 
Πυρήνας του προτεινόμενου Κώδικα είναι η εξυπηρέτηση των αναγκών του πολίτη. Στο πλαίσιο αυτό, το τεκμήριο της αρμοδιότητας υπέρ της αποκέντρωσης και της Αυτοδιοίκησης, σηματοδοτεί την ισχυροποίηση της απόστασης της γειτονιάς και του χωριού και ως εκ τούτου καθιστά αναγκαία την ικανοποίηση και την διευθέτηση των τοπικών αναγκών από Όργανα και δεσμούς που έχουν άμεσο και ειδικό δεσμό με το τοπικό στοιχείο.

Φίλες και φίλοι, δεν θα ήθελα να σας κουράσω περισσότερο. Το Υπουργείο Εσωτερικών είναι το σπίτι σας. Βρίσκεται δίπλα σας αρωγός στην προσπάθειά σας, σε κάθε δυσκολία που σας παρουσιάζεται. Μέσα από γόνιμο διάλογο και συνεργασία, πιστεύουμε ότι θα αλλάξουμε τα κακώς κείμενα, για να κάνει βήματα η χώρα μας μπροστά, αλλά και για να διασφαλίσουμε την κοινωνική συνοχή, που στους δύσκολους καιρούς πρέπει να είναι το ζητούμενο.

Σας ευχαριστώ και πάλι, σας εύχομαι καλή επιτυχία στο έργο σας και να είστε βέβαιοι ότι τόσο εγώ ο ίδιος, όσο και οι αγαπητοί συνάδελφοί μου, ο Υπουργός και ο Υφυπουργός, θα προσπαθήσουμε όσο μπορούμε, μέσα από αυτά τα εργαλεία που μας δίνει το κράτος και μέσα από τη σωστή θα έλεγα συνεργασία μας, να ανταποκριθούμε στο ρόλο μας και να κάνουμε ένα βήμα περισσότερο, να φανούμε χρήσιμοι στην κοινωνία μας.

Να είστε καλά, καλή επιτυχία. 

Α. ΚΟΙΜΗΣΗΣ: Ευχαριστούμε, κύριε Υπουργέ.


Συνάδελφοι, μπαίνουμε στην διαδικασία. Δεν θα κάνουμε διάλειμμα. 

Είστε ελεύθεροι. Ευχαριστούμε πάρα πολύ για τη συμμετοχή σας. 
Κ. ΑΣΚΟΥΝΗΣ: Με χαρά άμα θέλετε να καθίσετε, δεν σας…

Α. ΚΟΙΜΗΣΗΣ: Συνάδελφοι, η διαδικασία την οποία θα ακολουθήσουμε, είναι η εξής. Θα υπάρξουν οι εισηγήσεις από τους εισηγητές, σύντομες, περιεκτικές και μετά κατευθείαν ανά ενότητα, θα υποβάλλετε ερωτήσεις και πιθανά σχόλια σε αυτά τα οποία θα ακούσετε.


Λοιπόν, συνάδελφοι, παρακαλώ λίγο την προσοχή σας, ξεκινάμε με την κυρία Κουτσούρη, θέματα διαδικασίας, τα οποία θα σας αφορούν στην ανάληψη κατευθείαν των αρμοδιοτήτων σας και της ευθύνης. 


Κυρία Κουτσούρη, έχετε τον λόγο.

Δ. ΚΟΥΤΣΟΥΡΗ: Σας εύχομαι καλή δουλειά και καλή δύναμη στην 5ετία που σας περιμένει. 


Θα ξεκινήσουμε, όσο μπορούμε πιο σύντομα, με τις διοικητικές ενέργειες που πρέπει να γίνουν αμέσως με την εγκατάσταση των Οργάνων των νέων Δημοτικών Αρχών.


Μπορεί να σας είναι όλα απλά, αλλά καλό θα είναι να κάνουμε έτσι, πάρα πολύ σύντομα, μία ανασκόπηση ας το πούμε. 


Ο Καλλικράτης, ο νόμος δηλαδή 3852/2010, ορίζει ότι η εγκατάσταση των νέων Δημοτικών Αρχών, γίνεται την 1η Σεπτεμβρίου και ότι μετά την ανακήρυξη των συνδυασμών και πριν από την εγκατάσταση, πραγματοποιείται η ορκωμοσία. Συγκεκριμένη ημερομηνία δεν θέτει για την πραγματοποίηση της ορκωμοσίας και συγκεκριμένο τελετουργικό επίσης δεν προβλέπει. Προσδιορίζεται μόνο το περιεχόμενο του όρκου.


Για την ορκωμοσία, ο νέος Δήμαρχος πρέπει να απευθύνει πρόσκληση σε όλα τα αιρετά μέλη, τουλάχιστον 48 ώρες πριν την ημέρα της ορκωμοσίας. Αυτό πρέπει να το τονίσουμε, γιατί σε αντίθετη περίπτωση, μπορεί να υπάρξει… Όχι μπορεί να υπάρξει. Θα υπάρξει σίγουρα ακύρωση. 


Η ορκωμοσία πραγματοποιείται πάντα στο Δημοτικό Κατάστημα, ο νομοθέτης όμως λέει ότι εάν υπάρχει πρόβλημα και δεν μπορεί για κάποιο λόγο, για έλλειψη χώρου, να πραγματοποιηθεί στο Δημοτικό Κατάστημα, αιτιολογημένα μπορεί να γίνει και κάπου αλλού. 

Επίσης, δεν παρέχεται από τον Καλλικράτη η δυνατότητα τμηματικής ορκωμοσίας ή κατά παράταξη ορκωμοσία ή κατά εκλογική περιφέρεια. Προβλέπει όμως ορκωμοσία σε άλλη ημερομηνία, για λόγους πραγματικής αδυναμίας.


Μετά την εγκατάσταση λοιπόν, ακολουθεί η εκλογή των μελών του Προεδρείου του Δημοτικού Συμβουλίου, η οποία ξέρουμε ότι γίνεται την πρώτη Κυριακή του Σεπτέμβρη, δηλαδή στις 7 Σεπτεμβρίου. 


Εδώ να τονίσουμε μόνο ότι με τον Καλλικράτη επέρχονται ορισμένες αλλαγές στην διαδικασία εκλογής των μελών του Προεδρείου, σε σχέση με τους παλαιότερους Κώδικες τους Δημοτικούς. Ενδεικτικά: η διεξαγωγή της ψηφοφορίας για την εκλογή του Προέδρου, του Αντιπροέδρου και του Γραμματέα του Δημοτικού Συμβουλίου, είναι μυστική. 

Ο Γραμματέας εκλέγεται από τους Συμβούλους της ελάσσονος μειοψηφίας του Δημοτικού Συμβουλίου και όχι από τον πλειονοψηφήσαντα συνδυασμό. Η εκλογή στη θέση του Αντιπροέδρου και του Γενικού Γραμματέα, δεν συνεπάγεται και κώλυμα συμμετοχής του στην Οικονομική Επιτροπή και στην Επιτροπή Ποιότητας Ζωής.

Μετά την εκλογή του Προεδρείου, στην ίδια συνεδρίαση διενεργείται η εκλογή των μελών της Οικονομικής Επιτροπής και της Επιτροπής Ποιότητας Ζωής. 

Από τις πρώτες επίσης ενέργειες που πρέπει να κάνει ο Δήμαρχος, είναι ο ορισμός των Αντιδημάρχων. Οι Αντιδήμαρχοι, όπως είναι γνωστό, είναι οι Σύμβουλοι που επικουρούν το Δήμαρχο και ασκούν τις αρμοδιότητες που αυτός τους μεταβιβάζει. Προέρχονται αποκλειστικά από τη δημοτική παράταξη της πλειοψηφίας του Δημοτικού Συμβουλίου. Ασκούν αρμοδιότητες καθ’ ύλη και κατά τόπο. 

Η απόφαση τώρα του Δημάρχου για τον ορισμό Αντιδημάρχων και οι μεταβιβαζόμενες αρμοδιότητες σε αυτόν, δημοσιεύονται οπωσδήποτε σε μία τουλάχιστον ημερήσια εφημερίδα και αν δεν υπάρχει, σε εβδομαδιαία της πρωτεύουσας του Νομού και αναρτάται οπωσδήποτε στην ιστοσελίδα του Δήμου. Και αυτό πρέπει να το σημειώσουμε και να είσαστε προσεκτικοί, γιατί διαφορετικά θα είναι άκυρος  ο ορισμός αυτός. 

Εννοείται ότι οι Αντιδήμαρχοι κατά τη διάρκεια της θητείας τους, δεν μπορούν να εκλεγούν μέλη του Προεδρείου. 

Τώρα, ο αριθμός των Αντιδημάρχων σε Δήμους που προέρχονται από συνένωση, ο αριθμός των Αντιδημάρχων σε Δήμους που δεν είχαν καμία μεταβολή και ο αριθμός των άμισθων – σε εισαγωγικά – Αντιδημάρχων, αναγράφεται με λεπτομέρεια σε τεύχος που προσπαθήσαμε να εκπονήσουμε με την κυρία Αλεξίου, το οποίο θα σας σταλεί και πιστεύω ότι το έχετε και σε στικάκι, σας το έχουν στείλει ή θα σας το στείλουν, αλλά είναι αναρτημένο στην ιστοσελίδα της ΕΕΤΑΑ και της ΚΕΔΕ. Σε αυτό το τεύχος, προσπαθήσαμε να έχουμε – και έχουμε – σχέδια εγγράφων, πρακτικών, αποφάσεων και άλλων πράξεων που απαιτούνται κατά την διαδικασία εκλογής των Αρχών. 

Αυτά, έτσι πολύ επιγραμματικά, για την ορκωμοσία, την εγκατάσταση και την εκλογή Προεδρείου και της πρώτης Επιτροπής. 

Κ. ΑΣΚΟΥΝΗΣ: Ωραία, ευχαριστούμε.


Η κυρία Κουτσούρη είναι επιστημονικός συνεργάτης της ΚΕΔΕ, για να γνωρίζετε. Θα την χρειαστείτε πολύ.  


Και η κυρία Αλεξίου είναι Νομικός Σύμβουλος μαζί με τον κύριο Ζυγούρη.


Κυρία Αλεξίου, έχετε το λόγο.

Ν. ΑΛΕΞΙΟΥ: Θα πούμε απλά τίτλους από κάποια θέματα τα οποία νομίζω θα σας απασχολήσουν. 

Πρώτο είναι, ο ρόλος, τα δικαιώματα και οι υποχρεώσεις των Δημοτικών Συμβούλων, Δημάρχων και Αντιδημάρχων. 


Θα πρέπει να προσέξετε κάποιες υποχρεώσεις που υπάρχουν, όπως είναι η συμμετοχή σας Όργανα στα οποία έχετε εκλεγεί, όχι μόνο στο Δημοτικό Συμβούλιο, αλλά και σε οποιοδήποτε άλλο Όργανο έχετε εκλεγεί. Υπάρχουν κάποιες δυνατότητες απουσίας σας, μετά από ενημέρωση προς τον Πρόεδρο του Δημοτικού Συμβουλίου, κάποιες αδικαιολόγητες απουσίες. Και μεγάλο χρονικό διάστημα απουσίας σας, σημαίνει πειθαρχικές διώξεις, που μπορεί να φτάσουν και μέχρι την αργία. 


Από εκεί και πέρα, θα πρέπει να προσέξετε την δήλωση, την υποχρέωση δήλωσης περιουσιακής κατάστασης που έχετε. Να σας πω ότι φέτος έχει αλλάξει η ημερομηνία που θα πρέπει να το κάνετε αυτό, αλλά ειδικά για εσάς που πρώτη φορά εκλέγεσθε, προβλέπεται προθεσμία 90 ημερών από την ημέρα που θα αναλάβετε τα καθήκοντά σας, από την 1η Σεπτεμβρίου. Για τους υπόλοιπους, πλέον αποσυνδέεται με την φορολογική δήλωση και έχει μία προθεσμία… Μισό λεπτό γιατί την έχω στην διαφάνεια, θα σας το πω σε λίγο. 

Α. ΚΟΙΜΗΣΗΣ: Τρεις μήνες, εντός τριμήνου από την ημερομηνία την τελευταία υποχρέωση υποβολής της φορολογικής δήλωσης. Εντάξει; Είναι το πόθεν έσχες. Με διάταξη πρόσφατη που έχει ψηφιστεί. 

Ν. ΑΛΕΞΙΟΥ: Από εκεί και πέρα, τα θέματα τα οποία θα σας απασχολήσουν άμεσα, είναι ο Γενικός Γραμματέας του Δήμου σας, που θα θέλετε να επιλέξετε και να προσλάβετε, να διορίσετε, καθώς και η κατηγορία αυτή των ειδικών συμβούλων, ειδικών συνεργατών, επιστημονικών συνεργατών. 


Να πούμε για τους Γενικούς Γραμματείς. Ο Γενικός Γραμματέας είναι, επειδή ο ρόλος του Δημάρχου και οι ευθύνες του είναι πάρα πολλές, υπάρχει η δυνατότητα διορισμού ενός ατόμου, του Γενικού Γραμματέα, που αποσυμφορεί τον Δήμαρχο, όσον αφορά κυρίως τα διοικητικά του καθήκοντα. 

Από εκεί και πέρα, υπάρχει η δυνατότητα στους Δήμους οι οποίοι είναι, σύμφωνα με την τελευταία νομοθεσία, πάνω από 20.000 κατοίκους και επίσης ο νομοθέτης προβλέπει, βάζει και την προϋπόθεση που υπάρχει οικονομική δυνατότητα. Και στις πρωτεύουσες Νομών. Η πρόβλεψη της θέσης του Γενικού Γραμματέα, υπάρχει μέσα στον κάθε Οργανισμό – από αυτούς τους Δήμους που έχουν τη δυνατότητα – Εσωτερικών Υπηρεσιών. 
Η θητεία του ακολουθεί τη θητεία του Δημάρχου και μόνο, δηλαδή αν για οποιονδήποτε λόγο έστω και πριν από τη λήξη της θητείας, φύγει ο Δήμαρχος, φεύγει και ο Γενικός Γραμματέας. Πρέπει να είναι κάτοχος πτυχίου ΑΕΙ, ΤΕΙ, διορίζεται και απολύεται με απόφαση του Δημάρχου, που είναι υποχρεωτικό να δημοσιευτεί στην Εφημερίδα της Κυβέρνησης και μπορεί να είναι δημόσιος υπάλληλος και να έρθει με απόσπαση. 

Οι αποδοχές του Γενικού Γραμματέα καθορίζονται με κοινή απόφαση του Υπουργού Εσωτερικών και Οικονομίας και είναι το 65% των αποδοχών του οικείου Δημάρχου και χρειάζεται και η προηγούμενη γνώμη της ΚΕΔΕ. Αυτή είναι η Υπουργική Απόφαση η οποία προς το παρόν ισχύει. 
Α. ΚΟΙΜΗΣΗΣ: Μια προσθήκη. Μπορεί επίσης ο Γενικός Γραμματέας, σε Δήμους οι οποίοι είχαν 20.000, αλλά στη νέα απογραφή έχουν πέσει από το όριο των 20.000, με διάταξη πρόσφατη που έχει ψηφιστεί, να διατηρήσουν τη θέση του Γενικού Γραμματέα, εφόσον το επιθυμούν. 


Και όσον αφορά τις αμοιβές, εφόσον ο Γενικός Γραμματέας είναι δημόσιος υπάλληλος, διατηρεί τις αμοιβές του και επομένως μπορεί να έχει και αμοιβές μεγαλύτερες από του Δημάρχου. Για να μην σας ξενίσει πολλές φορές. Είναι ο κανόνας ίσως αυτός. 


Συνεχίστε.

Ν. ΑΛΕΞΙΟΥ: Οι αρμοδιότητες του Γενικού Γραμματέα, δεν θα τις πούμε εδώ, περιγράφονται μέσα στο νόμο αναλυτικά.


Να τονίσουμε ότι ο Δήμαρχος έχει τη δυνατότητα να εκχωρήσει επιπλέον αρμοδιότητες στο Γενικό Γραμματέα, εκτός από αυτή της υπογραφής χρηματικών ενταλμάτων. 


Τώρα, για τους ειδικούς συνεργάτες, συμβούλους και τα λοιπά, να σας πω ότι ο αριθμός των θέσεων συναρτάται με τον αριθμό των Αντιδημάρχων που έχει ο κάθε Δήμος. Όταν έχουμε δύο Αντιδημάρχους, είναι μία θέση. Τέσσερις Αντιδήμαρχοι είναι δύο θέσεις, πέντε Αντιδήμαρχοι τρεις θέσεις και φτάνουμε στους οκτώ, που είναι ο ανώτατος αριθμός για την κατηγορία αυτή των συνεργατών των Δημάρχων και των Δημοτικών Συμβουλίων και να τονίσουμε ότι οι Δήμοι με πληθυσμό και τελευταία απογραφή πάνω από 150.000 κατοίκους, έχουν τον ίδιο αριθμό συμβούλων με τον προβλεπόμενο αριθμό Αντιδημάρχων. 

Προσλαμβάνονται με σύμβαση εργασίας ιδιωτικού δικαίου ορισμένου χρόνου και η θητεία αυτών ακολουθεί την θητεία των Δημάρχων. Δεν παρεμβάλλονται στην οργανωτική δομή και βαθμολογική κλίμακα της ιεραρχίας του Δήμου και υπάγονται απευθείας στο Δήμαρχο. 
Πρέπει να έχουν πτυχίο ή δίπλωμα Πανεπιστημίου ή ΤΕΙ της ημεδαπής ή αλλοδαπής ή ειδίκευση σε επιστημονικό ή επαγγελματικό τομέα αρμοδιοτήτων με αξιόλογη επαγγελματική ενασχόληση, δημοσιεύσεις και λοιπά ή αξιόλογη επαγγελματική απασχόληση ή επαρκείς γνώσεις και εμπειρία με το αντικείμενο, που αποδεικνύεται αναλόγως κάθε φορά, αντιστοίχως. Και για τους επιστημονικούς συνεργάτες πρέπει να προσέξετε ότι χρειάζεται διδακτορικό ή τίτλος μεταπτυχιακός σπουδών ή αξιόλογες μελέτες.

Να τονίσουμε ότι η πλήρωση μιας από αυτές τις θέσεις που σας είπα, μπορεί να γίνει ή με πρώην Δήμαρχο ή με ΔΕ κατηγορίας Δευτεροβάθμιας Εκπαίδευσης με ειδίκευση σε επαγγελματικό τομέα αρμοδιοτήτων των ΟΤΑ, που αποδεικνύεται με αξιόλογη επιστημονική δράση. Αυτό προβλέφθηκε το 2011.

Η πλήρωση των θέσεων διενεργείται μετά από δημόσια γνωστοποίηση μέσω του Τύπου, με απόφαση του Δημάρχου, ο οποίος προσλαμβάνει τα πρόσωπα που αυτός κρίνει ότι είναι κατάλληλα για τη θέση αυτή και αυτή η απόφαση δημοσιεύεται στο ΦΕΚ. Στην απόφαση αυτή καθορίζονται οι δραστηριότητες και τα καθήκοντα του προσλαμβανομένου και στο τέλος υπογράφεται σύμβαση εργασίας, όπως είπαμε, ιδιωτικού δικαίου και αναλαμβάνει την υπηρεσία. 

Τονίζω ότι δεν έχουν αποφασιστικές αρμοδιότητες, αλλά παρέχουν συμβουλές και διατυπώνουν εξειδικευμένες γνώσεις, γραπτά ή προφορικά, στον Δήμαρχο, Δημοτικό Συμβούλιο, Επιτροπές. 

Αυτό εδώ θα ενδιαφέρει αρκετούς. Το έργο τους δεν είναι ασυμβίβαστο με την ιδιότητα του δικηγόρου, αλλά αναστέλλει την άσκηση του δικηγορικού λειτουργήματος και στους ελεύθερους επαγγελματίες επίσης είναι ασυμβίβαστοι με την ιδιότητα του ελεύθερου επαγγελματία, αλλά μπορεί με απόφαση του οικείου Γενικού Γραμματέα της Αποκεντρωμένης Διοίκησης, να εισαχθούν κάποιες προβλέψεις, κάποιες εξαιρέσεις. 
Η πλήρωση μπορεί να γίνει επίσης και με απόσπαση από τον δημόσιο τομέα και οι αποδοχές και αυτών καθορίζονται με ΚΥΑ, Εσωτερικών, Οικονομικών.

Να σας πω για τους δικηγόρους των Δήμων, οι έμμισθοι δικηγόροι. Μπορεί οι Δήμοι και τα ιδρύματα στον Οργανισμό τους να προβλέπουν θέσεις δικηγόρων με έμμισθη εντολή. Μία θέση δικηγόρου προβλέπεται σε Δήμους μέχρι 10.000 κατοίκους, δύο θέσεις σε Δήμους μέχρι 20.000 κατοίκους. Στους άλλους Δήμους ο αριθμός τους καθορίζεται στον ΟΕΥ, ανάλογα με τις ανάγκες τους. 

Οι δικηγόροι προσλαμβάνονται σύμφωνα με την διαδικασία που προβλέπεται για τους δικηγόρους από τον Δικηγορικό Σύλλογο από τον Κώδικα Περί Δικηγόρων, πάντα βέβαια εντάσσεται και αυτή η πρόσληψη σε όλους τους περιορισμούς που έχει και το λοιπό προσωπικό, που θα δούμε πιο κάτω και παρέχουν τις νομικές τους υπηρεσίες όχι μόνο στο Δήμο, αλλά και στα Νομικά Πρόσωπα Δημοσίου Δικαίου αυτού και ιδρύματα, χωρίς άλλη αμοιβή εκτός από την πάγια αντιμισθία. 

ΣΥΝΕΔΡΟΣ: (εκτός μικροφώνου)

Ν. ΑΛΕΞΙΟΥ: Όχι, δεν είναι. 


Το προσωπικό τώρα το μόνιμο και το ιδιωτικού δικαίου αορίστου χρόνου…

ΣΥΝΕΔΡΟΣ: (εκτός μικροφώνου) 

Ν. ΑΛΕΞΙΟΥ: Ζητάνε να πάρουν και από το δικηγορικό… Υπάρχει η άρση της αναστολής με ειδική απόφαση, όπως είναι και για τους ελεύθερους επαγγελματίες.
ΣΥΝΕΔΡΟΣ: (εκτός μικροφώνου)

Ν. ΑΛΕΞΙΟΥ: Ναι, θα πρέπει να πάρει την άδεια. 

ΣΥΝΕΔΡΟΣ: (εκτός μικροφώνου)

Ν. ΑΛΕΞΙΟΥ: Τώρα οι προσλήψεις του προσωπικού των Δήμων, διενεργούνται βασικά με τον 2190, το γνωστό ΑΣΕΠ, όπως έχει τροποποιηθεί πλέον και ισχύει. 


Υπάρχει ο περιορισμός του 3833, 1 προς 5, με εξαίρεση τα νησιά, τους νησιωτικούς Δήμους, που δεν εμπίπτουν σε αυτόν τον περιορισμό. Πέρα από το τακτικό προσωπικό, οι Δήμοι έχουν τη δυνατότητα να προσλαμβάνουν προσωπικό με σύμβαση εργασίας ορισμένου χρόνου ή με συμβάσεις έργου για την κάλυψη έκτακτων και επειγουσών αναγκών και για αυτές τις προσλήψεις το Υπουργείο Εσωτερικών δίνει στις αρχές κάθε χρόνου, σχετικές οδηγίες για τον προγραμματισμό και την έγκριση αυτού του προσωπικού.


Οτιδήποτε αφορά το προσωπικό των Δήμων, αυτό προβλέπεται στον 3584, τον Κώδικα Κατάστασης Δημοτικών Υπαλλήλων, όπως κάθε φορά ισχύει. 


Τώρα, να πούμε για κάποιους άλλους θεσμούς, κάποια εργαλεία για τους Δήμους, όπως είναι ο θεσμός των διαδημοτικών και διαβαθμιδικών συνεργασιών. Είναι δυνατόν Δήμοι μεταξύ τους να μπορούν να υπογράψουν συμβάσεις διαδημοτικής συνεργασίας για την άσκηση κάποιας δραστηριότητας, κάποιας αρμοδιότητάς τους, όπου μέσα στην κάθε σύμβαση προβλέπεται ο τρόπος άσκησης αυτής της αρμοδιότητας, τα μέσα και η χρηματοδότησή της και επίσης υπάρχει και η δυνατότητα διαβαθμιδικής συνεργασίας, η οποία αφορά Δήμους και Περιφέρειες. 

Τέλος να επισημάνουμε τον θεσμό των προγραμματικών συμβάσεων, ο οποίος είναι ένα πάρα πολύ χρήσιμο εργαλείο που προβλέπεται στο άρθρο 100 του Καλλικράτη, όπως έχει τροποποιηθεί, αλλά πρέπει να τον χρησιμοποιήσετε σωστά για να μην έχετε νομικά θέματα. Οι συμβάσεις οι προγραμματικές είναι κάποιες συμβάσεις με τις οποίες μπορεί να ασκηθεί μία αρμοδιότητα, να παρασχεθεί μία υπηρεσία ή να εκτελεστεί ένα έργο. Γίνεται μεταξύ κάποιων φορέων που περιγράφονται ρητά μέσα στο νόμο και εδώ πρέπει να δώσετε προσοχή ως κύριοι συμβαλλόμενοι φορείς και αυτοί είναι η Δήμοι, οι Σύνδεσμοι, οι ΔΕΥΑ, το Δημόσιο, το ευρύτερο Δημόσιο και αυτοί οι φορείς μπορούν από μόνοι τους, μεταξύ τους, δηλαδή μεταξύ τους δύο Δήμοι ή ένας Δήμος με μία ΔΕΥΑ ή ένας Δήμος με μία Περιφέρεια, να κάνουν μία προγραμματική σύμβαση. 


Πέρα από αυτούς τους κύριους συμβαλλόμενους φορείς, υπάρχουν και οι τρίτοι συμβαλλόμενοι φορείς, οι οποίοι είναι φορείς που μπορούν να συμμετέχουν μόνο στην προγραμματική και όχι να είναι μόνοι τους μαζί με έναν Δήμο. Δηλαδή δεν είναι νόμιμη μία προγραμματική σύμβαση όταν γίνεται με κάποιον Δήμο και έναν από τους τρίτους συμβαλλόμενους φορείς, τους οποίους θα τους βρείτε στο άρθρο 100, να μην τους αναλύουμε.


Από εκεί και πέρα, θα πρέπει μέσα σε αυτή τη σύμβαση να προβλέπονται ακριβώς το αντικείμενο και οι υποχρεώσεις των συμβαλλομένων φορέων, ο τυχόν φορέας που μπορεί να είναι ο φορέας διαχείρισης του έργου και θα πρέπει να προσέξτε πάρα πολύ να μην σημαίνει απευθείας ανάθεση στον τρίτο συμβαλλόμενο φορέα. 
Να τονίσω ότι από τις 200.000 και πάνω, το οικονομικό αντικείμενο, ο προϋπολογισμός μιας προγραμματικής σύμβασης, υπάγεται στον προσυμβατικό έλεγχο του Ελεγκτικού Συνεδρίου. Αυτό σημαίνει ότι οποιαδήποτε προγραμματική σύμβαση πάνω από 200.000…
ΣΥΝΕΔΡΟΣ: (εκτός μικροφώνου)

Ν. ΑΛΕΞΙΟΥ: Ναι, θα σας το αναλύσει σε επόμενη εισήγηση, απλώς να προσέξετε ότι πάνω από 200.000 έχουμε προσυμβατικό έλεγχο.


Αυτά, πολύ γρήγορα.

Α. ΚΟΙΜΗΣΗΣ: Ωραία, ευχαριστούμε, κυρία Αλεξίου.


Ο λόγος σε εσάς. Ερωτήσεις. 


Ο κύριος  Μπίρμπας. 

Δ. ΜΠΙΡΜΠΑΣ: Εκτός από τους ειδικούς συμβούλους και συνεργάτες, δεν υπάρχει η δυνατότητα στους Δημάρχους και πρόσληψης ανακλητής γραμματέως όταν υπάρχουν ή πρέπει να συμπεριληφθεί μέσα στους ειδικούς συνεργάτες; 

Α. ΚΟΙΜΗΣΗΣ: Η θέση της γραμματέως του Δημάρχου, έχει καταργηθεί. 

Κ. ΑΣΚΟΥΝΗΣ: Συγνώμη, να παρακαλέσω το εξής. Όταν ζητάει κάποιος το λόγο, για να γνωριζόμαστε, να λέει και την ιδιότητά του. Ο κύριος που μίλησε τώρα, ο Δημήτρης ο Μπίρμπας, είναι ο νεοεκλεγείς Δήμαρχος Αιγάλεω. Απλώς λέγετέ το εσείς το όνομά σας, και για τα πρακτικά αλλά και για να γνωριστούμε. 


Δημήτρη, δεν είναι μόνο αυτό. Ένα άλλο θέμα το οποίο είναι σημαντικό και το έχουμε θέσει επανειλημμένως, αφορά τη μη αμοιβή των Δημοτικών Συμβούλων. Και αν στην Αθήνα αυτό το πρόβλημα δεν είναι έντονο, σκεφτείτε στους καλλικρατικούς Δήμους που κάνουν 100 χιλιόμετρα, βλέπω εδώ από την Πελοπόννησο κάποιους συναδέλφους, που πρέπει να πάνε στην Οικονομική Επιτροπή, στην Επιτροπή Ποιότητας Ζωής, στις δημοπρασίες, στις παραλαβές των έργων και ούτω κάθε εξής. Πώς λοιπόν αυτός ο άνθρωπος έχουμε την απαίτηση να ανταποκρίνεται σε όλες αυτές τις εργασίες, χωρίς να έχει μία στοιχειώδη αμοιβή ή έστω και για τα καύσιμα;

Α. ΚΟΙΜΗΣΗΣ: Άλλη ερώτηση; Ελάτε.

Σ. ΜΕΘΕΝΙΤΗΣ: Σωτήρης Μεθενίτης λέγομαι, επανεκλεγείς Δήμαρχος Μαρκοπούλου. 


Υπάρχουν τρεις αριθμοί οι οποίοι έχουν δημοσιευθεί σε ισάριθμα ΦΕΚ όσον αφορά το αποτέλεσμα της απογραφής, που αναφέρονται στο νόμιμο πληθυσμό, στον μόνιμο πληθυσμό και στον de facto πληθυσμό. Αυτή την παγκόσμια πρωτοτυπία να έχουμε τρεις διαφορετικούς τρόπους να μετράμε τον ίδιο πληθυσμό, δεν μπορώ να την κατανοήσω. 

Όμως εν πάση περιπτώσει, το ερώτημα είναι το εξής. Για την ύπαρξη Γενικού Γραμματέα, που είναι το κρίσιμο όριο των 20.000, στον δικό μου Δήμο ο οποίος είχε και την τύχη να παραμείνει αυτόνομος, έτσι θεωρώ, έχουμε τις δύο πρώτες απογραφές να μας βγάζουν πάνω από τις 20.000, η τελευταία τρίτη απογραφή, η de facto, κάτω από τις 20.000. Για τη θέση του Γενικού Γραμματέα και του αριθμού των Αντιδημάρχων, ποιος από τους τρεις αυτούς δημοσιευμένους και στις τρεις περιπτώσεις αριθμός, είναι εκείνος που είναι κρίσιμος για την ύπαρξη ή όχι θέσης Γενικού Γραμματέα και του αριθμού των Αντιδημάρχων που θα μπορώ να ορίσω;
Α. ΚΟΙΜΗΣΗΣ: Σε όλα τα πληθυσμιακά όρια με βάση τον 3852, είναι ο de facto πληθυσμός, δυστυχώς. 

Σ. ΜΕΘΕΝΙΤΗΣ: Και ένα δεύτερο. Μια πολύ σύντομη παρατήρηση προς τον Πρόεδρο και εσάς, κύριε Κοιμήση. Έχετε κάνει μια εξαιρετική πρόταση, η οποία δεν επιβαρύνει και το κράτος και θα πρέπει να τη δουν κάποτε σοβαρά. Είναι τραγικό όταν τους λέμε να κρατήσουν από τους ΚΑΠ που προορίζονται για κάθε Δήμο, τα χρήματα για τους μισθούς των Αντιδημάρχων, αφού έτσι και αλλιώς εμείς τα παίρνουμε αυτά τα χρήματα, να μας στερούν τη δυνατότητα να έχουμε έναν ή δύο Αντιδημάρχους σε αυτή την περίοδο που είναι εξαιρετικά κρίσιμη, για να κάνουμε τη δουλειά μας. Πρέπει σε αυτό το ζήτημα πιστεύω να επανέλθουμε, για να μπορέσουμε να έχουμε τον αναγκαίο αριθμό των Αντιδημάρχων, ειδικά σε αυτή την περίοδο. Ήθελα να παρακαλέσω για αυτό. 

Κ. ΑΣΚΟΥΝΗΣ: Δήμαρχε, δεν είναι μόνο αυτό. Στον 4257, στον τελευταίο νόμο που ψηφίσαμε τώρα, δηλαδή πριν από τις εκλογές και στο άρθρο νομίζω 51… Όχι 51, δεν είναι. Θα σας το πω αμέσως. Προβλέπει κάτι το καταπληκτικό το οποίο και εμείς το διαβάσαμε μετά. Είναι το άρθρο 24. 


Γιατί εδώ υπάρχουν δύο μέτρα και δύο σταθμά, όπως το είπες. Λέει λοιπόν ότι: «Τον Περιφερειάρχη…». Και το έχει βάλει σε μία υποπαράγραφο του άρθρου 24, που δεν μπορείς να το δεις. Εμείς δεν το γνωρίζαμε αυτό. Δεν αντιδικούμε σε αυτό που θα πω, αλλά δεν μπορεί να ισχύουν άλλες λογικές για εμάς και άλλες λογικές για τους Περιφερειάρχες. 


«Τον Περιφερειάρχη επικουρούν οι Αντιπεριφερειάρχες που εκλέγονται άμεσα, καθώς και 3 έως 6 επιπλέον Αντιπεριφερειάρχες». Αύξησε δηλαδή τους Αντιπεριφερειάρχες κατά 3, καλώς το έκανε, πέρα από τους Νομαρχιακούς Αντιπεριφερειάρχες που υπάρχουν σε κάθε παλιά Νομαρχία, χωρίς να πάρει καμία μέριμνα για αυτό που είπες εσύ και για την γραμματέα του Δημάρχου, αλλά και για τις αμοιβές των Δημοτικών Συμβούλων. Είναι ένα θέμα το οποίο το έχουμε επαναφέρει και θα το επαναφέρουμε, νομίζω, με ένταση το προσεχές διάστημα.
Α. ΚΟΙΜΗΣΗΣ: Ως προς το προσωπικό, υπάρχει άλλη μία διάταξη που είναι εξαιρετικά λειτουργική. Μπορείτε να μετακινείτε προσωπικό μέσα στο Δήμο, ακόμη και από το Δήμο προς Νομικά και από Νομικά Πρόσωπα Δημοσίου και Ιδιωτικού Δικαίου, με 2 συν 2 χρόνια, καθορίζοντας ταυτόχρονα με την απόφασή σας αυτή και ποιος θα πληρώνει τις αποδοχές του εργαζομένου. 

Δηλαδή τι σημαίνει αυτό πρακτικά; Εάν υπάρχουν κάποιες Υπηρεσίες που κατά την άποψή σας είναι υπερστελεχωμένες, δηλαδή έχουν πλεονάζον προσωπικό για την άσκηση της αρμοδιότητας την οποία είναι επιφορτισμένες, μπορείτε να πάρετε κάποιους εργαζομένους από εκεί και να τους πάτε σε κάποιες άλλες υποστελεχωμένες Υπηρεσίες, είτε αυτές είναι μέσα στο Δήμο, είτε – επαναλαμβάνω – είναι σε Νομικά Πρόσωπα του Δήμου. Και να καθορίσετε ενδεχομένως, γιατί έχει αδυναμία κάλυψης των μισθολογικών και άλλων δαπανών το Νομικό Πρόσωπο, να τα πληρώνει ο Δήμος. Ή να τα πληρώνει το Νομικό Πρόσωπο. Αυτό κατά την κρίση σας. Είναι μία διάταξη η οποία αρχίζει και υλοποιεί την κινητικότητα μέσα την ενδοδημοτική και ξεμπλοκάρει λίγο το σύστημα, γιατί ήταν αφόρητη η κατάσταση όσον αφορά την άσκηση των αρμοδιοτήτων. 
Ερώτηση άλλη υπάρχει; Ελάτε.

ΔΗΜΑΡΧΟΣ ΛΟΥΤΡΑΚΙΟΥ: Δήμαρχος Λουτρακίου.


Ήθελα να μάθω τους προϋπολογισμούς, ποιος θα τους συντάξει; Μέσα στον Ιούλιο πρέπει να έχουμε προϋπολογισμούς.

Α. ΚΟΙΜΗΣΗΣ: Έχουμε ενότητα ειδική για τα οικονομικά, τους προϋπολογισμούς. 


Άλλη ερώτηση; Ελάτε.

Τ. ΚΑΦΑΤΣΑΚΗ: Τίνα Καφατσάκη, Δήμαρχος Ζωγράφου. 


Ήθελα να ρωτήσω για τις δηλώσεις περιουσιακής κατάστασης. Αυτή η δήλωση που λέτε ότι πρέπει να υποβληθεί αμέσως μετά την ορκωμοσία, είναι μια ιδιαίτερη δήλωση ή όσοι λόγω της επαγγελματικής μας ιδιότητας στο παρελθόν καταθέτουμε, συνεχίζουμε και καταθέτουμε τον ίδιο τύπο δήλωσης που καταθέταμε στο παρελθόν; 

Α. ΚΟΙΜΗΣΗΣ: Είναι ένας τύπος όσον αφορά το πόθεν έσχες, που είναι δεδομένος, δεν είναι κάτι το διαφορετικό, για όλους τους αιρετούς. Για τους δημόσιους λειτουργούς. Αυτό που άλλαξε, είναι ότι παρέχεται η δυνατότητα της υποβολής της εντός 3μήνου, με ανατρεπτική προθεσμία, που δεν μπορεί να την υπερβεί κανείς, από την τελευταία προθεσμία υποβολής της δήλωσης, που έχει πάρει και παράταση σχετική. 

Τ. ΚΑΦΑΤΣΑΚΗ: Επομένως καταθέτουμε κανονικά και εμείς το…

Α. ΚΟΙΜΗΣΗΣ: Ναι.

Τ. ΚΑΦΑΤΣΑΚΗ: Δεν αλλάζουμε κάτι. 

Α. ΚΟΙΜΗΣΗΣ: Ναι, δεν αλλάζει τίποτα. Και αναρτάται αυτό και στο site του Δήμου, έτσι; Το ξέρετε αυτό φαντάζομαι. Για λόγους, εντός εισαγωγικών, διαφάνειας. Με σημαντικές παρενέργειες.


Άλλη ερώτηση υπάρχει; Δεν υπάρχει.

Πάμε στην επόμενη ενότητα.


Ο κύριος Δανόπουλος, ο οποίος θα μιλήσει για θέματα καταστατικής θέσης αιρετών και για την εποπτεία. Για αστική, ποινική και πειθαρχική ευθύνη, μία νύξη. Ο κύριος Δανόπουλος είναι Νομικός Σύμβουλος στην ΕΕΤΑΑ.
Γ. ΔΑΝΟΠΟΥΛΟΣ: Το θέμα μου είναι: Διοικητική Εποπτεία. 


Σκοπός είναι η συνοχή της έννομης τάξης, με την παρακολούθηση της πραγματοποίησης των σκοπών και της τήρησης των ισχυουσών διατάξεων. Προκύπτει από το Σύνταγμα και ειδικότερα από τις ρυθμίσεις που αφορούν την οργάνωση της εκτελεστικής εξουσίας. 

Προσοχή. Η εποπτεία δεν τεκμαίρεται, αλλά πρέπει να προβλέπεται με ρητές νομοθετικές ρυθμίσεις, που καθορίζουν τα μέσα και τα όριά της. Και αυτό γιατί αποτελεί περιορισμό της αυτοδιοίκησης των Νομικών Προσώπων επί των οποίων εκτίνεται η εποπτεία.


Ασκείται με διοικητικές πράξεις του εποπτεύοντος Οργάνου και περιλαμβάνει τόσο έλεγχο των Οργάνων, όσο και των πράξεων του εποπτευόμενου Νομικού Προσώπου. 


Η εποπτεία επί των Οργάνων, αναφέρεται στα πρόσωπα που συγκροτούν τα Όργανα. Σχετικά με τον διορισμό τους, την άσκηση των καθηκόντων, την τήρηση του υπηρεσιακού τους status, την επιβολή κυρώσεων, πειθαρχικό δίκαιο και λοιπά. Εκδηλώνεται η εποπτεία επί των πράξεων, στο δεύτερο κομμάτι, εκδηλώνεται είτε ως έγκριση αυτών, που αφορά τυπικό και ουσιαστικό έλεγχο και είναι προληπτική εποπτεία, είτε ως κατασταλτική εποπτεία που  αφορά τον έλεγχο της νομιμότητας. 

Επειδή θα το ακούσετε συχνά αυτό, ουσιαστικός έλεγχος ή έλεγχος σκοπιμότητας και έλεγχος νομιμότητας, πρέπει να γίνει αντιληπτό το εξής. Ο έλεγχος σκοπιμότητας αναφέρεται στο επωφελές μίας πράξεως. Γίνεται μια ουσιαστική εκτίμηση του κατά πόσο πρέπει να εκδοθεί μία πράξη και τι περιεχόμενο πρέπει να έχει. Ο νομικός έλεγχος ή έλεγχος νομιμότητας, αφορά στη συμφωνία της πράξεως με τους ισχύοντες κανόνες δικαίου. 


Ο έλεγχος νομιμότητας επί των πράξεων – είναι λίγο νομικά όλα αυτά, αλλά έχει σημασία, θα τα αντιμετωπίσετε στο προσεχές μέλλον – αναφέρεται είτε στις εξωτερικές προϋποθέσεις παραγωγής της πράξεως, δηλαδή αρμοδιότητα Οργάνου, διαδικασία, η άδεια οικοδομής, η κήρυξη απαλλοτρίωσης, η επιβολή τέλους. Εκδόθηκαν από το αρμόδιο Όργανο; Τηρήθηκε η διαδικασία; Παρασχέθηκε η γνώμη ή η σύμφωνη γνώμη; Τηρήθηκαν προθεσμίες; Εδώ σημαντικές είναι οι ρυθμίσεις του Ν.2690/99, του Κώδικα δηλαδή Διοικητικής Διαδικασίας. 


Αντιθέτως, πέρα από την τυπική νομιμότητα, υπάρχει η ουσιαστική νομιμότητα και με αυτή νοούμε την συμφωνία καθεαυτή της πράξης μας με τους ισχύοντες κανόνες δικαίου. Κανόνες δικαίου είναι αυτοί που ρυθμίζουν γενικά και απρόσωπα καταστάσεις που μπορεί να προκύπτουν από το Σύνταγμα, από το Ενωσιακό Δίκαιο, δηλαδή το Δίκαιο της Ευρώπης, από τυπικούς και ουσιαστικούς νόμους, κανονιστικές διατάξεις και ούτω κάθε εξής.

Έκδοση άδειας για κατάστημα υγειονομικού ενδιαφέροντος. Τηρήθηκε η σχετική νομοθεσία; Υπάρχει νομοθεσία που προβλέπει πώς εκδίδεται η άδεια. 


Απαλλοτρίωση. Αιτιολογήθηκε το δημόσιο συμφέρον ως προς το συγκεκριμένο ακίνητο; 


Επιβληθέν λιμενικό τέλος. Τηρήθηκε στα όρια που επιβάλλει ο νόμος; Η επιβολή ποινής για αυθαίρετο κτίσμα, σε αιγιαλό, παραλία, συνάδει με τις ρυθμίσεις του οικείου νόμου; Και ούτω κάθε εξής. 


Σε ότι αφορά ειδικότερα την εποπτεία για τους ΟΤΑ. Το άρθρο 102 του Συντάγματος  έχει ειδική ρύθμιση, εδώ και πολλά χρόνια, σε πολλά συνταγματικά κείμενα, ότι το κράτος ασκεί εποπτεία επί των ΟΤΑ, που συνίσταται αποκλειστικά σε έλεγχο νομιμότητας που δεν επιτρέπεται αν εμποδίζει την πρωτοβουλία και ελεύθερη δράση τους. Τέθηκε αυτή η ρητή διατύπωση για μόνο νομιμότητα, επειδή μέχρι το ’82 επί των ΟΤΑ ασκείτο και έλεγχος σκοπιμότητας με έγκριση, εγκριτικές πράξεις του κρατικού τότε Νομάρχη. 

Ο έλεγχος επί των αιρετών. 

ΣΥΝΕΔΡΟΣ: Μέχρι το ’80.

Γ. ΔΑΝΟΠΟΥΛΟΣ: Μέχρι το ’80.


Ο έλεγχος επί των αιρετών, διακρίνεται στα εξής. Να έχετε κατά νου τις ρυθμίσεις της αστικής ευθύνης για οποιαδήποτε ζημιά, θετική ζημιά, δηλαδή πραγματική μείωση της περιουσίας που επιφέρεται σε Δήμο ή Περιφέρεια. Αυτή η ζημιά είναι δυνατόν να καταλογιστεί εις βάρος του αιρετού, με μια πράξη συγκεκριμένης Επιτροπής. Ζημιά που προήλθε από δόλο ή βαριά αμέλεια. Άρα πρέπει να αποδειχθούν όλα αυτά τα πράγματα για να στοιχειοθετηθεί αστική ευθύνη εις βάρος του αιρετού. 


Δεύτερον, πειθαρχική ευθύνη. Αναφερόμαστε στην αργία, έως 6 μήνες και στην έκπτωση, για σοβαρή παράβαση καθηκόντων ή υπέρβαση αρμοδιότητας από δόλο ή βαριά αμέλεια. Επιβάλλεται με απόφαση του Ελεγκτή Νομιμότητας, σήμερα Γενικού Γραμματέα της Αποκεντρωμένης Διοίκησης, μετά από σύμφωνη γνώμη Ειδικού Πειθαρχικού Συμβουλίου. Σύμφωνα με το Σύνταγμα, τα των πειθαρχικών ευθυνών των αιρετών, αποφασίζονται από συγκεκριμένο πειθαρχικό Όργανο το οποίο κατά πλειοψηφία συγκροτείται από δικαστές. Αυτό επαναλαμβάνει και ο Κώδικας Δήμων και Κοινοτήτων.


Υπάρχει και η παύση, για σοβαρούς λόγους δημοσίου συμφέροντος, με απόφαση του Υπουργού Εσωτερικών πάλι μετά από γνώμη και εισήγηση του Ελεγκτή Νομιμότητας και του Πειθαρχικού Συμβουλίου. 


Ακούσατε την έκφραση: σύμφωνη γνώμη. Αντιδιαστέλλεται από την: απλή γνώμη. Η σύμφωνη γνώμη δεν σημαίνει ότι συμφωνώ. Αυτό που λέγεται συνήθως. Η σύμφωνη γνώμη του γνωμοδοτούντος Οργάνου, είναι δεσμευτική για το Όργανο που έχει αποφασιστική αρμοδιότητα ως προς το περιεχόμενο. Άρα το αποφασίζον Όργανο ή αποδέχεται, όπως γίνεται στα Υπηρεσιακά Συμβούλια, την εισήγηση απολύτως ως έχει ή έχει τη δυνατότητα να μην αποφασίσει, να αρνηθεί, αλλά αιτιολογημένα. 

Στον έλεγχο επί των πράξεων. Οι πράξεις, όπως ρητά ορίζει ο Κώδικας, είναι εκτελεστές με την έκδοσή τους. Το πώς γίνεται η έκδοση, το προβλέπει η νομοθεσία. Δηλαδή παράγουν έννομες συνέπειες αμέσως. Αυτό φαίνεται να δημιουργεί ένα πρόβλημα σε ότι αφορά την προληπτική εποπτεία που ασκείται με την αποστολή των αποφάσεων των Συλλογικών Οργάνων στην Αυτοτελή Υπηρεσία Εποπτείας ΟΤΑ για έλεγχο νομιμότητας. 

Κάποιες συγκεκριμένες κατηγορίες αποφάσεων και μάλιστα πρέπει να πούμε ότι είναι οι πιο σημαντικές που λαμβάνουν αυτά τα Συλλογικά Όργανα, κανονιστικές αποφάσεις, μια απόφαση επιβολής τέλους είναι μια κανονιστική απόφαση, η ανάθεση έργων, αγορά ή εκποίηση ακινήτων, κήρυξη αναγκαστικών απαλλοτριώσεων, σύναψη δανείων, δημοψηφίσματα και λοιπά, αυτές οι αποφάσεις των Συλλογικών Οργάνων πάνε για προληπτικό έλεγχο νομιμότητας στην Αυτοτελή Υπηρεσία Εποπτείας των ΟΤΑ. 

Η αποστολή γίνεται σε 15 ημέρες και ο Ελεγκτής Νομιμότητας, δηλαδή μέχρι σήμερα, γιατί υπάρχει μεταβατική διάταξη, ο Ελεγκτής Νομιμότητας δεν έχει εγκατασταθεί, ο Γενικός Γραμματέας της Αποκεντρωμένης Διοίκησης, εκδίδει υποχρεωτικά ειδική πράξη σε 30 ημέρες από την περιέλευση στην Υπηρεσία αυτή. 
Πέρα από τις συλλογικές αποφάσεις των Οργάνων των Δήμων, αποστέλλονται για αυτό τον έλεγχο και αποφάσεις των επιχειρήσεων των ΟΤΑ και συγκεκριμένα των ΔΕΥΑ, των Κοινωφελών Επιχειρήσεων και των μονομετοχικών επιχειρήσεων, εφόσον αυτές οι αποφάσεις αφορούν: αύξηση κεφαλαίου, λήψη δανείου, εκποίηση παγίων περιουσιακών στοιχείων. Άρα οι σημαντικές αποφάσεις και αυτών των μορφών Δημοτικών Επιχειρήσεων, αποστέλλονται για προληπτικό έλεγχο στην Υπηρεσία αυτή. 

Βέβαια ο Ελεγκτής Νομιμότητας, διάβαζε Γενικός Γραμματέας σήμερα Αποκεντρωμένης Διοίκησης, μπορεί σε 2 μήνες από τη δημοσίευση ή την έκδοση πράξης, αυτεπάγγελτα να ακυρώσει οποιαδήποτε πράξη μονομελούς ή συλλογικού Οργάνου των Δήμων ή των Νομικών του Προσώπων ή και Συνδέσμων, εφόσον υπάρχει πρόβλημα νομιμότητας. 

Ακύρωση σημαίνει ότι παύει να υφίσταται στο νομικό κόσμο και παράγονται τα αποτελέσματα (…) που λέμε, από τότε που εκδόθηκε η πράξη. 
Πέρα από αυτό το σύστημα ελέγχου, είναι δυνατός ο έλεγχος νομιμότητας και μετά από προσφυγή, οποιουδήποτε έχει έννομο συμφέρον. Μέσα σε 15 ημέρες μπορεί να προσβάλλει απόφαση Δήμου, δημοτικού Οργάνου δηλαδή, αλλά μονομελούς ή συλλογικού αλλά και Συνδέσμων, όχι μόνο για πράξη, αλλά και για παράλειψη οφειλόμενης ενέργειας. Είναι μία ρύθμιση η οποία τέθηκε με τον Καλλικράτη, με το νόμο 3852, μετά από σχετική νομολογία του Συμβουλίου Επικρατείας. Δηλαδή μη έκδοση άδειας ή πιστοποιητικού. Μη έκδοση πράξης συνταξιοδότησης. Οφειλόμενες πράξεις. Έκδοσης κατακύρωσης διαγωνισμού. Τοποθέτηση υπαλλήλου, επιβολή προστίμου για αυθαίρετο κτίσμα. Αυτές οι πράξεις λοιπόν…
Α. ΚΟΙΜΗΣΗΣ: Μη είσπραξη και βεβαίωση τελών. Το βασικότερο.

Γ. ΔΑΝΟΠΟΥΛΟΣ: Μη είσπραξη και βεβαίωση τελών. 

Κ. ΑΣΚΟΥΝΗΣ: Τόνισε αυτό το πράγμα, ακούστε το με προσοχή, είναι πάρα πολύ σοβαρό και μπορούμε να έχουμε πολλές επιπτώσεις για αυτό που θα πει τώρα ο κύριος Δανόπουλος. 

Γ. ΔΑΝΟΠΟΥΛΟΣ: Στα τέλη πρέπει να προσέξουμε ιδιαιτέρως, διότι η έκδοσή τους συνδέεται με μια διαδικασία συγκεκριμένη, η έλλειψη τύπων της οποίας μπορεί να οδηγήσει σε ακυρότητα. Πολλές αποφάσεις έχουν πέσει στο Συμβούλιο Επικρατείας, για παράδειγμα επειδή πέρα από τη δημοσίευση, δεν υπήρχε υπογραφή κάποιου μάρτυρα, μια τυπικότητα. Υπάρχει ευθύνη για τη μη βεβαίωση και είσπραξη πειθαρχικού περιεχομένου, που πρέπει να ληφθεί σοβαρά υπόψη γιατί συνιστά σοβαρή παράβαση καθήκοντος. Άρα υπάρχουν και ζητήματα ποινικών ευθυνών, με το 259 του Ποινικού Κώδικα, παράβαση καθήκοντος. 


Όταν ασκηθεί προσφυγή, είναι δυνατόν…

Α. ΚΟΙΜΗΣΗΣ: Μισό λεπτό. Τι σημαίνει πρακτικά αυτό; Εάν δεν βεβαιωθούν οι οφειλές τρίτων προς το Δήμο και δεν εξαντληθούν οι προβλεπόμενες από το νόμο δικαστικές ενέργειες είσπραξης, αυτό σημαίνει να φτάσει κανείς στην υπερβολή να διεκδικεί δικαστικά ένα μικρό ποσό, τότε παρέχεται η δυνατότητα στις αρμόδιες Ελεγκτικές Αρχές να παραπέμψουν τους αρμόδιους, Δήμαρχους, Αντιδημάρχους, υπηρεσιακούς παράγοντες, για παράβαση καθήκοντος, που μπορεί να φτάσει και μέχρι κακουργηματική κατηγορία, εφόσον υπερβαίνει το ποσό που προβλέπει ο νόμος, των 150.000 €. Σας το λέω, γιατί υπάρχει παράδειγμα στην Καρδίτσα, παραπέμπονται όλοι, συλλήβδην. 

Δεν υπάρχει αντίστοιχη ρύθμιση όμως για τους εκτελεστικούς Υπουργούς της κεντρικής κυβέρνησης. Δηλαδή ο Υπουργός Οικονομικών και το οικονομικό επιτελείο που δεν εισπράττουν ή δεν μπορούν να εισπράξουν αντίστοιχες βεβαιωθείσες οφειλές προς το ελληνικό Δημόσιο, δεν έχουν αντίστοιχες διώξεις. Σας το λέω, για να έχουμε μια εικόνα του πώς ακριβώς υπάρχει το θεσμικό πλαίσιο στους αιρετούς του Α΄ Βαθμού Αυτοδιοίκησης και του Β΄, σε σχέση με την κεντρική εξουσία. 


Κύριε Δανόπουλε, συνεχίστε.

Γ. ΔΑΝΟΠΟΥΛΟΣ: Όταν ασκηθεί προσφυγή από κάποιον που έχει έννομο συμφέρον… Και τι είναι έννομο συμφέρον, προβλέπεται στη νομοθεσία και στις αποφάσεις των δικαστηρίων, πρέπει να είναι άμεσο, προσωπικό και ενεστώς, που να δικαιολογεί την κατάθεση προσφυγής, θα σας πω και μια καινοτομία που έχει εισαχθεί με τον Καλλικράτη, είναι δυνατή η κατάθεση και αιτήματος αναστολής, που δεν υπήρχε. Η οποία αίτηση αναστολής γίνεται δεκτή όταν απειλείται αναπότρεπτη ή δυσχερώς επανορθώσιμη βλάβη ή είναι προδήλως βάσιμη η προσφυγή μας. 

Εδώ λοιπόν ο Ελεγκτής Νομιμότητας ή ο Γενικός Γραμματέας σήμερα της Αποκεντρωμένης Διοίκησης, έχουν δυνατότητα να αναστείλουν τα αποτελέσματα της αποφάσεως, μέχρι την έκδοση αποφάσεως επί της προσφυγής. Λόγου χάρη όταν προσβάλλεται απόφαση κατεδαφίσεως οικίας. Είναι προφανές ότι και να δικαιωθεί μετά με την απόφαση, έχει πέσει το σπίτι. Άρα έχει κάθε λόγο να γίνει δεκτή η αίτηση αυτή αναστολής. 
Δυο κουβέντες για το οργανωτικό κομμάτι. Με τον Καλλικράτη εισήχθη αυτή η Αυτοτελής Υπηρεσία Εποπτείας ΟΤΑ, που είναι – και μετά τον πρόσφατο νόμο 4257 που επέφερε σημαντικές αλλαγές, εντάσσεται οργανωτικά στη δομή της κάθε Αποκεντρωμένης Διοίκησης, υπαγόμενη απευθείας στον Γενικό Γραμματέα. Και είναι αρμόδια για τον έλεγχο των πράξεων, αλλά και για την άσκηση πειθαρχικού ελέγχου επί των αιρετών. 

Προϊστάμενος αυτής, σε επίπεδο Γενικής Διεύθυνσης – είναι το status αυτό – είναι ο Ελεγκτής Νομιμότητας, που σας έλεγα πριν. Στελεχώνεται βέβαια βάσει του 2190, του νόμου του Πεπονή και υπάρχει μια εξουσιοδότηση να εκδοθεί ένα ΠΔ που θα οργανώσει τα της διαρθρώσεως αυτής της Υπηρεσίας. Ήδη έχει βγει ένα σχετικό νομοθέτημα. 
Προβλέπεται στο νόμο ένα Συμβούλιο Ελεγκτών Νομιμότητας υπό την Προεδρεία του Υπουργείου Εσωτερικών, όπου συζητούνται ζητήματα γενικότερα που αφορούν την άσκηση εποπτείας στο χώρο της Αυτοδιοίκησης. Μπορεί αυτό το Συμβούλιο να ζητήσει και την γνωμοδότηση του Νομικού Συμβουλίου του κράτους, όταν τίθενται σοβαρά ζητήματα. 

Άρθρο 238, μεταβατική διάταξη. Όλο αυτό το σύστημα ασκήσεως εποπτείας, με την Αυτοτελή Υπηρεσία Εποπτείας και τον Ελεγκτή Νομιμότητας, αργεί προς το παρόν και ασκείται η σχετική αρμοδιότητα που σας είπα, από τον Γενικό Γραμματέα της Αποκεντρωμένης Διοίκησης και τις Επιτροπές Εποπτείας, που προέβλεπε ο Δημοτικός Κώδικας, ο νόμος 3463 και ο Νομαρχιακός Κώδικας, ο 3096. 

Τώρα, δυο κουβέντες για τον δημοσιονομικό έλεγχο. Ο έμπειρος συνάδελφος, κύριος Ζυγούρης, Νομικός Σύμβουλος στην ΚΕΔΕ, θα σας πει περισσότερα για αυτά τα θέματα, το απόγευμα, από ότι μου είπε. 

Ο δημοσιονομικός έλεγχος, είναι ο έλεγχος επί των δαπανών των ΟΤΑ και ασκείται από το Ελεγκτικό Συνέδριο με τους Επιτρόπους του. Έλεγχος προληπτικός, σύμφωνα με το άρθρο 169 του Δημοτικού Κώδικα, υπάρχει πίστωση; Τηρήθηκε η διαδικασία; Τα δικαιολογητικά είναι πλήρη; Γίνεται ένας έλεγχος νομιμότητας και κανονικότητας της δαπάνης, ούτως ώστε να εγκριθεί και να μπορεί να πληρωθεί. 
Υπάρχει ο κατασταλτικός έλεγχος, που ασκείται πάλι από τον ίδιο τον Επίτροπο, ο οποίος σύμφωνα με το νόμο, πρέπει να έχει ολοκληρωθεί 6 μήνες από την αποστολή του ισολογισμού ή απολογισμού. Δεν είμαι σίγουρος ότι αυτό το διάστημα τηρείται, έχω ακούσει για εκθέσεις κατασταλτικού ελέγχου που εμφανίζονται μετά από χρόνια και εδώ υπάρχει ένα ζήτημα ασφαλώς νομιμότητας.

Για τις προγραμματικές και γενικότερα τις συμβάσεις, υπάρχει ένας προληπτικός έλεγχος, όταν αυτές υπερβαίνουν τις 200.000, από τον Επίτροπο και όταν υπερβαίνουν τις 500.000, από κλιμάκιο του Ελεγκτικού Συνεδρίου. 

Α. ΚΟΙΜΗΣΗΣ: Εφόσον είναι εθνικοί πόροι. 

Γ. ΔΑΝΟΠΟΥΛΟΣ: Αν είναι εθνικοί πόροι. Από συγχρηματοδοτούμενα, πηγαίνουμε στα 5 εκατομμύρια, αν δεν κάνω λάθος. 


Χονδρικά αυτά ήθελα να σας πω εν τάχει. Το ζήτημα της Εποπτείας θα το βρείτε μπροστά σας με ποικίλες μορφές, με τη μια ή την άλλη μορφή. Διεξάγονται αρκετοί έλεγχοι, οπότε τέτοια θέματα ασφαλώς θα σας απασχολήσουν. 


Ευχαριστώ για την προσοχή σας. 

Α. ΚΟΙΜΗΣΗΣ: Ευχαριστούμε, κύριε Δανόπουλε.


Δηλαδή ο κύριος Δανόπουλος, πολύ συνοπτικά είπε το εξής. Δίνουμε μεγάλη προσοχή στη νομιμότητα των αποφάσεων που λαμβάνουμε, οι αποφάσεις μας είναι αμέσως εκτελεστές πλην εκείνων που χρειάζονται, κατά το νόμο, υπάρχουν ορισμένες ειδικές αποφάσεις, έγκριση από τον Ελεγκτή Νομιμότητας, τώρα τον Γενικό Γραμματέα της Αποκεντρωμένης Διοίκησης, άρα πρέπει να επισπεύδετε την έγκριση αυτών των αποφάσεων και μετά όμως, όταν υπάρξει η έγκριση ή η τεκμηρίωση της νομιμότητας λήψης της απόφασης, δεν σημαίνει ότι η υλοποίηση της πράξης αυτής καλύπτεται από νομιμότητα. Και εδώ είναι μια σημαντική αντίφαση στη νομοθεσία που διέπει τη λειτουργία μας. Ότι και να κάνουμε – να το πω λαϊκά – είμαστε χαμένοι από χέρι. 

Γιατί πράγματι το Σύνταγμα μιλάει για έλεγχο νομιμότητας και όχι σκοπιμότητας, το Ελεγκτικό Συνέδριο δυστυχώς, επικαλούμενο ορισμένες φορές το προσήκον μέτρο ή η άγνοια των εποπτικών τους Οργάνων, οδηγεί και σε ελέγχους σκοπιμότητας. Θα πω ένα παράδειγμα. Επιχορήγηση Πολιτιστικών Συλλόγων. Επιχορήγηση Αθλητικών Σωματείων. Επιχορήγηση κοινωνικών φορέων. Ο νόμος είναι σαφής, προβλέπει με απόφαση του Δημοτικού Συμβουλίου να γίνονται αυτές οι κατανομές στα πλαίσια των ορίων που θέτει ο νόμος, όμως υπάρχει σωρεία αποφάσεων των Επιτρόπων, που ακυρώνουν αυτές, μπαίνοντας στην ουσία. 

Δυστυχώς, τα νομικά επιχειρήματά μας και όπλα μας, μπορεί να οδηγούν ορισμένες φορές σε επιτυχία όσον αφορά την υλοποίηση της απόφασης, αλλά αυτό συμβαίνει μετά από αρκετά χρόνια, που δεν έχει κανένα απολύτως νόημα. Υπάρχει θέμα δηλαδή εδώ. Θα σας έλεγα ότι είναι σκόπιμο να εκχωρήσετε τις αρμοδιότητες οι οποίες συνιστούν κίνδυνο δικαστικών εμπλοκών σε Αντιδημάρχους. Γιατί – κυρία Καφατσάκη, μιλάω σοβαρά, από την εμπειρία μου – όταν έχει ο δικαστής έναν Δήμαρχο στο ακροατήριο, τον βλέπει σαν τον χειρότερο παραβάτη, σαν τον χειρότερο δημόσιο λειτουργό που λειτουργεί σε απόλυτο καθεστώς επιορκίας. Αν έχει έναν Αντιδήμαρχο, που δεν έχει και τόσο πολιτικό ενδιαφέρον, κυρίως οι αποφάσεις είναι αθωωτικές. Δεν θέλω να πάω να συγκρίνετε λίγο τις εξοντωτικές ποινές οι οποίες έχουν επιβληθεί σε παραβάτες αιρετούς, αλλά να κρίνετε όμως και αποφάσεις οι οποίες αφορούν άλλους δημόσιους λειτουργούς που έχουν κάνει σοβαρότερα οικονομικά εγκλήματα. Αυτό είναι μια πρακτική η οποία μπορεί να σας οδηγήσει σε απεμπλοκή από ανεπιθύμητες παρενέργειες. 


Και το δεύτερο, όσον αφορά την λεγόμενη καταστατική θέση που έχει σχέση με τους ελέγχους και τη νομιμότητα, έχουμε κάνει σωρεία νομοθετικών παρεμβάσεων για να μπορέσουμε να μετριάσουμε, ας το πούμε έτσι, αυτόν τον διασυρμό – εντός εισαγωγικών – των αιρετών, αλλά πρέπει να ξέρετε ότι δεν υπάρχουν ευήκοα ώτα στη νομοθετική εξουσία για να μπορέσει να πάρει τέτοιου είδους πρωτοβουλίες. Υπάρχει θέμα σε αυτό. Υπομονή. 

Κ. ΤΖΑΝΑΚΟΥΛΗΣ: Αγαπητοί συνάδελφοι, ο Δήμαρχος Λάρισας είμαι, ο Τζανακούλης.


Να σας συγχαρώ και να σας ευχηθώ να έχετε κουράγιο και μεγάλη υπομονή.


Δράττομαι της ευκαιρίας, επειδή συζητάμε ακριβώς αυτό το θέμα, του λεγόμενου ελέγχου του Ελεγκτικού Συνεδρίου. Δεν θέλω να σας απογοητεύσω, αλλά θα πάθετε τέτοια πλάκα που δεν λέγεται. Συγνώμη για την έκφραση. 


Ο κάθε Επίτροπος, ερμηνεύει τους νόμους κατά το δοκούν. Έχουμε κάνει επανειλημμένα παραστάσεις στον Πρόεδρο του Ελεγκτικού Συνεδρίου. Τον έχουμε καλέσει σε ημερίδες, τον καλούμε στα συνέδρια και ο άνθρωπος, παρ’ όλη τη θέληση που έχει, λέει: προσπαθώ. Ερμηνεύει – επαναλαμβάνω – ο κάθε Επίτροπος κατά το δοκούν.


Είπε ο Νομικός Σύμβουλος για προληπτικό έλεγχο. Εγώ με τα λίγα ελληνικά που ξέρω, θα πω ότι μόνο προληπτικός έλεγχος δεν είναι. Εγώ ερμηνεύω προληπτικός έλεγχος ότι είναι εκείνος που του πάω τα χαρτιά πριν κάνω οποιαδήποτε πράξη και μου λέει, με αυτά που έχει στα χαρτιά: δεν πρέπει να το κάνεις. Εδώ πού το πάμε; Αφού κάνουμε την πράξη, τότε του τα πάμε. Γιατί έτσι λέει. Κατά τα άλλα, είναι προληπτικός. Και ερμηνεύει όπως θέλει. 

Πέραν αυτού βέβαια, του ότι καθυστερούν ανελλιπώς, σε κάθε δηλαδή πράξη, να την πάνε, μήνα, δυο μήνες πίσω και πάει λέγοντας, ζητάνε του κόσμου τα χαρτιά, εργαζόμενοι έχουν να πληρωθούν 5, 6, 7 μήνες και δεν τους ελέγχει κανένας και έλεγαν για αυτό – για να μην σας κουράζω, αλλά έχει σημασία – αυτό που είπαν περί σκοπιμότητας και νομιμότητας. Είναι ένα πάγιο δικό μας αίτημα, ένας αγώνας ετών, που δεν μπορέσαμε να το καταφέρουμε.

Και ειδικά αυτός ο έλεγχος, ξέρετε, δεν ήταν ανέκαθεν. Αυτό σιγά – σιγά μπήκε. Εμείς αντιδράσαμε με τον τρόπο αυτό, όχι γιατί δεν θέλουμε τον έλεγχο, αλλά γιατί ξέραμε τι θα γινόταν. Δηλαδή να σας πω απλά παραδείγματα, όσο και να σας φαίνονται ότι είναι τραβηγμένα. Παραδείγματος χάρη ένας Δήμος εκεί, κάνει μια εκδήλωση. Και μεταξύ των άλλων, θέλεις να προσφέρεις – μέσα στο μέτρο των δυνατοτήτων που έχουμε ειδικά τώρα – και κάποια δώρα. Μπαίνουν στο θέμα του ποιος θα πάρει αυτά τα δώρα, τι σόι δώρα  ήταν, πόσο τα αγοράσαμε και ούτω κάθε εξής. Βέβαια έφτασαν στο σημείο μια φορά σε άλλη εκδήλωση, με τον προηγούμενο Πρόεδρο της Δημοκρατίας, σας το λέω έτσι, υπαρκτά γεγονότα, τον είχε κάνει ένας Δήμαρχος ένα τραπέζι, αφού πήγε ο Πρόεδρος της Δημοκρατίας, κάλεσε εκεί την ηγεσία του τόπου, για την τιμή του Προέδρου. Και μπήκε ο Επίτροπος και είπε: τι σόι κρασί προσφέρατε; Μιλάμε για τέτοιες καταστάσεις. Είναι δηλαδή ανέκδοτα αυτά, αλλά δυστυχώς. 

Τους νέους – νέους σας λέω να έχετε πολύ κουράγιο, για να αντιμετωπίσετε τα φαινόμενα αυτού του ελέγχου, του Ελεγκτικού Συνεδρίου, που επιτέλους πρέπει να αλλάξει. Είναι από τους παλαιότερους θεσμούς, αλλά είναι αναχρονιστικός ως προς τη μεθοδολογία και εμάς μας έχουν, όπως ειπώθηκε, μπροστά. Όπως βλέπετε, όταν γίνονται έλεγχοι, το πρώτο που λένε, για την Τοπική Αυτοδιοίκηση. Όμως να έχετε κουράγιο να τα αντιμετωπίσετε. 
Α. ΚΟΙΜΗΣΗΣ: Ωραία. Άρα λοιπόν κοιτάμε τα όρια και πάντα φροντίζουμε να έχουμε τις εγγυήσεις νομιμότητας από τα αρμόδια κατά νόμο Όργανα. 


Ερωτήσεις, τοποθετήσεις, απόψεις στην ενότητα αυτή; 


Ο κύριος Μεθενίτης.

Σ. ΜΕΘΕΝΙΤΗΣ: Επειδή ήδη μας έχουν προειδοποιήσει σε αυτό και επειδή φαντάζομαι ότι απασχολεί πολλούς άλλους συναδέλφους, ήθελα να ξέρω, η ευθύνη μας ως αιρετών μέχρι ποιου βαθμού εξικνείται. 


Συγκεκριμένα. Προχωράμε στην είσπραξη των τελών και μιλάω τώρα συγκεκριμένα, επειδή στην περιοχή μας έχουμε, στην Ανατολική Αττική, πάρα πολλοί παράλιοι Δήμοι.

ΣΥΝΕΔΡΟΣ: (εκτός μικροφώνου) 
Σ. ΜΕΘΕΝΙΤΗΣ: Το είπα προηγουμένως αλλά λείπατε. Μεθενίτης, Δήμαρχος Μαρκόπουλου, επανεκλεγείς.


Έχουμε το Πόρτο Ράφτη για παράδειγμα στον Δήμο το δικό μου. Σε αντίστοιχους Δήμους της Ανατολικής Αττικής έχουν όλοι παράλιες ζώνες με περιοχές που έχουν καταστήματα υγειονομικού ενδιαφέροντος με μεγάλους τζίρους, που πρέπει να αποδώσουν το περιβόητο – πέρασα και από την περιοχή σας πρόσφατα, στην Αμφιλοχία, έχετε φαντάζομαι και το αντίστοιχο – το 0,5%. Βεβαιώνουμε, διεκδικούμε δικαστικά, το κρίσιμο σημείο. Είμαστε υποχρεωμένοι και θα έχουμε και ευθύνες, εάν μετά την έκδοση της δικαστικής απόφασης δεν προχωρήσουμε σε κατάσχεση; Δηλαδή θα πρέπει εμείς να φτάσουμε στο σημείο να βγάζουμε το σπίτι ή το κατάστημα του συμπολίτη σε πλειστηριασμό, για να εισπράξουμε τα του Δήμου. Μάλιστα. 
Γ. ΔΑΝΟΠΟΥΛΟΣ: Κατ’ εφαρμογή των διατάξεων του ΚΕΔΕ, του Κώδικα Εισπράξεως Δημοσίων Εσόδων, όπου εδώ θεωρείται η απόφαση του Οργάνου που επιβάλλει το τέλος ή οτιδήποτε, ότι είναι νόμιμη και έχει βέβαια τα ένδικα μέσα ο ενδιαφερόμενος, ανακοπές και λοιπά, να βρει το δίκιο του στο δικαστήριο. Όμως σίγουρα υπάρχει πρόβλημα αν δεν εισπραχθεί από το Δήμο.

Α. ΚΟΙΜΗΣΗΣ: Κατά την άποψή μου, συνέπειες δεν θα υπάρξουν από αυτό, εφόσον έχει γίνει η διαδικασία, αλλά η ταλαιπωρία όμως και ο διασυρμός και η ψυχική φθορά, θα έχει συντελεστεί. Δυστυχώς ο νόμος παρέχει αυτή τη δυνατότητα. Δυστυχώς.


Άλλη ερώτηση υπάρχει;

ΣΥΝΕΔΡΟΣ: (εκτός μικροφώνου)

Α. ΚΟΙΜΗΣΗΣ: Σας είπα, το Δημοτικό Συμβούλιο της Καρδίτσας, σύσσωμο παραπέμπεται, όχι μόνο ο Δήμαρχος που είναι εν ενεργεία, όχι αυτός που εξελέγη τώρα, και ο προηγούμενος και ο προηγούμενος από αυτόν. Μόνο ο Τέγος δεν παραπέμπεται, γιατί έχει πεθάνει ο άνθρωπος. Μιλάμε δηλαδή για όλους. 

ΣΥΝΕΔΡΟΣ: (εκτός μικροφώνου)

Α. ΚΟΙΜΗΣΗΣ: Όχι, αυτοί πάνε για μη βεβαίωση. Υπάρχουν όμως και άλλοι οι οποίοι έχουν απαλλαχθεί με βουλεύματα. Είναι μια διαδικασία μαχητή. Είναι όμως εξαιρετικά ψυχοφθόρα.

Κ. ΤΖΑΝΑΚΟΥΛΗΣ: Άμα θέλεις να είσαι εντάξει, κινείς τη διαδικασία και από εκεί και πέρα…

Α. ΚΟΙΜΗΣΗΣ: Υπάρχει άλλη ερώτηση; Ελάτε.

Ι. ΝΑΝΝΟΥ: Λέγομαι Νάννου και είμαι νεοεκλεγείσα Δήμαρχος Σαλαμίνας. 


Σας ευχαριστούμε για την ενημέρωση και σας συγχαίρουμε για την πρωτοβουλία που έχετε πάρει. 

Θα ήθελα να κάνω μία ερώτηση στον κύριο Νομικό Σύμβουλο. Για τις αποφάσεις του Δημοτικού Συμβουλίου, υπεύθυνος για την υλοποίησή τους ποιος είναι και τι επιπτώσεις έχει στην περίπτωση που δεν τις υλοποιεί; 

Γ. ΔΑΝΟΠΟΥΛΟΣ: Ο Δήμαρχος είναι ή το εξουσιοδοτηθέν από αυτόν Όργανο. Ο Αντιδήμαρχος, εάν του έχουν μεταβιβαστεί αρμοδιότητες, με κανονιστική απόφαση του Δημάρχου, είναι αποκλειστικά αρμόδιος ο Αντιδήμαρχος. Προσέξτε το αυτό. Δεν βαίνουν παραλλήλως οι αρμοδιότητες, δεν ασκούνται και από τον έναν και από τον άλλον. Αν υπάρξει μεταβίβαση αρμοδιότητας, ασκούνται αυτές από τον καθ’ ύλην αρμόδιο Αντιδήμαρχο. Άλλο το δικαίωμα μεταβιβάσεως της υπογραφής, έτσι; Εδώ παραμένει η αρμοδιότητα στον Δήμαρχο, αλλά η εξουσία υπογραφής μπορεί να ασκείται από άλλο πρόσωπο.


Κατά συνέπεια, ο Δήμαρχος ή το εξουσιοδοτηθέν από αυτόν Όργανο, είναι αρμόδιος για την υλοποίηση των πράξεων.

Ι. ΝΑΝΝΟΥ: (εκτός μικροφώνου)

Γ. ΔΑΝΟΠΟΥΛΟΣ: Κοιτάξτε, υπάρχουν οι πειθαρχικές και οι ποινικές ευθύνες. Ο Γενικός Γραμματέας μπορεί μετά από καταγγελία, προσφυγή και λοιπά, να κινήσει την πειθαρχική διαδικασία. 


Αυτά θα τα δείτε στον Κώδικα, αλλά πάντοτε να θυμάστε ότι για οποιαδήποτε πειθαρχική ποινή, προηγείται η απόφαση του Πειθαρχικού Συμβουλίου, συγκροτούμενο κατά πλειοψηφία από δικαστές. Άρα υπάρχουν ικανές εγγυήσεις για αμερόληπτη κρίση. Δεν είναι ένα διοικητικό Όργανο, έτσι; Και αυτή η απόφαση είναι σύμφωνη γνώμη. Δεσμεύει κατ’ ουσίαν το Όργανο, είτε είναι ο Ελεγκτής Νομιμότητας, ο Γενικός Γραμματέας, ή ο Υπουργός Εσωτερικών, αν έχουμε θέμα παύσης. 

Α. ΚΟΙΜΗΣΗΣ: Κυρία Νάννου, ο Δήμαρχος είναι εκτελεστικό όργανο, αρμόδιος και υπεύθυνος για την υλοποίηση όλων των αποφάσεων. Όμως η υλοποίηση των αποφάσεων εξαρτάται και από το είδος της κάθε απόφασης. Ο νόμος προβλέπει ανάλογα με το είδος της κάθε απόφασης, προθεσμίες και ποιος είναι αρμόδιος. Εάν εκχωρήσετε αρμοδιότητες σε Αντιδημάρχους, πράγματι υπάρχει αποκλειστική άσκησή της από τον αρμόδιο Αντιδήμαρχο, αλλά είναι σαφές ότι υπάρχει απόλυτη πολιτική συνεργασία και ένας Δήμαρχος που θέλει να κάνει σωστά την δουλειά του, έχει μία πλήρη εικόνα των τεκταινόμενων μέσα στο Δήμο, φτιάχνει δηλαδή ένα σύστημα που συλλέγει πληροφορία με οποιονδήποτε τρόπο εκτιμήσετε, εγώ θα πρότεινα μηχανογραφικό τρόπο, ροής όλων των αποφάσεων και των ενεργειών. 

Όμως πρέπει να ξέρετε ότι ο Δήμαρχος δεν είναι υπόλογος κατά το νόμο, εφόσον εκτελεί ληφθείσες αποφάσεις του Δημοτικού Συμβουλίου. Και για αυτό, εφόσον υπάρχει κάποια διχογνωμία ή υπόνοια ή υποψία ότι ενδεχομένως η λήψη μιας απόφασης πιθανόν να εγείρει νομικά ζητήματα, περάστε τη στο Δημοτικό Συμβούλιο ή στην Οικονομική Επιτροπή, εφόσον αυτό μπορεί να συμβεί. Για να έχετε εξασφαλισμένη την ουρά σας, να το πω έτσι απλά. 


Τώρα συζητάμε μια διαδικασία η οποία δεν έχει καμία σχέση με την άσκηση εξουσίας πολιτικής, αλλά όμως η συγκυρία είναι τέτοια και το κλίμα είναι τέτοιο, που πρέπει να προστατευόμαστε από οποιονδήποτε κακόβουλο. 


Άλλη ερώτηση αν υπάρχει; Ελάτε. 

Ι. ΔΗΜΗΤΡΙΑΔΗΣ: Δημητριάδης, νεοεκλεγείς Δήμαρχος Πόρου.


Ήθελα να ρωτήσω σε όσα είπατε για τα πειθαρχικά και τις ποινικές ευθύνες των αιρετών. Ισχύουν και για τέλη τα οποία δεν έχουν βεβαιωθεί από προηγούμενες Δημοτικές Αρχές και πιθανώς καλούμαστε εμείς οι νέοι να τα βεβαιώσουμε; Παρότι αφορούν παρελθόντα έτη. 


Δεύτερο ερώτημα. Ισχύουν ακριβώς τα ίδια και για τα Δημοτικά Λιμενικά Ταμεία; Για τις Διοικήσεις τους. Όσα είπατε για τους αιρετούς. 

Εντάξει, ευχαριστώ.
Π. ΖΗΚΑΣ: Περικλής Ζήκας, Δημοτικός Σύμβουλος στο Δήμο Παπάγου – Χολαργού. 


Όταν ένας Δήμαρχος, προκειμένου να αδειοδοτήσει την λειτουργία ενός καφέ, το οποίο δεν πληροί τις προϋποθέσεις, φέρνει το θέμα στο Δημοτικό Συμβούλιο για να αποφασίσει την αδειοδότηση το Δημοτικό Συμβούλιο. Ουσιαστικά μεταφέρει και την ευθύνη στους Δημοτικούς Συμβούλους και έχει το δικαίωμα να το κάνει αυτό ή όχι; 

Α. ΚΟΙΜΗΣΗΣ: Όχι, η αρμοδιότητα δεν είναι του Δημοτικού Συμβουλίου, είναι της Επιτροπής Ποιότητας Ζωής, εφόσον αυτή προβλέπεται από το πληθυσμιακό μέγεθος του Δήμου. Εάν όμως εκτιμήσει η Ποιότητα Ζωής ότι δεν θέλει να κρατήσει την αρμοδιότητα και την δίνει στο Δημοτικό Συμβούλιο, μπορεί θεσμικά να συμβεί αυτό. 


Το γεγονός ότι παραπέμπεται με την διαδικασία αυτή στο Δημοτικό Συμβούλιο, συνιστά υποχρέωση των Δημοτικών Συμβούλων να εφαρμόσουν το νόμο. Για κάθε απόφαση που λαμβάνει το Δημοτικό Συμβούλιο, λειτουργεί μέσα στα πλαίσια του νόμου και φυσικά και τις συνέπειες, εάν η απόφασή του εγείρει θέματα νομιμότητας.

Ο Δήμαρχος δεν έχει ευθύνη για αποφάσεις, επαναλαμβάνω, αποφάσεις Δημοτικού Συμβουλίου. Ο νόμος είναι σαφής ως προς αυτό, στην εκτέλεσή τους, δεν έχει. Εκτός αν υπάρχουν άλλα θέματα, που συνδέονται με την διαχειριστική του ευθύνη. 

Γ. ΙΩΑΚΕΙΜΙΔΗΣ: Εγώ θέλω να πω ότι υπάρχει μια τεράστια διαφορά από τον τρόπο που λειτουργούσαμε παλιά, με τον τρόπο που λειτουργούμε τώρα. Όντας 20 χρόνια Δήμαρχος, το έχω ζήσει σε όλα τα επίπεδα. Παλιά ο Δήμαρχος ήταν ο απόλυτος άρχοντας. Διέγραφε ποσά, άφηνε για πάρα πολλά χρόνια κομμάτια που δεν εισπράττονταν, έπαιρνε αποφάσεις μόνος του, δεν απολογείτο σε κανέναν. Πολύ κακό βέβαια. 


Τώρα έχουμε πέσει στην άλλη διαδικασία. Ο Δήμαρχος ανά πάσα στιγμή είναι υπόλογος σε οτιδήποτε στραβώσει στο Δήμο. Μιλάμε τώρα στην πρώτη σας συνάντηση για νομικά θέματα και μοιάζει τρελό, αλλά είναι το πρώτο που πρέπει να μάθετε. Πώς θα προστατέψετε τον εαυτό σας και το Συμβούλιό σας. Γιατί πια ο καθένας προσφεύγει στη Δικαιοσύνη και στους άλλους θεσμούς εναντίον του Δημάρχου και πάρα πολύ εύκολα ο εισαγγελέας θα στείλει κατηγορούμενο το Δήμαρχο, με ότι συνέπειες έχει αυτό, γιατί δεν τήρησε το νόμο. 

Άρα οφείλετε να είστε πάρα πολύ προσεκτικοί. Είναι μια άλλη εποχή. Αν ακούγατε παλιά για άλλη Αυτοδιοίκηση, ξεχάστε τη. Κατανοήστε από την αρχή πόσο εύκολο είναι να βρεθείτε κατηγορούμενοι ή να χάσετε τη θέση σας, για πράγματα στα οποία απλά δεν το σκεφτήκατε. 

Μας βολεύει λοιπόν, σας βολεύει λοιπόν, όσο το δυνατόν περισσότερες αποφάσεις να περνάνε Δημοτικό Συμβούλιο. Γιατί καταμερίζεται η ευθύνη. Και εν πάση περιπτώσει, αν υπάρχει απόφαση Δημοτικού Συμβουλίου, ο Δήμαρχος εκτελεί. Ενώ στην άλλη περίπτωση θεωρείται ο Δήμαρχος εκ του πονηρού έκανε αυτό που έκανε. Είχε δόλο, είχε σκοπό. Ακόμη και αν ο σκοπός που θα του καταλογιστεί σε σχέση με το προηγούμενο ήταν… Δεν μπορούσε να βγάλει στον πλειστηριασμό το σπίτι ενός ανθρώπου. Αλλά η κακή πλευρά είναι: αυτός ήταν ψηφοφόρος του Δημάρχου και για αυτό ο Δήμαρχος δεν το περπάτησε.
Άρα λοιπόν, να είστε πάρα πολύ τεκμηριωμένοι σε όλα αυτά, εγώ δεν λέω ότι δεν θα πάρουμε αποφάσεις που θα είναι πολλές φορές στα όρια ή κόντρα στο νόμο, θα χρειαστεί να το κάνουμε, αλλά ας τις κατοχυρώσουμε τουλάχιστον με αποφάσεις Δημοτικού Συμβουλίου και ει δυνατόν με τη σύμφωνη γνώμη της αντιπολίτευσης, ακριβώς για να μην μπορεί να στήσει κάποιος κατηγορίες ότι εδώ έχουμε δόλο, είτε για οικονομικό χρηματισμό, είτε για πολιτικά οφέλη. Και είναι πάρα πολύ σημαντικό να το αντιμετωπίσετε από την αρχή, με πάρα πολύ σεβασμό και προσοχή, γιατί αλλιώς είναι πολύ επικίνδυνα τα πράγματα.

Α. ΚΟΙΜΗΣΗΣ: Νομίζω το εξαντλήσαμε το θέμα. 


Υπάρχει και η διαδικασία της κατεπείγουσας απόφασης από πλευράς του Δημάρχου, το γνωρίζετε φαντάζομαι αυτό. Αν συμβεί ένα έκτακτο γεγονός, δεν θα περιμένεις να συγκαλέσεις το Δημοτικό Συμβούλιο, την Οικονομική Επιτροπή ή την Ποιότητα Ζωής. Θα πάρεις απόφαση ως Δήμαρχος, το προβλέπει ο νόμος και σε επόμενη όμως κατευθείαν συνεδρίαση του αντιστοίχου Οργάνου, νομιμοποιείς την απόφαση την οποία έχεις λάβει, για να έχεις πάντα τη νομιμότητα.


Να προχωρήσουμε προτείνω στην επόμενη ενότητα.


Θα καλέσουμε πρώτα τον κύριο Λίτσο για να πει για τα θέματα του Οργανισμού Εσωτερικής Υπηρεσίας των Δήμων και μετά θα ακολουθήσει ο κύριος Γούπιος, για τα Ιδρύματα, Νομικά Πρόσωπα Δημοσίου Δικαίου και τις Επιχειρήσεις.

Αφού σας πω ότι ο κύριος Δήμαρχος Αθηναίων, μας έστειλε μια επιστολή – χαιρετισμό, δεν θα την διαβάσω τώρα, για λόγους οικονομίας. Δεν μπόρεσε να έρθει, είχε σκοπό να έρθει, είχε κάποιες υποχρεώσεις, δυστυχώς δεν μπόρεσε να τις αναβάλλει και δεν μπόρεσε να έρθει. 

Η. ΛΙΤΣΟΣ: Να σας καλωσορίσω και εγώ με τη σειρά μου. Να ευχηθώ καλή επιτυχία στο έργο σας.

Ονομάζομαι Λίτσος Ηλίας, εργάζομαι στην Ελληνική Εταιρία Τοπικής Ανάπτυξης και Αυτοδιοίκησης, στην Διεύθυνση Οργάνωσης και Πληροφορικής. 


Μαζί θα μιλήσουμε για τους Οργανισμούς Εσωτερικής Υπηρεσίας των Δήμων.


Για όσους τυχόν δεν ξέρουν, ο Οργανισμός Εσωτερικής Υπηρεσίας είναι ένα επίσημο κείμενο το οποίο δημοσιεύεται στο Φύλλο Εφημερίδας Κυβέρνησης και περιλαμβάνει την διάρθρωση των Υπηρεσιών του Δήμου, δηλαδή το οργανόγραμμα, τις αρμοδιότητες της κάθε Υπηρεσίας, το πώς διοικείται και πώς συντονίζονται μεταξύ τους οι Υπηρεσίες, τις οργανικές θέσεις του προσωπικού, κατά κατηγορία, κλάδο και σχέση εργασίας και τους κλάδους από τους οποίους μπορούν να επιλεγούν Προϊστάμενοι Υπηρεσιών. 

Άρα λοιπόν, ο Οργανισμός Εσωτερικής Υπηρεσίας μας μιλάει για τις Υπηρεσίες του Δήμου και τις μεταξύ τους σχέσεις, είτε αυτές είναι κάθετες ιεραρχικές σχέσεις, είτε είναι οριζόντιες σχέσεις συνεργασίας. 


Ανάλογα με το ιεραρχικό επίπεδο, διακρίνουμε τις Υπηρεσίες σε Γενική Διεύθυνση, Διεύθυνση, Τμήμα ή Αυτοτελές Τμήμα και Αυτοτελές Γραφείο. Το Αυτοτελές Τμήμα είναι εκείνο το οποίο δεν υπάγεται σε μια Διεύθυνση, αλλά κατευθείαν είτε στο Δήμαρχο, είτε στον Γενικό Γραμματέα του Δήμου. Ανάλογα και το Αυτοτελές Γραφείο. Δεν υπάγεται σε κάποιο Τμήμα, αλλά κατευθείαν στον Δήμαρχο ή στον Γενικό Γραμματέα.


Τώρα, κάποιες άλλες διακρίσεις Υπηρεσιών. Ο Καλλικράτης, περιλαμβάνει στο άρθρο 97 κάποιες υποχρεωτικές Υπηρεσίες. Μας λέει λοιπόν αυτό το άρθρο, για να μην το διαβάζω, ότι αυτές οι Υπηρεσίες που βλέπετε, θα πρέπει υποχρεωτικά να τις έχουν όλοι οι Δήμοι. Καταλαβαίνετε ότι για τους μικρούς Δήμους, υπάρχει  ένα πρόβλημα, διότι πιθανά να μην έχουν τις οικονομικές δυνατότητες να έχουν ας πούμε Υπηρεσία Προγραμματισμού, Υπηρεσία Πληροφορικής ή Νομική Υπηρεσία. 


Μια άλλη διάκριση που μπορεί να έχουμε στις Υπηρεσίες, είναι αναμεταξύ των κάθετων Υπηρεσιών, δηλαδή των Υπηρεσιών εκείνων οι οποίες ασκούν τις αρμοδιότητες των Δήμων και των οριζόντιων Υπηρεσιών. Για παράδειγμα, κάθετες Υπηρεσίες μπορεί να είναι η Τεχνική Υπηρεσία, που ασκεί αρμοδιότητες υποδομών, συγκοινωνιών και μεταφορών, η Υπηρεσία Πρασίνου, Καθαριότητας, στον τομέα των αρμοδιοτήτων του περιβάλλοντος, η Υπηρεσία Γεωργικής Ανάπτυξης ή Απασχόλησης ή η χορήγηση αδειών καταστημάτων στον τομέα της οικονομικής ανάπτυξης και απασχόλησης, οι Κοινωνικές Υπηρεσίες του Δήμου, οι Υπηρεσίες στον τομέα παιδείας, πολιτισμού, αθλητισμού και λοιπά. Αυτές λοιπόν είναι οι κύριες λειτουργίες του Δήμου, οι κύριες Υπηρεσίες.

Παράλληλα, για την υποστήριξη αυτών των Υπηρεσιών, εμφανίζονται οι οριζόντιες Υπηρεσίες, όπως οι Διοικητικές, οι Οικονομικές, προγραμματισμού, πληροφορικής και λοιπά. Κάποιοι λένε – για να τονίσουν την σημασία των κύριων αρμοδιοτήτων του Δήμου και των κύριων Υπηρεσιών – ότι θα πρέπει η αναλογία προσωπικού στις κύριες προς τις οριζόντιες Υπηρεσίες, να είναι 70 προς 30. Δηλαδή το κύριο μέρος του προσωπικού μας να μην είναι στις Διοικητικές και Οικονομικές Υπηρεσίες, αλλά να είναι στις Υπηρεσίες που παρέχουν υπηρεσίες στους πολίτες. 

Με τον Καλλικράτη, λόγω του ότι μεγάλωσαν οι Δήμοι και έχουμε μεγαλύτερους και πληθυσμούς και εκτάσεις, εμφανίστηκε η ανάγκη να είναι εκτός από τις κεντρικές Υπηρεσίες του Δήμου, που είναι στην έδρα του Δήμου, να υπάρχουν και κάποιες αποκεντρωμένες Υπηρεσίες εκτός της έδρας, προκειμένου να εξυπηρετηθούν καλύτερα οι πολίτες, όπως το ΚΕΠ ή οι Υπηρεσίες Διοικητικής Εξυπηρέτησης του πολίτη ή κάποιες πληρωμές να μην χρειαστεί να πάει ο πολίτης στην έδρα να τις κάνει, αλλά να τις κάνει επιτόπου ή Υπηρεσία Καθαριότητας ή Υπηρεσία Συντήρησης Υποδομών για την περιοχή. Άρα λοιπόν, έχουμε και τις αποκεντρωμένες Υπηρεσίες. 

Εδώ βλέπετε ένα οργανόγραμμα στο οποίο πάνω – πάνω είναι ο Δήμαρχος και ο Γενικός Γραμματέας, στον μπλε κύκλο είναι οι οριζόντιες υποστηρικτικές Υπηρεσίες, προγραμματισμός, Διοικητικές, Οικονομικές Υπηρεσίες και λοιπά, στον κίτρινο κύκλο είναι οι κύριες κάθετες Υπηρεσίες, Τεχνικές, Περιβάλλοντος, Κοινωνικές και τα λοιπά και στον κόκκινο κύκλο είναι οι αποκεντρωμένες Υπηρεσίες.


Με αυτή τη λογική, προκειμένου να υποστηρίξουμε την εφαρμογή του Νόμου του Καλλικράτη, η ΕΕΤΑΑ συνέταξε δέκα πρότυπους Οργανισμούς Εσωτερικής Υπηρεσίας, τους οποίους θα δείτε και στο υλικό έχετε μαζί σας, μέσα στο USB. Αυτά τα δέκα πρότυπα τα δημιουργήσαμε ξεχωρίζοντας, διακρίνοντας, τους ηπειρωτικούς Δήμους, τους νησιωτικούς Δήμους και τους Δήμους των μητροπολιτικών κέντρων. Και ανάλογα με το μέγεθος διακρίναμε τους μεγάλους Δήμους, τους μεσαίους προς μεγάλους, τους μικρούς προς μεσαίους και τους μικρούς Δήμους. Έτσι λοιπόν φτιάχτηκαν δέκα κατηγορίες, για κάθε κατηγορία φτιάχτηκε και ένα πρότυπο. 

Αρκεί όμως το πρότυπο, για να συντάξετε τον Οργανισμό Εσωτερικής Υπηρεσίας σας; Δεν αρκεί. Δεν αρκεί να αντιγράψετε ένα πρότυπο. Θα πρέπει αυτό το πρότυπο να το προσαρμόσετε στις ιδιαιτερότητες του Δήμου σας, λαμβάνοντας υπόψη τα χαρακτηριστικά της περιοχής σας. Αν είναι αγροτική, αν είναι νησιωτική, αν είναι ορεινή και τα λοιπά. Τις προτεραιότητες τις δικές σας, τις προτεραιότητες της Δημοτικής Αρχής. Τι άποψη έχει η Δημοτική Αρχή για τον ρόλο του Δήμου. Εντάξει; Τα οικονομικά του Δήμου που πρέπει να λάβετε υπόψη σας. Τα Νομικά Πρόσωπα του Δήμου, προφανώς την υφιστάμενη οργάνωση και στελέχωση και το αν ο Δήμος είναι μεγάλος και ασκεί διοικητική υποστήριξη προς τους μικρότερους Δήμους. 
Έτσι λοιπόν, για να σας βοηθήσουμε σε αυτή την προσαρμογή, συντάξαμε και έναν οδηγό προσαρμογής των πρότυπων ΟΕΥ, το οποίο θα βρείτε και εσείς στο υλικό που έχετε. Βέβαια όλα αυτά συνέβησαν το 2010. Όταν έγινε ο νόμος του Καλλικράτη. Σήμερα έχουμε 2014 και εντωμεταξύ μεσολάβησαν πολλά και ποικίλα πράγματα. Ενδεικτικά βλέπουμε στις θεσμικές διατάξεις που βλέπετε, το κλίμα που σιγά – σιγά έχει αλλάξει. 
Βλέπουμε για παράδειγμα, αρνητικές διατάξεις. Περιορισμός των προσλήψεων. Κατάργηση των κενών οργανικών θέσεων. Διαθεσιμότητα. Κατάργηση Δημοτικής Αστυνομίας. Άλλες διατάξεις μιλάνε πιο θετικά για αναδιοργάνωση πιο κάτω. Αναδιοργάνωση Δημόσιων Υπηρεσιών, αξιολόγηση δομών. Περιγράμματα θέσεων εργασίας. Άλλες διατάξεις δίνουν μεγαλύτερη ευελιξία στις μετακινήσεις του προσωπικού, όπως η ενδοδημοτική κινητικότητα ή αυτό που ανέφερε προηγουμένως ο κύριος Κοιμήσης, για τη μετακίνηση προσωπικού από Δήμο στα Νομικά Πρόσωπα. Έχουμε μεγαλύτερη ευελιξία στη μετακίνηση του προσωπικού. 
Έτσι λοιπόν βλέπουμε ότι το κλίμα έχει αλλάξει πάρα πολύ από το 2010. Είναι πιθανό λοιπόν, να υπάρχει το εξής πρόβλημα στους Οργανισμούς Εσωτερικής Υπηρεσίας σας. Να έχετε ένα μεγάλο οργανόγραμμα, γιατί τότε είχαμε τον στόχο του ισχυρού νέου Δήμου, ο οποίος θα ικανοποιεί ανάγκες πολιτών και τα λοιπά. Στο μεταξύ ήρθε η κρίση, ήρθε η λιτότητα, ήρθαν όλα αυτά, με αποτέλεσμα να έχετε μια δυσαρμονία μεταξύ του οργανογράμματος, που πιθανόν να είναι μεγάλο το οργανόγραμμα σε σχέση με τη μικρή στελέχωση. 

Αυτή η αναντιστοιχία δημιουργεί πρόβλημα και δεν επιτρέπει στην Υπηρεσία του Δήμου να λειτουργήσει ικανοποιητικά. Για παράδειγμα, δεν μπορείτε να βρείτε προσωπικό με προσόντα το οποίο θα καταλάβει θέσεις Προϊσταμένων. Είναι ένα πρόβλημα. Ή θα υπάρχει ένα Τμήμα με έναν Προϊστάμενο και έναν υπάλληλο, το οποίο δεν είναι επίσης επιθυμητό. Για αυτό θα πρέπει κάποτε να τροποποιήσετε τον Οργανισμό σας. 

Δεδομένου όμως ότι έχετε μια 5ετία μπροστά σας και δεδομένου ότι θα πρέπει να κατανοήσετε το κλίμα στο οποίο δουλεύουν οι υπάλληλοι και τις συνθήκες και τα προβλήματα, θα σας πρότεινα να μην βιαστείτε. Προηγουμένως καλό θα ήταν να κάνετε δυο δουλειές οι οποίες θα ήταν χρήσιμες. Η μια δουλειά είναι η σύνταξη του Επιχειρησιακού Προγράμματος του Δήμου, διότι ο Οργανισμός είναι ένα μέσο. Ο σκοπός ποιος είναι; Να εκτελεστεί το πρόγραμμα δράσης του Δήμου. Αυτό λοιπόν το Επιχειρησιακό Πρόγραμμα θα σας δώσει την δυνατότητα να μετατρέψετε το προεκλογικό σας πρόγραμμα σε Επιχειρησιακό Πρόγραμμα Δράσης, με συγκεκριμένους στόχους, για την επόμενη 5ετία. Άρα λοιπόν αυτό είναι ένα συγκεκριμένο υπόβαθρο, χρήσιμο υπόβαθρο, το οποίο θα πρέπει να αξιοποιήσετε πριν συντάξετε τον Οργανισμό σας. 

Άλλη δουλειά που θα μπορούσε να γίνει, είναι η αξιολόγηση των δομών. Η αξιολόγηση των δομών είναι μια… Μην την μπερδεύετε με την αξιολόγηση προσωπικού που μιλήσαμε προηγουμένως. Είναι μια χρήσιμη και αυτή διαδικασία, η οποία η ΚΕΔΕ την έχει υποστηρίξει, εφόσον οδηγεί λοιπόν στην βελτίωση των Υπηρεσιών του Δήμου, η ΚΕΔΕ αρχικά πρότεινε 12 πιλοτικούς Δήμους και αυτοί προχώρησαν πράγματι σε αξιολόγηση δομών και στην συνέχεια το καλοκαίρι του 2013, έχουν υποτίθεται πως όλοι οι Δήμοι θα πρέπει να αξιολογήσουν τις δομές τους, δηλαδή να αξιολογήσουν την οργάνωση των Υπηρεσιών τους, αυτό είναι. Άρα λοιπόν αυτό είναι μια εισροή για τη σύνταξη του νέου Οργανισμού Υπηρεσιών που θα κάνετε και εσείς στη δική σας περίοδο.

Τώρα θα μου πείτε: σε ποια κατεύθυνση να αλλάξουμε τον ΟΕΥ μας; Εδώ έχω σε αυτή τη διαφάνεια κάποιες κατευθύνσεις. Πρώτη κατεύθυνση, είναι σαφής η οριοθέτηση των αρμοδιοτήτων των υπηρεσιών. Δηλαδή να μην υπάρχουν επικαλύψεις, διότι οι επικαλύψεις δημιουργούν συγκρούσεις, δημιουργούν συγχύσεις, άρα μη αποτελεσματικότητα. Να αποφύγουμε τον κατακερματισμό και την πολυδιάσπαση των Υπηρεσιών. Για παράδειγμα, ένα Τμήμα δεν χρειάζεται να το σπάσουμε σε γραφεία, γιατί για τα γραφεία αυτά ο Προϊστάμενος δεν επιλέγεται από το Υπηρεσιακό Συμβούλιο και δεν παίρνει επίδομα ευθύνης. 

Θα πρέπει να φτιάξουμε λιτές δομές, με τα απολύτως αναγκαία ιεραρχικά επίπεδα, μαζεμένο οργανόγραμμα, να το πω πιο απλά. Η αποκέντρωση των Δημοτικών Υπηρεσιών σε άλλους οικισμούς, εκτός από την έδρα, είναι χρήσιμη, εφόσον υπάρχει το διαθέσιμο προσωπικό βέβαια. Αν μπορούν οι πιο μεγάλοι Δήμοι, ας στελεχώσουν την κορυφή της ιεραρχικής πυραμίδας, είτε με τη θέση του Γενικού Γραμματέα, είτε με τις θέσεις των Γενικών Διευθυντών, γιατί χρήσιμο είναι ο Δήμαρχος ή οι Αντιδήμαρχοι να ασκούν έναν πιο επιτελικό ρόλο και να αφήσουν την τρέχουσα καθημερινή διαχείριση για άλλους, πιο υπηρεσιακούς παράγοντες.
Από οργανικές θέσεις, αν έχετε την οικονομική δυνατότητα, μπορείτε να προβλέψετε, κυρίως όμως στις θέσεις ΠΕ και ΤΕ. Άλλωστε, όπως ακούσαμε και το πρωί, μέχρι το 2017 απαγορεύονται οι προσλήψεις ΥΕ και ΔΕ. 

Τέλος θα πρέπει να αναπτύξετε οριζόντιους μηχανισμούς συνεργασίας, προκειμένου να σπάσετε τυχόν στεγανά και τάσεις αυτονόμησης που υπάρχουν μεταξύ των Υπηρεσιών, δηλαδή να μην συνεργάζονται οι Οικονομικές με τις Τεχνικές Υπηρεσίες. Υπάρχουν πολλές τέτοιες καταστάσεις. 

Και τελευταία κατεύθυνση, θα πρέπει να εξασφαλίσετε τον συντονισμό του Δήμου με τα Νομικά του Πρόσωπα και τις Δημοτικές Επιχειρήσεις, ούτως ώστε όλος αυτός ο μηχανισμός να λειτουργεί ενιαία. Ο δημότης δεν ξεχωρίζει από ποιον παίρνει τις Υπηρεσίες. Είτε είναι από το Δήμο, είτε από το Νομικό Πρόσωπο, είτε από την επιχείρηση. Για όλα αυτά, φαίνεται προς τα έξω ως Δήμος. 
Έχω και κάποιες συγκεκριμένες προτάσεις τις οποίες μπορείτε να διαβάσετε στην εισήγηση, τις οποίες θα βρείτε στο υλικό. 

Αυτά όσον αφορά το τι θα κάνετε εσείς. Τι θα πρέπει να κάνουν οι κεντρικοί φορείς όπως το Υπουργείο Εσωτερικών, η ΚΕΔΕ και η ΕΕΤΑΑ; Ήδη έχει αποφασιστεί και έχει γίνει πρόταση στο Επιχειρησιακό Πρόγραμμα Διοικητική Μεταρρύθμιση, την επόμενη περίοδο να ασχοληθούμε με τις διαδικασίες λειτουργίας του Δήμου, να πάμε σε μεγαλύτερο βάθος μελέτης της οργάνωσης των Υπηρεσιών και να προχωρήσουμε στην απλούστευση των διαδικασιών λειτουργίας, σε περιγραφές θέσεων εργασίας, σε πρότυπα στελέχωσης και στον εκσυγχρονισμό των πληροφοριακών συστημάτων, έναν εκσυγχρονισμό ο οποίος θα εδράζεται πια στα οργανωτικά μέτρα που θα πάρουμε προηγουμένως. 

Τέλος, θέλω να σας ευχαριστήσω για την προσοχή σας και αν έχετε κάποια απορία ή θέλετε κάποια βοήθεια σε θέματα Οργανισμών, σε θέματα οργάνωσης, μπορείτε να πάρετε τηλέφωνο στην ΕΕΤΑΑ, σε αυτά τα άτομα και σε αυτά τα τηλέφωνα και σε αυτά τα e-mail. Ευχαρίστως θα σας απαντήσουμε για κάθε απορία που έχετε. 

Ευχαριστώ πολύ. 

Α. ΚΟΙΜΗΣΗΣ: Ευχαριστούμε τον κύριο Λίτσο. 


Τον λόγο έχει ο κύριος Γούπιος. Ιδρύματα, Νομικά Πρόσωπα, Επιχειρήσεις.

Ι. ΓΟΥΠΙΟΣ: Καλημέρα και από εμένα.


Να ευχηθώ καταρχήν σε όλους τους Δημάρχους που έχουν εκλεγεί και στους Δημοτικούς Συμβούλους, καλή επιτυχία και καλή δύναμη. Ελπίζω σήμερα, επειδή μέχρι τώρα ακούμε κυρίως για δυσκολίες και προβλήματα, να μην μείνουν όλα αυτά, αλλά να μείνει το όραμα με το οποίο έχετε εκλεγεί και να το υλοποιήσετε. 


Στο δικό μου αντικείμενο, θα προσπαθήσω σύντομα να περιγράψω τα Νομικά Πρόσωπα που λειτουργούν σήμερα στο Δήμο, τον τρόπο λειτουργίας τους, τα πλεονεκτήματα και τα μειονεκτήματα του καθενός και τις αποφάσεις που πρέπει να πάρετε εσείς στην 5ετή αυτή πορεία σας.

Και το δεύτερο, θα κάνω μια μικρή ενημέρωση για το πρόγραμμα που βγήκε ήδη στον αέρα από την ΕΕΤΑΑ, για την εναρμόνιση, που είναι κρίσιμη περίοδος αυτή, γιατί πρέπει να υποβληθούν οι αιτήσεις μέσα στο επόμενο 20ήμερο από όλους τους Δήμους. 


Ξεκινάμε για να μιλήσουμε για τα Νομικά Πρόσωπα των Δήμων. 

Όπως ξέρετε, με τον Καλλικράτη έγινε μια μεγάλη αλλαγή. Θα πρέπει να σας πω ότι περίπου τα 5.800 Νομικά Πρόσωπα των Δήμων  έχουν σήμερα μαζευτεί σε 1.250 περίπου, άρα έγινε μια σημαντική μείωση των Νομικών Προσώπων των Δήμων, είτε αφορά Δημοσίου Δικαίου είτε επιχειρήσεις και πλέον σε όλους τους Δήμους ξέρουμε τι υπάρχει. 

Θα έλεγα ότι έχουμε μια διάκριση μεταξύ δύο βασικών μορφών των Νομικών Προσώπων. Είναι τα Νομικά Πρόσωπα Δημοσίου Δικαίου, που εκεί μέσα περιλαμβάνονται και τα ιδρύματα και είναι και οι Επιχειρήσεις. Σήμερα στους περισσότερους Δήμους υπάρχουν είτε δύο Νομικά Πρόσωπα, είτε ένα Νομικό Πρόσωπο και μια Κοινωφελής Επιχείρηση, είτε σε μερικούς Δήμους καθόλου Νομικά Πρόσωπα, μιας και η Δημοτική Αρχή μετά τον Καλλικράτη, εκλέχθηκε και κατάργησε τα Νομικά Πρόσωπα και όλα τα ενσωμάτωσε στο Δήμο.
Αυτή είναι η σημερινή λειτουργία των Νομικών Προσώπων. 

Πέρα από τα Νομικά Πρόσωπα Δημοσίου Δικαίου, έχουμε ακόμα τις Σχολικές Επιτροπές, που είναι και αυτά τύποι Νομικά Πρόσωπα Δημοσίου Δικαίου. Υπάρχουν δύο ειδών Σχολικές Επιτροπές σε κάθε Δήμο, μία για την Πρωτοβάθμια Σχολική Μονάδα και μία για την Δευτεροβάθμια. 

Σε κάποιους Δήμους υπάρχουν τα Δημοτικά Λιμενικά Ταμεία, τα οποία είναι 63 περίπου σε όλη τη χώρα και  υπάρχουν βέβαια και οι Φορείς Διαχείρισης Απορριμμάτων, που για την Αττική στην ουσία είναι ο Ενιαίος Διαβαθμιδικός και μοναδικός Διαβαθμιδικός Σύνδεσμος που υπάρχει στη χώρα, ενώ σε άλλους είναι Σύνδεσμος των Δήμων ή ανώνυμη εταιρία των Δήμων. 

Αυτά θα έλεγα γενικά είναι τα Νομικά Πρόσωπα των Δήμων. 

Λίγα λόγια για την διοίκησή τους, μιας και θα πρέπει από τώρα να προετοιμάζετε την εγκατάσταση των νέων Διοικήσεων των Νομικών Προσώπων, στον πρώτο μήνα ή δεύτερο μήνα, το πολύ τον Σεπτέμβριο – Οκτώβριο δηλαδή. Τα Νομικά Πρόσωπα Δημοσίου Δικαίου είναι 5μελή ως 15μελή. Ένα μέλος είναι από την μειοψηφία, των Δημοτικών Συμβούλων. Τα υπόλοιπα μέλη μπορεί να είναι πολίτες οι οποίοι ασχολούνται με τα κοινωνικά θέματα, ανάλογα με το τι ασχολείται το κάθε Νομικό Πρόσωπο. Και αν το Νομικό Πρόσωπο έχει πάνω από 10 εργαζόμενους, πρέπει να είναι και ένας εκπρόσωπος των εργαζομένων. 

Αυτή η κατάσταση είναι σκόπιμο να γίνει τον 2ο μήνα της Δημοτικής Αρχής, ώστε να υπάρχει και να λειτουργεί αποτελεσματικά η νέα Διοίκηση των Δήμων.
Θα έλεγα ότι τα Νομικά Πρόσωπα Δημοσίου Δικαίου έχουν έναν ιδιαίτερο ρόλο σήμερα, γιατί ασκούν στην ουσία όλη την κοινωνική πολιτική του Δήμου, στους περισσότερους Δήμους. Όλη η κοινωνική πολιτική των Δήμων ασκείται μέσω των Νομικών Προσώπων. Και θα πούμε παρακάτω λίγα λόγια και για τις Επιχειρήσεις. 
Λίγα λόγια για την οικονομική τους διοίκηση και διαχείριση. Θα έλεγα ότι το Νομικό Πρόσωπο Δημοσίου Δικαίου, λειτουργεί σχεδόν όπως ο Δήμος. Τι σχεδόν; Αποκλειστικά. Και στα οικονομικά του. Άρα ελέγχους έχει ο Δήμος, ελέγχους έχει και το Νομικό Πρόσωπο Δημοσίου Δικαίου. Προληπτικό έλεγχο του Ελεγκτικού Συνεδρίου έχει ο Δήμος, προληπτικό έλεγχο του Ελεγκτικού Συνεδρίου έχει και το Νομικό Πρόσωπο Δημοσίου Δικαίου.

ΣΥΝΕΔΡΟΣ: (εκτός μικροφώνου)

Ι. ΓΟΥΠΙΟΣ: Θα τα πω παρακάτω, έχετε δίκιο. Και οι Δημοτικές Επιχειρήσεις. 


Το δεύτερο που έγινε με το νόμο τον τελευταίο που ψηφίστηκε τον Απρίλιο στη Βουλή, θα πρέπει και τα Νομικά Πρόσωπα Δημοσίου Δικαίου πλέον να εφαρμόζουν και αυτά το διπλογραφικό σύστημα, ενώ μέχρι τώρα είχαν μόνο το δημοσιονομικό σύστημα διαχείρισης που έχουν οι Οργανισμοί Τοπικής Αυτοδιοίκησης. 


Και για να κλείσουμε την οικονομική τους διαχείριση, προβλέπεται αμοιβή για τους Προέδρους, έξοδα παράστασης σε Πρόεδρο, Αντιπρόεδρο, για τα Νομικά Πρόσωπα Δημοσίου Δικαίου τα οποία έχουν εισοδήματα πάνω από 300.000 €. Υπάρχει η Υπουργική Απόφαση που καθορίζει αυτά τα ποσά, μπορείτε να τη δείτε, την είχαμε και στο site της ΕΕΤΑΑ, πρέπει να δω αν υπάρχει. Δεν υπάρχει λόγος να μπούμε σε αυτές τις λεπτομέρειες. Αυτά είναι γενικά για την οικονομική διοίκηση και διαχείριση των Νομικών Προσώπων Δημοσίου Δικαίου.


Ένα άλλο κομμάτι είναι οι Επιχειρήσεις των ΟΤΑ. Εκεί θα δούμε ότι έχουμε διάφορες μορφές Επιχειρήσεων. Νομίζω οι Δήμοι της Αττικής έχουν σχεδόν όλοι Κοινωφελή Επιχείρηση. Όχι όλοι. Είναι μια Κοινωφελής Επιχείρηση, που θα πούμε ποιο είναι το αντικείμενό της. Μια Δημοτική Επιχείρηση Ύδρευσης – Αποχέτευσης μπορεί να έχουν οι Δήμοι, πλην Αττικής – Θεσσαλονίκης. Υπάρχουν περίπου 20 ραδιοφωνικοί σταθμοί στη χώρα και κάποιοι Δήμοι έχουν φτιάξει και μια μονομετοχική Ανώνυμη Εταιρία, που ασχολείται με την αξιοποίηση της ακίνητης περιουσίας. 


Οι Κοινωφελείς Επιχειρήσεις, οι οποίες είναι γύρω στις 300 στη χώρα μας, ασχολούνται με θέματα κοινωνικής πολιτικής. Βλέπετε εδώ τα θέματα: κοινωνική προστασία, αλληλεγγύη, παιδεία, πολιτισμό, άρα σε αρκετούς Δήμους, όλος ο ρόλος της κοινωνικής πολιτικής, του πολιτισμού και του αθλητισμού, στην ουσία διενεργείται μέσω είτε από Νομικά Πρόσωπα Δημοσίου Δικαίου, είτε από επιχειρήσεις. Άρα εδώ θα τίθεται – και θα τα πούμε στο τέλος – ένα θέμα συντονισμού. Γιατί παρατηρούμε σε Δήμο να υπάρχει Αντιδήμαρχος Κοινωνικής Πολιτικής, Νομικό Πρόσωπο Δημοσίου Δικαίου που ασκεί την κοινωνική πολιτική στα θέματα παιδικοί σταθμοί, Επιχείρηση που κάνει το «Βοήθεια στο Σπίτι», άρα αυτός ο συντονισμός αν δεν είναι κατάλληλος στο Δήμο, θα υπάρχουν προβλήματα στην διοίκηση και διαχείριση και πώς ο δημότης βλέπει να διαχειρίζεται ο Δήμος, πέρα από τις ενδοσυγκρούσεις που υπάρχουν πολλές φορές σε επίπεδο αιρετών. 

Δεν θα μπω σε λεπτομέρειες για τις Κοινωφελείς Επιχειρήσεις, γιατί ήδη υπάρχουν συστημένες. Θα πω δυο πράγματα για την διοίκησή τους. Λειτουργούν από 7 έως 11 μέλη. 3 είναι αιρετοί, εκ των οποίων 1 είναι από τη μειοψηφία και υπάρχει πρόβλεψη για αμοιβή σε Πρόεδρο ή Αντιπρόεδρο με απόφαση του Δημοτικού Συμβουλίου και εκεί τα ανώτατα όρια καθορίζονται με μια Υπουργική Απόφαση και είναι πάρα πολύ χαμηλά. Δηλαδή δεν μπορούμε να πούμε ότι είναι σημαντικές οι αμοιβές των Προέδρων, Αντιπροέδρων, των Κοινωφελών Επιχειρήσεων. 

Οι Κοινωφελείς Επιχειρήσεις θα έλεγα, έτσι όπως έχουν διαμορφωθεί πλέον με τον Καλλικράτη, είναι οιονεί Νομικά Πρόσωπα Δημοσίου Δικαίου. Οι διαφορές τους είναι πάρα πολύ λίγες. Οι προσλήψεις γίνονται όπως στους Δήμους, άρα όλες οι διαδικασίες που ακολουθούν οι Δήμοι και τα Νομικά Πρόσωπα του Δημοσίου Δικαίου, ακολουθούν και οι Κοινωφελείς Επιχειρήσεις. Οι συμβάσεις ανάθεσης έργων, μελετών και τα λοιπά, Υπηρεσιών, είναι ακριβώς οι ίδιες διαδικασίες. 

Θα έλεγα ότι το μόνο που μεταβάλλει και διαφοροποιεί τις Κοινωφελείς Επιχειρήσεις από τα Νομικά Πρόσωπα Δημοσίου Δικαίου και το Δήμο, είναι ότι έχουν ένα πιο ελαφρύ δημοσιονομικό σύστημα. Δεν εφαρμόζουν το δημοσιονομικό σύστημα του Δήμου ή της επιχείρησης. Εφαρμόζουν το διπλογραφικό σύστημα από την αρχή και δεν έχουν όλες αυτές τις βαριές διαδικασίες. 


Όμως ο έλεγχος του Ελεγκτικού Συνεδρίου παραμένει και οι Κοινωφελείς Επιχειρήσεις ελέγχονται από τον Επίτροπο του Ελεγκτικού Συνεδρίου. 


Η χρηματοδότησή τους τώρα πώς γίνεται. Γιατί είναι κρίσιμο και αυτό και επειδή αυτή τη στιγμή οι Δήμοι και με την εγκύκλιο που ανέφερε προηγουμένως ο Πρόεδρος, είναι στη διαδικασία να κάνουν τους προϋπολογισμούς των Δήμων, μέσα στον προϋπολογισμό του Δήμου υπάρχει και η χρηματοδότηση της Κοινωφελούς Επιχείρησης. Άρα είναι πολύ κρίσιμο να ξέρει κανείς το κόστος και την λειτουργία της Δημοτικής Επιχείρησης, για να ξέρει και τι ακριβώς ποσά την επόμενη χρονιά πρέπει να δώσει στην Δημοτική Επιχείρηση. 

Παλιότερα, υπήρχε ότι οι Κοινωφελείς Επιχειρήσεις είχαν την υποχρέωση να έχουν 2ετές πρόγραμμα δράσης. Πλέον αυτό καταργήθηκε το 2012 και πλέον οι Δήμοι, η Κοινωφελής Επιχείρηση κάνει έναν προϋπολογισμό, ορίζει ποια είναι τα έσοδά της που θα εισπράξει από ίδιους πόρους, είτε από πολίτες λόγω των εκδηλώσεων που κάνει ή οτιδήποτε και το υπόλοιπο ποσό μπορεί εξολοκλήρου να χρηματοδοτηθεί από το Δήμο, αρκεί να υπάρχει η απόφαση του Δημοτικού Συμβουλίου για την χρηματοδότησή της. Ή όπως είπαμε, η διαχείριση γίνεται με ιδιαίτερο προϋπολογισμό, δεν ακολουθούν το βαρύ δημόσιο λογιστικό σύστημα και τηρούν Γ΄ κατηγορίας βιβλία οι Κοινωφελείς Επιχειρήσεις. 

Τώρα ποιες είναι οι διαφορές μεταξύ ενός Νομικού Προσώπου Δημοσίου Δικαίου, μιας Κοινωφελούς Επιχείρησης και γιατί κάποιοι Δήμοι μπορούν να επιλέξουν αν θα έχουν Νομικό Πρόσωπο, αν θα έχουν Κοινωφελή Επιχείρηση, αν θα έχουν και τα δύο ή δεν θα έχουν τίποτα. Ποια είναι τα πλεονεκτήματα και τα μειονεκτήματα για αυτές τις δύο κατηγορίες. 


Θα έλεγα πλέον ότι μετά την διαφοροποίηση και όλα αυτά τα αποτελέσματα που έχουμε για την δημοσιονομική διαχείριση, οι διαφορές μεταξύ του Δήμου, του Νομικού Προσώπου Δημοσίου Δικαίου και της Επιχείρησης, είναι πάρα πολύ λίγες. 


Τα πλεονεκτήματα που έχουμε στο Νομικό Πρόσωπο Δημοσίου Δικαίου είναι κυρίως ότι στην διοίκηση του Νομικού Προσώπου Δημοσίου Δικαίου μπορεί να συμμετέχουν και πολίτες οι οποίοι δεν είναι εκλεγμένοι στα Όργανα, άρα μπορεί κανείς να πει ότι ενσωματώνει και εθελοντές μέσα και διαδικασίες διαβούλευσης μα την Τοπική Κοινωνία. Αυτό είναι θα έλεγα το κρίσιμο και το σημαντικό πλεονέκτημα που έχουν τα Νομικά Πρόσωπα Δημοσίου Δικαίου. Κατά τα άλλα, θα πρέπει να έχουμε λογιστήριο για το Νομικό Πρόσωπο Δημοσίου Δικαίου και για το Δήμο και συνήθως την Οικονομική Υπηρεσία του Νομικού Προσώπου την ασκεί η Οικονομική Υπηρεσία του Δήμου, άρα θα έχουμε διπλή Γραμματεία, διπλή Διοίκηση, άρα έχουμε τα μειονεκτήματα ότι έχουμε ένα αρκετά βαρύ διαχειριστικό κόστος, το οποίο θα πρέπει να ενσωματώνεται στα Νομικά Πρόσωπα Δημοσίου Δικαίου. 

Όσον αφορά τις Κοινωφελείς Επιχειρήσεις, η μόνη ευελιξία που τους έμεινε, είναι πλέον η διαχείρισή τους, η οποία γίνεται με ιδιαίτερο προϋπολογισμό. 

Σημειώνω όμως ότι επειδή σε όλα τα προγράμματα που υλοποιούν οι Κοινωφελείς Επιχειρήσεις, βλέπε «Βοήθεια στο Σπίτι», υπάρχουν σημαντικές καθυστερήσεις και πλέον η καταβολή των μισθών του προσωπικού και τα λοιπά, γίνεται μέσα από την Ενιαία Αρχή Πληρωμής, υπάρχουν πλέον προβλήματα σε όλες τις Δημοτικές Επιχειρήσεις, λόγω καθυστέρησης καταβολής χρημάτων και στο ΙΚΑ και οι καταβολές των μισθών, άρα υπάρχουν ζητήματα και ευθύνης των Διοικήσεων και έχουμε πολλά προβλήματα σε όλες πλέον τις Δημοτικές Επιχειρήσεις. Άρα είναι από τα κρίσιμα θέματα που θα κουβεντιάσετε στην επόμενη περίοδο. 
Όταν, όπως είπε ο Ηλίας ο Λίτσος, θα δείτε ποιο είναι το Επιχειρησιακό Πρόγραμμα του Δήμου, πρέπει να δούμε στο Επιχειρησιακό Πρόγραμμα πώς ενσωματώνονται οι δραστηριότητες των Επιχειρήσεων και των Νομικών Προσώπων, αν πρέπει να αλλάξουν, να πάρουν κάποιες αποφάσεις εκεί, γιατί κομμάτι της όλης δραστηριότητας του Δήμου και βασικό κομμάτι θα έλεγα, είναι και τα Νομικά Πρόσωπα Δημοσίου Δικαίου και οι Κοινωφελείς Επιχειρήσεις. 
Αν είναι θέμα στρατηγικής στο πρώτο εξάμηνο της Δημοτικής Αρχής σας που θα καθορίσετε το Επιχειρησιακό Πρόγραμμα και το τι θα κάνετε την επόμενη 5ετία, να ορίσετε τι θα γίνει και με τον ΟΕΥ και να προδιαγράψετε και τι θα γίνει και με τα Νομικά Πρόσωπα και τις Επιχειρήσεις που λειτουργούν στο Δήμο και ανάλογα με τα πλεονεκτήματα και τα μειονεκτήματα, την ιστορία του Νομικού Προσώπου και τα λοιπά, να πάρετε τις ανάλογες αποφάσεις. 

Λίγα λόγια για τις ανώνυμες εταιρίες. Υπάρχουν τριών μορφών ανωνύμων εταιριών που λειτουργούν σήμερα στην Αυτοδιοίκηση. Είναι οι ανώνυμες εταιρίες που είναι εμπορικού χαρακτήρα θα έλεγα, που την πλειοψηφία έχουν οι Δήμοι, είναι οι αναπτυξιακές ανώνυμες εταιρίες που λειτουργούν κυρίως σε επίπεδο νομού ή Περιφέρειας, οι οποίες διαχειρίζονταν και μεγάλα Ευρωπαϊκά Προγράμματα και θα παίξουν έναν σημαντικό ρόλο και πιθανόν στη νέα προγραμματική περίοδο, διαχειριζόμενος και κομμάτι του Αγροτικής Ανάπτυξης, βλέπε τη συνέχεια των Leader, αλλά και στα ΠΕΠ μέσα από τα ειδικά προγράμματα, που θα τα αναλύσετε το απόγευμα, στο ΕΣΠΑ και υπάρχουν και οι Δημοτικές Ανώνυμες Εταιρίες, οι μονομετοχικές, που έχουν αποκλειστικό αντικείμενο την αξιοποίηση της ακίνητης περιουσίας.
Λίγα λόγια, απλώς να έχετε μια γενική εικόνα, γιατί αυτές ήδη λειτουργούν. Από εδώ και πέρα να σημειώσω, εδώ και 2 χρόνια, κανείς Δήμος δεν μπορεί να κάνει ανώνυμη εταιρία. Οι Δήμοι δηλαδή, ότι ανώνυμες εταιρίες υπήρχαν, υπήρχαν μέχρι τον Καλλικράτη στην ουσία. Από εκεί και πέρα, δεν μπορεί να συστήσει κανένας Δήμος ανώνυμη εταιρία, παρά μόνο όταν υπάρχει ειδική διάταξη νόμου. 
Οι κοινές ανώνυμες εταιρίες που έχουν εμπορική δραστηριότητα, απαγορεύεται η χρηματοδότηση από το Δήμο, άρα δεν μπορείτε να τις χρηματοδοτήσετε, οι συμβάσεις προσωπικού βέβαια γίνονται με τον 2190 και τα έργα και τα λοιπά, γίνονται με ειδικό κανονισμό. 

Οι αναπτυξιακές ανώνυμες εταιρίες, που υπάρχουν και στην Αττική μερικές αλλά και στις άλλες Περιφέρειες, Πελοπόννησο και τα λοιπά, έχουν αποκλειστικό σκοπό την επιστημονική υποστήριξη της Αυτοδιοίκησης. Είπα ότι θα έχουν έναν σημαντικό ρόλο, είχαν σημαντικό ρόλο και στο προηγούμενο ΕΣΠΑ, αλλά θα έχουν σημαντικό ρόλο και στο νέο ΕΣΠΑ, συμμετέχουν φορείς της Αυτοδιοίκησης και εκεί μπορεί οι Δήμοι να συνεργαστούν μαζί τους είτε μέσω προγραμματικών συμβάσεων, είτε μέσω απευθείας αναθέσεων στα όρια του 45.000 και μέχρι 150.000, που μπορεί να συνεργαστούν με προγραμματικές συμβάσεις είτε με απευθείας αναθέσεις, για την υλοποίηση έργων και δράσεων κοινής αποδοχής από τους Δήμους και τις αναπτυξιακές εταιρίες. 
Τώρα, η τελευταία ενότητα είναι οι Δημοτικές Ανώνυμες Εταιρίες που ασχολούνται με την αξιοποίηση της ακίνητης περιουσίας. Έχουν ιδρυθεί αρκετές στην Αυτοδιοίκηση, όμως θα έλεγα ότι με την λειτουργία του Καλλικράτη και τη διαμόρφωση του νέου θεσμικού τους πλαισίου, θα έλεγα ότι πλέον τα πλεονεκτήματα που φανταζόμασταν όταν κάναμε τον Κώδικα το 2006, πλέον έχουν εξαλειφθεί. Όλες οι διαδικασίες που έχει ο Δήμος, στην ουσία τις κάνει και η ανώνυμη εταιρία αυτή. Άρα, το να έχει κανείς μια μονομετοχική ανώνυμη εταιρία, θα έλεγα ότι έχει πολύ λίγα να κερδίσει, εκτός αν κάποιος θέλει να ασχοληθεί ή να αξιοποιήσει μέσω ΣΔΙΤ κάποια πράγματα, που είναι λίγο πιο ευέλικτο. 

Κατά τα άλλα, για να αξιοποιήσει την ακίνητη περιουσία, ακόμα και αν είναι ενοικιάσεις και τα λοιπά, θα έλεγα ότι εκεί έχει και μειονέκτημα γιατί φορολογείται κιόλας. Άρα υπάρχει και ένα πρόσθετο μειονέκτημα, αν παρουσιάζει κέρδη, θα φορολογηθεί, άρα δεν θα έπρεπε να παρουσιάσει κέρδη θα μου πει ο Αποστόλης και θα έχει δίκιο, γιατί είναι σημαντικό ότι το 25% θα πηγαίνει στο Δημόσιο, ενώ σαν Δήμος, η αξιοποίηση της ακίνητης περιουσίας δεν θα πήγαινε καθόλου στο κράτος. 

Αυτές οι επιχειρήσεις, επειδή ακριβώς τους έχει παραχωρηθεί η ακίνητη περιουσία του Δήμου, οι κοινόχρηστοι χώροι, δεν μπορούν να χρηματοδοτηθούν από το Δήμο. Άρα πρέπει από μόνοι τους να βγάζουν τα λεφτά της λειτουργίας τους. 

Κλείνοντας, θα πρέπει να πω ότι πλέον με το νέο νόμο συστήνεται Μητρώο Νομικών Προσώπων γενικά, και Δήμων και Δημοτικών Επιχειρήσεων, που από τη λειτουργία του και μετά, μόλις βγει η Κοινή Υπουργική Απόφαση, θα πρέπει να στέλνουν στοιχεία όλα τα Νομικά Πρόσωπα και δεν θα μπορεί να εισπράττει χρήματα από κανέναν φορέα του Δημόσιου Τομέα, εάν δεν μπαίνει στο Μητρώο.
Κλείνοντας, θα ήθελα να πω, επειδή ακριβώς τα Νομικά Πρόσωπα Δημοσίου Δικαίου και οι Κοινωφελείς Επιχειρήσεις, λειτουργούν το Πρόγραμμα Εναρμόνισης Επαγγελματικής Ζωής, το οποίο σήμερα βγήκε η πρόσκληση στον αέρα και μέσα στις επόμενες 20 μέρες όλες οι Δημοτικές Αρχές πρέπει να καταθέσουν προτάσεις στην ΕΕΤΑΑ για την λειτουργία των παιδικών σταθμών, ΚΔΑΠ, ΚΔΑΠ – ΜΕΑ και τα λοιπά που έχουν, είναι πάρα πολύ κρίσιμο αυτή την περίοδο να γίνει αυτή η προετοιμασία, γιατί πρέπει στις επόμενες 20 μέρες να υποβληθούν οι προτάσεις. 
Για να υποβληθεί η πρόταση, πρώτον, πρέπει να παρθεί απόφαση από τα αρμόδια Όργανα, που σημαίνει είτε Δημοτικό Συμβούλιο, αν την υποβάλλει Δήμος, αν είναι οι παιδικοί σταθμοί των Δήμων, είτε από τα Διοικητικά Συμβούλια των Νομικών Προσώπων ή των Κοινωφελών Επιχειρήσεων, πάρα πολύ κρίσιμο. 20 μέρες έχουμε,  αν δεν λειτουργήσουν τα Δημοτικά Όργανα στην περίοδο αυτή, δεν θα μπει στο πρόγραμμα.
Το δεύτερο, ότι πρέπει να έχουν εγγυητική επιστολή 2% και εκεί υπάρχουν ορισμένα προβλήματα, γιατί δεν μας έχει δοθεί και σε εμάς και σε εσάς η τρίτη δόση του προγράμματος για τους παιδικούς σταθμούς, άρα είναι πολύ σημαντικό να (…).

Και τρίτον, να υποβληθούν όλα τα τεχνικά δελτία που προβλέπεται, τα έντυπα και τα λοιπά. 

Άρα νομίζω, και οι παλιές Δημοτικές Αρχές, που αυτή τη στιγμή έχουν τη Διοίκηση των Δήμων, αλλά και οι νέοι αιρετοί, θα πρέπει να συμβάλλουν αποτελεσματικά ώστε αυτή την περίοδο, το επόμενο 20ήμερο, να κατατεθούν οι προτάσεις στην ΕΕΤΑΑ, γιατί αλλιώς κινδυνεύουν τρία πράγματα. Πρώτον, να μην έχει πόρους ο Δήμος για να ασκήσει τα κοινωνικά προγράμματα, δεύτερον να μην μπορεί να συνεχίσει τη λειτουργία το προσωπικό που ήδη απασχολείται με συμβάσεις ορισμένου χρόνου στους Δήμους, θα φύγει δηλαδή, και αυτό είναι ιδιαίτερα σημαντικό, και βέβαια οι πόροι, που είναι το σημαντικότερο από όλα, ότι δεν θα μπορούν να εξυπηρετηθούν οι δημότες και οι παιδικοί σταθμοί. 

Άρα νομίζω ότι είναι πολύ κρίσιμο στο επόμενο 20ήμερο να γίνουν αυτές οι αιτήσεις στην ΕΕΤΑΑ, να ενταχθούν όλες οι δομές τουλάχιστον που είχαν ενταχθεί πέρυσι, που αφορούσαν την Τοπική Αυτοδιοίκηση. 
Ευχαριστώ πολύ, είμαστε στην διάθεσή σας αν θέλετε. Προσπαθήσαμε να είμαστε σύντομοι, για να περιγράψουμε συνοπτικά το τι ισχύει. Ευχαριστώ πολύ.

Α. ΚΟΙΜΗΣΗΣ: Ευχαριστούμε πολύ τον κύριο Γούπιο.


Εμμέσως έβαλαν και ορισμένα πολιτικά ζητήματα, όπως ακούσατε. Δηλαδή η επιλογή του να έχουμε όλα τα Νομικά Πρόσωπα Δημοσίου και Ιδιωτικού Δικαίου που προβλέπει ο νόμος, είναι να τα ενσωματώσουμε ενδεχομένως σε Δημοτικές Υπηρεσίες. Και αντίστοιχα ο κύριος Λίτσος προηγήθηκε, ανέφερε πώς αναπτύσσεται ένας Οργανισμός. 


Κανένας Δήμος δεν μπορεί να επαναλάβει την οργανωτική του ανάπτυξη με κάποιο πρότυπο ή να μοιάσει με κάποιο διπλανό Δήμο, ακόμα και – αν θέλετε – τα μεγέθη και πληθυσμιακά και κοινωνικά και οικονομικά, μοιάζουν. Είναι τελείως διαφορετικές οι ιδιαιτερότητες που αφορούν τη μία ή την άλλη περιοχή. Επομένως ο μπούσουλας είναι καλός, αλλά η εξειδίκευσή του αφορά στα χαρακτηριστικά της κάθε περιοχής και κυρίως, στις προγραμματικές προτεραιότητες που δίνει η κάθε Δημοτική Αρχή, σε επίπεδο πλέον 5ετίας, που συμπίπτει με την διάρκεια του Επιχειρησιακού Προγράμματος. 

Υπάρχει μια αγωνία και μια πίεση από το εκλογικό σας ακροατήριο, που σας έχει επιλέξει, που θα σας ζητάει εδώ και τώρα αποτέλεσμα. Δηλαδή τον πρώτο μήνα που θα αναλάβετε, θα θέλουν αποτέλεσμα. Έτσι λειτουργεί η κοινωνία. Δεν μπορώ να δώσω συμβουλές, κάνω μία σκέψη όμως και λέω ότι εάν προσπαθούσα να αναπτύξω μια επιχείρησή μου στην αγορά, θα ήθελα να το οργανώσω σωστά πρώτα, να διατάξω το διαθέσιμο ανθρώπινο δυναμικό που θα είχα στην επιχείρησή μου με τον καλύτερο δυνατό τρόπο για να βελτιώσω τις ικανότητες τις οποίες έχει και να μεγιστοποιήσουμε τις επιδόσεις. 


Αντίστοιχα νομίζω ότι είναι και τα παραδείγματα στο Δήμο που είναι ένα τεράστιο οικονομικό μέγεθος που απλώς παράγει υπηρεσίες κοινωνικού χαρακτήρα. Αυτό είναι, δεν είναι κάτι άλλο ο Δήμος. Εάν το παραλληλίσετε δηλαδή με μια επιχείρηση, σαφώς θα πρέπει να έχει αντίστοιχα χαρακτηριστικά, γιατί το να πει κανείς: αναλαμβάνω την πολιτική ευθύνη και το βουλιάζω το καράβι, τι σημαίνει αυτό; Ποιος θα πληρώσει το μάρμαρο; Στον κόσμο θα πάει. Άρα η ευθύνη μιας αποτελεσματικής διοίκησης, περνάει από τη σωστή οργάνωση. Είναι λογικότερο να χάσει κανείς κάποιο κρίσιμο χρόνο στην αρχή, για να μπορέσει να προλάβει μετά το επόμενο διάστημα. 


Κοιτάξτε, πέφτουμε στην περίοδο που αλλάζει η 4η προγραμματική περίοδος, το ΕΣΠΑ και μπαίνουμε στην 5η, με το ΣΕΣ. Που εκεί τα πράγματα είναι ακόμα πιο σύνθετα. Δεν θα έχουμε χρηματοδοτήσεις – θα σας τα πούμε προς τα πίσω αυτά τα πράγματα – μεμονωμένων τοπικών υποδομών, αλλά θέλει σύνθετα προγράμματα. Επομένως, είναι κρίσιμο το πώς θα οργανωθεί ο Δήμος. 


Και εδώ υπάρχει νομίζω και μια προφανής απάντηση. Έτσι και αλλιώς, στα περισσότερα Νομικά Πρόσωπα δεν υπάρχουν αμοιβές, που και αυτός είναι ένας παράγοντας που τον συνεκτιμά ένα πολιτικό πρόσωπο. Τα Δημοτικά Συμβούλια δεν αμείβονται. Τα Συμβούλια των Νομικών Προσώπων δεν αμείβονται. Ενσωματώνεις τα Νομικά σου Πρόσωπα μέσα στο Δήμο; Μπορεί να το κάνεις εάν το επιλέξεις. 
Είναι όμως λογικότερο να επιλέξεις ανθρώπους με τους οποίους συμφωνείς πολιτικά και προγραμματικά, να τους δώσεις την δυνατότητα να ενεργοποιηθούν μέσα από τις Διοικήσεις των Νομικών Προσώπων, όχι να τους αφήσεις όμως ελεύθερους και ανεξέλεγκτους να κάνουν του κεφαλιού τους, αλλά να μπορείς να έχεις μια διαρκή συνεργασία και επικοινωνία να τους καθοδηγείς, ώστε αυτοί να σου ξεμπλοκάρουν το κομμάτι του διοικητικού φόρτου που ενδεχομένως θα αναλάμβανες να το υλοποιείς μέσα από τις Δημοτικές Υπηρεσίες. 

Γιατί και το προσωπικό, είναι μέχρι εδώ φορτωμένο και κυρίως πρέπει να ξέρετε, δεν υπάρχει η διαδικασία της υπερωριακής απασχόλησης και αποζημίωσης. Είναι αστεία τα ποσά δηλαδή που προβλέπει ο νόμος και με διαδικασίες οι οποίες είναι εξαιρετικά γραφειοκρατικές. Αυτό, σαν μια πρώτη υποσημείωση. 

Τώρα, ως προς το προσωπικό, για τις νέες αξιολογήσεις… Οργανισμό δεν μπορείτε να κάνετε κατευθείαν, θα τον σχεδιάσετε, αλλά ο νόμος νομίζω λέει θέλει ένα εξάμηνο μετά από την ανάληψη, για να μπορέσει να ξεκινήσει η διαδικασία της τροποποίησης. Επομένως υπάρχει διάστημα για να μπορέσει κανείς να το ετοιμάσει.

Όπως επίσης και για τις θέσεις ευθύνης, ο νέος νόμος που προσφάτως ψηφίστηκε στη Βουλή, δεν μας αφορά εμάς. Υπάρχει δέσμευση που θα ξεκινήσει η διαδικασία δημιουργίας θεσμικού πλαισίου ξεχωριστού για τους ΟΤΑ. Όσον αφορά μιλάω για τις επιλογές των Προϊσταμένων στις θέσεις ευθύνης. 

Κ. ΤΖΑΝΑΚΟΥΛΗΣ: Αγαπητοί συνάδελφοι, λαμβάνοντας υπόψη αυτά που είπε ο Απόστολος για τον πρώτο μήνα, μετά την ανάληψη τους πρώτους μήνες που θα πιέζεστε από τους πολίτες, επιτρέψτε μου να σας πω από την εμπειρία των ετών, να αποφεύγετε να απαντάτε – λέω ειδικά στους νέους – στην ερώτηση: πότε; Έτσι και σας λένε πότε, μην απαντάτε. Αν θέλετε να είστε εντάξει. Προσπαθήστε με κάποιο τρόπο να την αποφύγετε, γιατί; Γιατί ζούμε σε μια χώρα απίθανη, η οποία είναι η πλέον γραφειοκρατική χώρα του κόσμου. Σας το λέω έτσι, με κάθε σιγουριά. Που σημαίνει ότι δεν μπορείτε ποτέ να απαντήσετε και να είσαστε εντάξει. Να πείτε σε ένα μήνα, σε δύο μήνες. 

Δεν μπορείτε να φανταστείτε τι μπορεί να ξεφυτρώσει. Μια υπηρεσία, ένας καινούργιος νόμος, μια αλλαγή Υπουργού, ένας υπάλληλος, ένας έτσι, ένας αλλιώς, δεν μπορείτε ποτέ να είσαστε σίγουροι για αυτό που θα πείτε. Για αυτό τουλάχιστον να αποφεύγετε, με τρόπο βέβαια καλό, να απαντήσετε σε αυτή την ερώτηση, γιατί την γραφειοκρατία, επαναλαμβάνω, που θα δείτε, δεν την φαντάζεστε, με πρώτα και καλύτερα τα δύο Υπουργεία μας, το Υπουργείο Εσωτερικών και Διοικητικής Μεταρρύθμισης. 

Να σας πω ένα χαρακτηριστικό παράδειγμα για τις προσλήψεις των υπαλλήλων για όλα αυτά, τα 8μηνα, που μας δίνουν και τα λοιπά, ότι αρχίζει ο προγραμματισμός τον Ιανουάριο κάθε έτους και δεν τελειώνει ούτε μέχρι τον Αύγουστο. Παραδείγματος χάρη, ακόμα δεν έχουμε πάρει ναυαγοσώστες. Θα τους πάρουμε τον Οκτώβριο. Να τους κάνουμε τι; Δεν ξέρει κανένας. 

Δεν έχει λυθεί το θέμα για τους παιδικούς σταθμούς. Μία είναι οι εκλογές, μία είναι μετεκλογές, μία είναι προεκλογές, πάμε στους παιδικούς σταθμούς κάθε 2 μήνες και αλλάζουμε τα 2μηνα, μας στέλνουν κάτι χαρτιά, πάρτε 2μηνήτη. Είναι δυνατόν να έχεις στον παιδικό σταθμό νηπιαγωγό και κάθε 2μηνο να τον αλλάζεις; Δεν τα καταλαβαίνουν αυτά. Είναι απίθανα αυτά τα πράγματα, για αυτό σας λέω, πρέπει να είστε προσεκτικοί και να οπλιστείτε με μεγάλη υπομονή για αυτό που έχετε να αντιμετωπίσετε. Και ή ευθύνη βέβαια είναι όλων μας, μην αποποιούμεθα και εμείς των ευθυνών, περί της γραφειοκρατίας αυτού του κράτους. 
Δ. ΛΟΥΚΑΣ: Καλημέρα. Δημήτρης Λουκάς λέγομαι, Δήμαρχος Λαυρεωτικής.


Πρώτη ερώτηση είναι αν μπορεί να ξανά σταθεί, να ξαναλειτουργήσει επιχείρηση αναπτυξιακή που είναι στην διαδικασία εκκαθάρισης. 

Εάν στα Νομικά Πρόσωπα μπορεί να μπουν Πρόεδροι μη εκλεγμένοι, όχι αιρετοί, άλλα πρόσωπα φυσικά. 

Αν μπορεί σε Νομικό Πρόσωπο να είναι ο Δήμαρχος, Πρόεδρος και να εκχωρήσει – ή σε ΔΕΥΑ ή σε επιχείρηση ανώνυμη – τον μισθό του στον Αντιπρόεδρο. Στην ΔΕΥΑ υπάρχει. Δηλαδή εφόσον είσαι Πρόεδρος σε ένα Νομικό Πρόσωπο, αν μπλοκάρεις τον μισθό, που δεν μπορείς να πάρεις δεύτερο μισθό, έναν παίρνεις, του Δημάρχου, αν μπορεί δηλαδή θεσμικά να είσαι Πρόεδρος και να παίρνει τον μισθό ο Αντιπρόεδρος. 

ΣΥΝΕΔΡΟΣ: (εκτός μικροφώνου)

Δ. ΛΟΥΚΑΣ: Μάλιστα, εντάξει. Στο Νομικό Πρόσωπο; Το ίδιο. 

Κ. ΤΖΑΝΑΚΟΥΛΗΣ: (εκτός μικροφώνου)

Ι. ΓΟΥΠΙΟΣ: Πάνω από 300.000… Το Νομικό Πρόσωπο Δημοσίου Δικαίου. 

Δ. ΛΟΥΚΑΣ: Πάνω από 300.000 άμα έχει έσοδα…

Ι. ΓΟΥΠΙΟΣ: Μπορεί να πάρει ο Πρόεδρος ή ο Αντιπρόεδρος, με τα…

Δ. ΛΟΥΚΑΣ: Ο Πρόεδρος ή, ή και ο Αντιπρόεδρος;

Κ. ΤΖΑΝΑΚΟΥΛΗΣ: Όχι, και οι δύο παίρνουν. 

Ι. ΓΟΥΠΙΟΣ: Και οι δύο, με την απόφαση…

Κ. ΤΖΑΝΑΚΟΥΛΗΣ: Το 50% του Προέδρου παίρνει ο Αντιπρόεδρος.

Δ. ΛΟΥΚΑΣ: Εντάξει, ευχαριστώ.

Α. ΚΟΙΜΗΣΗΣ: Μισό λεπτάκι. Ο Δήμαρχος δεν παίρνει πουθενά έξοδα παράστασης ή αποζημίωση ή μη μόνο την αντιμισθία που προβλέπεται από το νόμο. Τελεία. 


Μπορεί να αναλάβει Πρόεδρος, εφόσον προβλέπεται από το θεσμικό πλαίσιο στο Νομικό Πρόσωπο, δεν ξέρω πού. Γιατί το κάθε Νομικό Πρόσωπο έχει ιδιαίτερο καθεστώς που προβλέπεται ποιος μπορεί να είναι επικεφαλής. 

Κ. ΤΖΑΝΑΚΟΥΛΗΣ: (εκτός μικροφώνου)

Α. ΚΟΙΜΗΣΗΣ: Κώστα, δεν είπα αυτό. Επίτρεψέ μου να ολοκληρώσω λίγο. Εφόσον δεν είναι ο Δήμαρχος, είπα. Προβλέπεται λοιπόν ποιος μπορεί να είναι. 


Η θέση του Νομικού Προσώπου για να είναι αμειβόμενη, προϋποθέτει προϋπολογισμό του περασμένου οικονομικού έτους, πάνω από 300.000 €. Όμως δεν είναι μόνο αυτό η προϋπόθεση, είναι και τα οικονομικά του Νομικού Προσώπου, εφόσον μπορεί να δώσει αντιμισθία. Δεν είναι υποχρεωτικό δηλαδή να το κάνεις, δυνητικό είναι, εφόσον καλύπτεται αυτή η προϋπόθεση. Και μπορεί και ο Αντιπρόεδρος να παίρνει. Δεν παίρνει έξοδα παράστασης, παίρνει κάποια λίγα χρήματα. Λίγα. 


Όμως, οι επιλογές σε κάθε περίπτωση – εγώ αυτό είπα και την προηγούμενη φορά – πρέπει να έχουν σχέση με την ενιαία πολιτική καθοδήγηση και την επιχειρησιακή καθοδήγηση στα Νομικά Πρόσωπα, κύριε Λουκά.

ΣΥΝΕΔΡΟΣ: (εκτός μικροφώνου)

Α. ΚΟΙΜΗΣΗΣ: Εξαρτάται από το Νομικό Πρόσωπο. Όχι παντού, δεν είναι  προφανής η απάντηση. Υπάρχουν Νομικά Πρόσωπα στα οποία ο νομοθέτης λέει ότι πρέπει να είναι Δημοτικός Σύμβουλος. 

ΣΥΝΕΔΡΟΣ: (εκτός μικροφώνου)

Α. ΚΟΙΜΗΣΗΣ: Τα Λιμενικά Ταμεία, πρέπει να είναι Δημοτικός Σύμβουλος, σας το λέω κατευθείαν. Το Νομικό Πρόσωπο το οποίο είναι με τις κοινωνικές αρμοδιότητες και τα λοιπά, πρέπει να είναι Δημοτικός Σύμβουλος. Όμως, προσέξτε να σας πω, δεν μπορεί να είναι ιδιώτης ο οποίος είναι αυτοαπασχολούμενος, Πρόεδρος σε Νομικό Πρόσωπο του Δήμου που έχει πολλές, σημαντικές και κρίσιμες αρμοδιότητες, γιατί δεν μπορεί να ανταποκριθεί εκ των πραγμάτων. Μην το ψάχνετε αυτό. Δεν μπορεί δηλαδή ο άνθρωπος να ανταποκριθεί. Εφόσον είναι αυτοαπασχολούμενος και δεν έχει χρονικά περιθώρια να ασχοληθεί με το θέμα, επιχειρησιακά δεν μπορεί να ανταποκριθεί. 


Επιτρέψτε μου και μια  προσθήκη. Ο κύριος Γούπιος σας είπε ότι οι Κοινωφελείς Επιχειρήσεις δεν μπορούν να ασκούν εμπορική δραστηριότητα. Αυτό είναι αλήθεια, έτσι λέει ο νόμος. Μπορούν να ασκούν όμως εμπορική δραστηριότητα – μη ρωτάτε τώρα γιατί και πώς – εφόσον έχουν δημοτικά σφαγεία ή ιαματικές πηγές. Μπορούν να ασκούν. Δεν συμφέρει να έχεις κέρδη ή… Όχι δεν συμφέρει να έχεις κέρδη, πρέπει να έχεις κέρδη. Τα οποία τα επανεπενδύεις. Δεν συμφέρει να εμφανίζεις κέρδη στον ισολογισμό και στον απολογισμό, γιατί φορολογείσαι. Δηλαδή, είναι ανοησία να εμφανίζεις κέρδη και να δίνεις 40% στο κράτος. Πρέπει να κάνεις επενδύσεις ή να τα δίνεις στο Δήμο, με άλλη μορφή, για να μην φορολογείσαι. Εφόσον έχεις κέρδη.

Ερώτηση άλλη. Ελάτε. Για πείτε μου πού δεν απαντήσαμε;

ΣΥΝΕΔΡΟΣ: (εκτός μικροφώνου) 

Α. ΚΟΙΜΗΣΗΣ: Ναι. 

Ι. ΓΟΥΠΙΟΣ: Λοιπόν κοιτάξτε, η επανασύσταση μιας εταιρίας σε εκκαθάριση, έχει κάποιες δυσκολίες. Δεν έχουμε νομικό τώρα εδώ. 

Α. ΚΟΙΜΗΣΗΣ: (εκτός μικροφώνου)

Ι. ΓΟΥΠΙΟΣ: Ορίστε;

Α. ΚΟΙΜΗΣΗΣ: Λέω, η διαδικασία που έχει ξεκινήσει η εκκαθάριση. 

Ι. ΓΟΥΠΙΟΣ: Είναι σε εκκαθάριση. Άρα λέτε να γίνει επανασύσταση της εκκαθαριζόμενης επιχείρησης. 

Α. ΚΟΙΜΗΣΗΣ: Επαναλειτουργία είπε. 

Ι. ΓΟΥΠΙΟΣ: Γίνεται, αυτό λέω. Έχει μια δυσκολία, αλλά γίνεται. Αυτό είπα και εγώ. Αφού δεν έχει ολοκληρωθεί, θα πρέπει να γίνει διακοπή, να γίνει μια άλλη διαδικασία που είναι ειδική διαδικασία, αν είναι κάποιος νομικός, νομικά μπορεί να το περιγράψει, απλώς έχει μια δυσκολία. Αυτό είπα. 

Α. ΚΟΙΜΗΣΗΣ: Άλλη ερώτηση;

Ι. ΔΗΜΗΤΡΙΑΔΗΣ: Να κάνω μια ερώτηση; Μήπως κάνατε λάθος για τον Πρόεδρο του Λιμενικού Ταμείου; Ότι στην πραγματικότητα έχω την εντύπωση ότι μπορεί να μην είναι αιρετός. Το έχω ψάξει και έχω καταλήξει σε αυτό το συμπέρασμα, αλλά αν έχετε κάτι διαφορετικό… Ευχαριστώ.

Α. ΚΟΙΜΗΣΗΣ: Στο δικό μας Λιμενικό Ταμείο που επιδιώξαμε να βάλουμε μη αιρετό, μας υποχρέωσαν και βάλαμε αιρετό. Για αυτό σας το λέω. Είναι Διαδημοτικό Λιμενικό Ταμείο, στην Αμφιλοχία. 

Ι. ΓΟΥΠΙΟΣ: Αγαπητέ Δήμαρχε Πόρου, επειδή δεν έχω τον Κώδικα μπροστά μου, μπορούμε να το δούμε και να απαντήσουμε και θα σας πάρουμε και τηλέφωνο να το απαντήσουμε αμέσως. 
Π. ΖΗΚΑΣ: Ξαναλέω το όνομά μου, Περικλής Ζήκας. 


Οι Δήμοι υποχρεώθηκαν να καταργήσουν τις κενές οργανικές θέσεις που είχαν στους Οργανισμούς Εσωτερικής Υπηρεσίας. Τώρα, με την κατάρτιση των καινούργιων Επιχειρησιακών Προγραμμάτων, δίνεται η δυνατότητα να συσταθούν καινούργιες οργανικές θέσεις και ταυτόχρονα να στελεχωθούν; Είναι σωστό αυτό; Δεν ισχύει η απαγόρευση των προσλήψεων;

ΣΥΝΕΔΡΟΣ: Μην μπερδεύουμε κάποια πράγματα. Η απαγόρευση των προσλήψεων, ισχύει. Η κατάργηση όμως των κενών οργανικών θέσεων, έγινε μόνο το 2011, με το νόμο 4024. Μόνο για εκείνη τη χρονική στιγμή. 


Τώρα, εάν ο Δήμος έχει τις οικονομικές δυνατότητες, μπορεί να προβλέψει νέες οργανικές θέσεις. Μπορεί.

Π. ΖΗΚΑΣ: Και μπορεί να τις στελεχώσει κιόλας δηλαδή; 

ΣΥΝΕΔΡΟΣ: Όχι, γιατί τότε πάμε στον περιορισμό των προσλήψεων. Καταλάβατε; Δηλαδή ναι, οργανικές θέσεις μπορεί να έχετε, αλλά θα είναι κενές. 

Α. ΚΟΙΜΗΣΗΣ: Μου επιτρέπετε λίγο; Η απάντηση δεν είναι όχι κατευθείαν. Απαγορεύονται οι προσλήψεις. Ο Υπουργός είπε όμως ότι θα ξανάρθει το πρόγραμμα της διαδημοτικής κινητικότητας της εθελοντικής. Άρα λοιπόν, εφόσον υπάρχουν κενές οργανικές θέσεις ή ακόμα και αν δεν υπάρχουν κενές οργανικές θέσεις. Αν υπάρχουν κενές οργανικές, μπορεί με την διαδημοτική κινητικότητα και εφόσον υπάρχει η οικονομική δυνατότητα, με αυτή την προϋπόθεση, να τις καλύψεις με μετατασσόμενο προσωπικό. Α Ακόμα και αν δεν υπάρχουν κενές οργανικές θέσεις, μπορείς να πάρεις προσωπικό, καλύπτοντας θέσεις προσωποπαγείς. Πάλι με μετάταξη. 
Δηλαδή το κομμάτι του οργανογράμματος, δεν είναι ικανή και αναγκαία συνθήκη από μόνη της για να κάνεις μια μετάταξη για να πάρεις κάποια θέση να την καλύψεις. Είναι όσον αφορά την διεκδίκηση μιας καινούργιας πρόσληψης, η οποία όμως πρακτικά δεν υπάρχει. Δηλαδή ναι μεν λέμε, ξέρετε φεύγουν πέντε, μπαίνει ένας, τις κατανομές όμως τις κάνει το Υπουργείο Διοικητικής Μεταρρύθμισης και βγάζει αριθμό ανάλογα με τις ανάγκες. Και στις ανάγκες είναι όλος ο ευρύτερος δημόσιος τομέας, δεν είναι οι Δήμοι μόνο. Είναι τα νοσοκομεία, τα Σώματα Ασφαλείας, η παιδεία και κατά προτεραιότητα οι θέσεις καλύπτονται σε αυτούς τους τομείς. Ελάχιστοι Δήμοι έχουν πάρει εγκρίσεις, ένας ή δύο. Και για σημειακές καλύψεις κενών οργανικών θέσεων. 
Τώρα στο οργανόγραμμα, σαφώς μπορείς να βάλεις μέσα οργανικές θέσεις, αρκεί όμως να κάνεις μια αιτιολόγηση γιατί διατηρείς κενά οργανικών θέσεων και πώς αυτά κάποια στιγμή μέσα στην 5ετία θα τα καλύψεις. Το να φτιάξεις λόγου χάρη σε ένα Δήμο που θα είχε με μια αξιολόγηση των δομών, έναν δόκιμο αριθμό εργαζομένων 100 ή 200 και να βάλεις 1.000 στο οργανόγραμμα, δεν μπορείς να το δικαιολογήσεις αυτό. Πρέπει να υπάρχει μια λογική και η λογική δεν είναι μόνο ως προς τη νομιμότητα απέναντι στον ελεγκτικό μηχανισμό. Είναι προς τις ανάγκες τις οποίες έχει ο ίδιος ο Δήμος. Αυτό είναι το βασικό. Και είναι και πώς δημιουργείς την κουλτούρα της εργασιακής σύνδεσης και της επικοινωνίας μεταξύ των διαφόρων τμημάτων. Καλό είναι να αποφεύγονται τα στεγανά. 
Δεν θέλω να εισάγω κενά δαιμόνια, αλλά ο τρόπος που αναπτύσσονται τα οργανογράμματα και οι εργασιακές σχέσεις στους Δήμους και στο ελληνικό Δημόσιο, είναι τελείως ανορθόδοξος. Δεν έχουν σχέση με τις σύγχρονες ανάγκες μιας ευέλικτης Διοίκησης, αλλά αυτό όμως είναι μια κουβέντα που δεν μπορούμε να την κάνουμε εμείς εδώ, ούτε και αποφασίζουμε. Αν αποφασίζαμε, θα τα είχαμε κάνει πολύ καλύτερα τα πράγματα, πιστέψτε με. Θα ήταν πολύ διαφορετικό το τοπίο και πιο εγγυημένο όσον αφορά την οικονομική και την πολιτική αποτελεσματικότητα. Όμως αυτό είναι άλλη κουβέντα, που δεν αφορά τώρα το σημερινό.

Άλλη ερώτηση; Ελάτε.

ΣΥΝΕΔΡΟΣ: Ήθελα να ρωτήσω, 3η ζημιογόνα χρονιά Δημοτικής Επιχείρησης. Τι κάνουμε εκεί;

Α. ΚΟΙΜΗΣΗΣ: Κλείνει, λέει ο νόμος. Ο νόμος λέει κλείνει. Πιστοποιείται από τον αρμόδιο Γενικό Γραμματέα της Αποκεντρωμένης και κλείνει.

ΣΥΝΕΔΡΟΣ: Δεν υπάρχει κάποια βελτίωση για αυτό το πράγμα, μετά την 3η…

Α. ΚΟΙΜΗΣΗΣ: Ο νόμος λέει κλείνει. 

ΣΥΝΕΔΡΟΣ: Το προσωπικό;

Α. ΚΟΙΜΗΣΗΣ: Το προσωπικό δεν πηγαίνει στον Δήμο. Μόνο εφόσον είναι Κοινωφελής η Επιχείρηση. 

ΣΥΝΕΔΡΟΣ: Εάν είναι Κοινωφελής η Επιχείρηση, προβλέπεται… Και υπάρχει λύση, εκκαθάριση και αρμοδιότητες…

Α. ΚΟΙΜΗΣΗΣ: (εκτός μικροφώνου)

Δ. ΖΑΜΑΝΗΣ: Ζαμάνης Διονύσης είναι το όνομά μου, Δήμαρχος Διονύσου. 


Ήθελα να ρωτήσω το εξής. Στην περίπτωση συγχώνευσης Νομικών Προσώπων στην κεντρική Υπηρεσία του Δήμου, θα πρέπει να ενσωματωθούν οι ΟΕΥ των Νομικών Προσώπων στον ΟΕΥ του Δήμου. Μιλήσατε πριν ότι χρειάζεται ένα εξάμηνο, το οποίο δεν το κατάλαβα…

Α. ΚΟΙΜΗΣΗΣ: Δεν μπορείς να κάνεις τροποποίηση Οργανισμού από την ανάληψη, μέχρι να παρέλθει ένα εξάμηνο. 

Δ. ΖΑΜΑΝΗΣ: Μέχρι να παρέλθει ένα εξάμηνο. Άρα μιλάμε ότι αν παρθεί η πολιτική απόφαση για συγχώνευση, πρέπει να γίνει 6 μήνες μετά. 

ΣΥΝΕΔΡΟΣ: Όχι, μπορεί να υλοποιηθεί. Κοιτάξτε, Νομικό Πρόσωπο Δημοσίου Δικαίου, μπορεί να το καταργήσετε. Θα πάνε σε προσωποπαγείς θέσεις, μέχρι να φτιάξετε τον καινούργιο Οργανισμό. Δεν ξέρω αν με καταλάβατε.

Δ. ΖΑΜΑΝΗΣ: Ναι, κατάλαβα. 

ΣΥΝΕΔΡΟΣ: Υπάρχει προσωποπαγής θέση, μέχρι να πάμε στον καινούργιο Οργανισμό. Άρα μπορεί να γίνει.

Α. ΚΟΙΜΗΣΗΣ: (εκτός μικροφώνου) 
Δ. ΖΑΜΑΝΗΣ: Και σε ότι αφορά την ενσωμάτωση του Οργανισμού Εσωτερικής Υπηρεσίας του Νομικού Προσώπου στον Οργανισμό Εσωτερικής Υπηρεσίας του Δήμου, υπάρχει πρόβλημα με τις ενδεχόμενες προσλήψεις που έκανε μέχρι πρότινος απρόσκοπτα το Νομικό Πρόσωπο, ότι μπορεί να μην μπορέσεις να προσλάβεις προσωπικό…
Α. ΚΟΙΜΗΣΗΣ: (εκτός μικροφώνου)

Δ. ΖΑΜΑΝΗΣ: Με συμβάσεις. 

ΣΥΝΕΔΡΟΣ: Να το περιγράψουμε λίγο. Το Νομικό Πρόσωπο Δημοσίου Δικαίου, έχει συμβάσεις Δημοσίου Δικαίου ή αορίστου χρόνου ή ορισμένου χρόνου από τα προγράμματα, εντάξει; Εάν κάνει κατάργηση, μπορεί να… Και εφόσον μεταφέρει όλες τις αρμοδιότητες στο Δήμο, μεταφέρει και τους αορίστου χρόνου.


Για τους ορισμένου χρόνου, το οποίο είναι διαδικασία, μέχρι τη λήξη της σύμβασής τους, μεταφέρονται στο Δήμο. Αν είναι Ευρωπαϊκό Πρόγραμμα, όπως είναι οι παιδικοί σταθμοί, μπορεί να συνεχίσουν με την ίδια διαδικασία που συνεχίζουν και στο Νομικό Πρόσωπο. Με συμβάσεις ορισμένου χρόνου βέβαια έτσι; Πάντα. 

Α. ΚΟΙΜΗΣΗΣ: Εφόσον όμως εξακολουθήσει να υπάρχει συγχρηματοδότηση. Γιατί αν δεν υπάρχει συγχρηματοδότηση, το προσωπικό που έχει επαναλαμβανόμενες συμβάσεις, σταματάει. Και θέλουμε αναπροκήρυξη. 
ΣΥΝΕΔΡΟΣ: Για αυτό και είπαμε είναι σημαντικό για τους παιδικούς σταθμούς, να υποβάλλουν προτάσεις. 

Α. ΚΟΙΜΗΣΗΣ: Θέλει να προσθέσει κάτι ο κύριος Κυρίζογλου, Δήμαρχος Αμπελοκήπων – Μενεμένης Θεσσαλονίκης. 

Λ. ΚΥΡΙΖΟΓΛΟΥ: Καλή δύναμη και καλή επιτυχία σε όλους τους συναδέλφους και σε όλες τις συναδέλφισσες.


Ως προς την αξιολόγηση, θέλω να πω το εξής. Έχω μια πρόταση επιθετική και όχι αμυντική. Δηλαδή, εάν δεν δέχεται ο Υπουργός Διοικητικής Μεταρρύθμισης να κάτσουμε σε ένα τραπέζι εμείς οι αυτοδιοικητικοί, οι εργαζόμενοι στην Αυτοδιοίκηση και το Υπουργείο, να δούμε το θεσμικό πλαίσιο της αξιολόγησης αφού όλοι συμφωνούμε σε αυτή, αλλά διαφωνούμε ως προς το περιεχόμενο, να κάτσουμε εμείς μόνοι μας και οι εργαζόμενοι στην Αυτοδιοίκηση και να φτιάξουμε ένα θεσμικό πλαίσιο, αφού δούμε και την ευρωπαϊκή πραγματικότητα και εμπειρία και να πούμε: πάρτε το. Για να τους αφαιρέσουμε και το πρόσχημα. 
Κ. ΑΣΚΟΥΝΗΣ: Να σε βοηθήσω λίγο;

Λ. ΚΥΡΙΖΟΓΛΟΥ: Ναι, βοήθα με, Πρόεδρε.

Κ. ΑΣΚΟΥΝΗΣ: Ο κύριος Μητσοτάκης ήταν σαφής στην συνάντηση που κάναμε. Είπε λοιπόν ότι: εγώ θέλω αυτή τη συνάντηση. Και να συμμετέχει και το Υπουργείο Εσωτερικών.


Σήμερα εγώ απεύθυνα  έκκληση…

Λ. ΚΥΡΙΖΟΓΛΟΥ: Τα άκουσα.

Κ. ΑΣΚΟΥΝΗΣ: …στον κύριο Μπαλασόπουλο από την ΠΟΕ – ΟΤΑ, η οποία όπως ξέρεις, στο παρελθόν έχει αρνηθεί. 

Λ. ΚΥΡΙΖΟΓΛΟΥ: Σήμερα είπε ότι δέχεται όμως.

Κ. ΑΣΚΟΥΝΗΣ: Ακριβώς. Για αυτό είπα. 


Άρα λοιπόν εμείς και με το δεδομένο αυτό και δεδομένου ότι ο Υπουργός έχει ζητήσει ακριβώς αυτό το οποίο λέτε εσείς, εμείς θα επιδιώξουμε αυτή την τριμερή συνάντηση. Να την πω καλύτερα τετραμερή. Δηλαδή Υπουργείο Εσωτερικών, Υπουργείο Διοικητικής Μεταρρύθμισης, ΚΕΔΕ και εργαζόμενοι. Αν το πετύχουμε αυτό, θα πάμε σε αυτό που λέει ο κύριος Μητσοτάκης, σε ένα πάγιο σύστημα αξιολόγησης το οποίο θα κάνει…

Λ. ΚΥΡΙΖΟΓΛΟΥ: Επειδή όμως στην απαντητική του επιστολή, που απάντησε στη δική σας επιστολή, λέει ότι ισχύει ο νόμος για το 2014 και πρέπει να εφαρμοστεί και εμμένει σε αυτό, θα πρέπει να βρεθεί μία λύση και να γίνει η συνάντηση αυτή το συντομότερο δυνατό, διότι τις μέρες αυτές, κύριε Πρόεδρε, έχουμε δεχθεί τεράστιες απορίες, άγχος μεγάλο από συναδέλφους και υπηρεσιακούς παράγοντες, οι οποίοι λένε: τι θα γίνει; Εγώ κάνω παράβαση καθήκοντος αν δεν αξιολογήσω και δεν στείλω την αξιολόγηση. Οι υπηρεσιακοί στέλνουν  στους αιρετούς τα χαρτιά και φεύγει η ευθύνη από αυτούς, οι αιρετοί έχουν και αυτοί άγχος, πρέπει να δοθεί μία λύση σε αυτό το θέμα.
Κ. ΑΣΚΟΥΝΗΣ: Συμφωνούμε, κύριε Κυρίζογλου και θα το κάνουμε. 
Λ. ΚΥΡΙΖΟΓΛΟΥ: Το δεύτερο που θέλω να επισημάνω είναι ότι τώρα που είμαστε στο μεταβατικό στάδιο, από 18 Απριλίου μέχρι 31 Αυγούστου του 2014, ισχύει το άρθρο 65 παράγραφος 4 πλην των απολύτως αναγκαίων, διεκπεραιωτικού χαρακτήρα λειτουργιών που μπορεί να αποφασίζει το Δημοτικό Συμβούλιο, μπορεί και πρέπει να υπάρχει συνεργασία των νυν Δημάρχων με τους επερχόμενους, αυτούς που έρχονται και όπου επίσης συνεχίζει να υπάρχει η ίδια Διοίκηση, να αιτιολογούνται οι αποφάσεις για ποιο λόγο λαμβάνονται, να υπάρχει δηλαδή μία επαρκής και σχολαστική αιτιολογία και στην συνέχεια το διάστημα αυτό να πηγαίνετε και να τις παλεύετε – επιτρέψτε μου την έκφραση – στις Υπηρεσίες της Αποκεντρωμένης, για να τις περάσουν. Υπάρχει η διάθεση από τις Υπηρεσίες της Αποκεντρωμένης Διοίκησης, να τις περάσουν. 

Διαφορετικά αυτό το μεγάλο χρονικό διάστημα, μπορεί να αποβεί καταστρεπτικό για τις Διοικήσεις οι οποίες θα αναλάβουν από 1/9/2014 και είναι μεγάλο το διάστημα της απραξίας, η οποία αν υπάρξει, θα βλάψει πολύ τα συμφέροντα του Δήμου. 
ΣΥΝΕΔΡΟΣ: (εκτός μικροφώνου)

Λ. ΚΥΡΙΖΟΓΛΟΥ: Γιατί ήταν μία από τις μεγάλες και δεν συμφωνώ εδώ με την ανοχή που ακούγεται από πολλούς ομιλητές ως προς τον Καλλικράτη, του Κακοκράτη, πατάτε τον κάλο μου τώρα, διότι αν ήταν καλός αυτός ο νόμος, προσέξτε, μέσα σε 4 χρόνια δεν θα υφίστατο εκατοντάδες τροποποιήσεις. Είναι δυνατόν ένα θεσμικό πλαίσιο, το οποίο θεσπίζεται μέσα σε 4 χρόνια, να χρειάζεται εκατοντάδες τροποποιήσεις; Αυτή είναι η απάντησή μου. Και απάντηση όχι υποκειμενική. (…) εν τοις πράγμασι και εκ του αποτελέσματος.

ΣΥΝΕΔΡΟΣ: (εκτός μικροφώνου)

Λ. ΚΥΡΙΖΟΓΛΟΥ: Πρέπει λοιπόν – και βάζετε ένα πολύ σοβαρό ζήτημα – να κάτσουμε να δούμε από την αρχή και τον Καλλικράτη και το θεσμικό πλαίσιο που υπάρχει και να μπει στις σωστές βάσεις, με βάση και την εμπειρία της 4ετούς εφαρμογής του. 


Σε ότι αφορά τώρα…

Α. ΚΟΙΜΗΣΗΣ: Λάζαρε, με συγχωρείς. Να επισημάνω ότι το επιδιώξαμε και πρόσφατα, με τον ψηφισθέντα επί Μιχελάκη νόμο στο Κοινοβούλιο, ζητήσαμε να απαλειφθεί αυτή η διάταξη. Δεν έγινε δεκτό από το Κοινοβούλιο. Περιορίστηκε απλώς το διάστημα στον ένα μήνα πριν και τρεις μετά. 

ΣΥΝΕΔΡΟΣ: (εκτός μικροφώνου)

Α. ΚΟΙΜΗΣΗΣ: Εντάξει, δεν έγινε δεκτό. 

Λ. ΚΥΡΙΖΟΓΛΟΥ: Από πού προκύπτει και με ποια λογική καθιερώθηκε αυτή η διάταξη; Δηλαδή υπάρχουν, με βάση την δημοκρατική νομιμοποίηση, νυν Δημοτικές Αρχές που δεν εκλέγονται για να έχουν περιορισμένη εξουσία. Είναι αδιανόητο αυτό το οποίο συμβαίνει. Είναι από παλιά, αλλά από παλιά, όταν γινόταν εκλογές, μέσα σε ένα μήνα άλλαζε η Διοίκηση. Τώρα σε αυτό το διάστημα, είναι τέσσερις μήνες και. Είναι μεγάλο το διάστημα.


Και εν πάση περιπτώσει, αυτό που στην πράξη συνιστώ εγώ είναι – άποψή μου είναι και ως νομικός το λέω – να είναι αιτιολογημένες οι αποφάσεις μας, να τις αιτιολογούμε με τέτοιο τρόπο, που να δίνουμε την δυνατότητα να πιαστεί από το κλαδάκι αυτό της αιτιολόγησης ο υπάλληλος της Αποκεντρωμένης Διοίκησης, για να μας την περάσει. Επίσης χρειάζεται συνεργασία – τι να κάνουμε, κάποιοι κερδίζουν, κάποιοι χάνουν – των νυν Δημοτικών Αρχών και αυτών που πρόκειται να έρθουν, καλόπιστα, γιατί υπηρετούν όλη την Τοπική Αυτοδιοίκηση για να μην πάθει ζημία ο Δήμος. 

Αυτό το οποίο επίσης θέλω να επισημάνω, είναι πάρα πολύ σοβαρό. Δεν υπάρχουν προσλήψεις μέχρι 31 Δεκεμβρίου του 2016. Έχουν φύγει ικανότατα στελέχη από την Τοπική Αυτοδιοίκηση. Ξέρω ότι είναι πολύ δύσκολο, εμείς θα το βάζουμε πάντοτε στο τραπέζι, να πετύχουμε την άρση αυτού του περιοριστικού θεσμικού πλαισίου που υπάρχει και απαγορεύει τις προσλήψεις. Τουλάχιστον σε πρώτη φάση πρέπει να ζητήσουμε να πάμε στο παλιό καθεστώς του αριθμού των ειδικών συμβούλων και ειδικών συνεργατών που υπηρετούσαν, γιατί έχουμε ανάγκη οι Δήμαρχοι, και οι νυν, οι εκλεγμένοι με εμπειρία και πολύ περισσότερο οι καινούργιοι που έρχονται, να μπορούν να προσλάβουν τέτοιους ανθρώπους, συνεργάτες, για να μπορέσουν να κάνουν τη δουλειά τους. Στον αριθμό που ήμασταν και μας τους μείωσαν. Ο δικός μας Δήμος είχε 7 και μας τους κατέβασαν στους 5. Φέρνω ένα παράδειγμα. Είναι πολύ χρήσιμο. Και στο κάτω – κάτω, δεν προκαλείται καμία δαπάνη σε βάρος του κρατικού προϋπολογισμού. Με δικά μας λεφτά τους πληρώναμε αυτούς τους ανθρώπους. 

Και άφησα τελευταίο το ζήτημα των Επιτρόπων του Ελεγκτικού Συνεδρίου. Είναι ένα πάρα πολύ σοβαρό ζήτημα και μεγάλο θέμα, που θα πρέπει να απασχολήσει τα θεσμικά Όργανα της Αυτοδιοίκησης, ΠΕΔ και ΚΕΔΕ, θα πρέπει η αυθαιρεσία των Επιτρόπων του Ελεγκτικού Συνεδρίου, οι οποίοι υπό το πρόσχημα της παρεχομένης σε αυτούς εξουσιοδότησης που έχουν από το νόμο και δικαιοδοσίας, να κάνουν ελέγχους νομιμότητας, αυθαιρετούν και κάνουν ελέγχους σκοπιμότητας. 


Με δύο τρόπους εμποδίζουν το έργο των ΟΤΑ. 


Πρώτον, δεν υπάρχει στο νόμο πουθενά διάταξη που να λέει εντός πόσων ημερών πρέπει να διεκπεραιώσει τον έλεγχο νομιμότητας ο Επίτροπος του Ελεγκτικού Συνεδρίου. Όσο θέλει. Από μία μέρα, μέχρι 6 μήνες. Έχω συγκεντρώσει για τους Δήμους της Κεντρικής Μακεδονίας, ενδεικτικά περιπτώσεις τέτοιες τις οποίες θα τις στείλω στον κύριο Καραβοκύρη, τον Πρόεδρο του Ελεγκτικού Συνεδρίου, στην ΚΕΔΕ και στην Επιθεωρήτρια που επιθεωρεί εκεί τους Επιτρόπους του Ελεγκτικού Συνεδρίου. Δεν έχει σημασία αν σου πει ναι ή όχι μετά από 6 μήνες. Σε έχει γονατίσει σαν λειτουργία. 

Περιπτώσεις στις οποίες επίσης αυθαιρετεί, προσφεύγεις στο Ελεγκτικό Συνέδριο στην Υπηρεσία, στα Τμήματα και εκδικάζεται η διαφωνία του Επιτρόπου του τοπικού, κερδίζεις ύστερα από 6 μήνες και ποια είναι η συνέπεια την οποία έχει ο Επίτροπος που είπε όχι; Καμία, απολύτως.

Τέλος, αν θέλουμε να βοηθήσουμε τη δική μας θέση, θα πρέπει να κάτσουμε κάτω και να πιάσουμε μία – μία τις περιπτώσεις και να τις θεσμοθετήσουμε, για να μην καταλείπεται καθόλου, τουλάχιστον έως καθόλου, δυνατότητα στην διακριτική ευχέρεια του Επιτρόπου του Ελεγκτικού Συνεδρίου, να αποφασίζει αυθαίρετα και κατά το βούλεσθαι. Επίσης, θα πρέπει να αρθεί, διότι είναι παράνομη και δεν είναι τίμια και καθαρή, η προφορική οδηγία που δόθηκε προς τους Επιτρόπους του Ελεγκτικού Συνεδρίου, να λένε: αποφασίζουμε και διατάσσουμε, γιατί έτσι, είμαστε σε περίοδο κρίσεως. Υπάρχει κανένας νόμος που να λέει ότι σε περίοδο κρίσεως πρέπει να αποφασίζεις έτσι ή σε περίοδο εκτός οικονομικής κρίσεως πρέπει να αποφασίζεις αλλιώς; Και έχουμε πλείστα όσα παραδείγματα και θα πρέπει η επόμενη Επιτροπή Θεσμών που θα προκύψει στην επόμενη Διοίκηση, να ασχοληθεί πολύ σοβαρά με αυτό το θέμα. Πάρα πολύ σοβαρά. Γιατί οι συνάδελφοι οι οποίοι θα αναλάβουν, οι καινούργιοι, μη έχοντας ανάλογη εμπειρία με τέτοιες περιπτώσεις, θα γονατίσουν κυριολεκτικά και δεν θα μπορούν να προχωρήσουν πολύ σοβαρά θέματα. 


Ευχαριστώ.

Α. ΚΟΙΜΗΣΗΣ: Ελάτε, Δήμαρχε, μια ερώτηση, ναι.

Β. ΠΙΣΤΙΚΙΔΗΣ: Λέγομαι Πιστικίδης Βασίλης, είμαι νεοεκλεγμένος Δήμαρχος Ραφήνας – Πικερμίου. 


Θέλω  να κάνω μια γρήγορη ερώτηση να δω αν κατάλαβα καλά. Θέλω να κάνω μια παρατήρηση και μια παράκληση. 


Η ερώτηση έχει σχέση με αυτά που ρώτησε ο φίλος ο Δήμαρχος, ο Δημήτρης ο Λουκάς. Κατάλαβα ότι στα Νομικά Πρόσωπα μπορεί να είναι ιδιώτης, φτάνει το καταστατικό του Νομικού Προσώπου να επιτρέπει. Αυτό κατάλαβα από αυτά που είπατε.


Όσον αφορά την παρατήρηση. Η παρατήρηση είναι σε αυτά που ακούστηκαν μόλις προηγουμένως από τον συνάδελφο, ότι καλό είναι να εξηγείται και στην απόφαση γιατί δεν μπορούμε να την πάρουμε μετά την 1η Σεπτέμβρη. Μέχρι και αυτό θέλουμε ακόμα. Και να σκεφτείτε, συνάδελφοι, ότι το Ευρωκοινοβούλιο χθες είχε την πρώτη συνεδρίαση, αλλά εμείς για να κάνουμε συνεδρίαση, πρέπει να πάει Σεπτέμβριος. Αυτό να το βάλετε στο μυαλό σας.

Και τέλος, η παράκληση. Παράκληση και δράττομαι της ευκαιρίας, κύριε Πρόεδρε, που είσαστε παρών, όπως και για το Προεδρείο της ΚΕΔΕ. Και την παράκληση την κάνω γιατί ξέρετε, ερεθίστηκα – αυτή είναι η λέξη – όταν καλώς κάποιοι συνάδελφοι εδώ, ρωτούσαν για τα περίφημα Λιμενικά Ταμεία. Εμείς, ο Δήμος Ραφήνας – Πικερμίου, όπως και ο Δήμος Λαυρίου, αν βρισκόταν εδώ ή αν βρίσκεται η Ελευσίνα όπως και ο Πειραιάς – μιλάω μόνο για την Αττική – ή η Πάτρα – ακούω είναι και συνάδελφοι από  την Πελοπόννησο – έχουν Οργανισμό Λιμένα. Ξέρετε τι σημαίνει αυτό; Σημαίνει ότι αδιαφορεί η Πολιτεία για τους αιρετούς και εμάς, καλώς, ας μας γράφει – στην καθομιλουμένη – αλλά αδιαφορεί για ολόκληρες πόλεις και αυτό που την απασχολεί είναι το κέρδος μέσω του Οργανισμού.


Ολόκληρος ο Δήμος, ο οποίος έχει όλο το βάρος στο παράδειγμα του Δήμου Ραφήνας – Πικερμίου, 2 εκατομμυρίων επιβατών, δεν έχει αντισταθμιστικό ούτε μισό ευρώ. Τίποτα. Ταυτόχρονα – και εδώ θέλουμε την βοήθειά σας – είναι ότι μέσα στα Συμβούλια των Οργανισμών Λιμένων, δεν υπάρχει εκπρόσωπος της Τοπικής Αυτοδιοίκησης. Όχι μόνο δεν είναι στα χέρια μας, αλλά δεν ξέρουμε τι γίνεται στην ίδια την πόλη μας. Δεν ξέρουμε τι γίνεται, διότι εάν δείτε τα 2 εκατομμύρια που σας λέω των επιβατών από το λιμάνι της Ραφήνας και τις 20.000 αυτής της πόλης και φανταστείτε τις αναλογίες, καταλαβαίνετε ότι κάποιος και αυτό εδώ το λιμάνι, πάει να καταβροχθίσει την πόλη. Δεν θα το επιτρέψουμε να γίνει αυτό το πράγμα, αλλά εκεί σας θέλουμε δίπλα μας. 

Εγώ τουλάχιστον θα προσπαθήσω, το έχω συζητήσει και με τον συνάδελφο, τον Δημήτρη τον Λουκά, να δημιουργήσουμε ένα  δίκτυο, αυτό που δεν καταφέραμε να κάνουμε, πόλεων με Οργανισμούς Λιμένων, να διεκδικήσουμε κάποια πράγματα, αλλά σας θέλουμε δίπλα μας, κύριοι. Πραγματικά δίπλα μας. 

Γ. ΙΩΑΚΕΙΜΙΔΗΣ: (εκτός μικροφώνου)

Β. ΠΙΣΤΙΚΙΔΗΣ: Ασφαλώς. Κοιτάξτε, γενικά μιλάω. Όταν λέω: σας θέλουμε δίπλα, καταλαβαίνετε, μιλάω για το Δ.Σ. που θα προκύψει, έτσι; 

Γ. ΙΩΑΚΕΙΜΙΔΗΣ: (εκτός μικροφώνου) 

Β. ΠΙΣΤΙΚΙΔΗΣ: Ευχαριστώ.

Κ. ΤΖΑΝΑΚΟΥΛΗΣ: (εκτός μικροφώνου)

Β. ΠΙΣΤΙΚΙΔΗΣ: Ναι, αλλά είδατε, υπάρχει ένας διαχωρισμός. Εσείς που δεν είσαστε παραθαλάσσιος Δήμος, φανταστείτε ότι εμείς, η Ραφήνα, άμα διαβάσετε σε μια εγκυκλοπαίδεια, θα λέει: παραθαλάσσιος Δήμος. Σας πληροφορώ ότι ο Δήμος Ραφήνας, δεν έχει μισό μέτρο παραλίας. Αν αύριο βρισκόταν ένας χορηγός και μου…

Γ. ΙΩΑΚΕΙΜΙΔΗΣ: (εκτός μικροφώνου)

Β. ΠΙΣΤΙΚΙΔΗΣ: Δεν το ανοίγω, αλλά είναι από τα αστεία. Κύριε Ιωακειμίδη, είναι από τα αστεία. Εάν αύριο βρεθεί ένας χορηγός κα μου δώσει 1.000 ομπρέλες να τις βάλω στην παραλία μου, δεν έχω παραλία να τις βάλω. Κατά τα άλλα αυτός θα γνωρίζει ότι είναι στη θάλασσα. Ευχαριστώ.

Α. ΚΟΙΜΗΣΗΣ: Λοιπόν, συνάδελφε, επειδή το άνοιξες και να μην μείνει έτσι. Το θέμα των Λιμενικών Ταμείων, είχε συσταθεί και ολόκληρη Επιτροπή στην οποία προήδρευε ο Σιμιτσής ο Κώστας, ο Δήμαρχος της Καβάλας. Τα Λιμενικά Ταμεία είναι πολλών μορφών. Θα σου πω πολύ περιληπτικά ότι η τελική συμφωνία με το Υπουργείο Ναυτιλίας επί Μουσουρούλη και Μουτζούρη, ήταν ότι εμάς δεν μας ενδιαφέρει τόσο το management εκεί που υπάρχει ενδιαφέρον του κράτους να συστήσει λιμένες ανάλογης εμβέλειας όπως είναι ο Πειραιάς, η Θεσσαλονίκη, η Πάτρα, το Ηράκλειο και ούτω κάθε εξής, δεν είναι μόνο αυτά που ανέφερες, είναι και άλλα. 

Πρέπει να ξέρεις ότι το ΤΑΙΠΕΔ με το Υπουργείο Οικονομικών, προχώρησε χωρίς να έρθει σε συνεννόηση με το Υπουργείο Ναυτιλίας όταν κάναμε τις συζητήσεις και ενέταξε 17 Λιμενικά Ταμεία στην δική του ζώνη ενδιαφέροντος. Αυτό που παραμένει σαν δημοτική πολιτική, δεν είναι να βάλουμε έναν άνθρωπο κάπου, που και αυτό είναι σωστό για να μπορείς να ελέγχεις τη ροή των αποφάσεων που θα πάρει, γιατί αφορούν ζητήματα πόλης, είναι αφενός μεν να απελευθερώσουν το θαλάσσιο μέτωπο γιατί όλο τον χερσαίο λιμενικό χώρο τον έχουν δεσμεύσει και δεν χρειάζεται για να λυθούν τα προβλήματα της λειτουργίας του Λιμενικού Ταμείου. Σε αυτό, δεσμευθήκανε να το κάνουν. Και επίσης, τα σχέδια ανάπτυξης που κάνουν, πρέπει να είναι απόλυτα δεμένα με την συνολική στρατηγική που έχει ο Δήμος για την περιοχή. 
Δεν θα το ανοίξουμε, έχει δίκιο ο Γιώργος, αλλά έχουμε ασχοληθεί πάρα πολύ σε αυτό, εντάξει; 

Ι. ΛΑΓΟΥΔΑΚΗΣ: Αν μου επιτρέπετε, ένα λεπτό μόνο. Δεν θα ανοίξω εγώ αυτό το θέμα. 


Λέγομαι Γιάννης Λαγουδάκης, είμαι ο νέος Δήμαρχος Περάματος. 


Απλά να ενισχύσω αυτή την άποψη που ειπώθηκε. Δεν είχα σκοπό να το κάνω σήμερα, όμως πρέπει να γίνει σαφές, εμείς στη πόλη τη δική μας, στο Πέραμα, έχουμε το μεγαλύτερο πορθμείο σε επίπεδο διακίνησης αυτοκινήτων και επιβατών, όχι μόνο στην Ελλάδα, στην Ευρώπη ολόκληρη και δεύτερο στον κόσμο. Το ανταποδοτικό τέλος λοιπόν, το εισπράττει όλο. Είναι ένα ζήτημα που πολύ σύντομα πρέπει να μας απασχολήσει, αυτό είναι ένα τέλος ανταποδοτικό, προς όφελος των κατοίκων της πόλης, πρέπει πολύ σύντομα να μας απασχολήσει. Εισπράττουμε όλη την όχληση σε όλα τα επίπεδα, δεν εισπράττουμε ούτε ένα ευρώ και είμαστε υποχρεωμένοι εμείς να ανταποκρινόμαστε σε υποχρεώσεις που δεν μπορούμε να ανταποκριθούμε. 
Κ. ΑΣΚΟΥΝΗΣ: Ο κύριος Ιωακειμίδης.

Γ. ΙΩΑΚΕΙΜΙΔΗΣ: Νομίζω ότι αποπροσανατολιζόμαστε. Είμαστε εδώ για να ενημερώσουμε τους καινούργιους Δημάρχους για κάποια πράγματα, όχι για να μας ενημερώσουν. Δεν είναι συνέδριο αυτό. Πρώτον.


Δεύτερον. Για να τα βάζουμε σε τάξη. Η κάθε πόλη έχει τα δικά της ειδικά προβλήματα. Επίσης, είναι μια δύσκολη ιστορία που θα ανοίξει, θα τα δούμε, θα παρθούν απαντήσεις, θα τα δει το καινούργιο Διοικητικό της ΚΕΔΕ. Ας μην υπάρχει βιασύνη. Προσπαθούμε να βοηθήσουμε τους νέους αιρετούς. 


Θέλω να πω δύο σκέψεις, που πρέπει να είναι σαφείς. Πρώτον, ο αγώνας που έχετε μπροστά σας και μπροστά μας, δεν είναι κατοστάρι, είναι μαραθώνιος. Να είναι σαφές. Άρα λοιπόν, δεν θα κόψουμε το νήμα ούτε σε 3 μήνες ούτε σε 6. Έχεις 5 χρόνια. Άρα λοιπόν ο καθένας ας προγραμματίσει τις δυνάμεις του, τις ικανότητές του, τους στόχους του και λοιπά, μέσα σε αυτή την 5ετία. Το peak να το φτάσει στα 5 χρόνια. Είναι πολύ φιλική συμβουλή, γιατί υπάρχει μία βία και μία πίεση – το είπαν και οι προηγούμενοι από εμένα – τώρα να κάνουμε. Δεν έχει τώρα να κάνουμε, έχουμε 5 χρόνια να κάνουμε. Ας είμαστε πολύ προσεκτικοί λοιπόν πώς θα διαχειριστούμε τις δυνάμεις και το προσωπικό μας αυτά τα 5 χρόνια.


Δεύτερον. Η πίεση που θα έχετε από υπηρεσιακούς παράγοντες και όχι μόνο, πολλές φορές και πολιτικούς, είναι να φτιάξουμε έναν Οργανισμό που θα υπηρετεί αυτούς που ήδη έχουμε. Είτε τους υπηρεσιακούς παράγοντες, είτε τους ανθρώπους που έχουμε κοντά μας. Είναι απόλυτο λάθος. Θα φτιάξετε έναν Οργανισμό, θα φτιάξετε μία κατανομή των Νομικών Προσώπων, των επιχειρήσεων του Δήμου, των Αντιδημαρχιών, έτσι ώστε να υπηρετεί το Δήμο. Και αυτό θέλετε λίγο χρόνο να το δείτε. Δεν είναι έτοιμο πράγμα. 
Αν δεν το ζήσετε από κοντά και ευτυχώς που υπάρχει αυτό το 6μηνο που δεν μπορούσε άλλως, διότι είμαι σίγουρος ότι κάποιοι υπηρεσιακοί παράγοντες θα είχαν πει σε Δημάρχους, στην 1η Σεπτέμβρη να καταθέσουν και πρόταση αλλαγής του Οργανισμού. Γιατί έτσι θα υπηρετούσε τους συγκεκριμένους υπαλλήλους, που έχοντας την πρόσβαση στην Δημοτική Αρχή, θα προσπαθούσαν να το στήσουν. Θα ήταν τεράστιο λάθος. Γνωρίστε από μέσα τις Υπηρεσίες, αποφασίστε ποιος θέλω να κάνει τι, για να μην έχω πολυδιάσπαση. 

Ειπώθηκε το παράδειγμα των Κοινωνικών Υπηρεσιών, που αλλού είναι οι παιδικοί σταθμοί πολλές φορές, αλλού κάνουμε κοινωνική πολιτική, αλλού επίσης βοηθάμε στην Κοινωφελή Επιχείρηση. Ας ξεκαθαρίσει αυτό το κομμάτι, διότι όσο πιο ξεκάθαρο είναι το πλαίσιο των αρμοδιοτήτων, τόσο πιο ξεκάθαρα έχουμε έναν άνθρωπο να κάνει αυτή τη δουλειά, δεν πλακώνονται οι Αντιδήμαρχοι ή οι Πρόεδροι των Νομικών Προσώπων μεταξύ τους και είναι ξεκάθαρο το πώς θα λειτουργήσουμε. Άρα λοιπόν ξεκαθαρίστε το πρώτα στο μυαλό σας οι αιρετοί, πώς το θέλω, και μετά.
Και δεύτερον, δεν κάνουμε κατανομή Αντιδημάρχων κοιτώντας και λέει: εσύ είσαι καλός, να σε έχω Αντιδήμαρχο Οικονομικών. Εσύ είσαι καλός, να σε έχω Αντιδήμαρχο να επιβλέπεις τα έργα. Είναι λάθος δρόμος. Ο Δήμος τι ανάγκη Αντιδημαρχιών έχει; Άλλος έχει τρεις, άλλος έχει μία, άλλος έχει πέντε, άλλος έχει οκτώ. Πρώτα λοιπόν θα πάω σε αυτό το κομμάτι και μετά θα δω ποιοι αιρετοί ταιριάζουν στις συγκεκριμένες Αντιδημαρχίες. Είναι λάθος η ανάποδη διαδικασία. Οι αιρετοί θα υπηρετήσουν τις Αντιδημαρχίες που θα έχουμε επιλέξει και τα Νομικά Πρόσωπα. 

Τα σχεδιαγράμματα τα δέκα που είχαμε φτιάξει, είναι σαφές ότι δεν πρόκειται να ανταποκριθούν απολύτως σε κανέναν από εμάς, τα δέκα διαφορετικά μοντέλα. Ειπώθηκε και πριν και από τον κύριο Κοιμήση, ότι είναι ο κάθε Δήμος δική του ξεχωριστή διαδικασία. 

Εγώ λέω λοιπόν ότι με αυτά τα κριτήρια, το πώς όλοι θα υπηρετήσουμε τον θεσμό και το πώς όλοι θα υπηρετήσουμε τις ανάγκες του Δήμου, οφείλουμε να στήσουμε τις Υπηρεσίες μας – γιατί αυτό το κομμάτι ήταν τα οργανογράμματα – το Νομικό μας Πρόσωπο ή τα Νομικά μας Πρόσωπα και την Κοινωφελή μας Επιχείρηση, αν την έχουμε. Αυτό είναι το ζητούμενο και σε αυτή τη λογική θα πρέπει να δουλέψουμε.

Κ. ΑΣΚΟΥΝΗΣ: Ο Γιάννης ο Καραγιάννης και είναι και Αντιπρόεδρος της Επιτροπής Θεσμών, έχει το λόγο.


Αμέσως μετά θα κάνουμε διάλειμμα, ένα πρόχειρο φαγητό υπάρχει έξω και θα συνεχίσουμε. Θα παρακαλέσω πάρα πολύ να μην το καθυστερήσουμε, θα σας ειδοποιήσουμε εμείς μετά από μισή ώρα, 40 λεπτά, να συνεχίσουμε. Συμφωνούμε; Ωραία.

Ι. ΚΑΡΑΓΙΑΝΝΗΣ: Αγαπητοί συνάδελφοι, θα είμαι και εγώ πολύ σύντομος. Βέβαια η δική μου τοποθέτηση θα είναι σχετικά άχαρη, καθώς αφορά την καταστατική θέση των αιρετών και ένα κομμάτι που έχει άμεση και έμμεση σχέση και με την εποπτεία των ΟΤΑ και των προσώπων που σήμερα και αύριο θα διοικήσουν τους Δήμους. 
Κ. ΑΣΚΟΥΝΗΣ: Ο Γιάννης είναι δικηγόρος πρέπει να πω και να απονείμω και τα εύσημα, μαζί με τον Νίκο τον Παπαγγελή, τον Δήμαρχο Λειβαδιάς και την κυρία Κουτσούρη και υπηρεσιακούς παράγοντες, κατορθώσαμε – όσο και να φαίνεται παράξενο, να κάνουμε σημαντικές βελτιώσεις σε πάρα πολλά ζητήματα, τόσο στον 4071, όσο και στον 2257 που ψηφίστηκε πρόσφατα ο νόμος. Που κάνουν πιο λειτουργική τη δουλειά μας στους Δήμους. 

Και θα πρέπει να παρακαλέσω όλους, υπάρχουν και μέσα στα εισηγητικά που έχετε πάρει, τον 4071 και τον 2257, μέσα στο καινούργιο που πήρατε, την καινούργια έκδοση του Καλλικράτη, αυτή εκεί με το κόκκινο επάνω, περιλαμβάνονται αυτές οι διατάξεις. Όμως πάρτε και ξεχωριστά τους νόμους, γιατί έχουν μπει σε αντίστοιχα άρθρα. Αυτό το βιβλιαράκι είναι πάρα πολύ χρήσιμο. Έχει κωδικοποιήσει όλες τις τροποποιήσεις, αλλαγές, που έχουμε κάνει, για να κάνουμε καλύτερη τη δουλειά μας και ευχαριστώ και τον Νίκο και τον Γιάννη τον Καραγιάννη και την κυρία Κουτσούρη και τα άλλα παιδιά που βοήθησαν σε αυτή την κατεύθυνση. 
Ι. ΚΑΡΑΓΙΑΝΝΗΣ: Ευχαριστώ, Πρόεδρε. Άλλωστε η δουλειά αντανακλά και στην Διοίκηση της ΚΕΔΕ, γιατί όλη αυτή η δουλειά ήταν συνολική. 


Εγώ θα ήθελα να αναφερθώ σε πέντε – έξι ζητήματα που θα τα βρείτε μπροστά, κυρίως στους νέους συναδέλφους.


Πρώτα από όλα, το θέμα του επαγγελματικού ασυμβίβαστου. Το προχωρήσαμε, ολοκληρώθηκε όσον αφορά τα περισσότερα επαγγέλματα, πλην όμως υπάρχει μία εκκρεμότητα η οποία δημιουργήθηκε εν αγνοία της ΚΕΔΕ και του Υπουργείου Εσωτερικών, για τους δικηγόρους Δημάρχους. 


Επισκεφθήκαμε πρόσφατα τον Υπουργό Δικαιοσύνης, του θέσαμε το άρθρο 31 του νέου Κώδικα Δικηγόρων, που παρ’ όλο που το περάσαμε μέσα από τα νομοσχέδια, την κατάργηση  του επαγγελματικού ασυμβίβαστου, έρχεται ένα άλλο νομοσχέδιο, ο Κώδικας Δικηγόρων και οι δικηγόροι σήμερα δεν μπορούν να ασκήσουν και το επάγγελμά τους παράλληλα με την ιδιότητα του Δημάρχου. 


Είναι μία αστοχία αυτού του νόμου, έχει τεθεί στο Υπουργείο, θα δούμε αν θα μπορέσει να διορθωθεί. Επιφυλάσσομαι.

Ένα άλλο το οποίο αφορά άμεσα, τρέχει αυτές τις μέρες, είναι το ζήτημα των εκλογικών δαπανών. Ξέρουν, γνωρίζουν οι επικεφαλής των συνδυασμών ότι έχουν την υποχρέωση να καταθέσουν και στην Αποκεντρωμένη και να κλείσουν τα βιβλία στις ΔΟΥ, αλλά ιδιαίτερα στην Αποκεντρωμένη να καταθέσουν τα βιβλία Εσόδων και Εξόδων και την λίστα με τις δαπάνες. Και βέβαια να τις αναρτήσουν ηλεκτρονικά, έχει ήδη κλείσει, από ότι έχω πληροφορηθεί, η αντίστοιχη σελίδα στο ΥΠΕΣ.


Η προθεσμία έχει λήξει, συνάδελφοι, τουλάχιστον όσον αφορά την Κεντρική Μακεδονία, όπου εκεί εγώ είμαι Δήμαρχος. Είναι 30 ημέρες από την ημέρα ανακήρυξης των επιτυχόντων συνδυασμών. 


Έχετε υπόψη, όσοι δεν έχετε δει το νόμο, ότι είναι τεράστια τα πρόστιμα. Μιλάμε για 50.000 €, 100.000 €. Η Επιτροπή Εκλογικών Δαπανών, η οποία από εδώ και πέρα θα αρχίσει να συνέρχεται, είναι τρομερά αυστηρή. Κάναμε μια προσπάθεια, σαν Δ.Σ. της ΚΕΔΕ και μειώσαμε για την προηγούμενη δημοτική περίοδο, όχι αυτή  εδώ, στο 1/10 τα πρόστιμα, τα πήγαμε από τα 50.000 στα 5.000, για μια σειρά από παραβάσεις. Τώρα όμως οι δικές μας δαπάνες θα κριθούν με το τρέχον καθεστώς, Πρόεδρε και θα πρέπει να επιδιώξουμε να αλλάξει το καθεστώς αυτό άμεσα. 

Σας κρούω λοιπόν τον κώδωνα του κινδύνου. Δείτε τις εκλογικές σας δαπάνες, είναι τεράστια τα πρόστιμα. Είναι κάποιες μέρες, είμαστε στις τελευταίες μέρες. Τι θα καταθέσετε, είναι πολύ αυστηρή η διαδικασία που θα ακολουθήσει.

Κ. ΑΣΚΟΥΝΗΣ: Συγνώμη, έγινε προσπάθεια οι όποιες τροποποιήσεις που έγιναν στα πρόστιμα, δύο φορές, να έχουν την ευρύτερη δυνατή συναίνεση του Κοινοβουλίου, όλων των κομμάτων. Αυτό δεν το πετύχαμε πάντοτε και πρέπει να σας πω ότι πολλές φορές κάποιοι μας κατήγγειλαν ότι πάμε να καλύψουμε ατασθαλίες, υπερβάσεις στην εκλογική νομοθεσία, των Δημάρχων.


Όμως προσέξτε το πάρα πολύ, διότι δεν πιστεύω ότι θα έχουμε ξανά αυτές τις τροποποιήσεις που καταφέραμε και σώσαμε πολλούς Δημάρχους και πολλές παρατάξεις. Όχι μόνο Δημάρχους, και παρατάξεις, από την βέβαιη οικονομική καταστροφή.

ΣΥΝΕΔΡΟΣ: (εκτός μικροφώνου) 

Ι. ΚΑΡΑΓΙΑΝΝΗΣ: Λάζαρε, εδώ αυτό να τονίσω μόνο, για να έχετε υπόψη για τι μιλάμε, ότι μία μέρα να καθυστερήσει να καταθέσει τα δικαιολογητικά, έχει αν θυμάμαι 30.000 πρόστιμο. Για να έχετε υπόψη τι ακριβώς πρόκειται να συμβεί. Δείτε σας παρακαλώ πολύ με τους…
ΣΥΝΕΔΡΟΣ: (εκτός μικροφώνου)

Ι. ΚΑΡΑΓΙΑΝΝΗΣ: Το διευκρίνισα. Από την ημέρα ανακήρυξης των επιτυχόντων συνδυασμών. 

ΣΥΝΕΔΡΟΣ: (εκτός μικροφώνου) 

Ι. ΚΑΡΑΓΙΑΝΝΗΣ: Απλά, συνάδελφε, οι 30 μέρες θα τρέξουν από τότε. Σας μεταφέρω όμως κάτι που πρέπει να το προσέξετε, διότι μετά δεν μπορεί να αλλάξει. Αυτό που είπε ο Πρόεδρος, εκτεθήκαμε. Θεωρήσανε ότι πήγαμε να κάνουμε μια χαριστική διάταξη, διότι ο νόμος δεν  έχει μόνο εκλογικές δαπάνες. Έχει και το μέγεθος των εισφορών από ιδιώτες και θεωρήσανε ότι εμείς πάμε να δικαιολογήσουμε το δήθεν μαύρο χρήμα το οποίο παίρνουμε. Σας τονίζω λοιπόν, τα πρόστιμα είναι τεράστια και το κλείνω εδώ. Δείτε το με τους λογιστές σας.


Από εκεί και πέρα, αυτό που είπε ο Πρόεδρος, η διάταξη του 236 του Καλλικράτη, σχετικά με την καταδίκη σε αργία, με τη θέση σε αργία αιρετού, όντως πλέον την παράβαση καθήκοντος καταφέραμε και το περάσαμε μόνο αν έχει οικονομική χροιά. Αν το αδίκημα αυτό ζημιώνει το Δήμο. Είναι σημαντικό αυτό. 

Και πρόσφατα περάσαμε στον τελευταίο νόμο και στον 4257 και για να τεθεί σε αργία πλέον ο αιρετός θα πρέπει να έχει είτε πρωτόδικη καταδίκη για κακούργημα ή τελεσίδικη για πλημμέλημα. Πάρα πολλοί αιρετοί ευνόησαν αυτή τη διάταξη, που δεν είναι και άδικη. Είναι και λογική διάταξη. Άδικη ήταν η προηγούμενη, που με βούλευμα έφευγε σε  αργία ο αιρετός για κακούργημα. 

Δυστυχώς είναι άχαρο αυτό εδώ, αλλά είναι ένα θέμα που το αντιμετωπίζουν πάρα πολλοί συνάδελφοί μας. Δεν μπορείτε να φανταστείτε πόσοι συνάδελφοί μας είναι σε τέτοια θέση σήμερα. 

Το θέμα των ελέγχων το έχει εξαντλήσει ο Πρόεδρος, που είναι επικαλυπτόμενοι 11 και 12 έλεγχοι και για το ίδιο ζήτημα στην Αυτοδιοίκηση. Αυτό που θέλω να πω και να καταθέσω την προσωπική μου μαρτυρία, ότι συμμετείχα μαζί με τον Νίκο, τον Δήμαρχο της Λειβαδιάς, στην Επιτροπή για τον Ενιαίο Κώδικα, Πρόεδρε – και είναι εδώ και η κυρία Κουτσούρη – κληθήκαμε στην πρώτη συζήτηση και με τους εκπροσώπους της ΕΕΤΑΑ. Μετά, από εκεί και πέρα, λόγω της εκλογικής διαδικασίας, δεν κληθήκαμε ξανά να συνεδριάσουμε. Είδαμε μόνο το κείμενο μπροστά μας. Το οποίο φυσικά η ΚΕΔΕ δεν έχει λάβει γνώση και δεν έχει λάβει θέση. Άρα λοιπόν αυτό το κείμενο δεν μας καλύπτει. 
Όσον αφορά ένα άλλο ζήτημα, που ιδιαίτερα τους δημοσίους υπαλλήλους, όχι τους Δημάρχους, τους Δημοτικούς Συμβούλους, Αντιδημάρχους, που είναι σε θέση ευθύνης. Κινδυνεύετε, συνάδελφοι, να το έχετε υπόψη, διότι δεν έχει ρυθμιστεί αυτό εδώ, πάλι υπάρχει αστοχία και διαφορά ανάμεσα στους δύο νόμους, κινδυνεύετε από τον υπαλληλικό κώδικα να τεθείτε σε αργία, ενώ δεν υπάρχει αντίστοιχη πρόβλεψη από τον 3852, δηλαδή τον Καλλικράτη, για ένα αδίκημα, παραδείγματος χάρη, παράβαση καθήκοντος χωρίς οικονομική χροιά, κινδυνεύετε αν ασκηθεί ποινική δίωξη εις βάρος σας, να τεθείτε σε αργία από τον υπαλληλικό κώδικα. Τεράστιο ζήτημα που πρέπει να λυθεί και να είστε πάρα πολύ προσεκτικοί, ιδιαίτερα οι δημόσιοι υπάλληλοι που θα ασκήσετε αυτά τα καθήκοντα. Θα το αναλύσουμε και στα συνέδριά μας. Πρέπει άμεσα να λυθεί και δεν αφορά μόνο το Υπουργείο Εσωτερικών και το Υπουργείο Δικαιοσύνης, αφορά κυρίως το Υπουργείο Διοικητικής Μεταρρύθμισης, που δεν θέλησε να τροποποιήσει τον υπαλληλικό κώδικα στο κομμάτι των αιρετών.

Εμείς τονίζουμε – και υπάρχει και η εισήγηση του κυρίου Ζυγούρη – ότι ο δημόσιος υπάλληλος θα πρέπει να τίθεται σε αργία μόνο για την άσκηση των καθηκόντων του ως δημοσίου υπαλλήλου και όχι ως αιρετού. Αν υπάρχουν κάποιοι δικηγόροι, αρκετοί πιστεύω μέσα σε αυτή την αίθουσα, καταλαβαίνετε ποια η διαφορά.

Έχουμε ζητήσει επανειλημμένα την επαναφορά της ιδιάζουσας δωσιδικίας του Δημάρχου. Σήμερα ένας Δήμαρχος για πλημμέλημα, δεν δικάζεται όπως παλιά από δικαστήριο Εφετών, αλλά από Εφετείο. Και αυτό εδώ θα πρέπει να μας απασχολήσει.

Και βεβαίως, κλείνοντας, θα αναφερθώ σε θεσμούς που κατά τη δική μας άποψη δεν έχουν λειτουργήσει σωστά – και παρατήρηση – όλα αυτά τα χρόνια, Συμπαραστάτης Δημότη. Πρότασή μας ήταν, τι θα γίνει με αυτό το θεσμό, δεν θα πω θετική ή αρνητική, πάντως δεν συμφωνούμε με τον τρόπο που σήμερα λειτουργεί. Επιτροπή Ποιότητας Ζωής και Οικονομικής Επιτροπής, θα μπορούσε να είναι μία Επιτροπή. Επιτροπή Διαβούλευσης, πρέπει το θεσμικό πλαίσιο λειτουργίας της σίγουρα να επανεξεταστεί. Πολλά θα είχαμε να πούμε, θα έχουμε την ευκαιρία στα συνέδριά μας να τα πούμε.
Σας ευχαριστώ πάρα πολύ.

Κ. ΑΣΚΟΥΝΗΣ: Ευχαριστούμε, Γιάννη.


Κάνουμε το διάλειμμα, τρώμε έξω, επανερχόμαστε, για να συνεχίσουμε. Σε μισή ώρα με 40 λεπτά να περάσουμε μέσα. 

Ευχαριστώ.

(ΔΙΑΛΕΙΜΜΑ)
Κ. ΑΣΚΟΥΝΗΣ: Ξεκινάμε τη δεύτερη ενότητα, οικονομικά των Δήμων, Τοπική Αυτοδιοίκηση και ανάπτυξη, προγράμματα, χρηματοδότηση, έργα.

Λοιπόν, τον λόγο τον έχει ο Ράλλης ο Γκέκας, είναι Σύμβουλος της ΚΕΔΕ, τον ξέρετε, πρώην Διευθύνων Σύμβουλος, μέχρι πρόσφατα, της ΕΕΤΑΑ, έχει εμπειρία μεγάλη, θα μας τα πεις αναλυτικά, περιληπτικά και ουσιαστικά θα έλεγα. Έχεις το λόγο. 

Ρ. ΓΚΕΚΑΣ: Ευχαριστώ πολύ, κύριε Πρόεδρε.


Αγαπητές κυρίες και κύριοι Δήμαρχοι, αγαπητοί αιρετοί, συγχαρητήρια και από εμένα για την εκλογή σας  και όπως καταλάβατε και από τους προηγούμενους ομιλητές, σήμερα παρά ποτέ η ευχή: σιδεροκέφαλος, είναι πιο ισχυρή.


Σε όλες τις προηγούμενες ανάλογες συναντήσεις που έχουμε κάνει, και το 2010 και το 2006, συνήθως τα οικονομικά των ΟΤΑ ήταν το τελευταίο θέμα που αντιμετωπίζαμε σε αυτές μας τις συναντήσεις. Σήμερα, καθώς βλέπετε, οι σχεδιαστές του προγράμματος έβαλαν στην δεύτερη φάση του σημερινού μας προγράμματος τα οικονομικά πρώτα και άφησαν στο τέλος το ΕΣΠΑ, ώστε μετά το φαΐ, να περάσετε την πίκρα που έχετε να περάσετε με τα οικονομικά και ύστερα να σας μείνει κάτι ή έστω κάποια προσδοκία μήπως μπορέσετε και τσιμπήσετε κάτι από το ΕΣΠΑ. 


Προφανώς δεν περιμένετε να ακούσετε τα πάντα για τα οικονομικά των ΟΤΑ σε μία συνάντηση. Αυτό που ξέρω είναι ότι η ΚΕΔΕ, σε συνεργασία με την ΕΕΤΑΑ, ετοιμάζει από τον Σεπτέμβριο με το καλό που θα αναλάβετε θεματικές ημερίδες, θεματικές παρεμβάσεις, οπότε εκεί θα μπορέσουμε τότε επί του πεδίου, να συζητήσουμε πολύ πιο συγκεκριμένα ζητήματα.

Σήμερα επιτρέψτε μου να κάνω μια εισαγωγή στο μεγάλο ζήτημα των οικονομικών των ΟΤΑ και κυρίως να προσπαθήσω να δούμε τα οικονομικά των ΟΤΑ στο διεθνές τους περιβάλλον, να δούμε τι γίνεται με τις κρατικές επιχορηγήσεις, αν τελικά αυτό που όλοι ακούμε ότι οι Δήμοι είναι το μαύρο πρόβατο της ελληνικής κοινωνίας και οικονομίας ισχύει, τι πρόκειται να γίνει στα επόμενα χρόνια, ιδιαίτερα στην επόμενη δημοτική περίοδο που αναλάβατε εσείς τις τύχες των Δήμων σας και τελικά τι μπορεί να γίνει από τη μεριά της Τοπικής Αυτοδιοίκησης, είτε σε κεντρικό επίπεδο, της ΚΕΔΕ δηλαδή, είτε σε κάθε Δήμο χωριστά.


Ας αρχίσουμε με την ελληνική Τοπική Αυτοδιοίκηση και το ευρωπαϊκό της περιβάλλον.


Το ποσοστό των εσόδων της Τοπικής Αυτοδιοίκησης, σε σχέση με το ΑΕΠ, είναι ένας δείκτης που χρησιμοποιείται στην διεθνή βιβλιογραφία, για να δείξει την συγκέντρωση ή την αποκέντρωση ενός κράτους. 

Στο γράφημα που βλέπετε, έχουμε τον δείκτη αυτό, το εισόδημα δηλαδή της Τοπικής Αυτοδιοίκησης, στο μέσο όρο της Ευρωπαϊκής Ένωσης, συμπεριλαμβανομένης φυσικά της Ελλάδας και συμπεριλαμβανομένων και των νέων κρατών και το εισόδημα της Ελλάδας. Της ελληνικής Τοπικής Αυτοδιοίκησης. Η ίδια εικόνα υπάρχει και για τις δαπάνες. Μάλιστα την προηγούμενη εβδομάδα, το LSE, το London School of Economics, έκανε μία ανακοίνωση με βάση μία πανευρωπαϊκή μελέτη που έκανε στους Δήμους όλης της Ευρώπης και ισχυρίζεται ότι η απόσταση αυτή μεταξύ των ελληνικών Δήμων και των ευρωπαϊκών, μετά την κρίση, έχει διευρυνθεί.

Άρα λοιπόν, το πρώτο συμπέρασμα που έχουμε να βγάλουμε από την ελληνική σύγκριση με το ευρωπαϊκό κεκτημένο, είναι πρώτον, ότι  δυστυχώς η χώρα μας συνεχίζει να είναι από τα πιο συγκεντρωτικά κράτη της Ευρωπαϊκής Ένωσης και η απόσταση που έχουμε να διανύσουμε σαν ελληνική Τοπική Αυτοδιοίκηση για να φτάσουμε στον ευρωπαϊκό μέσο όρο, είναι πάρα μα πάρα πολύ μεγάλη. 

Αυτό θα σας παρακαλούσα να το κρατήσετε, γιατί έχει πάρα πολλή σημασία. Τον Νοέμβριο γίνεται ένα μεγάλο συνέδριο στις Βρυξέλλες, με πρωτοβουλία της Ευρωπαϊκής Επιτροπής, για την σύνδεση της αποκέντρωσης με την ανάπτυξη. Και πραγματικά, αν κοιτάξετε όλα τα στοιχεία, δείχνουν ότι δεν υπάρχει κράτος αναπτυγμένο – και όταν λέω αναπτυγμένο, δεν εννοώ μόνο την οικονομική ανάπτυξη – το οποίο να μην έχει αποκεντρωμένη μορφή. Η συγκέντρωση, έτσι όπως παρουσιάζεται στο ελληνικό κράτος, είναι τροχοπέδη για την ανάπτυξη της χώρας, την πολυπόθητη ανάπτυξη που όλοι τη ζητάμε. 

Πάμε τώρα να δούμε τις κρατικές επιχορηγήσεις. Φαντάζομαι οι προηγούμενοι, κυρίως οι αιρετοί, σας έχουν εισάγει στο θέμα.

Για τους καινούργιους, που δεν έχουν μία εμπειρία πάνω στο ζήτημα των κρατικών επιχορηγήσεων, να υπενθυμίσω ότι σύμφωνα με το νόμο 3852, με το νόμο του Καλλικράτη δηλαδή, το χρηματοδοτικό καλάθι των ΚΑΠ αποτελείται από τον φόρο εισοδήματος, το 21,3%, το 12% του ΦΠΑ  και παλιά ήταν το 50% του φόρου ακίνητης περιουσίας, τώρα στο ΕΝΦΙΑ έγινε 11,7.

Αυτό το καλάθι, χωρίζεται σε δύο μεγάλα κομμάτια. Χωρίζεται στα χρήματα που πηγαίνουν για τις λειτουργικές ανάγκες των ΟΤΑ, σε αυτό που λέμε ΚΑΠ και είναι τα 2/3 του καλαθιού και το 1/3 του καλαθιού πηγαίνει ουσιαστικά για μικρά δημοτικά έργα, συντηρήσεις και επισκευές, αυτό που στη δική μας τη γλώσσα το λέμε ΣΑΤΑ. 
Στο γράφημα που βλέπετε, εμφανίζεται η πορεία των λειτουργικών επιχορηγήσεων, των ΚΑΠ δηλαδή, από το 2009 έως σήμερα. Από το 2009 έως σήμερα, οι λειτουργικές επιχορηγήσεις της Τοπικής Αυτοδιοίκησης, έχουν μειωθεί παραπάνω από 60%. Σε αυτό το γράφημα, είναι η πορεία των επιχορηγήσεων, για – όπως σας είπα – δημοτικά έργα και συντηρήσεις και επισκευές, τη ΣΑΤΑ. Υπολογίστε ότι το 2009 η ΣΑΤΑ για τους Δήμους ήταν 1.107.000.000 και φέτος θα είναι λιγότερη από 180.000.000 ευρώ. Η μείωση δηλαδή πλησιάζει, αν δεν ξεπερνάει, το 80%. 

Αυτό το γράφημα θα σας παρακαλούσα να το πάρετε υπόψη σας, γιατί είναι πάρα πολύ σημαντικό. Όπως γνωρίζετε, σύμφωνα με το Σύνταγμα της χώρας, όταν μεταβιβάζονται αρμοδιότητες από το κεντρικό κράτος στην Τοπική Αυτοδιοίκηση, πρέπει να ακολουθούνται από τους ανάλογους πόρους. Αν λοιπόν από τις κρατικές επιχορηγήσεις αφαιρέσουμε τις μεταφερόμενες αρμοδιότητες, κυρίως στην κοινωνική πρόνοια, τότε βλέπουμε ότι οι επιχορηγήσεις για λειτουργικές δαπάνες, δεν φτάνουν… Σε επίπεδο χώρας, έτσι; Δεν φτάνουν να καλύψουν το κόστος μισθοδοσίας των Δήμων.

Αυτό πρακτικά τι σημαίνει; Αυτό σημαίνει ότι πλέον οι μειώσεις οι οποίες έχουν γίνει στις επιχορηγήσεις των ΟΤΑ αγγίζουν τις πιο σκληρές ανελαστικές δαπάνες των Δήμων, καθώς καταλαβαίνετε περισσότερη ανελαστική δαπάνη από τους μισθούς δεν υπάρχει και από την άλλη μεριά, αυτό που καταλαβαίνουμε όλοι από πρώτο μάτι, ότι οι μειώσεις τις οποίες έχει υποστεί η Τοπική Αυτοδιοίκηση, είναι χωρίς κανένα προηγούμενο τόσο ιστορικό, όσο και σε σχέση με τους άλλους φορείς του δημόσιου τομέα. 

Πάμε τώρα να δούμε αν η Τοπική Αυτοδιοίκηση όντως είναι το μαύρο πρόβατο, αν ισχύουν όλα αυτά τα οποία πάρα πολλές φορές ακούμε στα κανάλια και στον έντυπο Τύπο.

Στο γράφημα που βλέπετε, έχουμε εντάξει σύμφωνα με τα επίσημα στοιχεία και όταν λέω επίσημα στοιχεία, δεν εννοώ επίσημα στοιχεία της ΚΕΔΕ, εννοώ τα επίσημα στοιχεία της Ελληνικής Στατιστικής Αρχής, τα οποία έχουν γίνει αποδεκτά από τη EUROSTAT. Έχουμε λοιπόν εντάξει αφενός μεν το έλλειμμα της γενικής κυβέρνησης και αφετέρου δε, τα αποτελέσματα της Πρωτοβάθμιας Τοπικής Αυτοδιοίκησης, στο σύνολό της.

Τι βλέπουμε λοιπόν; Βλέπουμε ότι ήδη – και άμα θέλετε μπορούμε να το δούμε, αν το κοιτάξετε από το 2009, ισχύει από το 2009 – η Τοπική Αυτοδιοίκηση παρουσιάζει πλεόνασμα και όταν λέω πλεόνασμα, δεν εννοώ πρωτογενές πλεόνασμα. Εννοώ πλεόνασμα, ενώ το κεντρικό κράτος παρουσιάζει έλλειμμα. Μόνο μετά το 2018, καθώς βλέπετε, αναμένουμε να υπάρχει ένα μικρό πλεόνασμα σε επίπεδο γενικής κυβέρνησης. 

Αν δούμε επίσης το πώς πήγε η πορεία των ληξιπρόθεσμων, παρουσιάζεται αυτό το γράφημα. Σε αυτό το γράφημα ορισμένοι θα μας πουν ότι: ναι, πήρατε τα λεφτά από τον δανεισμό και ξεχρεώσατε ληξιπρόθεσμες υποχρεώσεις σας. Ισχύει αυτό, αλλά πρέπει να πάρετε υπόψη σας ότι και πριν από την επιχορήγηση και τις ληξιπρόθεσμες υποχρεώσεις, οι Δήμοι είχαν μείωση των ληξιπρόθεσμων υποχρεώσεών τους, γιατί ακριβώς έβαζαν από εκείνο το μικρό υστέρημα το οποίο είχαν. Άρα λοιπόν άλλη μια φορά οι Δήμοι δείχνουν το καλό τους παράδειγμα ή άμα θέλετε, την ορθή διαχειριστική τους διάθεση απέναντι στα οικονομικά του σπιτιού τους. 
Εδώ θα σας παρακαλούσα να σταθούμε λιγάκι και να το δούμε αυτό το γράφημα, γιατί έχει πάρα πολύ μεγάλη σημασία και δημιουργείται και ένα παράδοξο. Καταρχήν είναι ένας συγκριτικός πίνακας ο οποίος, όπως βλέπετε, είναι από το Συμβούλιο Δήμων και Περιφερειών της Ευρώπης και ο οποίος ουσιαστικά δείχνει τον δανεισμό και τα ελλείμματα ή πλεονάσματα των ευρωπαϊκών Δήμων. Η Ελλάδα λοιπόν βρίσκεται εδώ στην άκρη, στο κόκκινο βέλος όπως το βλέπετε, δηλαδή έχει πλεόνασμα και πολύ περιορισμένα ελλείμματα, ενώ ο μέσος όρος της Ευρωπαϊκής Ένωσης είναι ελλειμματικός και με πολύ μεγάλο δανεισμό. 

Θα σας παρακαλούσα να κοιτάξετε, ποιο είναι το παράδοξο που σας είπα προηγούμενα, πού είναι η Γερμανία. Και χρησιμοποιώ το παράδοξο, γιατί προσπαθώ να χρησιμοποιήσω επιστημονικούς όρους, εσείς που είστε πολιτικοί μπορείτε να χρησιμοποιήσετε πολιτικούς όρους. Όπως γνωρίζετε, μέσω της Task Force, η Γερμανία έχει αναλάβει να μεταφέρει την εμπειρία της γερμανικής Αυτοδιοίκησης στην ελληνική Αυτοδιοίκηση. Οι γερμανικοί Δήμοι δηλαδή οι οποίοι είναι χρεωμένοι μέχρι τα μπούνια και στα όρια του ελλείμματος, να μεταφέρουν στους ελληνικούς Δήμους οι οποίοι δεν έχουν κανένα χρέος και είναι πλεονασματικοί, την εμπειρία τους. Καθώς καταλαβαίνετε, αυτό είναι ένα από τα παράδοξα της εποχής μας, που θα πρέπει να δούμε πώς το αντιμετωπίζουμε με βάση την ορθολογική σκέψη. 
Το συμπέρασμα που υπάρχει, είναι αυτό που πάρα πολλές φορές θα το έχετε δει να το λέει ο κύριος Πρόεδρος του Διοικητικού Συμβουλίου της ΚΕΔΕ. Αν το κεντρικό κράτος επιδείκνυε την ίδια προσοχή και την ίδια αποτελεσματικότητα με την Τοπική Αυτοδιοίκηση, αυτή τη στιγμή δεν θα μιλούσαμε για μνημόνιο. Και αυτό είναι ένα πάρα πολύ σημαντικό επιχείρημα, σε σχέση με το αν τελικά η Αυτοδιοίκηση αποτελεί το μαύρο πρόβατο της γενικής κυβέρνησης, του δημόσιου τομέα. 

Τώρα, τι μπορούμε να περιμένουμε τα επόμενα χρόνια. Προφανώς δεν μπορούμε να είμαστε μάγοι. Αυτό που μπορούμε να κάνουμε όμως, είναι να σας παρουσιάσουμε τα βασικά οικονομικά μεγέθη έτσι όπως έχουν δεσμευθεί ή έτσι, αν θέλετε, όπως προγραμματίζονται, για να μπορέσετε να έχετε και εσείς κάποια εικόνα του τι έχετε να αντιμετωπίσετε σε μακροοικονομικό επίπεδο. 

Αυτός είναι ο ενοποιημένος προϋπολογισμός, έτσι όπως είναι ενταγμένος στο μεσοπρόθεσμο πρόγραμμα 2014 – 2018. Σας τον έβαλα περισσότερο για να μπορέσετε να έχετε μία γενικότερη εικόνα, μη σταθούμε τώρα στα νούμερα. Θα σας παρακαλούσα μόνο να κρατήσετε αυτά τα δύο που έχω σημειώσει, τα ελλείμματα και τα πλεονάσματα. Το κόκκινο και το πορτοκαλί. Κρατήστε το αυτό. Βλέπετε ότι από το 2012 μέχρι το 2018, σύμφωνα με την αποδοχή της τρόικα – επαναλαμβάνω, αυτός είναι κατάλογος του μεσοπρόθεσμου, δηλαδή πίνακας αποδεκτός από την τρόικα – το 2018 λοιπόν η Τοπική Αυτοδιοίκηση εμφανίζεται να παρουσιάζει ένα πλεόνασμα 1.047.000.000 €. 
Για να μπορέσω να σας βοηθήσω, προσπάθησα μέσα από το μεσοπρόθεσμο να δω τι μειώσεις – γιατί καθώς καταλαβαίνετε, αυξήσεις είναι λιγάκι βολονταριστικό να περιμένουμε – υπάρχουν μέσα στο μεσοπρόθεσμο πρόγραμμα. 

Βλέπετε λοιπόν ότι σε κάποιες ΣΑΤΑ, ότι είχαμε να πληρώσουμε το πληρώσαμε, σύμφωνα πάντοτε με το μεσοπρόθεσμο. Υπενθυμίζω ότι το μεσοπρόθεσμο είναι πλέον νόμος του κράτους. Και από εκεί που θα υπάρχουν μειώσεις, θα είναι μειώσεις στα προνοιακά επιδόματα. Αυτό, καθώς καταλαβαίνετε, είναι το καλό σενάριο. 

Υπάρχουν κάποιες ενστάσεις ότι θα υπάρξουν κάποιες μειώσεις, μικρές, στο επίπεδο των ΚΑΠ, οι οποίες ουσιαστικά στηρίζονται στην λογική ότι επειδή θα μειωθούν οι εργοδοτικές εισφορές, θα κόψουν από τους ΚΑΠ το κομμάτι το 2,1% της μείωσης των εργοδοτικών εισφορών. 

Το πρόγραμμα δημοσίων επενδύσεων. Πρακτικά τι λέει; Λέει ότι το 90% περίπου του προγράμματος δημοσίων επενδύσεων, πηγαίνει σε συγχρηματοδοτούμενα έργα. Άρα ουσιαστικά τι μένει; Μένει 10%. Το 10% πρακτικά σημαίνει ότι για όλη την Ελλάδα, για όλα τα Υπουργεία, κάθε χρόνο θα έχουμε 700 εκατομμύρια ΠΔΕ. Σας υπενθυμίζω ότι το 2009 η ΣΑΤΑ μας μόνο για τους Δήμους ήταν ένα εκατόν επτά και τώρα για όλη την Ελλάδα, για όλα τα Υπουργεία, θα έχουμε 700 εκατομμύρια. 
Επιτρέψτε μου να κάνω μία παρένθεση εδώ, που νομίζω ότι είναι πάρα πολύ ενδιαφέρουσα και ιδιαίτερα για εσάς τους πολιτικούς έχει παραπάνω σημασία. Την προηγούμενη εβδομάδα, στα πλαίσια της σύγκλησης της Επιτροπής Περιφερειών, έγινε ένα συνέδριο με θέμα τα οικονομικά της Τοπικής Αυτοδιοίκησης. Το συνέδριο αυτό είχε ένα κομμάτι: η πολιτική της Ευρωπαϊκής Επιτροπής για το 2020 και οι Δήμοι. 

Βασικός εισηγητής ήταν ένας Ιταλός, ο οποίος έθεσε το εξής πρόβλημα που το βρήκε να είναι μία αντίθεση στην ευρωπαϊκή πολιτική. Τι είπε δηλαδή; Είπε ότι η πολιτική 2020 της Ευρωπαϊκής Επιτροπής ουσιαστικά τι λέει; Λέει ότι το πρώτο πράγμα που πρέπει να πολεμήσουμε, είναι την ανεργία. Για να πολεμήσουμε την ανεργία τι χρειαζόμαστε; Ανάπτυξη. Για να έχουμε ανάπτυξη τι χρειαζόμαστε; Επενδύσεις. Συμφωνούμε; Συμφωνούμε, αυτά λέει η πολιτική 2020. 

Παράλληλα όμως  το Σύμφωνο Σταθερότητας και Ανάπτυξης τι λέει; Λέει ότι πρέπει να πηγαίνουμε σε ισοσκελισμένους προϋπολογισμούς. Στην περίοδο της κρίσης όμως, πώς θα  πας σε ισοσκελισμένο προϋπολογισμό; Άρα λοιπόν είπε στους κυρίους από την Ευρωπαϊκή Επιτροπή: αποφασίστε τι από τα δύο θέλετε, για να μπορέσουμε και εμείς να ξέρουμε τι πρέπει να κάνουμε σαν Δήμοι. 

Αυτό, ο Πρωθυπουργός της Ιταλίας, ο κύριος Ρέντσι, την επόμενη μέρα το μετέφρασε – από ότι διαβάσατε και εσείς και είδατε στις τηλεοράσεις – στο Συμβούλιο της Ευρώπης, με την πρόταση αυτή που είχε κάνει παλιά η ΚΕΔΕ, οι επενδύσεις να εξαιρεθούν από το σύμφωνο σταθερότητας και ανάπτυξης. Μία πρόταση που είχαμε κάνει σαν ΚΕΔΕ από το 2011 και η οποία φυσικά δεν έχει γίνει αποδεκτή από την τρόικα. Με τη μόνη διαφορά ότι αυτή τη στιγμή πλέον, αναπτύσσεται ένα κίνημα κύρια στις χώρες του νότου και στην Ιρλανδία, για να μπορέσει να ενταχθεί αυτή η λογική μέσα στο καινούργιο σύμφωνο σταθερότητας το οποίο συζητιέται.
Για το προσωπικό, αυτό που προβλέπει το νέο μεσοπρόθεσμο πρόγραμμα, το ξέρετε, είναι ότι καταρχήν για τα 2 επόμενα χρόνια δεν μπορούμε να πάρουμε ΔΕ και ΥΕ, μόνο ΤΕ και ΠΕ, ότι ισχύει ο κανόνας 1 προς 10, μετά από το 2017 πάμε σε μία αναλογία 1 προς 1 και το 2016 δεν λέει τίποτα το μεσοπρόθεσμο, όπως καταλαβαίνετε, δεν τους ενδιαφέρει και ιδιαίτερα. 

Στην πρόσφατη έκθεση που δημοσιεύθηκε, του Διεθνούς Νομισματικού Ταμείου, εμφανίζεται ότι η χώρα μας έχει δεσμευτεί για δύο κύματα ελέγχων στην γενική κυβέρνηση. Και όταν λέμε γενική κυβέρνηση, εννοούμε κυρίως τους ΟΤΑ, τα Ασφαλιστικά Ταμεία και τις ΔΕΚΟ. Το πρώτο κύμα ελέγχου  έχει θεσμοθετηθεί, βλέπε δηλαδή Παρατηρητήριο Οικονομικής Αυτοτέλειας – το αυτοτέλειας βάλτε το σε πολλά εισαγωγικά – άρα αναμένουμε ένα δεύτερο κύμα έντασης των ελέγχων αυτών στην Τοπική Αυτοδιοίκηση. Αυτό το κύμα, έτσι όπως βλέπετε, θα έχει δομικές συγκριτικές αξιολογήσεις και ευθυγράμμιση με διεθνείς καλές πρακτικές, σαν αυτή που είδαμε προηγούμενα, των Γερμανικών Δήμων δηλαδή. 
Για το ΕΣΠΑ θα σας μιλήσουν αργότερα οι συνάδελφοι που είναι πιο ειδικοί από εμένα. Επιτρέψτε μου μόνο να τονίσω τρία θέματα τα οποία είναι πάρα πολύ σημαντικά όσον αφορά τα οικονομικά των ΟΤΑ.

Το πρώτο είναι ότι οι απαιτήσεις είναι πολύ μεγαλύτερες  πλέον. Το  δεύτερο είναι ότι ο προϋπολογισμός, όπως όλοι ξέρετε, είναι πολύ μειωμένος και ιδιαίτερα άμα δείτε τις γέφυρες και αυτά που θα περάσουν, το κεντρικό κράτος στα ΠΕΠ, ουσιαστικά μιλάμε για πολύ μικρά ποσοστά και το τρίτο και το κυριότερο είναι ο ανταγωνιστικός χαρακτήρας του νέου ΕΣΠΑ. Αυτό θα ήθελα να το πάρετε υπόψη σας σε σχέση με τις δυνατότητες που υπάρχουν σε όλους τους Δήμους και κυρίως στους μικρούς ορεινούς και νησιωτικούς Δήμους, για να στήσουν μία ανταγωνιστική πρόταση στα πλαίσια του νέου ΕΣΠΑ και κυρίως των νέων χρηματοδοτικών εργαλείων που σχεδιάζονται για την Τοπική Αυτοδιοίκηση. 
Ποιο είναι το  συμπέρασμά μας; Ότι στα επόμενα χρόνια δεν περιμένουμε να αλλάξει τίποτα προς το καλύτερο, όσο και να είναι απαισιόδοξο το μήνυμα αυτό και μιας και το ΠΔΕ μας έχει τελειώσει, το Πρόγραμμα Δημοσίων Επενδύσεων μας έχει τελειώσει, σαν βασική εναλλακτική χρηματοδοτική λύση μας παραμένει το ΕΣΠΑ, παρ’ όλες τις αδυναμίες και τα προβλήματα που εντοπίσαμε.

Τι μπορούμε να κάνουμε; Καταρχήν ποιοι είναι το πρόβλημα; Το πρόβλημα, το καταλαβαίνετε όλοι, ότι είμαστε ακόμα εν μέσω της κρίσης, άρα η πίεση προς τους Δημάρχους είναι πολύ μεγάλη, κυρίως για κοινωνικές και αναπτυξιακές παρεμβάσεις, άρα από τη μία μεριά έχουμε μία πίεση για περισσότερες και καλύτερες υπηρεσίες, δηλαδή στα οικονομικά μεγαλύτερες δαπάνες και από την άλλη έχουμε λιγότερα έσοδα. Λιγότερα έσοδα και σε επίπεδο επιχορηγήσεων, αλλά και σε επίπεδο ιδίων εσόδων, μιας και γνωρίζετε πολύ καλά ότι η φοροδοτική ικανότητα του ελληνικού λαού έχει φτάσει στα όριά της. Και αυτό είναι ένα μεγάλο ζήτημα το οποίο πρέπει να το αντιμετωπίσουμε.

Πώς  μπορούμε να το αντιμετωπίσουμε; Ο μόνος τρόπος που υπάρχει, τον καταλαβαίνετε όλοι, είναι να αναπτύξουμε την παραγωγικότητα και την αποτελεσματικότητα των μηχανισμών μας. Εδώ υπάρχουν δύο τρόποι. Ο ένας τρόπος είναι με οριζόντιες παρεμβάσεις που πρακτικά θα τις αναλάβει το Συλλογικό Όργανο της Τοπικής Αυτοδιοίκησης, δηλαδή η Κεντρική Ένωση Δήμων και η ΠΕΔ και το δεύτερο είναι τι μπορεί να κάνει ο κάθε Δήμος ξεχωριστά, για να μπορέσει ακριβώς να αυξήσει αυτή την αποτελεσματικότητα που είπαμε προηγούμενα.

Η ΚΕΔΕ έχει ήδη μελετήσει και έχει προτείνει στο Υπουργείο Διοικητικής Μεταρρύθμισης, μία ολοκληρωμένη πρόταση σε σχέση με την διοικητική αναβάθμιση των Πρωτοβάθμιων ΟΤΑ της χώρας. Σε αυτό, περιλαμβάνονται εκτός όλων των άλλων, και αυτά που λέω στο γράφημα, να μην τα επαναλαμβάνω και σας τρώω το χρόνο. 

Το μόνο που θα ήθελα να τονίσω και είναι αποκαρδιωτικό, είναι ότι αυτή η πρόταση της ΚΕΔΕ έχει γίνει από τις αρχές του 2011 και ακόμα δεν έχει γίνει αποδεκτή. Χωρίς φυσικά να είναι υπ’ ευθύνη της ΚΕΔΕ. Έχουν γίνει αμέτρητες παρεμβάσεις, έχουν χαθεί χιλιάδες ώρες σε συσκέψεις, έχουμε ακούσει χιλιάδες νέα από τους Υπουργούς που έχουν αλλάξει, αλλά ακόμα η περίφημη πρόσκληση 64 δεν έχει υλοποιηθεί.

Το δεύτερο είναι τι μπορεί να κάνει ο κάθε Δήμος ξεχωριστά. Καταρχήν, καθώς καταλαβαίνετε, προσπαθούμε να βγάλουμε από τη μύγα ξίγκι. Άρα λοιπόν, το πρώτο πράγμα που πρέπει να κάνουμε, είναι να περιγράψουμε, να ανακαλύψουμε, να αποκαλύψουμε ότι πηγή εσόδων, εναλλακτική ή όχι, μπορούμε να βρούμε. Άρα λοιπόν είναι πάρα πολύ σημαντικό να δούμε πώς θα αξιοποιήσουμε την ακίνητη περιουσία μας, αν υπάρχει, πώς θα χρησιμοποιήσουμε τοπικά συγκριτικά πλεονεκτήματα, αλλά πάντοτε έχοντας υπόψη μας ότι αυτά θα  λειτουργήσουν εναλλακτικά και συμπληρωματικά. Κανένας σε επίπεδο συνολικής Τοπικής Αυτοδιοίκησης δεν μπορεί να λύσει το πρόβλημα της Τοπικής Αυτοδιοίκησης έτσι όπως το περιγράψαμε προηγούμενα. 
Το δεύτερο είναι να ψάξουμε να βρούμε χρηματοδοτικά εργαλεία. Γνωρίζετε όλοι ότι το χρηματοπιστωτικό σύστημα της χώρας, δεν βρίσκεται στην καλύτερη περίπτωση που υπάρχει. Αυτή τη στιγμή δηλαδή αν προσπαθήσετε να προστρέξετε, αν προσεγγίσετε τράπεζες για δανεισμό στους Δήμους, θα βρείτε πόρτες κλειστές. Αφήστε που υπάρχουν και όλοι αυτοί οι περιορισμοί από τον Καλλικράτη και από το Παρατηρητήριο.

Άρα λοιπόν πρέπει να δούμε αφενός μεν πώς μπορούμε να βρούμε εναλλακτικές χρηματοπιστωτικές πηγές, Ευρωπαϊκή Τράπεζα Επενδύσεων, Πράσινο Ταμείο, αφετέρου δε, πώς μπορούμε να εκμεταλλευτούμε προτάσεις σαν αυτή που έχει κάνει η ΚΕΔΕ και έχει φτιάξει το πρόγραμμα  σε συνεργασία με το Ταμείο Παρακαταθηκών και την Ευρωπαϊκή Τράπεζα Επενδύσεων, με ένα πακέτο 100 εκατομμυρίων ευρώ για μικρά έργα των Δήμων.

Εκτός από το ΕΣΠΑ, θα πρέπει να ψάξουμε να δούμε τι μπορούμε σαν Δήμος να διεκδικήσουμε από Κοινοτικές πρωτοβουλίες ή από προγράμματα τα οποία προκύπτουν κατευθείαν, προγραμματίζονται και προκηρύσσονται κατευθείαν από την Ευρωπαϊκή Επιτροπή ή από τις Βρυξέλλες και τέλος, φυσικά όλοι το καταλαβαίνουμε, ότι πάνω από όλα σημαντικό ρόλο θα παίξει η αναδιάταξη των δυνάμεων του Δήμου μας. 

Ποιο είναι το συμπέρασμα; Αυτό που κάθε πρωτοετής φοιτητής της ΑΣΟΕ μαθαίνει. Η αρχή της οικονομικότητας. Ότι θα προσπαθήσουμε το μεγαλύτερο δυνατό αποτέλεσμα να το έχουμε με το μικρότερο δυνατό κόστος. Αυτό το προφανές, φτάνει στο τέλος της παρουσίασής μου σε κάτι το οποίο που φαίνεται προφανές και δεν είναι καθόλου προφανές και έχω την αίσθηση ότι θα είναι ένα από τα βασικά επιχειρήματα, αν όχι διεκδικητικά αιτήματα, της Τοπικής Αυτοδιοίκησης στην επόμενη δημοτική περίοδο. 

Αυτό που λέω δηλαδή τι είναι; Λέω ότι το πλεόνασμα της Τοπικής Αυτοδιοίκησης είναι κοινωνικό και δεν είναι ένα πλεόνασμα το οποίο πρέπει να πέφτει μέσα στη μαύρη τρύπα του χρέους. Σας είπα όταν σας έδειχνα τον κατάλογο με τα έσοδα της Τοπικής Αυτοδιοίκησης, να κρατήσετε τα πλεονάσματα της Τοπικής Αυτοδιοίκησης έτσι όπως τα έχουν προϋπολογίσει το μεσοπρόθεσμο πρόγραμμα. Σας υπενθυμίζω λοιπόν ότι το 2018 αναμένουμε επίσημα 1.100.000.000 περίπου πλεόνασμα της Τοπικής Αυτοδιοίκησης. Αν αυτό μείνει στην Τοπική Αυτοδιοίκηση, θα μπορέσουμε να κάνουμε ένα επενδυτικό πρόγραμμα ΣΑΤΑ έτσι όπως αξίζει στους Δήμους. 

Και το βασικό μας επιχείρημα ποιοι είναι; Ότι το πρόγραμμα σταθερότητας και ανάπτυξης λέει ότι οι Δήμοι πρέπει να είναι ισοσκελισμένοι. Άρα λοιπόν ναι, θα έχουμε ισοσκελισμένους Δήμου και ένα βαρβάτο – επιτρέψτε μου την έκφραση – επενδυτικό πρόγραμμα, που θα μπορέσει να μας καλύψει τις επενδυτικές μας ανάγκες. 
Σας ευχαριστώ πολύ για την προσοχή σας. 

Κ. ΑΣΚΟΥΝΗΣ: Ερωτήσεις. 


Είστε ο κύριος; 

ΧΡΙΣΤΟΔΟΥΛΑΚΗΣ: (εκτός μικροφώνου) 

Κ. ΑΣΚΟΥΝΗΣ: Ναι, κύριε Χριστοδουλάκη.

ΧΡΙΣΤΟΔΟΥΛΑΚΗΣ: Υπάρχει η δυνατότητα κατευθείαν δανεισμού των ΟΤΑ από την Ευρωπαϊκή Τράπεζα Επενδύσεων ή οποιονδήποτε φορέα της Ευρώπης, χωρίς την διαμεσολάβηση του ελληνικού Δημοσίου και των ελληνικών τραπεζών; 

Κ. ΑΣΚΟΥΝΗΣ: Κύριε Γκέκα, θα απαντάτε κατευθείαν; Ωραία, να τις μαζέψω.


Άλλη ερώτηση; Δεν υπάρχουν άλλες ερωτήσεις για τα οικονομικά; 
Ρ. ΓΚΕΚΑΣ: Εμείς οι οικονομολόγοι να δείτε πόσο ευτυχείς είμαστε αν δεν έχετε άλλες ερωτήσεις για τα οικονομικά. 


Κοιτάξτε να δείτε, μέχρι πριν 2 χρόνια, υπήρχε. Και υπήρχαν πάρα πολλοί ελληνικοί Δήμοι οι οποίοι είχαν προσφύγει στην Ευρωπαϊκή Τράπεζα Επενδύσεων. Τώρα, επειδή όπως ξέρετε, η χώρα μας σαν χώρα έχει το πρόβλημα της αξιολόγησης από τους οίκους και έχει πέσει ένα βήμα πάνω από τα σκουπίδια, υπάρχει ένα πρόβλημα στο να χρηματοδοτηθούν κατευθείαν οι Δήμοι από την Ευρωπαϊκή Τράπεζα Επενδύσεων. 


Για να μπορέσει να ξεπεράσει η ΚΕΔΕ αυτό το σκόπελο, έκανε αυτό που σας είπα προηγούμενα. Σε συνεννόηση και σε συνεργασία με το Ταμείο Παρακαταθηκών και Δανείων, έχουν κάνει μια συμφωνία με την Ευρωπαϊκή Τράπεζα Επενδύσεων και έχουν δημιουργήσει ένα κεφάλαιο καταρχήν 100.000.000 €, στο οποίο μπορούν να προσφύγουν οι Δήμοι για να δανειστούν. 

ΠΑΠΑΚΩΝΣΤΑΝΤΙΝΟΥ: Παπακωνσταντίνου, από τον Δήμο Πεντέλης.


Στο πρόγραμμα ανάπτυξης των Δήμων, δεν κάνατε καμιά αναφορά για τα ΣΔΙΤ. Δηλαδή μπορεί και σε ποια έκταση τα ΣΔΙΤ να αποτελέσουν, αφού οι ίδιοι οι Δήμοι δεν έχουν τα χρήματα, πώς θα δούμε αυτό το καινούργιο μοντέλο που μας δίνει τη δυνατότητα για ανάπτυξη και μετά βεβαίως η χρησιμοποίηση πολλών έργων από αυτούς που θα τα συγχρηματοδοτήσουν. 

Κ. ΑΣΚΟΥΝΗΣ: Υπάρχει άλλη ερώτηση; Ναι.

Ι. ΔΗΜΗΤΡΙΑΔΗΣ: Ήθελα να ρωτήσω, πόσο δεσμευτική είναι η υποχρέωση των Δήμων να καταρτίζουν ισολογισμούς χρήσης, οικονομικούς απολογισμούς ετήσιους. Θα μου πείτε ότι είναι δεσμευτική η υποχρέωση, γιατί έτσι γνωρίζω και εγώ.


Και το δεύτερο ερώτημα που εκεί θέλω την απάντηση, είναι τι κάνει ένας Δήμαρχος που παραλαμβάνει έναν Δήμο που για 3 – 4 χρόνια δεν έχει παραδώσει ισολογισμούς; Και δεν θα βρούμε ισολογισμούς.
Κ. ΑΣΚΟΥΝΗΣ: Πού είσαι; 

Ι. ΔΗΜΗΤΡΙΑΔΗΣ: Στον Πόρο. Το είπα και πριν, ο νέος Δήμαρχος Πόρου. 

Κ. ΑΣΚΟΥΝΗΣ: Υπάρχει άλλη ερώτηση; Η κυρία.

Μ. ΠΑΝΤΕΡΗ: Μαρία Παντερή λέγομαι και είμαι Δημοτική Σύμβουλος από το Ηράκλειο. 


Γνωρίζουμε και μας είπατε και εσείς ότι η κεντρική εξουσία είναι συγκεντρωτική. Αυτό είναι τροχοπέδη για την ανάπτυξη. Η σύνδεση της αποκέντρωσης… Αν μάλλον αποκεντρωθεί η κεντρική εξουσία και οι Δήμοι έχουν ίδιους πόρους, τότε θα μπορούμε να κάνουμε και ανάπτυξη. Και θέλω να σας ρωτήσω, η ΚΕΔΕ τι έχει κάνει προς αυτή την κατεύθυνση όλα αυτά τα χρόνια;


Ευχαριστώ πολύ. 

Κ. ΑΣΚΟΥΝΗΣ: Υπάρχει άλλη μία ερώτηση. Εσείς είστε νέος Δήμαρχος, κύριε; 

Δ. ΛΟΥΚΑΣ: Μάλιστα. Δημήτρης Λουκάς από το Λαύριο.


Έχει στείλει το Υπουργείο Εσωτερικών ένα έγγραφο για την χρηματοδότηση των Δήμων από τον Αρτέμη Σώρρα; Πότε θα μας ενημερώσετε για αυτό; Αν ξέρετε, να μας πείτε.
Κ. ΑΣΚΟΥΝΗΣ: Από τον Αρτέμη Σώρρα. Πολύ ωραίο αυτό. 

Ρ. ΓΚΕΚΑΣ: Λοιπόν, να ξεκινήσουμε με τα ΣΔΙΤ, που ρώτησε ο κύριος.


Καταρχήν, ΣΔΙΤ, για όλους τους νέους που δεν ξέρουν τι είναι, την αργκό μας, σημαίνει Συμπράξεις Δημόσιου – Ιδιωτικού Τομέα. Δεν επεκτάθηκα πάνω στο ζήτημα, γιατί ούτως ή άλλως θα δείτε και από τους συναδέλφους που ακολουθούν, ότι σημαντική προτεραιότητα, ιδιαίτερα για τα χρηματοδοτικά εργαλεία της Τοπικής Αυτοδιοίκησης, είναι η μόχλευση κεφαλαίων στο ΕΣΠΑ. Άρα λοιπόν εκεί πέρα τα ΣΔΙΤ παίζουν σημαντικό ρόλο. 

Αυτό που θέλω να σας υπενθυμίσω, είναι ότι υπήρξε μία προεργασία στα ΣΔΙΤ από το «ΘΗΣΕΑ», που τα αποτελέσματά της δεν είναι και πάρα πολύ θετικά, προφανώς και πρέπει να ψάξουμε να βρούμε επενδυτικές ευκαιρίες, αλλά προφανώς πρέπει να πάρουμε υπόψη μας ότι αυτές οι επενδυτικές ευκαιρίες, σε αυτό το κλίμα που υπάρχει – και όταν λέω το κλίμα, εννοώ πάνω από όλα την κατάσταση της αγοράς και της αγοράς ακινήτων – θα πρέπει να είναι με αμοιβαίο όφελος. Από εκεί και πέρα, το πώς θα μοχλεύσουμε κεφάλαια, φαντάζομαι ότι οι συνάδελφοι που ασχολούνται περισσότερο με τις ΟΧΕ, δηλαδή με τις Ολοκληρωμένες Χωρικές Επενδύσεις και με τα (…), θα σας πουν περισσότερα. 

Τώρα, κοιτάξτε να δείτε, ο νόμος τα καθορίζει όλα αυτά τα πράγματα, το Παρατηρητήριο είναι πάρα πολύ σκληρό. Σας είπα και προηγούμενα ότι αναμένουμε, σύμφωνα τουλάχιστον με την έκθεση του Διεθνούς Νομισματικού Ταμείου, δυστυχώς αυτά τα μαθαίνουμε από την Ουάσιγκτον και όχι από την Ελλάδα, αυτοί οι έλεγχοι να ενταθούν, άρα αφενός μεν αυτό που μπορείτε να κάνετε, είναι να δείτε πώς παρακολουθείτε το νόμο και από εκεί και πέρα το ζήτημα που υπάρχει, είναι να δούμε τι καινούργιο θα υπάρξει προς αυτή την κατεύθυνση.
Τώρα, οι δύο άλλες ερωτήσεις ήταν αρκετά πολιτικές, επιτρέψτε μου να απαντήσουν τα αιρετά στελέχη. Εγώ το μόνο που μπορώ να σας πω από την εμπειρία μου, είναι ότι από τότε που γνωρίζω την ΚΕΔΕ και ασχολούμαι με το αντικείμενο τουλάχιστον 25 χρόνια, το πρώτο πράγμα το οποίο τίθεται από την ΚΕΔΕ στο κεντρικό κράτος, είναι ακριβώς αυτός ο υδροκεφαλισμός του. Δεν υπάρχει συνέδριο της ΚΕΔΕ που να μην τίθεται αυτό το ζήτημα, να μην τίθεται ζήτημα αύξησης των εσόδων της Τοπικής Αυτοδιοίκησης, να μην τίθεται, άμα θέλετε, ζήτημα αύξησης της οικονομικής αυτονομίας των Δήμων. 

Να σας υπενθυμίσω μόνο ότι έχουμε κάνει πάρα πολλά συνέδρια, αρχίζοντας από το 1999 και το περίφημο ειδικό συνέδριο για τα οικονομικά των ΟΤΑ, που οι Δήμοι διεκδικούν ακριβώς την οικονομική τους αυτοτέλεια και την δημοσιονομική αποκέντρωση. Τώρα, επειδή, κύριε Δήμαρχε, είστε αρκετά παλιός, καθώς καταλαβαίνετε, την εισήγησή μου την στηρίζω σε θεσμικούς πόρους και σε θεσμικές παρεμβάσεις και έτσι για αυτό δεν έπεσα στην εύκολη λύση να ψάξω να βρω πράγματα τα οποία είναι πολύ επικίνδυνα για τους Δήμους και δεν είναι το μόνο επικίνδυνο που υπάρχει. 

Κ. ΑΣΚΟΥΝΗΣ: Ο κύριος Τζανακούλης και θα πω εγώ δυο κουβέντες, για να κλείσουμε αυτό το θέμα

Κ. ΤΖΑΝΑΚΟΥΛΗΣ: Αγαπητοί συνάδελφοι, πρέπει να πούμε τα πράγματα με το όνομά τους και να μην κρυβόμαστε, ως προς το τι πιστεύει ο καθένας από εμάς τι είναι Δήμος. Και υπάρχουν διαφορετικές φιλοσοφίες και δεν μπορούμε να το αρνηθούμε. 

Εγώ προσωπικά λέω ότι Δήμος είναι μια οικονομική μονάδα, δεν λέω επιχείρηση, λέω οικονομική μονάδα, η οποία παράγει υπηρεσίες και η οποία έχει βάσει των ελληνικών νόμων, τις εισπράξεις από τους ΚΑΠ, ΣΑΤΑ και όλα τα άλλα χρηματοδοτικά, αλλά, όπως είπε και ο κύριος Γκέκας που ασχολείται τόσα χρόνια μαζί μας στην ΚΕΔΕ, την αξιοποίηση της περιουσίας του Δήμου. Εδώ υπάρχει η διαφορετική φιλοσοφία. 

Εγώ θα σας πω παραδείγματα, επειδή αναφέρθηκαν και ΣΔΙΤ, από το Δήμο Λαρισαίων, μερικά, τι κάναμε. Εμείς προσωπικά, παρ’ όλο που ήμασταν από τους πρώτους που επεξεργαστήκαμε τα ΣΔΙΤ, δεν κάναμε ποτέ ΣΔΙΤ, γιατί θεωρήσαμε ότι δεν προσφέρουν και μάλιστα αυτή την εποχή μου ψιθύριζε ο Πρόεδρος εδώ δίπλα, δεν μπορείς να βρεις και ιδιώτες να επενδύσουν. Δεν είναι μόνο να το θέλεις, αλλά πρέπει να βρεις και την άλλη πλευρά. Και ότι προκηρύχθηκαν, δεν πήγε τίποτα καλά.

Εμείς λοιπόν στη Λάρισα, προχωρήσαμε στις συμβάσεις παραχώρησης. Κάναμε συμβάσεις παραχώρησης και κάναμε μερικά μεγάλα έργα. Παραδείγματος χάρη, κάναμε ένα ξενοδοχείο, το οποίο μας αποφέρει πάρα πολλά έσοδα και άλλαξε την οικονομία της πόλης στην κυριολεξία, ένα μεγάλο ξενοδοχείο 5 αστέρων, όπου εμείς δεν βάλαμε τίποτα, δώσαμε το οικόπεδο και υπήρξε ένας φοβερός ανταγωνισμός το 2000, από τις εταιρίες, με συνεδριακό κέντρο, με ότι συνεπάγεται αυτό και παίρνουμε και 300.000 ενοίκιο το χρόνο και εκατό άνθρωποι βρήκαν δουλειά και επιχειρήσεις που τροφοδοτούν αυτό το ξενοδοχείο και ούτω κάθε εξής. Ήταν η πρώτη μας δουλειά επιτυχημένη.

Κάναμε δύο υπόγεια γκαράζ στο κέντρο της πόλης, πάλι με σύμβαση παραχώρησης. Με έσοδα από τις εισπράξεις επί των ακαθαρίστων, με ανταποδοτικά, πλατείες, θέατρα και τα λοιπά και πάμε πάρα πολύ καλά και προχωρήσαμε βέβαια και σε αντιπαροχή. Δώσαμε οικόπεδα σε κάποιους, το μισό οικόπεδο το αξιοποίησαν αυτοί και στο άλλο μισό μας έχτισαν εμάς ΚΑΠΗ, παιδικούς σταθμούς, γραφεία και τα λοιπά. 

Αυτά όλα απέδωσαν. Απέδωσαν τα μέγιστα. Για όσους Δήμους έχουν. Εάν περιμένει κάποιος με την φιλοσοφία ότι ο Δήμος πρέπει να στηρίζεται αποκλειστικά και μόνο στα έσοδα από το κράτος, για το ελληνικό κράτος, είναι χαμένος από χέρι. Αυτό πιστεύω εγώ τουλάχιστον. 

Εγώ δεν λέω, γιατί έρχονται οι άλλοι και λένε, αυτοί που έχουν διαφορετική αντίληψη: δηλαδή τι; Να πάμε να φορολογήσουμε τους πολίτες; Γιατί και εμείς, ως ΚΕΔΕ, όλα τα χρόνια λέμε να παίρνουμε απευθείας την φορολογία εμείς. Όχι να αυξήσουμε την φορολογία, το τονίζω, αλλά να παίρνουμε εμείς αυτό που μας αντιστοιχεί και όχι… Γιατί, μην κρυβόμαστε. Τι σημαίνει Αυτοδιοίκηση; Σημαίνει ότι χρήματα που βρίσκεις, χρήματα που σου δίνουν και τα κάνεις εσύ κουμάντο. Εδώ μόνο έτσι δεν μπορείς να κάνεις πλέον. Όλα είναι κατ’ ευφημισμό Αυτοδιοίκηση, ούτε οικονομικά, ούτε διοικητικά.
Και επειδή εκπροσωπώ την ΚΕΔΕ και στο Ταμείο Παρακαταθηκών. Ειπώθηκε δύο φορές από τον κύριο Γκέκα. Πράγματι, πέτυχε το Ταμείο Παρακαταθηκών, με την βοήθεια και της ΚΕΔΕ, να πάρει τα 100 εκατομμύρια από την Ευρωπαϊκή Τράπεζα Επενδύσεων, έβαλε και το ίδιο άλλα 100 εκατομμύρια, για να γίνουν μια σειρά από έργα, 200 εκατομμύρια. Βέβαια, πέσαμε στην περίοδο την προεκλογική και πάρα πολλοί Δήμοι δεν μπόρεσαν να κινηθούν και δεν ενημερώθηκαν. 
Θα προτείνω στον καινούργιο Πρόεδρο του Ταμείου, με την πρώτη ευκαιρία να ενημερώσουμε όλους τους καινούργιους Δημάρχους της χώρας, για να δουν, γιατί αξίζει τον κόπο και μάλιστα έχουμε ανοιχτή πόρτα, εάν αυτά τα επενδύσουμε γρήγορα, να πάμε και σε άλλα. Είναι έτοιμοι. Οι όροι είναι πάρα πολύ καλοί. Και μάλιστα, ξεφεύγουμε, αυτό που επέβαλλαν οι άλλες τράπεζες, όταν θέλουμε να δανειστούμε χρήματα, σώνει και καλά να πηγαίνουμε και να τις ρωτάμε όλες τις τράπεζες γιατί τινάχτηκαν στον αέρα πολλοί Δήμαρχοι που δεν το είχαν κάνει παλιότερα. 
Παραδείγματος χάρη, πάλι θα πω για τη Λάρισα, εμείς ήδη πολύ σύντομα θα πάρουμε 4 εκατομμύρια ευρώ, για να αλλάξουμε 8.000 φώτα, λάμπες στη Λάρισα, όχι led, με την μαγνητική επαγωγή. Πιο καινούργια τεχνολογία. Με αυτό το δάνειο, το οποίο θα ξεπληρωθεί, γιατί ας πούμε αυτή η τεχνολογία των λαμπτήρων σου δίνει 70% μείωση του κόστους, που σημαίνει μέσα σε ελάχιστο χρόνο θα έχει ξεχρεώσει και το… Και έχει και 25 χρόνια εγγύηση. Τέτοια έργα τα χρηματοδοτεί. 

Βέβαια αναφέρθηκε στο Πράσινο Ταμείο…

ΣΥΝΕΔΡΟΣ: (εκτός μικροφώνου)

Κ. ΤΖΑΝΑΚΟΥΛΗΣ: Δεν υπάρχει. Να είσαι μέσα σε αυτά που λέμε, τι έργα μπορείς να κάνεις. 


Λοιπόν, το επιτόκιο είναι καλό για τα σημερινά δεδομένα, διότι τα 100 εκατομμύρια που είναι από την Ευρωπαϊκή Τράπεζα, είναι κάτω από 3, το άλλο το δικό μας είναι κοντά στο 6, συμψηφιζόμενο αυτό είναι στο 4,  6,01 είναι. Και είναι παρακάτω. Θα πω τον Πρόεδρο να σας ενημερώσουμε, σε κοινή συνεργασία, Πρόεδρε, όλους τους καινούργιους, γιατί αξίζει τον κόπο.


Το Πράσινο Ταμείο είναι καλή περίπτωση, αλλά έχουν μειωθεί τόσο τα χρήματα που δεν λέγεται πλέον και να μην χτυπάτε πόρτες, δεν θα βρίσκετε ανταπόκριση. 
ΣΥΝΕΔΡΟΣ: (εκτός μικροφώνου)

Κ. ΤΖΑΝΑΚΟΥΛΗΣ: Ακριβώς. 


Κλείνω λοιπόν, με αυτό που έλεγα στην αρχή. Ότι ο καθένας ας δει πώς μπορεί να αξιοποιήσει ότι μπορεί να αξιοποιήσει. Και μη λέτε ευθύς εξαρχής: εμείς δεν έχουμε τίποτα. Κάθε Δήμος έχει συγκριτικά πλεονεκτήματα. Βρείτε τα, ασχοληθείτε, αν δεν είστε του αντικειμένου, έχετε δικαίωμα να πάρετε κάποιους συμβούλους, μην παίρνετε αυτούς που σας κρατούσαν τις τσάντες προεκλογικά, πάρτε αυτούς που αξίζουν. Δηλαδή πραγματικούς συμβούλους. Ξέρετε, μπορούμε να πάρουμε όσοι είναι και οι Αντιδήμαρχοι. Βρείτε, υπάρχουν στην πιάτσα νέα παιδιά, μορφωμένα από κάθε άποψη, πεπειραμένοι στην αγορά, να σας βοηθήσουν. Και τις Υπηρεσίες αξιοποιήστε τις. Όλες τις Υπηρεσίες. Όμως όχι: πάρτε σύμβουλο γιατί τον είχα υποχρέωση. Είναι δύσκολοι οι καιροί, πολύ δύσκολοι οι καιροί. Πάρα  πολύ δύσκολοι.


Βλέπετε, εγώ θα το πω διαφορετικά, Ράλλη το είπες συγκαλυμμένα, ότι θα παρουσιάσουμε πλεόνασμα 1 δισεκατομμύριο; Αυτό το φοβάμαι μήπως μας το κόψουν τελικά. Αυτό είναι το πλέον επικίνδυνο. Ναι, παρουσιάζουμε και θα πουν: αφού έχετε και άλλο πλεόνασμα, θα σας κόψουμε και άλλα. Για αυτό είναι δύσκολοι οι καιροί και θέλει πολύ μεγάλη προσοχή. Να έχετε αισιοδοξία, να έχετε αέρα, αλλά ας είμαστε και προσγειωμένοι με όλα αυτά.


Εύχομαι λοιπόν καλή επιτυχία.

Κ. ΑΣΚΟΥΝΗΣ: Να κλείσω, πριν δώσουμε το λόγο στον κύριο Μέξη, λέγοντας το εξής…

Κ. ΤΖΑΝΑΚΟΥΛΗΣ: Συγνώμη, για τον Σώρρα. Επιτρέψτε μου, συγνώμη, έτσι; Θα απαντήσω εγώ ευθέως. Δεν έχω κανένα λόγο να κρυφτώ. 


Εγώ όλα αυτά τα χρόνια, 16 χρόνια Δήμαρχος, ότι άκουγα από τέτοια, δεν χάριζα, πήγαινα. Έλεγα, τι είχα να χάσω; Έτσι με φώναξαν και αυτοί. Μια συζήτηση 3 – 4 ωρών, τα βάλαμε κάτω, είπαν τους όρους, είπαμε τους όρους: ναι – λέει – τα βρίσκουμε. Όσο τους είδατε εσείς τους είδα και εγώ. 
Κ. ΑΣΚΟΥΝΗΣ: Λοιπόν, μία απατεωνιά και μισή είναι. 


Να πούμε το εξής. Μετά από 5 χρόνια, θα ξαναμαζευτούμε εδώ ή σε κάποιο συνέδριο και θα συζητάμε τα ίδια και τα ίδια προβλήματα. Οι πιο παλιοί θυμούνται ότι αντίστοιχα συζητάγαμε και κάποια χρόνια πριν. Παρ’ όλο που είπα ότι μετά το ’74 η Τοπική Αυτοδιοίκηση πήρε και πόρους και αρμοδιότητες, αλλά μετά την κρίση, ως το πιο εύκολο θύμα, υπέστη και τις μεγαλύτερες περικοπές. 


Τώρα πρέπει να δώσουμε μια εξήγηση γιατί συμβαίνουν όλα αυτά τα πράγματα. Όλα αυτά συμβαίνουν γιατί η Τοπική Αυτοδιοίκηση δεν έχει συνταγματικά την κατοχύρωση που πρέπει να έχει. Ο Ράλλης το είπε με το παράδειγμα ότι είναι μεγάλη η απόσταση που χωρίζει την Τοπική Αυτοδιοίκηση της Ελλάδος από το κεκτημένο της Τοπικής Αυτοδιοίκησης στην Ευρώπη. Αυτό λοιπόν εξηγείται γιατί έχουμε συγκεντρωτικό κράτος, γιατί έχουμε αποφάσεις οι οποίες λένε ένα πρωί: καταργώ την τάδε αρμοδιότητα και την άλλη, επειδή στο Σύνταγμα, παρά την θετική εξέλιξη που υπήρξε στο Σύνταγμα του 2001 στην αναθεώρηση, δεν κατοχυρώνεται συνταγματικά ο ρόλος της Τοπικής Αυτοδιοίκησης. 

Επομένως, για να κλείσω, γιατί αυτό είναι και η ουσία. Έχουμε μία μελέτη στα χέρια μας, την έχουμε παραγγείλει και την έχουμε πληρώσει, ώστε στην αναθεώρηση που έπρεπε να είχε ανοίξει, στην επικείμενη αναθεώρηση που έπρεπε να είχε αρχίσει, να βάλουμε μετά επιτάσεως, με όλη τη δύναμη της ψυχής μας που έχουμε, την συνταγματική κατοχύρωση του ρόλου της Τοπικής Αυτοδιοίκησης, όπως αυτό συμβαίνει στην Ευρώπη. 
Εάν δεν γίνει αυτό, κυρίες και κύριοι συνάδελφοι, ξανά – επαναλαμβάνω – μετά από 5 ή 10 χρόνια θα είμαστε εδώ και θα συζητάμε τα ίδια που οι παλιότεροι τα έχουμε συζητήσει επανειλημμένως. Αυτό είναι το κομβικό σημείο, το καθοριστικό σημείο για τον ρόλο της Τοπικής Αυτοδιοίκησης, για να σταματήσουν να παίζονται διάφορα παιχνίδια και να μην βγαίνουν οι διαπύρσιοι κήρυκες της κάθαρσης, της εντιμότητας, της διαφάνειας και τα λοιπά, όταν οι ίδιοι δεν έχουν θεσμική κατοχύρωση από τη Βουλή, αλλά και εκείνοι οι οποίοι τους στηρίζουν, είναι εκείνοι που ελέγχουν τη διαμόρφωση της κοινής γνώμης, γιατί ακριβώς δεν θέλουν ισχυρή Τοπική Αυτοδιοίκηση. Νομίζω είναι σαφές αυτό, το είπα και στην πρωτομιλία μου.
Με αυτά λοιπόν τα λόγια και επισείοντας τον κίνδυνο ότι θα γίνει επικείμενη αναθεώρηση, δεν γνωρίζω ή μάλλον, για να είμαι πιο σαφής, δεν είμαι πολύ αισιόδοξος, από όλες τις πτέρυγες της Βουλής – το τονίζω – ότι όντως θέλουν πραγματικά μια αναβαθμισμένη Τοπική Αυτοδιοίκηση. Και θα το δούμε στις προτάσεις τις οποίες θα καταθέσουμε.

ΣΥΝΕΔΡΟΣ: Μία ρητορική ερώτηση μπορώ να κάνω; Ένα ρητορικό ερώτημα. Ο νεοφιλελευθερισμός φταίει καθόλου;

Κ. ΑΣΚΟΥΝΗΣ: Μάλιστα, ωραία ερώτηση λοιπόν. Αφού είναι ρητορική, μόνο αυτό φταίει. 

ΣΥΝΕΔΡΟΣ: (εκτός μικροφώνου)

Κ. ΑΣΚΟΥΝΗΣ: Είναι πολύ σημαντικό, η συνταγματική κατοχύρωση, αγαπητέ συνάδελφε, δεν σε ξέρω ποιος είσαι, είναι πάρα πολύ σημαντικό στοιχείο και αν δεν γίνει, είτε έχεις νεοφιλελευθερισμό, είτε έχεις σοσιαλισμό, όποιου τύπου θα έχεις, ξανά τα ίδια θα συμβαίνουν. 


Προγράμματα, έργα, επενδύσεις, διαχειριστική επάρκεια, ενδιάμεσος φορέας διαχείρισης ΕΕΤΑΑ, τον λόγο τον έχει ο Γιάννης ο Μέξης, ο Διευθύνων Σύμβουλος της ΕΕΤΑΑ.

Ι. ΜΕΞΗΣ: Ευχαριστώ, κύριε Πρόεδρε. Να ευχηθώ και εγώ με τη σειρά μου, καλή επιτυχία και καλή δύναμη στα καθήκοντά σας και παίρνοντας τον λόγο μετά τον κύριο Γκέκα, θέλω να τον ευχαριστήσω και από αυτό το βήμα, γιατί συνέβαλλε με όλες του τις δυνάμεις, δημιουργώντας μαζί με τον πρώην Υπουργό Εσωτερικών, τον κύριο Κουκουλόπουλο, τον ενδιάμεσο φορέα διαχείρισης στην ΕΕΤΑΑ. 

Όπως προαναφέρθηκε και από τον κύριο Γκέκα, έχουμε περιορισμένους πόρους για τους Δήμους. Συνεπώς θα πρέπει να κάνουμε μια στροφή σε μια έξυπνη εξειδίκευση, όπως επιτάσσει και το νέο ΕΣΠΑ και να βρούμε νέες εναλλακτικές μορφές χρηματοδότησης, είτε αυτές είναι ΣΔΙΤ, είτε είναι από το ΕΣΠΑ, είτε είναι κοινωνική οικονομία και να ωριμάσουμε και να προάγουμε τις συνέργειες μεταξύ των Δήμων. 


Για όλα αυτά τα ζητήματα και όσον αφορά το  ΕΣΠΑ, θα πρέπει να προετοιμαστούμε ως Δήμοι, για να έχουμε διαχειριστική επάρκεια για τη νέα προγραμματική περίοδο. Αυτή θα είναι με νέους κανόνες, δεν θα ισχύουν αυτοί που ίσχυαν μέχρι σήμερα, καθώς όπως είπαμε, είναι το περιβάλλον ανταγωνιστικό και επομένως εκεί θα πρέπει να δούμε και να βοηθήσουμε και εμείς από την ΕΕΤΑΑ με όποιο τρόπο γίνεται, για να έχουν όσο το δυνατόν περισσότεροι Δήμοι διαχειριστική επάρκεια. 


Στον σχεδιασμό του ΕΣΠΑ, όπως φαντάζομαι γνωρίζετε, δεν υπήρξε η συμμετοχή των Δήμων. Ίσως αυτό συμβαίνει λόγω υποστελέχωσης, ίσως για κάποιο άλλο λόγο. Άρα λοιπόν, εμείς σαν ΕΕΤΑΑ και σε συνεργασία με την ΚΕΔΕ, θέλουμε και θα διεκδικήσουμε στο επόμενο διάστημα, ένα αναπτυξιακό πρόγραμμα μέσα από το ΕΣΠΑ, οριζόντια, για όλους τους Δήμους της χώρας. Αυτό θα μπορούσε να υλοποιηθεί από τον ενδιάμεσο φορέα, ο οποίος όπως σας είπα και πριν, από τις 9/12 του 2011, που έγινε η ΚΥΑ σύστασης, εκχωρήθηκαν στον φορέα 383 εκατομμύρια για δύο άξονες. Την αειφόρο ανάπτυξη και για οδικούς άξονες. 


Η σκοπιμότητα που έγινε ο φορέας αυτός, ήταν καταρχήν έργα του «ΘΗΣΕΑ», τα οποία πληρούσαν τα κριτήρια του ΕΣΠΑ, να μπορούν να ενταχθούν μέσα στο ΕΣΠΑ, ούτως ώστε να έχουμε και κάποια οικονομία και να έχουμε πόρους πίσω από την Ευρωπαϊκή Ένωση. Μέχρι σήμερα αυτός ο φορέας στελεχώθηκε από την ΜΟΔ και από την ΕΕΤΑΑ και τα αποτελέσματά του, θα σας τα πω στα γρήγορα, είναι τα εξής. 


Μέχρι να κλείσουν οι προσκλήσεις που ήταν στον αέρα, δεχθήκαμε 574 προτάσεις από Δήμους, με προϋπολογισμό πάνω από 1 δις και από αυτές, οι 199 εντάχθηκαν με προϋπολογισμό 440 εκατομμύρια. Σε όλο αυτό το διάστημα και μεταξύ αυτής της ψαλίδας των προτάσεων, των εντάξεων και των υποβολών, υπήρχε συνεχόμενη βοήθεια από την ΕΕΤΑΑ ως προς τους Δήμους, ούτως ώστε να καλύψουν κάποια κενά που υπήρχαν στην ωρίμανση των έργων. 

Ένα άλλο κομμάτι που πήρε ο ενδιάμεσος φορέας πριν από μικρό χρονικό διάστημα, ήταν η εκχώρηση από την «Ψηφιακή Σύγκλιση» για ψηφιακές υπηρεσίες ύψους 23 εκατομμυρίων ευρώ. Η πρόσκληση που βγήκε είναι η πρόσκληση 59 και είχαμε συμμετοχή 317 από 325 Δήμους. Είναι η πρόσκληση με την μεγαλύτερη υποβολή προτάσεων που έχουμε μέχρι σήμερα στο ΕΣΠΑ. Ευελπιστούμε στο επόμενο διάστημα να ξεκινήσει η διαδικασία και πριν το τέλος του έτους, αν τα καταφέρουμε, να έχει ολοκληρωθεί κιόλας. 


Από αυτό το βήμα λοιπόν, θέλω να σας διαβεβαιώσω, για να μην σας τρώω τον χρόνο, περισσότερες λεπτομέρειες για τις προτεραιότητες θα μας πει και ο κύριος Μαΐστρος, θέλω να σας διαβεβαιώσω ότι ως επιστημονικός συνεργάτης και Σύμβουλος η ΕΕΤΑΑ θα είναι πάντοτε αρωγός σε όλους τους ΟΤΑ της χώρας. 


Σας ευχαριστώ. 

Π. ΜΑΪΣΤΡΟΣ: Επειδή είναι μια πρώτη ενημέρωση για τα θέματα του ΕΣΠΑ, εκ των πραγμάτων είναι πάρα πολύ γενικόλογη, γιατί ακόμα δεν έχουν προσδιοριστεί με σαφήνεια τα επιχειρησιακά προγράμματα, άρα θα ανεχθείτε σας παρακαλώ, μία θα έλεγα γενικόλογη προσέγγιση του νέου ΕΣΠΑ. 

Στην πρώτη διαφάνεια αναφέρονται οι τρεις στρατηγικοί στόχοι του νέου ΕΣΠΑ 2014 – 2020. Έξυπνοι, χωρίς αποκλεισμούς και βιώσιμοι. Απλώς θέλω να πω, οι παλιότεροι γνωρίζουν, ότι πολλές φορές χρησιμοποιεί η Ευρωπαϊκή Επιτροπή μία αργκό με μερικές λέξεις, για να μπορεί να σηματοδοτεί ένα νέο προγραμματικό πλαίσιο, δεν χρειάζεται να δώσει κανείς ιδιαίτερο βάρος σε αυτό. 


Ποιοι είναι οι πέντε βασικοί στόχοι του νέου ΕΣΠΑ; 


Ο πρώτος και ο σημαντικότερος είναι η ενίσχυση της ανταγωνιστικότητας, της εξωστρέφειας των επιχειρήσεων και της επιχειρηματικότητας γενικότερα. Το μεγαλύτερο ποσοστό των πόρων του νέου ΕΣΠΑ και κυρίως οι τρεις από τους έντεκα θεματικούς στόχους, είναι προσανατολισμένοι στην επιχειρηματικότητα. 


Ο δεύτερος είναι η ανάπτυξη και η αξιοποίηση του ανθρώπινου δυναμικού.


Ο τρίτος είναι η προστασία του περιβάλλοντος, μια οικονομία φιλική στο περιβάλλον.


Ο τέταρτος είναι η συμπλήρωση των τεχνικών υποδομών. 

Λάβετε υπόψη σας όμως ότι το νέο ΕΣΠΑ έχει πολύ λιγότερους πόρους πια για κλασικές τεχνικές υποδομές. Παράδειγμα, δεν χρηματοδοτείται πια η οδοποιία, δεν χρηματοδοτούνται πια τα έργα σε κοινόχρηστους χώρους, όπως είχαμε συνηθίσει, πλατείες, πεζοδρομήσεις και τα λοιπά. Αυτά δεν περιλαμβάνονται πια στο νέο ΕΣΠΑ. Τα τεχνικά έργα υποδομής που περιλαμβάνονται, είναι: βιολογικοί καθαρισμοί, αντιπλημμυρικά έργα, μεγάλα έργα διαχείρισης απορριμμάτων. Δεν υπάρχουν πια έργα τοπικής σημασίας για την τεχνική υποδομή.

Ο πέμπτος – και ιδιαίτερα σημαντικός και για εμάς – είναι αυτός που αφορά την αποτελεσματικότητα της Δημόσιας Διοίκησης. 

Με βάση αυτές τις προτεραιότητες, σε κάποια επόμενη φάση θα σας αναλύσουν οι συνάδελφοι από την ΕΕΤΑΑ, όλη την προετοιμασία την οποία έχουν ετοιμάσει, για αυτό που είπε ο κύριος Μέξης, για να μπορέσει να προετοιμαστεί η Τοπική Αυτοδιοίκηση στη νέα προγραμματική περίοδο, να εξασφαλίσει την δυνατότητα να λειτουργήσει ως δικαιούχος, δηλαδή να έχει την διαπίστευση της ικανότητάς της να διαχειριστεί πόρους. 
Θα ήθελα στο σημείο αυτό να τονίσω ότι εκεί που μπορεί να επενδύσουμε σαν Πρωτοβάθμια Τοπική Αυτοδιοίκηση στο νέο ΕΣΠΑ, είναι κυρίως η κοινωνική πολιτική. Στην κοινωνική πολιτική, το ποσό που αφορά τον θεματικό στόχο της κοινωνικής πολιτικής, που είναι ο θεματικός στόχος 9, έχει εκχωρηθεί από το Υπουργείο Εργασίας στις Περιφέρειες, θα το διαχειριστούν επομένως στα πλαίσια των περιφερειακών Επιχειρησιακών Προγραμμάτων οι Περιφέρειες και δικαιούχοι εκεί είναι οι Δήμοι. 

Ίσως αργότερα ο Σίμος ο Δανιηλίδης να σας πει τι προς την κατεύθυνση αυτή έχει κάνει η αρμόδια Επιτροπή της ΚΕΔΕ.

Τι σημαίνει ενίσχυση διοικητικής ικανότητας; Είναι ο θεματικός στόχος 11, το κονδύλι είναι γύρω στα 250 εκατομμύρια, αφορά την οργάνωση και τον λειτουργικό εκσυγχρονισμό της Δημόσιας Διοίκησης και της Τοπικής Αυτοδιοίκησης. Εκεί λοιπόν έχουμε προτείνει, όπως αναφέρθηκε και το πρωί, προτάσεις από την πλευρά της ΚΕΔΕ, με την συνεργασία της ΕΕΤΑΑ και με τη σύμφωνη γνώμη του Υπουργείου Εσωτερικών της προηγούμενης ηγεσίας, έχουμε προτείνει προτυποποίηση και απλούστευση διαδικασιών, ηλεκτρονική διακυβέρνηση, επιμόρφωση του προσωπικού της Αυτοδιοίκησης. Όταν εγκριθεί, πιστεύω θα δοθεί η δυνατότητα για την αναλυτικότερη ενημέρωσή σας και βεβαίως για την εφαρμογή, για το roll out που πρέπει να γίνει. 

Θα μείνω λίγο σε αυτή τη διαφάνεια, γιατί θα ήταν σκόπιμο να κρατήσετε αυτά τα τρία εργαλεία. Είναι ίσως τα πιο σημαντικά εργαλεία που θα μπορούσαμε να αξιοποιήσουμε ως Πρωτοβάθμια Αυτοδιοίκηση.

Το πρώτο είναι η τοπική ανάπτυξη με πρωτοβουλία των τοπικών Κοινοτήτων. Αυτό στα απλά ελληνικά είναι τα Τοπικά Αναπτυξιακά Προγράμματα, όπως τα ξέρουμε από παλιότερα, τα ολοκληρωμένα Τοπικά Αναπτυξιακά Προγράμματα, μόνο που αυτά δεν μπορούν να προχωρήσουν μόνο από ένα Δήμο, πρέπει να είναι μια ομάδα Δήμων, σε μια περιοχή ομοιογενή και να βάλουν σαν στόχο και την οικονομική τοπική ανάπτυξη. 

Η δεύτερη πρωτοβουλία είναι η βιώσιμη αστική ανάπτυξη.

Και η τρίτη, ολοκληρωμένες χωρικές επενδύσεις. 

Περιμένουμε από το Υπουργείο Ανάπτυξης να προσδιορίσει με μεγαλύτερη σαφήνεια τις προδιαγραφές για αυτά τα εργαλεία. Είναι εργαλεία που αφορούν σε μεγάλο βαθμό την Πρωτοβάθμια Τοπική Αυτοδιοίκηση. 

Δεν θα μείνω σε αυτό το σημείο, απλώς συνοπτικά να αναφέρω ότι τα εργαλεία αυτά αφορούν και αγροτικές περιοχές και αστικές και περιαστικές περιοχές και βεβαίως πρέπει να προχωρήσει κανείς έγκαιρα στην προετοιμασία του τοπικού επιπέδου και των φορέων για την εφαρμογή. 

Ξεπερνάω λοιπόν κάπως πιο σύντομα αυτά τα εργαλεία και την ανάλυσή τους. 

Έχω να προσθέσω κάτι ακόμα, Πρόεδρε. Δεν είναι στη διαφάνεια, όμως νομίζω ότι είναι χρήσιμο να το αναφέρω. Ποια είναι τα Επιχειρησιακά Προγράμματα της νέας περιόδου, τα οποία μέχρι τις 17 του μήνα ολοκληρώνονται, κατατίθενται και τον Σεπτέμβρη θα έχουν εγκριθεί. Είναι καταρχήν 6 τομεακά προγράμματα. Τα διαχειρίζονται τα Υπουργεία. 

Το πρώτο είναι «Ανταγωνιστικότητα – Επιχειρηματικότητα – Καινοτομία», έχει προϋπολογισμό συνολικό γύρω στα 4 δις, αφορά την υποστήριξη των μικρομεσαίων επιχειρήσεων. 

Το δεύτερο είναι «Υποδομές, Μεταφορές, Περιβάλλον και Αειφόρος Ανάπτυξη», το ΥΠΟΜΕΔΙ, το Υπουργείο Μεταφορών, Υποδομών και το ΥΠΕΚΑ και αφορούν τις υποδομές περιβάλλοντος και τα μεγάλα συγκοινωνιακά έργα. 

Το τρίτο, «Ανάπτυξη ανθρώπινου δυναμικού – Εκπαίδευση – Δια Βίου Μάθηση». Το διαχειρίζονται, το προγραμματίζουν θα έλεγα καλύτερα, το Υπουργείο Εργασίας, τις κοινωνικές υποδομές, κοινωνικές πολιτικές και το Υπουργείο Παιδείας, για τα θέματα που αφορούν την εκπαίδευση. 

Μεταρρύθμιση δημόσιου τομέα, το ανέφερα ήδη, είναι το Υπουργείο Διοικητικής Μεταρρύθμισης και Ηλεκτρονικής Διακυβέρνησης. 

Αγροτική ανάπτυξη και πρόγραμμα για την αλιεία. Αυτά τα δύο Επιχειρησιακά Προγράμματα τα διαχειρίζεται το Υπουργείο Γεωργίας και έχει συμφωνηθεί ότι το 30% των πόρων του εκχωρούνται στις Περιφέρειες και θα το διαχειριστούν οι Περιφέρειες μέσω των περιφερειακών Επιχειρησιακών Προγραμμάτων.
Όπως καταλάβατε και από το πρωί, οι Περιφέρειες έχουν σημαντικό ρόλο, αυτό που ακόμα δεν έχει κατοχυρωθεί, είναι ο ουσιαστικός ρόλος των Δήμων στα περιφερειακά προγράμματα και στα εθνικά. Και υπάρχουν βέβαια και τα 13 περιφερειακά Επιχειρησιακά Προγράμματα, ένα για κάθε Περιφέρεια.

Αυτά και αν υπάρχει κάποια ερώτηση, Πρόεδρε, στην διάθεσή σας. 

Κ. ΑΣΚΟΥΝΗΣ: Ωραία. 


Κύριοι, ξεκινάμε με ερωτήσεις και ποιοι θέλουν να κάνουν και τοποθετήσεις. 


Συνάδελφε, στο μικρόφωνο παρακαλώ.

ΣΥΝΕΔΡΟΣ: Πρώτη ερώτηση, σε τι ύψος ανέρχεται, αν γνωρίζετε, συνολικά το νέο ΕΣΠΑ και το συνολικό ποσό αυτό ανά έτος, δηλαδή αν γνωρίζετε, να μας το πείτε. Η πρώτη ερώτηση. 


Να σας τις πω όλες; Ωραία.


Η δεύτερη ερώτηση. Σε τι ποσά ανέρχονται οι ανάγκες συνολικά των Δήμων για την ίδια περίοδο. 

ΣΥΝΕΔΡΟΣ: (εκτός μικροφώνου)

ΣΥΝΕΔΡΟΣ: Όχι, υπάρχει ένα παρελθόν και υπάρχει και ένα παρόν. Μία εκτίμηση λοιπόν, ποιες είναι οι ανάγκες. Για να δούμε αυτό το ΕΣΠΑ τι θα καλύψει. 


Τρίτη ερώτηση. Τι γίνεται με τα έργα, που όπως είπατε, οι τοπικές υποδομές δεν χρηματοδοτούνται πλέον από το νέο ΕΣΠΑ. Από πού μπορούν να καλυφθούν; 


Τέταρτη ερώτηση. Πώς συμβαδίζει η απαίτηση για επάρκεια των Δήμων, με την διαπιστωμένη πλέον υποστελέχωση των Δήμων σε όλα τα επίπεδα. Πώς είναι δυνατόν οι Δήμοι δηλαδή να αποκτήσουν αυτή την επάρκεια, χωρίς στελέχωση και τη στιγμή που υπάρχει απαγόρευση προσλήψεων. 


Πέμπτη ερώτηση. Αναφέρατε για την ενίσχυση της διοικητικής ικανότητας, 250 εκατομμύρια. Αυτό είναι συνολικά για 6 χρόνια ή είναι για 1 χρόνο, το ποσό που αναφέρατε;

Κ. ΑΣΚΟΥΝΗΣ: Άλλη ερώτηση; Ο κύριος Μπίρμπας.

Δ. ΜΠΙΡΜΠΑΣ: Μέχρι πότε πρέπει να υποβληθεί η διαχειριστική επάρκεια και αν εκείνοι οι Δήμοι που είχαν διαχειριστική επάρκεια στο Δ΄ ΚΠΣ, στο ΕΣΠΑ, παραμένει η διαχειριστική επάρκειά τους. Εάν θα χρειαστεί  πάλι εκ νέου υποβολή φακέλου αναλυτικά. 
Κ. ΑΣΚΟΥΝΗΣ: Υπάρχει άλλη ερώτηση; Όχι.


Ο κύριος Μαΐστρος. 

Π. ΜΑΪΣΤΡΟΣ: Ναι, απαντάω σε όσες μπορώ να απαντήσω.


Λοιπόν, η πρώτη ερώτηση είναι, πόσα χρήματα είναι για όλη την προγραμματική περίοδο 2014 – 2020. Η Κοινοτική συνδρομή σε αυτά τα προγράμματα, όπως σας ανέφερα, τα τομεακά και τα περιφερειακά, είναι 20 δισεκατομμύρια και συνολικά η δημόσια δαπάνη, δηλαδή και με αυτά που αποτελούν την δική μας συμμετοχή, είναι 23 δισεκατομμύρια ευρώ για την 7ετή περίοδο. 

Δεν μπορώ να σας απαντήσω βέβαια για το θέμα των αναγκών των Δήμων. Καταλαβαίνετε ότι αυτό χρειάζεται άλλου είδους προσέγγιση.


Τρίτη ερώτηση, έργα τοπικής υποδομής. Στο σημείο αυτό να σας πω ότι δεν μπορούμε να προσδοκούμε καθόλου από το ΕΣΠΑ για τοπικές τεχνικές υποδομές, άρα αυτές πρέπει να τις αναζητήσουμε είτε από τη ΣΑΤΑ, όποια ΣΑΤΑ είναι αυτή, είτε από ίδιους πόρους των Δήμων μας και το μόνο που μπορεί να προσδοκούμε για τοπικές υποδομές, είναι στην περίπτωση των ολοκληρωμένων τοπικών αναπτυξιακών προγραμμάτων, εφόσον προβλέπεται η προώθηση της επιχειρηματικότητας και οι υποδομές για αυτή, μόνο υποδομές αυτού του τύπου – να πω ένα παράδειγμα για να είμαι πρακτικός – αν σε ένα ολοκληρωμένο αναπτυξιακό πρόγραμμα δημιουργείται και ΒΙΟΠΑ, Βιοτεχνικό Πάρκο και χρειάζεται δίκτυα υποστήριξης, υποδομής για το Βιοτεχνικό Πάρκο, τότε μπορεί βέβαια να πει κανείς, ναι, και η ύδρευση και η αποχέτευση και η οδοποιία του Βιοτεχνικού Πάρκου. Όμως μόνο συνδεδεμένη με οικονομική ανάπτυξη, να το πω έτσι.


Για την επάρκεια. Απαντάω και στον κύριο Μπίρμπα. Δεν είναι ακόμα οριστικοποιημένο ποιο θα είναι το πλαίσιο για την διαχειριστική επάρκεια για τη νέα προγραμματική περίοδο. Το Υπουργείο Ανάπτυξης έχει αναθέσει μία μελέτη για το θέμα αυτό, προκειμένου να καταγράψει ποια είναι η σημερινή κατάσταση στους Δήμους, ποιες είναι οι δυνατότητες και οι αδυναμίες τους. 

Η δική μας εκτίμηση από την πλευρά της ΚΕΔΕ, είναι ότι εάν δεν προσεγγιστεί το ζήτημα αυτό με έναν πραγματικά ρεαλιστικό και πραγματικό τρόπο και προσεγγιστεί εγκεφαλικά όπως και την προηγούμενη περίοδο, δηλαδή μας απαιτούν κάποια χαρτιά για να βγάλουμε στο τέλος ένα χαρτί που θα λέει: διοικητική επάρκεια και δεν υπάρχει ουσιαστική προσέγγιση του ζητήματος, ποιες κατηγορίες έργων και δράσεων θα υλοποιήσουμε, άρα τι υπηρεσίες και προσωπικό για αυτές τις κατηγορίες θα χρειαστούμε, αν δεν προσεγγιστεί με αυτό τον τρόπο, θα βγει πάλι ένα εγκεφαλικό κατασκεύασμα. 
Να πω ένα πρακτικό παράδειγμα, για να είναι πολύ σαφές. Σε μία συζήτηση που βρέθηκα, όταν γινόταν η κουβέντα αυτή, η διαχειριστική επάρκεια των Δήμων. Ρώτησα, στους Δήμους της Αττικής, που δεν πρόκειται να έχουν κανένα έργο τεχνικής υποδομής, μπαίνει ζήτημα ενίσχυσης των Τεχνικών Υπηρεσιών τους για να αποκτήσουν διαχειριστική επάρκεια; Γιατί; Αν δεν θα είναι φορείς υλοποίησης τεχνικών έργων. 

Αντίθετα, θα είναι φορείς υλοποίηση ενδεχόμενα έργων εξοικονόμησης ενέργειας σε κτίρια. Θα είναι φορείς υλοποίησης έργων κοινωνικής πολιτικής. Βεβαίως χρειάζεται η υποστήριξή τους, για να μπορέσουν να προετοιμαστούν προς την κατεύθυνση αυτή. Άρα γενικώς περί διαχειριστικής επάρκειας, είναι μία συζήτηση πολύ αόριστη, γενικόλογη, δεν έχει κανένα νόημα. Πρέπει να πάει πάρα πολύ συγκεκριμένα.

Δ. ΜΠΙΡΜΠΑΣ: (εκτός μικροφώνου)

Π. ΜΑΪΣΤΡΟΣ: Κανονικά, από τη στιγμή που το φθινόπωρο θα είναι εγκεκριμένα τα Επιχειρησιακά Προγράμματα, θα έχει οριστικοποιηθεί και το σύστημα ή το πλαίσιο το οποίο θα πρέπει να καλύψουμε.


Τώρα το τελευταίο. Τα 250 εκατομμύρια που είπα, περίπου, είναι το σύνολο του ποσού για τα 7 χρόνια και για το σύνολο της Δημόσιας Διοίκησης. Στην προηγούμενη προγραμματική περίοδο, αυτό που φαινόταν να έχει εξασφαλίσει η Πρωτοβάθμια Αυτοδιοίκηση από το αντίστοιχο Επιχειρησιακό Πρόγραμμα, ήταν γύρω στα 50 εκατομμύρια για την οργάνωση και τον εξοπλισμό όλων των Δήμων. Ελπίζω ότι τουλάχιστον αντίστοιχο ποσό θα μπορούμε να διεκδικήσουμε στη νέα περίοδο. 
Κ. ΑΣΚΟΥΝΗΣ: Έχουμε τρεις ομιλητές. Ο Σίμος ο Δανιηλίδης, ο Γιώργος ο Ιωακειμίδης και ο Θεοδωρακόπουλος ο Γιάννης. Θέλουν να κάνουν κάποιες σύντομες τοποθετήσεις, παρεμβάσεις. 

Σ. ΔΑΝΙΗΛΙΔΗΣ: Καλησπέρα.


Καλή υπομονή, καλή δουλειά και ελπίδα και πίστη και αγώνα, για να καταφέρετε ότι έχετε οραματιστεί και ότι έχετε σκεφτεί και ότι έχετε υποσχεθεί στις τοπικές κοινωνίες.


Ως Πρόεδρος της Επιτροπής Κοινωνικής Πολιτικής, Αλληλεγγύης και Απασχόλησης της ΚΕΔΕ, θέλω να σας βάλω λίγο στο πνεύμα των δομών και των υπηρεσιών της Αυτοδιοίκησης στον κοινωνικό τομέα. 


Η προσπάθεια αυτή πριν από λίγους μήνες, το Νοέμβριο στη Θεσσαλονίκη, για να ασχοληθούμε με όλους τους τομείς, χρειαστήκαμε δύο μέρες. Εγώ σε λίγα λεπτά πρέπει να σας αναφέρω αρκετά πράγματα. 


Καταρχήν, είμαστε πολύ περήφανοι ως Τοπική Αυτοδιοίκηση και ως κοινωνικός τομέας, γιατί σε αυτή την κρίσιμη 4ετία, είναι ο μοναδικός τομέας στο σύνολο των δεκάδων δραστηριοτήτων της Αυτοδιοίκησης, ο οποίος όχι μόνο δεν υπέστη συρρίκνωση, αλλά υπήρξε σοβαρή διεύρυνση. Εκατοντάδες νέες δομές ιδρύθηκαν και λειτούργησαν και προσέφεραν δωρεάν υπηρεσίες σε εκατοντάδες χιλιάδες οικογένειες. 

Εάν δεν υπήρχαν – και ίσως και εσείς θα ακούσατε πρώτη φορά αυτό το νούμερο – οι 4.645 δομές και υπηρεσίες των Δήμων στην κοινωνική φροντίδα, δεν θα μπορούσε να σταθεί όρθια η κοινωνία. Το στοίχημα της κοινωνικής συνοχής σε  αυτή την κρίσιμη περίοδο του 30% της ανεργίας και του 10% και, του πληθυσμού της χώρας κάτω από το όριο της φτώχειας, σώθηκε από αυτές τις 4.645 κοινωνικές δομές, υπηρεσίες και Νομικά Πρόσωπα της Αυτοδιοίκησης. 

Ξεκινώντας από την προσχολική αγωγή των βρεφικών και των παιδικών σταθμών, πηγαίνοντας στα ΚΔΑΠ, στα Κέντρα Δημιουργικής Απασχόλησης Παιδιών και στα Κέντρα για τα Παιδιά με Αναπηρία, φτάνοντας στα 1.000 και πλέον ΚΑΠΗ και τα 1.100 προγράμματα «Βοήθεια στο Σπίτι», τα εκατοντάδες Κέντρα Ημερήσιας Φροντίδας Ηλικιωμένων, Κέντρα για τις μονογονεϊκές οικογένειες, τα κακοποιημένα παιδιά και τις κακοποιημένες γυναίκες και τις δεκάδες μονάδες, είτε για τους μετανάστες και τους πρόσφυγες, είτε για τους συμπολίτες μας τους Ρομά. 

Και τα τελευταία 3 χρόνια, με τις  1.200 και πλέον δομές στα Κοινωνικά Φροντιστήρια, στα Κοινωνικά Συσσίτια και στα Μαγειρεία, στα Κοινωνικά Παντοπωλεία, στα Κοινωνικά Φαρμακεία και στις άλλες δομές υποστήριξης των συμπολιτών μας, που πραγματικά δεν θα είχαν και δεν είχαν ούτε το καθημερινό ζεστό φαγητό. 
Για αυτό κιόλας είμαστε περήφανοι, γιατί ως Τοπική Αυτοδιοίκηση σε αυτή την κρίσιμη περίοδο, όταν είχε καταρρεύσει όλο το κεντρικό κρατικό κοινωνικό σύστημα, κρατήσαμε πάνω από 1 εκατομμύριο συμπολίτες μας στη ζωή και στη ζωή με αξιοπρέπεια. Και αυτό δεν μπορεί κανείς μα κανείς να το παραγνωρίσει.

Πώς έγινε αυτό; Αξιοποιώντας στο έπακρο κονδύλια από τα υπόλοιπα του Γ΄ ΚΠΣ και ειδικά από το ΕΣΠΑ, αξιοποιώντας στο έπακρο τον εθελοντισμό και την διάθεση για προσφορά, είτε προσφορά εργασίας από τους εθελοντές, είτε προσφορά προϊόντων στα Κοινωνικά Μαγειρεία, τα Παντοπωλεία και τα Φαρμακεία και τα Συσσίτια και Φροντιστήρια.

Τώρα, έχουμε άμεσα, από σήμερα, κάποιες υποχρεώσεις που πρέπει να τις βάλουμε πολύ καλά στο μυαλό μας όλοι. Και εδώ, πριν αναφερθώ σε λεπτομέρειες, θέλω να κάνω έκκληση – το κάνω σε κάθε συνάντηση – στον πολιτικό πολιτισμό αλλά και στην αυτοδιοικητική συνείδηση των απερχόμενων Διοικήσεων και έκκληση στους νεοεκλεγμένους, για να υπάρχει καλή συνεργασία των απερχόμενων, είτε ήταν υποψήφιοι και έχασαν, είτε δεν ήταν καθόλου υποψήφιοι, γιατί ενώ αναλαμβάνουμε ως νεοεκλεγμένοι στην 1η του Σεπτέμβρη, τον Ιούλιο και τον Αύγουστο πρέπει να γίνουν εκατοντάδες ενέργειες, οι οποίες αν δεν γίνουν, θα οδηγήσουν στον εξοστρακισμό εκατοντάδες δομές και υπηρεσίες και εκτός προγραμμάτων εκατοντάδες χιλιάδες οικογένειες. 

Για αυτό κιόλας, οι νεοεκλεγμένοι θα πρέπει να βρείτε εκείνη τη χημεία με τους απερχόμενους και οι απερχόμενοι, στο πλαίσιο του πολιτικού πολιτισμού και της συνείδησης της Αυτοδιοίκησης, συνεργασία με τους νεοεκλεγέντες, για να αρχίσουν οι αιτήσεις από αύριο, σήμερα έγινε η προκήρυξη των 160 εκατομμυρίων ευρώ, έχει προθεσμία 21 Ιουλίου, μέχρι τις 21 Ιουλίου οι χιλιάδες των δομών βρεφικών, βρεφονηπιακών, παιδικών σταθμών, ΚΔΑΠ και ΚΔΑΠ ΜΕΑ, πρέπει να υποβληθούν, γιατί ενώ ο Δήμος τάδε ή τάδε έχει ήδη δέκα δομές ενταγμένες, εάν η απερχόμενη Διοίκηση σε συνεργασία με τους νεοεκλεγμένους, δεν επανυποβάλλει τον φάκελο και δεν έχει εξασφαλίσει φορολογική, ασφαλιστική ενημερότητα και εγγυητικές από τις τράπεζες με τις οποίες συνεργάζεται, οι δομές αυτές θα πεταχτούν απέξω. 
Επαναλαμβάνω λοιπόν ότι αν μέχρι τις 21 Ιουλίου δεν εξασφαλιστεί σε κάθε μία αυτών των περιπτώσεων, των δομών, φορολογική, ασφαλιστική ενημερότητα και εγγύηση, μαζί με όλα τα συνοδευτικά, είτε είναι Νομικού Προσώπου Δημοσίου Δικαίου, των πρώην βρεφικών σταθμών, ΚΑΠΗ και τα λοιπά, που συγχωνεύτηκαν ως Νομικό Πρόσωπο, είτε είναι των Κοινωφελών Επιχειρήσεων, αυτές οι δομές θα χαθούν. Το αποτέλεσμα θα είναι σε όλους αυτούς τους Δήμους που θα χαθούν αυτές οι δομές, τα εκατοντάδες ή τα χιλιάδες παιδιά σε κάθε Δήμο που εξυπηρετούνταν από αυτές τις δομές εντελώς δωρεάν, δεν θα μπορούν να εξυπηρετηθούν. Και αυτόματα θα πρέπει να απολυθούν και οι αντίστοιχες χιλιάδες των εργαζομένων που υπηρετούν σε αυτές τις δομές.

Άρα, από αύριο μέχρι και τις 21 Ιουλίου. Φτάνει αυτό; Όχι. Για αυτό κιόλας πρέπει να το πάρετε απόφαση, ειδικά οι νεοεκλεγμένοι, ότι διακοπές δεν έχει φέτος. Λοιπόν, από τις 25 Ιουλίου και μετά, δεν φτάνει μόνο να έχετε εξασφαλίσει την ένταξη και την συνέχιση της ένταξης των δομών. Θα πρέπει να εξασφαλίσετε και να αποστείλετε ηλεκτρονικά στην ΕΕΤΑΑ, τουλάχιστον 30% περισσότερο αριθμό των αιτήσεων. 

Πρακτικά τι σημαίνει; Ότι ο Δήμος τάδε που έχει δέκα δομές ενταγμένες και αφορούν παροχή υπηρεσιών στους βρεφικούς, παιδικούς, ΚΔΑΠ, ΚΔΑΠ ΜΕΑ, σε 1.000 παιδιά και έχει καταφέρει σε αυτό το 20ήμερο και τις έχει επανεντάξει, θα πρέπει μεταξύ 25 Ιουλίου και 5 Αυγούστου, να εξασφαλίσει τουλάχιστον 1.300 – εγώ θα έλεγα και 1.500, είναι ακόμη πιο ασφαλής ο αριθμός – αιτήσεις εκείνων των μητέρων που πληρούν τις προϋποθέσεις – θα αναφερθώ αμέσως μετά στις προϋποθέσεις – για να αποσταλούν σωστά οι αιτήσεις, έτσι ώστε να υπάρχει πρώτη, δεύτερη, τρίτη εναλλακτική επιλογή. 
Άρα στον παιδικό σταθμό των 50, δηλαδή των δύο τμημάτων των 50 παιδιών, όταν θα πάνε να κάνουν αίτηση, αν εσείς έχετε μαζέψει 300 αιτήσεις από το Δήμο και οι 300 αιτήσεις τις βάλουν μόνο σε αυτόν τον παιδικό σταθμό, τα 50 παιδιά θα εξυπηρετηθούν, τα 250 θα χάσουν την ένταξη. Άρα πρέπει να υπάρχει ένας οργανωμένος μηχανισμός που να παρακολουθείται και να κατευθύνεται από τους αιρετούς, αλλά και καλά στελεχωμένος υπηρεσιακός μηχανισμός και όλοι οι υποψήφιοι που υπήρχαν, να πουν σε όλες τις οικογένειες που είναι κάτω από 27.000 το εισόδημά τους, που δεν είναι δημόσιοι υπάλληλοι, γιατί οι δημόσιοι υπάλληλοι αποκλείονται, που αν έχουν τρίτο παιδί πηγαίνει στις 30.000, που αν έχουν τέταρτο παιδί πηγαίνει στις 33.000, αν έχουν…
Κ. ΑΣΚΟΥΝΗΣ: Σίμο, δεν χρειάζεται να μπούμε σε τόσες λεπτομέρειες. Θα μου επιτρέψεις. 

Σ. ΔΑΝΙΗΛΙΔΗΣ: Δεν χρειάζονται τόσες λεπτομέρειες, εντάξει. Εγώ θα υποστώ τις συνέπειες, γιατί μετά…

Κ. ΑΣΚΟΥΝΗΣ: Δεν θα τις υποστείς εσύ…

Κ. ΤΖΑΝΑΚΟΥΛΗΣ: (εκτός μικροφώνου)

Κ. ΑΣΚΟΥΝΗΣ: Στους παλιούς Δημάρχους, λέει ο Κώστας. 

Σ. ΔΑΝΙΗΛΙΔΗΣ: Σε εμένα απευθύνονται μετά από όλη την Ελλάδα, τι θα κάνουμε εδώ, τι θα κάνουμε εκεί. Εντάξει.

Κ. ΑΣΚΟΥΝΗΣ: Εμείς θα την πληρώσουμε, οι παλιοί.

Σ. ΔΑΝΙΗΛΙΔΗΣ: Εντάξει.


Λοιπόν, μελετήστε καλά την προκήρυξη, μιας και το Προεδρείο θέλει να συντομεύσουμε. Μελετήστε καλά την προκήρυξη, έτσι ώστε από αύριο να συγκεντρώσετε όλα τα δικαιολογητικά. Εάν λείπει έστω και ένα δικαιολογητικό από αυτό, η δομή απεντάσσεται, χάνει την ένταξη. 

ΣΥΝΕΔΡΟΣ: (εκτός μικροφώνου)

Σ. ΔΑΝΙΗΛΙΔΗΣ: Άμα δεν τα παρακολουθήσουν οι νεοεκλεγμένοι, καλά. 


Τώρα, μέσα σε αυτό το περιθώριο των 20 ημερών, έχετε τη δυνατότητα να εντάξετε και νέες δομές. Παράδειγμα που το έλεγα και θα το πω τώρα μπροστά στους Δημάρχους της Αττικής και πολλές φορές τα προηγούμενα χρόνια με παρεξήγησαν. Εδώ λοιπόν, μπροστά στους Δημάρχους της Αττικής, είτε απερχόμενους, είτε νεοεκλεγμένους, θα πω με στοιχεία ότι η Αττική έχει υστερήσει στις δομές. Τραγικά υστερήσει. Δήμοι των 100.000 και των 150.000 κατοίκων, δεν είχαν ενταγμένη καμία δομή ή είχαν ενταγμένες μία, δύο, τρεις δομές, ενώ θα μπορούσαν να έχουν δέκα και δεκαπέντε. Και αναπτύσσονταν και ένας στείρος ανταγωνισμός, ότι ξέρεις, η Περιφέρεια Κεντρικής Μακεδονίας ή η Κρήτη, παίρνουν περισσότερα παιδιά από την Αττική. Μα αυτές οι δομές δεν χαρίζονται σαν στραγάλια, ούτε μοιράζονται σαν μαντολάτα. Πρέπει να έχεις τις προϋποθέσεις, να έχεις κάνει όλο τον αγώνα και να τις έχεις εντάξει και να έχεις πάρει την έγκριση. 

Μπορείτε λοιπόν σε αυτό το 20ήμερο, όσοι έχετε τις προϋποθέσεις – να μην αναφερθώ – που χρειάζονται, πολεοδομικά, στατικά, πυρασφάλεια και τα λοιπά και διαθέσιμους χώρους, να υποβάλλετε και καινούργιες δομές. Λέω παράδειγμα πολλές φορές, ειδικά στους επαρχιακούς Δήμους, εκτός των μεγάλων αστικών συγκροτημάτων όπου υπάρχουν παλιά νηπιαγωγεία, παλιά κτίρια, παλιά σχολεία και παλιά Δημαρχιακά Καταστήματα τα οποία είναι άδεια, με πάρα πολύ εύκολη και απλή διαδικασία από την Τεχνική Υπηρεσία του οικείου Δήμου, μπορεί να ονοματιστούν βρεφικοί παιδικοί σταθμοί ή ΚΔΑΠ ή και ΚΔΑΠ ΜΕΑ και να ενταχθούν.

Κ. ΑΣΚΟΥΝΗΣ: Σίμο, με όλο τον σεβασμό, αλλά τώρα δεν θα μιλήσουμε για καινούργιες δομές που πρέπει να πιστοποιηθούν. Ας καλύψουμε…
Σ. ΔΑΝΙΗΛΙΔΗΣ: Εντάξει. Να μην ξέρουν ότι μπορεί… Δηλαδή αν ένας Δήμος εξαιτίας του προηγούμενου Δημάρχου, δεν έκανε σωστά τη δουλειά του…

Κ. ΑΣΚΟΥΝΗΣ: Άσε σε παρακαλώ να τελειώσω, να πω κάτι. Τώρα σε αυτό το χρονικό διάστημα εμείς δίνουμε μία μάχη να κρατήσουμε τις 1.100 δομές τις οποίες έχουμε. Δηλαδή θεωρώ, η αγάπη σου και το ενδιαφέρον σου είναι τέτοιο, αλλά θα μου επιτρέψεις να σου πω ότι και αντικειμενικά και εσύ το γνωρίζεις, δεν υπάρχει…

Σ. ΔΑΝΙΗΛΙΔΗΣ: Μάλιστα. Μετά να μη μου λέτε ότι η Κεντρική Μακεδονία έχει περισσότερες δομές από την Αττική. 

Κ. ΑΣΚΟΥΝΗΣ: Δεν θα σου πούμε ποτέ. 

ΣΥΝΕΔΡΟΣ: Ορκιζόμαστε.

Σ. ΔΑΝΙΗΛΙΔΗΣ: Ωραία. Αυτό το: ορκιζόμαστε, ειδικά από τον Γιώργο που ακούστηκε, είναι αποδεκτό, γιατί δεν το έλεγε πριν από ένα ή δύο χρόνια. 


Λοιπόν, παρ’ όλα αυτά, όποιοι Δήμαρχοι ενδιαφέρονται, ας επικοινωνήσουν προσωπικά μαζί μου ή με τις Υπηρεσίες τις ΚΕΔΕ, προλαβαίνουν κάποιοι να εντάξουν δομές. Παρ’ όλο ότι θα είναι δύσκολη αυτή η διαδικασία. 

Κ. ΑΣΚΟΥΝΗΣ: Σίμο, αν υπάρχει άλλο θέμα, σε 2 λεπτά πες το, για να κλείσουμε. 

Σ. ΔΑΝΙΗΛΙΔΗΣ: Ναι, μισό λεπτό λίγο, για να τους πούμε.


Οι δομές αυτές, με την προκήρυξη τη σημερινή, έχουν χρηματοδότηση 2.500 € κατά έτος για κάθε παιδί παιδικού σταθμού, υπήρξε ψαλίδισμα, κούρεμα από 2.800 που είναι η τρέχουσα περίοδος, κατέβηκε στο 2.500, από 3.500 που ήταν για κάθε βρέφος, για τα βρέφη από 6 μηνών μέχρι 2,5 χρονών κατέβηκε στα 3.100 και όταν δεν υπάρχει διατροφή, που κατά βάση είναι οι ιδιωτικοί παιδικοί σταθμοί που ζητάνε το φαΐ με το τάπερ από το σπίτι, αν υπάρχουν και κάποιοι λίγοι δημοτικοί, καλό είναι να φροντίσουν να παράγουν φαΐ, έτσι ώστε να έχουν και καλύτερη υπηρεσία αλλά και μεγαλύτερη αμοιβή. 

Αν δεν υπάρχει η διατροφή στον βρεφικό και στον παιδικό σταθμό, από το 2.100 των παιδικών σταθμών, κατεβαίνει στο 1.900. Παραμένει στα 1.400 € ανά παιδί στα Κέντρα Δημιουργικής Απασχόλησης Παιδιών που απευθύνονται σε παιδιά σχολικής ηλικίας από 5 χρονών…

Κ. ΑΣΚΟΥΝΗΣ: Είναι στην προκήρυξη μέσα, Σίμο, αυτά.

Σ. ΔΑΝΙΗΛΙΔΗΣ: Ωραία. Για το «Βοήθεια στο Σπίτι». 
Κ. ΑΣΚΟΥΝΗΣ: Πες μας για τη «Βοήθεια στο Σπίτι» και τη συνάντηση που είχες σήμερα με την Μπέκου. Σε 2 λεπτά θα τα πεις αυτά τα πράγματα. 

Σ. ΔΑΝΙΗΛΙΔΗΣ: Το πρόγραμμα «Βοήθεια στο Σπίτι», μετά από αγώνες 10 και πλέον χρόνων από την πλευρά μας, έχει γίνει αποδεκτό από την Πολιτεία, να μετεξελιχθεί και να συνδεθεί με το ασφαλιστικό σύστημα. Αυτό το προτείναμε και το απαιτούσαμε, γιατί ο κατεξοχήν ωφελημένος φορέας είναι το ασφαλιστικό σύστημα, που μέσα από το «Βοήθεια στο Σπίτι» κάνει οικονομίες έως και 1 δισεκατομμύριο ευρώ ετησίως. Να μην το αναλύσω τώρα. Έχει γίνει αποδεκτό λοιπόν ότι πάμε σε ένα καινούργιο σύστημα, το οποίο θα έχει χρηματοδότηση από το ΑΚΑΓΕ, από την ειδική εισφορά αλληλεγγύης και από τα ειδικά Ταμεία για τους ανασφάλιστους και για τους μετανάστες. 


Μέχρι σήμερα, που δεν έχει ακόμα ολοκληρωθεί η φόρμα η καινούργια, ισχύει η παράταση μέχρι 30 Σεπτεμβρίου, όπου καταβάλλονται οι αμοιβές της μισθοδοσίας σχεδόν και μόνο και η καθυστέρηση των 6 και πλέον μηνών που υπήρξε από τον Δεκέμβρη και μετά, θα καλυφθεί την επόμενη εβδομάδα που είναι η ΕΕΤΑΑ, ελπίζω την επόμενη εβδομάδα να πάνε σε όλους τους Δήμους τα χρήματα, έτσι ώστε οι εργαζόμενοι, που είναι και 5 και 6 μήνες απλήρωτοι, να πληρωθούν.


Έχουμε διασφαλίσει την συνέχιση του προγράμματος με μεγαλύτερη ομπρέλα και με εξασφαλισμένη χρηματοδότηση. Δεν έχει εξασφαλιστεί η συνέχιση της απασχόλησης των ήδη υπηρετούντων 3.000 και κάτι εργαζομένων, που για να μπορέσει να εξασφαλιστεί, πρέπει να υπάρξει φόρμα, ώστε να είναι συνεχιζόμενο συγχρηματοδοτούμενο και το «Βοήθεια στο Σπίτι» για τα επόμενα χρόνια αορίστως, γιατί μόνο με αυτή την προϋπόθεση ξεπερνιέται η ρήτρα του Συντάγματος και του 2190, για τους συμβασιούχους ορισμένου χρόνου. 


Τελειώνω με τη φράση ότι η πρόβλεψη που υπάρχει – και πρέπει να προσέξετε στο προηγούμενο της προσχολικής αγωγής, είναι το οριζόντιο κούρεμα 30%, το 70 – 30 που για πρώτη φορά επιβάλλεται από την προκήρυξη, όπου εάν δεν κάνετε καλή κατανομή στις αιτήσεις και μεγαλύτερο αριθμό αιτήσεων, θα βρεθείτε στο τέλος Αυγούστου εκεί που σήμερα έχετε έναν παιδικό σταθμό με 4 τμήματα εξυπηρετώντας 100 παιδιά και απασχολώντας 15 εργαζόμενους…
Κ. ΑΣΚΟΥΝΗΣ: Σίμο, σε ευχαριστώ.

Σ. ΔΑΝΙΗΛΙΔΗΣ: Τελειώνω με αυτό. Να μειωθεί στο 70%, δηλαδή να κατέβετε στα 70 παιδιά, από 4 τμήματα να γίνουν 3, να χάσετε 30 θέσεις και να είστε υποχρεωμένοι να απολύσετε τα 4 ή 5 άτομα του προσωπικού, γιατί δεν μπορεί να συνεχίσουν να εργάζονται επειδή δεν θα είναι σε συνεχιζόμενο συγχρηματοδοτούμενο. Και πολλά άλλα.

Κ. ΑΣΚΟΥΝΗΣ: Ευχαριστώ.


Ο κύριος Ιωακειμίδης.
Γ. ΙΩΑΚΕΙΜΙΔΗΣ: Δεν θα μιλήσω πάνω από 3 λεπτά. 


Πόσοι είναι οι καινούργιοι Δήμαρχοι σήμερα; Νομίζω από τους 325, οι 218. Γιατί έχουμε 218 νέους Δημάρχους; Γιατί είχαμε μια κολασμένη 3ετία. Παλαιότερα, όσοι είμαστε παλιοί στην Αυτοδιοίκηση, οι πολίτες είχαν διάθεση να δίνουν τουλάχιστον δύο 4ετίες στο Δήμαρχο. Με την έννοια ότι στην πρώτη δεν προλάβαινε να κάνει αυτά που ήθελε, του έδιναν και μία δεύτερη. Δύσκολα έχανε κανείς στην πρώτη 4ετία. Από το 2006 και μετά, αυτό μειώθηκε. Το 2010 χάθηκε. Δεν είναι διατεθειμένοι να χαρίσουν σε κανέναν δεύτερη 4ετία οι πολίτες. 

Άρα λοιπόν αντιλαμβάνεστε ότι μπαίνετε σε μια διαδικασία όπου η λαιμητόμος είναι πάνω από το κεφάλι σας, όπου κανείς δεν θα σας συγχωρέσει για όσα δεν μπορέσατε να κάνετε, γιατί οι πολίτες είναι απελπισμένοι, πάρα πολύ απαιτητικοί, με αυξημένες προσδοκίες και περιμένουν από εσάς πάρα πολλά, πολλές φορές πάνω από όσα μπορεί να κάνει ο καθένας και άρα ξέροντάς το αυτό, θα πρέπει να δουλέψετε στο μέγιστο να αντιληφθείτε πώς παίζεται το παιχνίδι, πάρα πολύ γρήγορα, άρα δεν έχετε χρόνο για χάσιμο και πολύ σωστά να κινηθείτε και να διαρθρώσετε τις Υπηρεσίες σας. Νομίζω ότι αυτό είναι ένα μεγάλο καθήκον της ΚΕΔΕ και των ΠΕΔ, αλλά κυρίως της ΚΕΔΕ, να σας το δώσει, να σας βοηθήσει. 

Δεν έχουμε φτιάξει – επιμένω, γιατί κάποιοι άλλοι έχουν διαφορετική άποψη – τους μηχανισμούς ως Κεντρική Ένωση, ουσιαστικής βοήθειας των νέων Δημάρχων. Εγώ βλέπω αυτά τα 32 χρόνια που είμαι στην Αυτοδιοίκηση, Δημάρχους καλοπροαίρετους, με πάθος, με όρεξη στο ξεκίνημά τους και στο τέλος της 4ετίας είναι με θολό μάτι, τελειωμένοι, έχουν μπει σε λάθος δρόμους και φυσικά έχουν τελειώσει για την Αυτοδιοίκηση και για τη χώρα. Γιατί, όχι ότι αν εμείς είχαμε τους μηχανισμούς, όλοι αυτοί θα σωνόταν, αλλά εγώ θεωρώ ότι ένα μεγάλο μέρος από αυτούς θα μπορούσε πραγματικά πολύ πιο αποδοτικά και πολύ πιο παραγωγικά, να δουλέψει και να λειτουργήσει. Αυτοδιοίκηση δεν μαθαίνει κανείς στο πανεπιστήμιο, ούτε τη φέρνει κανείς από το σπίτι του. Αυτοδιοίκηση μαθαίνει μέσα από την τριβή τη συνεχή, μέσα από τα ερωτήματα, το ενδιαφέρον και την συζήτηση με τους άλλους. 

Ακούω καινούργιους Δημάρχους να θέλουν να μιλήσουν. Είναι λάθος. Ακούει ο καινούργιος Δήμαρχος, δεν μιλάει. Ακούει. Εγώ μίλησα πρώτη φορά σε συνέδριο ΚΕΔΚΕ τον 12ο χρόνο που ήμουν Δήμαρχος. Και είδα την ίδια χρονιά Δήμαρχο Περάματος – είναι εδώ και ο τωρινός Δήμαρχος – που ήταν στον 3ο του μήνα ως νέος Δήμαρχος και μας έφερε 28 σελίδες εισήγηση για το τι κάνει ο Δήμαρχος. Ο Δήμαρχος που ήταν 3 μήνες Δήμαρχος, ήρθε να πει στο συνέδριο που ήταν πολύ παλιοί Δήμαρχοι, πώς λειτουργεί ο Δήμαρχος. Για ποιο λόγο; Για να κάνει δημόσιες σχέσεις στο Δήμο του, ορίστε η φοβερή εισήγηση του Δημάρχου τάδε στο συνέδριο της ΚΕΔΕ. Αστεία πράγματα. Η δουλειά μας είναι πάρα πολύ σοβαρή για να τελειώνει σε επικοινωνιακού τύπου συμπεριφορές. Και έχετέ το πάρα πολύ καλά. Και οι πολίτες, πολύ αυστηροί μαζί μας.
Για να τελειώνω. Άκουσα τον Υπουργό το πρωί να λέει: το γραφείο μου θα είναι ανοικτό για όσους Δημάρχους θέλουν να έρθουν και όλοι μπορείτε να έρθετε εδώ, να ζητήσετε δέκα, δεκαπέντε χιλιάρικα και λοιπά. Δεν υπάρχει τέτοιο ποσό για κανέναν. Ρώτησα και τους άλλους συναδέλφους αν ήξεραν κάτι και δεν το είχα πάρει χαμπάρι εγώ τόσα χρόνια. Τίποτα δεν υπάρχει. Και βέβαια, κανένας λόγος δεν είναι οι Δήμαρχοι να πηγαίνουν στο γραφείο του Υπουργού. Κανένας μα κανένας. Δεν το κατάλαβα ποτέ. Δεν πήγα ποτέ σε γραφείο Υπουργού να ζητήσω θέμα προσωπικό μου. Θα έπρεπε τα Όργανά μας να λύνουν τα θέματα με τον Υπουργό και κανείς μας δεν έχει λόγο να πηγαίνει για ειδικά θέματα και για ειδικού τύπου διευκολύνσεις, στον εκάστοτε Υπουργό. Δεν είναι αυτή η δουλειά μας. Και το αντίστοιχο με τον Περιφερειάρχη.

Εμείς απαιτούμε δομές που θα λειτουργούν σωστά και ουσιαστικά και αυτός είναι ο ρόλος αυτού του Οργάνου, θεσμούς και θα μας επιτρέπουν να τα λύνουμε μέσω των θεσμών και όχι μέσω ρουσφετιών, παρακλήσεων, συναλλαγής ψήφων και όλα τα υπόλοιπα. Και μη φανταστεί κανείς πως ότι και αν σας πει σήμερα ο «χι» Υπουργός ή ο «χι» Περιφερειάρχης, μπορεί να το υλοποιήσει. Κανείς δεν μπορεί να υλοποιήσει τίποτα. Τα έχουμε βάλει αρκετά σε τάξη, όχι απόλυτα, αρκετά σε τάξη. 

Υπήρχε εποχή που ο Υπουργός Εσωτερικών μοίραζε όσα λεφτά ήθελε, όπου ήθελε. Άρα ο καθένας τον είχε ανάγκη και πήγαινε εκεί. Τελείωσε αυτή η εποχή. Από αυτούς που ήταν βέβαια του κόμματός τους ή της επιρροής τους. Αυτά τα έχουμε τελειώσει σε πολύ μεγάλο βαθμό και είναι εξέλιξη για την Αυτοδιοίκηση. Άρα έχει πολύ μεγάλη σημασία. 

Μην στηριχτεί κανείς ή μην πιστεύει ότι θα στηριχτεί κανείς σε άλλους για να πετύχει στο Δήμο του. Στα δικά σας χέρια, στο δικό σας μυαλό θα στηριχθείτε και μόνο έτσι θα μπορέσετε να πετύχετε. Οπουδήποτε αλλού, δεν πρόκειται να έχετε κανένα αποτέλεσμα. Άρα λοιπόν δουλέψτε με αυτό και νομίζω ότι έτσι θα πάμε μπροστά. 
Και βέβαια το ΕΣΠΑ, που είναι η ελπίδα μας για να κάνουμε κάποια έργα, είναι πολύ πιο δύσκολα από ότι στο παρελθόν και αυτό που έχει βάλει η ΚΕΔΕ πάρα πολύ σωστά να διαχειριστούμε εμείς κομμάτι του ΕΣΠΑ, είναι η μόνη μας ελπίδα να μπορέσουμε να κάνουμε έργο στους Δήμους μας. Γιατί με τους δικούς μας ίδιους πόρους, πληρώνουμε τη μισθοδοσία και κάνουμε και τις συντηρήσεις. Τίποτα άλλο δεν μπορούμε να κάνουμε. Στην καλύτερη περίπτωση, έτσι; Τίποτα άλλο δεν μπορούμε να κάνουμε. 

Ευχαριστώ.

Κ. ΑΣΚΟΥΝΗΣ: Ο Γιάννης Θεοδωρακόπουλος για 2 λεπτά και κλείνει ο Αποστόλης ο Κοιμήσης.

Ι. ΘΕΟΔΩΡΑΚΟΠΟΥΛΟΣ: Ευχαριστώ πολύ.


Αναφέρομαι ως Πρόεδρος της Επιτροπής Παιδείας, Πολιτισμού, Αθλητισμού και Νεολαίας και ήθελα να σας πω δυο – τρία πράγματα.


Το ένα είναι: αδειοδοτήσεις αθλητικών εγκαταστάσεων. 30/6 ήταν το ΦΕΚ και προχθές δόθηκε, ενώ ζητούσαμε τουλάχιστον μέχρι το τέλος του χρόνου, μέχρι 31/8. Δηλαδή δεν σας πιάνει, άρα είμαστε σε προβλήματα, οπότε αυτό το 2μηνο θα πρέπει να τρέχουμε και το λέω από την πλευρά μας, να τρέχουμε εμείς για να δούμε τι θα κάνουμε. Και θέλει και 5 υπογραφές Υπουργών αυτό το ΦΕΚ. Και απορώ πώς του έδωσαν μόνο 2 μήνες. Σαν κάποιοι να είπαν: μην ασχολείστε με τους καινούργιους. Ειλικρινά μου κάνει εντύπωση. Άρα λοιπόν, μέχρι 31/8 τακτοποιείται. Μετά, στα χέρια σας πέφτει η χειροβομβίδα. Οπότε πρέπει να το δούμε, να το παλέψουμε.


Συμβάσεις, πρέπει να δείτε με τα Αθλητικά Σωματεία και τους φορείς που χρησιμοποιούν εγκαταστάσεις του Δήμου. Είναι ένα θέμα πολύ σοβαρό, οι περισσότεροι Δήμοι λένε: το δίνουμε σε ένα Σωματείο, ότι μπορεί μιλήσουμε με το Σωματείο, το παίρνει και το Σωματείο και καθαρίζει. Υπάρχουν ευθύνες πολύ σοβαρές για τις Διοικήσεις των Δήμων, πώς την περιουσία του Δήμου μπορεί να τη δίνεις για πλάκα σε ένα Σωματείο, έστω και αν αυτό το θεωρούμε μία παράδοση ετών. Το προσέχουμε και κάνουμε συμβάσεις. 

Σύμβαση σημαίνει ότι μπορεί να παίρνεις από την άλλη μεριά, αν αντέχεις να πας στην κόντρα, ας το πω έτσι, γιατί τα πράγματα είναι λίγο καθιερωμένα, μάλλον έχουν επικρατήσει κάποιοι πιο ισχυροί από τους Δήμους στις εγκαταστάσεις, ή δωρεάν και λοιπά. Πάντως πρέπει να κάνετε σύμβαση.


Υπάρχει ένα πρόγραμμα, το “Kids Athletics”. Το κάνει ο ΣΕΓΑΣ, είναι δωρεάν πρόγραμμα. Όποιοι ενδιαφέρεστε, μπορείτε να απευθυνθείτε στον ΣΕΓΑΣ. Η ΚΕΔΕ έχει κάνει με τον ΣΕΓΑΣ συμφωνία. Είναι ένα πρόγραμμα πάντως καταπληκτικό για παιδιά Δημοτικού Σχολείου, μέχρι τις δύο τάξεις του Γυμνασίου. Ή ακόμη και σε εμένα μπορείτε να το δείτε, ή από τις Υπηρεσίες της ΚΕΔΕ, για να δείτε πώς μπορείτε να το εντάξετε στο Δήμο σας.


Τα Διαδημοτικά Κέντρα Δια Βίου Μάθησης. Μπαίνουμε στην τρίτη φάση, τελειώνουν του χρόνου τον Ιούνιο του 2015. Στην πρώτη φάση είχαμε 121 Δήμους, στην δεύτερη φάση 95 και τώρα στην τρίτη που αρχίζει τον Σεπτέμβριο, κάποιοι Δήμοι, νομίζω καμιά δεκαπενταριά ή είκοσι. Υπάρχουν προγράμματα καινούργια με ξένες γλώσσες, τουλάχιστον 50 ωρών ακόμα, που σημαίνει πια ότι δεν είναι πασαλείμματα, ότι είναι σοβαρά. Δείτε να το εκμεταλλευτείτε, από τον Σεπτέμβριο έχουμε και τα τοπικά προγράμματα, 40 προγράμματα με βιβλία και ακόμα 20 εμπειρικά. Είναι κάποιοι Δήμοι που το ξέρουν μόνοι τους αυτό και έτσι δεν χρειάζεται να έχουν βιβλιογραφία. Πάντως και αυτό να το δείτε. Και 70 προγράμματα γενικά. 


Έχουμε το Παρατηρητήριο Κατά της Σχολικής Βίας. Όποιοι θέλετε, όποιοι έχετε προβλήματα – έχουν όλοι προβλήματα – με τα παιδιά, μπορούμε να το δούμε. Η ΚΕΔΕ εκπροσωπείται στο Παρατηρητήριο Κατά της Σχολικής Βίας. 


Στα Δημοτικά Κέντρα βγαίνει προκήρυξη για 3.500 εκπαιδευτές. Πείτε σε ανθρώπους του Δήμου σας, σε νέους ανθρώπους κυρίως, να κάνουν αιτήσεις, είναι με μόρια, μοριοδοτημένα, αλλά πολλές φορές έρχονται από μακριά και δεν βρίσκονται εκπαιδευτές στους Δήμους. Δείτε το, πολλές φορές η ευθύνη είναι στους Δήμους που δεν έχουμε ανθρώπους από τη γειτονιά μας. Υπήρξαν Διαδημοτικά Κέντρα που δεν λειτούργησαν 7 – 8 μήνες, γιατί δεν υπήρχαν άνθρωποι από το Δήμο να τα λειτουργήσουν. Και σε αυτό έχουμε ευθύνη εμείς στους Δήμους. 


Ξεκινήσαμε μία συνεργασία με τον ΟΑΕΔ για τις Σχολές Μαθητείας, είναι στο ξεκίνημα, νομίζω λίγο αργότερα – λίγο αργότερα δεν εννοώ σε λίγη ώρα, αλλά σε λίγους μήνες – θα έχουμε περισσότερα νέα.


Τα υπόλοιπα τα παρακολουθούμε. Τα θέματα για τις καθαρίστριες στα σχολεία, σαν ΚΕΔΕ, για να έχουμε εγκαίρως καθαρίστριες, για την θέρμανση, για τη μεταφορά των μαθητών και βέβαια για το «Άθληση για όλους». 


Σας ευχαριστώ και καλή δύναμη. 

Κ. ΑΣΚΟΥΝΗΣ: Ευχαριστούμε Γιάννη, που ήσουν σύντομος.


Αποστόλη, να κλείσεις.

Α. ΚΟΙΜΗΣΗΣ: Εγώ θα είμαι εξαιρετικά σύντομος, αλλά θέλω να πω δυο κουβέντες, γιατί μελαγχόλησα με το κλίμα σήμερα και φαντάζομαι και εσείς πρέπει να είστε εξαιρετικά πιεσμένοι, αλλά εάν μετά από τόσα χρόνια, από το ’82 που ασχολούμαι, ξανά έκανα έναν κύκλο, θα ξανά ασχολούμουν με την Αυτοδιοίκηση. Είναι ο μόνος θεσμός που σου δίνει την ικανοποίηση το όραμά σου, έστω και μερικά, να το βλέπεις να υλοποιείται και να εφαρμόζεται και είναι η μεγαλύτερη ανταμοιβή ενός αιρετού. 

Γιατί σε όλο αυτό τον όγκο της πληροφορίας σήμερα, δεν ακούσατε τίποτα για το σύστημα αμοιβών στην Αυτοδιοίκηση. Τι θα πάρετε; Με όλες αυτές τις δυσκολίες, δεν πρέπει να υπάρχει μια ανταμοιβή; Μην το ψάχνετε, γιατί θα απογοητευτείτε. Και είναι ένα κεφάλαιο το οποίο δεν το αγγίξαμε καθόλου, γιατί όταν μία χώρα φτάνει στο επίπεδο αυτό που φτάνει όσον αφορά το πλαίσιο της ανθρώπινης διαβίωσης, το πολιτικό προσωπικό πρέπει να δίνει το μήνυμα, σε όλα όμως τα επίπεδα. 
Εν πάση περιπτώσει, κρατήσαμε μια αξιοπρέπεια όσον αφορά το θέμα αυτό, αλλά πολλοί συνάδελφοι όμως έχουν ουσιαστικό πρόβλημα διαβίωσης και κρατάνε και το κεφάλι ψηλά. Και νομίζω ότι είναι μια πρόκληση την οποία θα πρέπει να την διαχειριστούμε με έναν τρόπο, με ένα ζήτημα ευθύνης που αρμόζει στον θεσμό.

Πάντα μαθαίνει ο αυτοδιοικητικός, όσα χρόνια και να είναι. Και αντλεί την καλύτερη και την πιο κρίσιμη πληροφορία, την πιο ασφαλή, από αυτόν που βιώνει το πρόβλημα. Όχι αυτόν ο οποίος από καθ’ έδρας έχει τη δική του άποψη ή μεταφέρει την δική του εμπειρία. Μπορεί να είναι διαφορετική από τη δική του καθημερινότητα. 

Ο ασφαλέστερος τρόπος όμως για να πετύχει κανείς τον στόχο του, είναι να εργάζεται για την επόμενη μέρα που δεν θα είναι αυτός στην καρέκλα. Εγώ εύχομαι να είστε όλοι στην καρέκλα, πετυχημένοι Δήμαρχοι για πάρα πολλά χρόνια. 

Καλή επιτυχία στο έργο σας. 

Κ. ΑΣΚΟΥΝΗΣ: Σας ευχαριστούμε για την παρουσία σας μέχρι αυτή την ώρα. Δείχνει το μεγάλο ενδιαφέρον που υπάρχει.


Μπορεί σήμερα να πήρατε μια δυσάρεστη γεύση για όλα αυτά τα οποία είπαμε, όμως θεωρώ ότι σας δώσαμε βασικά στοιχεία, οπλιστήκατε με βασικά πράγματα που πρέπει να γνωρίζετε και είμαι σίγουρος ότι θα πετύχουμε στο έργο μας για την αναβάθμιση της Τοπικής Αυτοδιοίκησης και του θεσμού συνολικά.


Γεια σας. 

